
Ė sempre bene 
II sospettare un poco, in guesto mondo. 


Visada geriau 
Būti kiek įtariam šitam pasaulyje. 


Cosi fan tutte („Visos jos tokios“), Mozartas 


Pirmas skyrius 


Brunetis sėdėjo už darbo stalo įsistebeilijęs į savo pėdas. Užkeltos 
ant apatinio stalo stalčiaus kiekviena iš jų atrodė turinti keturias ho- 
rizontalias poras mažyčių apskritų metalu apjuostų akučių, žvelgian- 
čių į jį akivaizdžiai su dideliu priekaištu. Mat pastarąjį pusvalandį 
jo laiką ir dėmesį dalijosi prie tolimosios kabineto sienos stovinčios 
medinės armadio spintos durys, o jei jos nebeišlaikydavo to dėme- 
sio, - jo batai. Kartkartėmis, kai aštri viršutinė stalčiaus briauna im- 
davo smigti jam į kulną, jis perkryžiuodavo pėdas, tačiau dėl to tik 
kitaip išsidėstydavo akutės, bet nei jų priekaištas nepranykdavo, nei 
jo nuobodulys nesumažėdavo. 

Vicekvestorius Džiuzepė Pata pastarąsias dvi savaites atostogavo 
Tailande - iškeliavo ten, kaip atkakliai vadino kvestūros darbuoto- 
jai, antrajam medaus mėnesiui, - o Brunetis liko atsakingas už visus 
įmanomus nusikaltimus Venecijoje. Bet nusikaltimai, regis, sėdo į 
lėktuvą kartu su vicekvestoriumi, nes nuo tada, kai Pata su žmona 
(vėl sugrįžusia į jo namus ir - siaubas - į jo glėbį) išvyko, nieko reikš- 
mingesnio taip ir neįvyko, išskyrus įprastus įsilaužimus ir smulkias 
vagystes. Vienintelis įdomus nusikaltimas prieš dvi dienas įvykdy- 
tas juvelyrinėje parduotuvėje San Mauricijaus aikštėje - campo, kai 
gerai apsirengusi pora su vaikišku vežimėliu įvažiavo vidun, ir jau- 
nas tėvelis, kaisdamas iš pasididžiavimo, paprašė žiedo su deiman- 
tu pasižiūrėti dar labiau švytinčiai mamytei. Toji pasimatavo vieną, 
paskui kitą. Galop išsirinkusi trijų karatų baltą deimantą paklausė, 
ar galėtų išeiti ir apžiūrėti jį dienos šviesoje. Visa kita buvo neišven- 
giama: ji išėjo už durų, kyštelėjo ranką į saulės šviesą, nusišypsojo, 

paskui mostelėjo tėvui, kuris įkišęs galvą į vežimėlį pataisė apklotus, 
sutrikęs šyptelėjo savininkui ir išėjo laukan pas žmoną. Ir, aišku, din- 
go palikęs vaikišką vežimėlį su lėle ir užtrenkęs duris. 

Kad ir sumanu, tačiau tai nesukėlė nusikaltimų bangos, tad Bru- 
netis pasijuto nuobodžiaujantis bei sutrikęs ir dvejojo, ar jam labiau 
patinka vadovavimo atsakomybė ir, regis, dėl to atsirandantys kalnai 
popierių, ar veiksmų laisvė, kurią paprastai teikdavo jam pavaldinio 
statusas. 

Jis pakėlė akis, kai kažkas pasibeldė į duris, ir nusišypsojo, kai jos 
atsidarė ir iš už jų pirmą kartą šį rytą pasirodė sinjorina Eletra, Pa- 
tos sekretorė, kuri, atrodo vicekvestoriaus išvykimą palaikė kvietimu 
darbo dieną pradėti dešimtą, o ne pusę devynių kaip paprastai. 

— Buon giorno, komisare, - tarė ji įėjusi vidun, šypsena trum- 
pai priminusi jam gelato all'amarena, ledus su juodaisiais serbentais, 
skaisčiai raudonus ir baltus, šiomis spalvomis buvo dryžuota jos šil- 
ko palaidinė. Įėjusi į kabinetą ji žingtelėjo kiek į šoną, leisdama iš 
paskos įeiti kitai moteriai. Brunetis dirstelėjo į tą kitą moterį ir iškart 
įvertino tiesaus kirpimo pigaus pilko poliesterio kostiumėlį su sijo- 
nu, panašiai nemadingu kaip ir žemakulniai jos bateliai. Pastebėjo 
moters rankas, negrabiai suėmusias pigios dirbtinės odos rankinę, ir 
nukreipė akis į sinjoriną Eletrą. 

- Komisare, čia kai kas nori su jumis pasikalbėti, - pasakė ji. 

— Taip? - paklausė jis ir vėl pažvelgė į kitą moterį ne itin susido- 
mėjęs. Bet tada pastebėjo dešinio skruosto linkį, o kai ji pasuko galvą 
peržvelgdama kambarį, dailią skruosto ir kaklo liniją. Ir pakartojo 
šįkart labiau susidomėjęs. - Klausau? 

Išgirdusi jo intonaciją moteris atsigręžusi šyptelėjo ir tada pasi- 
rodė Brunečiui keistai matyta, nors jis buvo įsitikinęs, kad niekada 
nėra jos matęs. Jam dingtelėjo, kad ji gali būti kokio jo draugo dukra, 
atėjusi ieškoti pagalbos, ir jis pamanė, kad atpažino ne veidą, bet šei- 
mos bruožus. 

- Klausau, sinjorina? - pasakė jis keldamasis nuo kėdės ir mos- 

telėdamas ranka į vieną iš kėdžių priešais savo stalą. Jam prakalbus 
moteris greitai žvilgtelėjo į sinjoriną Eletrą, o šioji atsakė šypsena, 
skirta nerimaujantiems kvestūros lankytojams. Dar kažką užsiminė 
apie tai, kad turi grįžti prie darbo, ir išėjo iš kabineto. 

Moteris apėjo kėdę iš priekio ir atsisėdo iš pradžių patraukusi 
sijoną į vieną šoną. Nors buvo liauna, judėjo nevikriai, tarytum ne- 
pratusi avėti nieko kita kaip tik žemakulnius batelius. 

Iš didelės patirties Brunetis žinojo, kad geriausia nieko nesakyti, 
kad turi palaukti ramiu ir susidomėjusiu veidu, ir tylėjimas anks- 
čiau ar vėliau paskatins priešais sėdinį asmenį prabilti. Laukdamas 
dirstelėjo jai į veidą, į šalį ir vėl į veidą stengdamasis atsiminti, iš 
kur jis toks matytas. Ieškojo veide kokio nors šeimos bruožo arba 
gal pardavėjos, matytos parduotuvėje ir dabar neatpažįstamos, nes 
nebestovi už įprasto prekystalio, bruožo, kuris atskleistų jos tapa- 
tybę. Jeigu ji išties dirba parduotuvėje, pasijuto jis galvojantis, tai 
ta parduotuvė tikrai nieko bendra neturi su drabužiais ir mada: jos 
kostiumėlis buvo baisaus stačiakampį primenančio stiliaus, išny- 
kusio prieš dešimt metų; šukuosena - paprasčiausiai labai trumpai 
nukirpti plaukai, o padaryta tai taip nerūpestingai, kad neatrodo nei 
berniukiška, nei stilinga; ant veido visiškai jokio makiažo. Tačiau 
žvilgtelėjęs trečią kartą suprato, kad ji, galima sakyti, buvo užsimas- 
kavusi ir slėpė ne ką kita, o savo grožį. Tamsios akys plačiai įstatytos, 
o blakstienos tokios ilgos ir tankios, kad nereikėjo nė tušo. Lūpos 
blyškios, tačiau putlios ir lygios. Nosis tiesi, siaura, kiek išlenkta ir - 
jis negalėjo rasti tinkamesnio žodžio - aristokratiška. O po negrabiai 
nukirptais plaukais pamatė, kad kakta plati ir be raukšlių. Tačiau net 
ir suvokęs, kokia ji graži, savo atminčiai niekuo nepadėjo. 

Ji nugąsdino jį paklausdama: 

- Jūs neatpažinote manęs, ar ne, komisare? 

Net ir balsas buvo girdėtas, bet irgi neatpažįstamas. Veltui laužė 
galvą stengdamasis ją prisiminti, neabejojo tik tuo, kad ji neturėjo 
nieko bendra nei su kvestūra, nei su jo darbu. 

- Ne, apgailestauju, sinjorina. Neatpažinau. Bet žinau, kad pažįs- 
tu jus ir kad čia ne ta vieta, kur tikėčiausi jus pamatyti, - nuoširdžiai 
nusišypsojo tarsi prašydamas suprasti šią įprastą žmogišką keblią 
padėtį. 

- Nemanyčiau, kad daugumai jūsų pažįstamų yra priežasčių atei- 
ti į kvestūrą, - pasakė ji, paskui nusišypsojo, kad parodytų, jog kalba 
nerūpestingai ir supranta jo sutrikimą. 

- Taip, labai mažai mano draugų užeina čia savo noru ir kol kas 
nė vienam nereikėjo čia ateiti ne savo noru, - dabar jis nusišypsojo 
parodydamas, kad irgi gali pajuokauti apie policijos darbą, ir pridū- 
rė: - Laimei. 

- Prieš tai niekada neturėjau nieko bendra su policija, - tarė ji vėl 
dairydamasi po kambarį tarsi būgštaudama, kad dabar jai jau nutiks 
kas nors negero. 

- Dauguma žmonių niekada ir neturi, - užsiminė Brunetis. 

- Taip, manau, kad taip, - pasakė ji žiūrėdama sau į rankas. Be 
įžangos tarstelėjo - Buvau vienuolė. 

- Prašau atleisti, - visiškai sumišęs Brunetis staiga pamanė, kad 
šiai jaunai moteriai kažkas visai blogai. 

- Sesuo Imakolata, - pratarė pažvelgusi į jį ir nusišypsojusi ta 
miela šypsena, kuri taip ilgai spindėjo jam iš po jos tvarkingo abito 
balto gobtuvo. Vardas viską sustatė į vietas ir išsprendė galvosūkį: 
šukuosena ir net akivaizdus nemokėjimas rengtis įgavo prasmę. Kad 
ji graži, Brunetis suprato pamatęs ją patį pirmą kartą tuose poilsio 
namuose, kur jo motina poilsio nerado metų metus. Tačiau religiniai 
įžadai ir juos atspindintis ilgas abitas atribojo ją tarsi tabu, todėl Bru- 
netis tą grožį suvokė lygiai taip pat, kaip gėlės ar paveikslo grožį, ir 
reagavo į jį kaip stebėtojas, o ne kaip vyras. O dabar be tų suvaržymų 
ir maskuotės jos grožis įsmuko į kabinetą, kad ir kaip savo nerangu- 
mu ir pigiais drabužiais stengėsi jį nuslėpti. 

Sesuo Imakolata pradingo iš motinos slaugos namų maždaug 
prieš metus, ir Brunetis, prislėgtas savo motinos nevilties, kad nete- 

ko pačios mieliausios sesers, teišsiaiškino, kad ją perkėlė į kitus ordi- 
no slaugos namus. Jo galvoje susisuko ilgas klausimų ritinys, tačiau 
atmetė juos visus kaip nederamus. Ji čia ir pasakys jam kodėl. 

- Negaliu grįžti į Siciliją, - ūmiai pasakė ji. - Šeima nesuprastų. 

Jos plaštakos pakilo nuo rankinės ir ieškojo nusiraminimo viena 
kitoje. Neradusios nurimo ant šlaunų. Tada tarsi staiga pajutusios po 
savimi kūno šilumą grįžo prie aštrių rankinės kampų. 

- Ar jūs, - prabilo Brunetis, tada nesėkmingai paieškojęs tinka- 
mo veiksmažodžio patylėjo ir nevykusiai užbaigė: - Seniai? 

- Trys savaitės. 

- Ar apsistojote čia, Venecijoje? 

— Ne, ne čia, Lide. Turiu kambarį pensione. 

Ar ji, paspėliojo jis, atėjo pas jį pinigų? Jeigu taip, jam bus garbė 
ir malonumas jų duoti, tokia didžiulė užaugo jo ir jo motinos skola 
už jos gailestingumą per daugelį metų. 

Tarsi perskaičiusi jo mintis ji pratarė. 

- Aš turiu darbą. 

- Tikrai? 

- Privačioje klinikoje Lide. 

- Slaugytojos? 

- Skalbykloje. 

Ji pagavo jo greitą žvilgsnį į savo rankas ir nusišypsojo. 

- Dabar vien mašinos, komisare. Nebereikia nešiotis paklodžių 
prie upės ir velėti ant akmenų. 

Jis susijuokė nė kiek ne mažiau iš savo sutrikimo, kiek ir iš jos 
atsakymo. Tai praskaidrino nuotaiką kabinete ir leido jam pasakyti: 

- Apgailestauju, kad jums teko padaryti tokį sprendimą, - seniau 
dar būtų pridėjęs jos titulą „sese Imakolata“, bet dabar nebeturėjo 
kaip į ją kreiptis. Kartu su abitu dingo ir jos vardas, o kito jis neži- 
nojo. 

— Mano vardas Marija, - pasakė ji. - Marija Testa, - nutilo kaip 
dainininkė, stabtelėjusi paklausyti virpančio natos skambesio, žen- 

klinančio perėjimą nuo vienos tonacijos prie kitos, ir įsiklausė į savo 
vardo aidą. - Nors nebesu tikra, ar jis dar mano, - pridūrė. 

— Kodėl? 

- Turi pereiti tam tikrą procesą, kai išeini. Iš ordino, noriu pasa- 
kyti. Sakyčiau, tai tarsi bažnytinė dekonsekracija. Labai sudėtinga, ir 
gali užtrukti labai ilgai, kol jie tave paleidžia. 

— Manau, kad jie nori įsitikinti, ar jūs įsitikinusi. Tai yra neabejo- 
jate, - užsiminė Brunetis. 

- Taip. Tai trunka kelis mėnesius, gal metus. Tenka pateikti jiems 
laiškus žmonių, kurie tave pažįsta ir mano, kad esi pajėgi padaryti 
tokį sprendimą. 

- Arjums to reikia? Ar galėčiau jums taip padėti? 

Ji mostelėjo ranka į šalį numodama į jo žodžius, o su jais ir į 
klusnumo įžadus. 

- Ne, nebesvarbu. Jau baigta. Viskas. 

— Supratau, - pasakė Brunetis, nors nesuprato. 

Ji pažvelgė į jį tokiu atviru žvilgsniu ir tokiomis stulbinamai gra- 
žiomis akimis, kad Brunetis iš anksto pasijuto pavydįs vyrui, kuriam 
atiteks jos skaistybės įžadai. 

- Atėjau čia dėl casa di cura. Dėl to, ką ten mačiau. 

Brunečio širdis per nuotolį šoko prie motinos, ir jis iš karto su- 
kluso kokios nors užuominos apie pavojų. 

Bet nespėjus jam savo baimės paversti klausimu, ji pasakė: 

- Ne, komisare, ne dėl jūsų motinos. Jai nieko nenutiks, - tada 
nutilo susidrovėjusi dėl to, kaip tai nuskambėjo, ir dėl liūdnos jos 
žodžiuose slypinčios tiesos: vienintelis dalykas, kuris dar kada nors 
nutiks jo motinai, buvo mirtis. - Atleiskite, - netvirtai pridūrė, bet 
daugiau nieko nepasakė. 

Brunetis akimirką stebėjo ją, sutrikdytas šių žodžių, bet nežinojo 
kaip paklausti, ką ji norėjo pasakyti. Prisiminė popietę, kai pastarąjį 
kartą lankė savo motiną vildamasis kaip nors pamatyti seniai nesiro- 
džiusią seserį Imakolatą, žinodamas, kad ji vienintelis asmuo, galin- 

tis suprasti skausmingą jo sielos pilnatvę. Bet vietoje mielos sicilietės 
rado vestibiulyje tik seserį Eleonorą, moterį, kuriai ilgi metai apkar- 
to ir kuriai įžadai tereiškė dvasios skurdą, nusiteikimą skaistybei ir 
paklusnumą keletui griežtų pareigos reikalavimų. Kaip žmogus jis 
įsiuto dėl to, kad jo motina galėjo bent akimirkai būti palikta tos 
moters globai; kaip pilietis jis jautė gėdą dėl to, kad šie casa di cura 
buvo laikomi vienais iš pačių geriausių. 

Jos balsas atitraukė jį nuo ilgų apmąstymų, tačiau neišgirdo, ką ji 
pasakė, tad turėjo paklausti: 

- Atsiprašau, seserie, - staiga suvokė, kad seniai netartas jos titu- 
las jam tapo tolimas. - Nesutelkiau dėmesio. 

Ji prakalbo vėl nekreipdama dėmesio, kad jis kreipėsi titulu. 

- Kalbu apie casa di cura čia Venecijoje, kur dirbau prieš tris sa- 
vaites. Bet ne todėl, kad išėjau, dotore. Išėjau iš ordino, palikau viską. 
Kad pradėčiau savo... - čia ji stabtelėjo ir pažvelgė pro pravirą langą 
į San Lorenco bažnyčios fasadą, ieškodama ten pavadinimo tam, ką 
ketino pradėti. - Savo naują gyvenimą, - atsisuko į jį ir nežymiai 
šyptelėjo. - La Vita Nuova, - pakartojo, bet tokiu tonu, kurį labai 
stengėsi sušvelninti, nelyginant supratusi, kad į balsą įsigavo skaudi 
melodrama. - Turėjome mokykloje perskaityti La Vita Nuova, bet 
nelabai jį prisimenu, pažvelgė į jį klausiamai sutraukusi antakius. 

Brunetis nenutuokė, kur nuves šis pokalbis; iš pradžių kalbėjo 
apie pavojų, dabar apie Dantę. 

— Skaitėme ir mes, bet, manau, buvau per jaunas. Man vis tiek 
visada labiau patiko La Divina Commedia, - pasakė jis. - Ypač Pur- 
gatorio - Skaistykla. 

— Kaip keista, - pratarė susidomėjusi ir iš tikrųjų galėjo būti su- 
sidomėjusi arba tiesiog stengėsi atitolinti tai, ką ketino jam pasaky- 
ti. - Niekada nesu girdėjusi, kad kam nors būtų patikusi ta knyga. 
Kodėl? 

Brunetis leido sau nusišypsoti. 

- Aš suprantu, kadangi esu policininkas, žmonėms visada atro- 

do, kad man turėtų patikti Inferno - Pragaras. Nedorėliai nubausti 
ir visi gauna tai, ko, Dantės nuomone, nusipelnė. Bet man tai nieka- 
da nepatiko, tas absoliutus nuosprendžio neklystamumas, visos tos 
siaubingos kančios. Amžiams. 

Ji tyliai sėdėjo žiūrėdama jam į veidą ir įsigilinusi į jo žodžius. 

— Man patinka Skaistykla, nes ten tebėra galimybė, kad viskas pa- 
sikeis. Kitiems, ar jie Rojuje, ar Pragare, viskas baigta: ten jie pasiliks 
visiems laikams. Per amžius. 

- Ar jūs tuo tikite? - paklausė ji, ir Brunetis suprato, kad kalba 
ne apie literatūrą. 

- Ne. 

— Nė vienu iš jų? 

- Klausiate, ar tikiu, kad yra Rojus arba Pragaras? 

Ji linktelėjo, ir jam tapo įdomu, ar neužsiliko kiokio prietaro, ne- 
leidusio jai išsakyti abejonės. 

— Ne, - atsakė. 

- Visai? 

- Visai. 

Labai ilgai patylėjusi ji pasakė: 

— Kaip liūdna. 

Kaip ir daugybę kartų iki to, kol suprato, kad būtent toks jo tikė- 
jimas, Brunetis gūžtelėjo pečiais. 

- Manyčiau, pamatysime, - pasakė ji, bet balse nuskambėjo prie- 
laida, o ne sarkazmas ar atmetimas. 

Brunečiui vėl kilo noras gūžtelėti, nes diskutuoti apie tai jis lio- 
vėsi prieš daugelį metų dar studijuodamas universitete, metęs vaikiš- 
kus dalykus, vedamas iš kantrybės spėlionių ir trokšdamas gyventi. 
Tačiau dirstelėjęs į ją prisiminė, kad ji, tam tikra prasme, tarsi ką tik 
išsiritusi iš kiaušinio ir besirengianti pradėti savo vita nuova, todėl 
šitoks klausimas, be jokių abejonių, dar nesvarstytas, turėtų būti jai 
aktualus ir gyvybiškas. 

— Gal ir tiesa, - pripažino jis. 

Ji atsiliepė iš karto ir ūmiai: 

— Neturite man pataikauti, komisare. Mečiau savo pašaukimą, ne 
nuovoką. 

Jis nutarė neatsiprašinėti ir netęsti šio netyčia kilusio teologinio 
ginčo. Perkėlė popieriaus lapą iš vienos stalo pusės į kitą, atsitraukė 
su kėde ir susikėlė koją ant kojos. 

— Gal verčiau pakalbėsime apie tai? - paklausė. 

— Apie ką? 

— Apie vietą, kur palikote savo pašaukimą. 

— Apie slaugos namus? - paklausė ji be reikalo. 

Brunetis linktelėjo: 

- Apie kuriuos jūs kalbėjote? 

— Apie San Leonardo. Jie šalia Džiustinianio ligoninės. Ordinas 
padeda juos aprūpinti darbuotojais. 

Jis pastebėjo, kad ji sėdi suglaustomis pėdomis pilnais padais ant 
grindų, suspaudusi kelius. Kiek negrabiai atsegė rankinę ir išėmė iš 
jos lapą popieriaus, išlankstė ir pažvelgė žemyn į tai, kas jame buvo 
parašyta. 

- Praeitais metais, - nervingai pradėjo, - San Leonarde mirė 
penki žmonės, - apsuko lapą ir pasilenkusi į priekį padėjo priešais jį. 
Brunetis dirstelėjo į sąrašą. 

- Šitie žmonės? - paklausė. 

Ji linktelėjo. 

— Užrašiau jų pavardes, amžių ir nuo ko jie mirė. 
tokia informacija. Jame buvo trijų moterų ir dviejų vyrų pavardės. 
Brunetis prisiminė skaitęs kažkokią statistiką, kur buvo pasakyta, 
kad moterys turėtų gyventi ilgiau už vyrus, tačiau šitos negyveno. 
Viena iš moterų ėjo septintą dešimtį, o kitos tik ką įžengė į aštuntą. 
Abu vyrai buvo vyresni. Du iš sąrašo mirė nuo širdies smūgio, du 
nuo insultų, o vienas nuo plaučių uždegimo. 

— Kodėl davėte man šį sąrašą? - paklausė pakėlęs į ją akis. 

Nors greičiausiai buvo pasirengusi šiam klausimui, atsakyti į jį 
šiek tiek užtruko. 

- Nes jūs esate vienintelis galintis ką nors dėl to padaryti. 

Brunetis minutėlę palaukė, kol ji paaiškins ką pasakiusi, o kai 
nepaaiškino, pratarė: 

- Nelabai suprantu, kas tas „tas“ yra. 

- Ar galite išsiaiškinti, nuo ko jie mirė? 

Jis mostelėjo sąrašu erdvėje priešais juos. 

— Nuo kažko kito negu čia parašyta? - paklausė. 

Ji linktelėjo: 

- Taip. Jeigu parašyta netiesa, ar yra koks nors galimas būdas 
išsiaiškinti, kodėl jie mirė iš tikrųjų. 

Brunečiui nebuvo reikalo pagalvoti prieš atsakant: įstatymas aiš- 
kiai apibrėžė ekshumaciją. 

- Be teisėjo orderio ar šeimos prašymo, nėra. 

- O, - tarstelėjo ji, - nė nenumaniau. Buvau - nė nežinau, kaip 
pasakyti - buvau taip ilgai atitrūkusi nuo pasaulio, kad nebežinau, 
kaip viskas veikia ir tvarkoma, - nutilo minutėlei ir pridūrė: - Gal ir 
niekada nežinojau. 

- Ar seniai jūs ordine? - paklausė jis. 

- Dvylika metų, nuo tada, kai man suėjo penkiolika, - jei ir pa- 
matė jo nuostabą, nekreipė dėmesio. - Tai ilgas laiko tarpas, žinau. 

- Betgi iš tikrųjų jūs nebuvote atitrūkusi nuo pasaulio, ar ne? — 
paklausė Brunetis. - Pagaliau jūs gi mokėtės būti slaugytoja. 

— Ne, - skubiai atsakė ji. - Aš nesu slaugytoja. Na, nesu pareng- 
ta ar profesionali slaugytoja. Ordinas pamatė, kad turiu... - ji staiga 
nutilo, ir Brunetis suprato, kad norėdama pripažinti turinti talentą 
ar pasigirti ji pakliuvo į jai nebūdingą padėtį, tad neliko kito pasi- 
rinkimo, kaip tik liautis kalbėti. Po minutėlės, leidusios pašalinti 
pasigyrimą iš savo kalbos, ji tęsė: - Jie nutarė, kad man būtų gerai 
pamėginti padėti senyviems žmonėms, todėl buvau nusiųsta dirbti 
į slaugos namus. 

- Ar ilgai tenai dirbote? 

- Septynerius metus. Šešerius Dole, paskui metus San Leonarde, 
- atsakė ji. 

Tad seseriai Imakolatai, suprato Brunetis, turėjo būti dvidešimt, 
kai ji atvyko į slaugos namus, kur buvo jo motina, dauguma tokio 
amžiaus moterų susiranda darbus, pasirenka profesiją, sutinka my- 
limuosius, susilaukia vaikų. Jis pagalvojo, kiek tos kitos moterys pa- 
siekia per tuos metus, o tada pagalvojo, kaip turėjo gyventi sesuo 
Imakolata, supama pamišėlių riksmų ir nelaikančiųjų kvapų. Jeigu 
Brunetis būtų buvęs dievotas žmogus, tikintis kokia aukštesne būty- 
be, galbūt būtų pasiguodęs tuo, kad už visus tuos atiduotus metus ji 
būtų nusipelniusi aukščiausio dvasinio atlygio. Jis atsisakė šios min- 
ties ir paklausė dėdamas sąrašą priešais save ir lygindamas jį plašta- 
kos šonu: 

— Kuo šių žmonių mirtys buvo neįprastos? 

Prieš atsakydama ji akimirką patylėjo, o kai atsakė, visiškai jį su- 
trikdė. 

- Niekuo. Pas mus paprastai kas keli mėnesiai kas nors numiršta, 
kartais keletas po švenčių. 

Dešimtmečiai patirties apklausiant šnekius ir nešnekius asmenis 
išmokė kantrybės, naudodamasis ja Brunetis pasiteiravo: 

— Tai kodėl sudarėte šį sąrašą? 

— Dvi moterys buvo našlės, o trečioji netekėjusi. Vieno iš vyrų 
niekas nelankydavo, - ji pažvelgė į jį laukdama padrąsinimo, bet jis 
nieko nepasakė. 

Jos balsas sušvelnėjo, ir Brunečiui prieš akis ūmiai pasirodė se- 
suo Imakolata su tuo pačiu juodu ir baltu abitu, besigrumianti su 
draudimu šmeižti, piktai kalbėti net apie nusidėjėlius. 

- Du iš jų, - galop pratarė ji, - kartą ar kitą girdėjau sakančius, 
kad nori prisiminti casa di cura, kai numirs, - čia nutilo ir nudelbė 
akis į savo delnus, kurie metę rankinę tvirtai sukibo į gniaužtą. 

— Ar jie taip padarė? 

Ji pasukiojo galvą iš šono į šoną, bet nieko nepasakė. 

— Marija, - tarė jis, apgalvotai nuleidęs balsą, - ar tai reiškia, kad 
jie to nepadarė, ar kad jūs to nežinote? 

Atsakydama ji nepakėlė į jį akių. 

— Nežinau. Bet dvi iš jų, sinjorina da Prė ir sinjora Kristanti... 
jiedvi abi sakė, kad norėtų. 

— Ką jos sakė? 

- Sinjorina da Prė pasakė vieną dieną po mišių - nebūna rinklia- 
vos, kai tėvas Pijus aukoja mums mišias, aukodavo mišias, - staiga 
suvokusi veiksmažodžio laikų painiavą, nulemtą jos išėjimo iš or- 
dino, ji nutilo. Nervingai kilstelėjo ranką prie smilkinio, ir Brunetis 
pamatė, kaip jos pirštai nuslydo toliau ieškodami prieglobsčio po 
gobtuvu. Tačiau ji teapčiuopė atidengtus plaukus ir atitraukė pirštus 
nelyginant apdegusi. 

- Po mišių, - pakartojo ji, - kai lydėjau ją atgal į kambarį, ji pa- 
sakė, kad nesvarbu, jog nebuvo rinkliavos, nes jie pamatys jai išėjus, 
kokia ji buvo dosni. 

— Ar paklausėte, ką ji turėjo omeny? 

- Ne. Pamaniau, akivaizdu, kad ji paliks jiems savo pinigus ar 
dalį jų. 

— Ir? 

Ji vėl papurtė galvą. 

- Nežinau. 

— Ar greitai ji paskui numirė? 

— Po trijų mėnesių. 

- Gal ji pasakė tą patį dar kam nors - apie pinigus? 

— Nežinau. Ji kalbėdavosi su nedaugeliu žmonių. 

— O kita moteris? 

- Sinjora Kristanti, - patikslino Marija. - Ji buvo atviresnė. Sakė 
norinti palikti savo pinigus žmonėms, kurie jai buvo geri. Sakydavo 
tai visiems ir visada. Bet ji nebuvo... Nemanau, kad ji galėjo taip ap- 
sispręsti, ne visai, tik ne tada, kai aš ją pažinojau. 

- Kodėl taip sakote? 

- Ji nebuvo labai aiškaus proto, - atsakė Marija. - Bent jau ne 
visą laiką. Būdavo dienų, kai atrodydavo viskas gerai, bet dažniau- 
siai ji klejodavo; manė, kad ji ir vėl mergaitė, prašė parvesti namo, 
— minutėlę patylėjusi visiškai profesionaliu balsu pridūrė: - Tai labai 
įprasta. 

— Grįžti į praeitį? - paklausė Brunetis. 

- Taip. Vargšeliai. Manyčiau, jiems praeitis geresnė už dabartį. 
Bet kokia praeitis. 

Brunetis prisiminė, kai paskutinį kartą aplankė savo motiną, bet 
nustūmė prisiminimus šalin. Tiesiog paklausė: 

- Kas jai nutiko? 

— Sinjorai Kristanti? 

— Taip. 

- Ji mirė nuo širdies smūgio maždaug prieš keturis mėnesius. 

- Kur ji numirė? 

- Ten. Tuose casa di cura. 

- Kur ją ištiko širdies smūgis? Savo kambaryje ar kokioje vietoje, 
kur buvo daugiau žmonių? - Brunetis net ir mintyse nepavadino jų 
„liudininkais“. 

-— Ne, ji mirė miegodama. Ramiai. 

- Supratau, - pasakė Brunetis ne visai tą turėdamas galvoje. Šiek 
tiek luktelėjo prieš paklausdamas: - Ar šis sąrašas reiškia, kad, jūsų 
manymu, tie žmonės mirė nuo kažko kito. Ne nuo to, kas parašyta 
prie jų pavardžių? 

Ji pakėlė į jį akis tokia nustebusi, kad jis sutriko. Jeigu žengė taip 
toli, kad net atėjo pas jį, tai tikrai turi suprasti, ką reiškia visa tai, ką 
pasakoja. Akivaizdžiai stengdamasi laimėti laiko ji pakartojo: 

— Nuo kažko kito? - Brunečiui neatsakius pratarė: - Sinjora Kris- 
tanti niekada neturėjo jokių širdies problemų. 

- O kiti žmonės iš šio sąrašo, mirę nuo širdies smūgio ar in- 
sulto? 

- Sinjorui Leriniui buvo širdies sutrikimų, - atsakė ji. - Daugiau 
niekam. 

- Otakita moteris, sinjora Galaso. Ar seniau turėjo bėdų su svei- 
kata? 

Užuot jam atsakiusi ji ėmė pirštu vedžioti per rankinės viršų ten 
ir atgal, ten ir atgal. 

— Marija, - tarė jis ir ištaręs jos vardą patylėjo laukdamas, kol ji 
są apie savo artimą - rimtas dalykas, - tai išgąsdino ją nelyginant 
nelabasis būtų ėmęs cituoti Bibliją. - Tačiau svarbu apginti silpnuo- 
sius ir tuos, kurie negali apsiginti patys, - Brunetis neprisiminė, kad 
Biblijoje būtų taip parašyta, nors manė, kad turėtų būti. Ji nieko ne- 
pasakė, todėl jis paklausė: - Ar suprantate, Marija? - kai ir šį kartą ji 
neatsakė, jis pakeitė klausimą ir paklausė: - Ar pritariate? 

- Žinoma, pritariu, - susirūpinusi pasakė ji. - O jei aš klystu? Jei 
tik įsivaizduoju, o tiems žmonėms nieko nenutiko? 

- Jeigu būtumėte taip maniusi, abejoju, ar būtumėte čia. Ir tikrai 
nebūtumėte apsirengusi šitaip, - vos ištaręs suprato, kad tai nuskam- 
bėjo kaip priekaištas dėl jos aprangos, nors jis tekalbėjo apie spren- 
dimą palikti ordiną ir nusimesti abitą. | 

Brunetis pastūmė sąrašą į stalo kraštą, o kaip žodinį šio gesto 
patvirtinimą pakeitė temą: 

— Kada nusprendėte išeiti? 

Net jei ir būtų laukusi šio klausimo atsakyti nebūtų galėjusi grei- 
čiau: 

- Po pokalbio su vyresniąja motinėle, - pasakė virpančiu nuo 
kažkokių prisimintų emocijų balsu. - Bet iš pradžių pasikalbėjau su 
tėvu Pijum, savo nuodėmklausiu. 

- Ar galite man papasakoti, ką jiems sakėte? 

Brunetis buvo nutolęs nuo bažnyčios ir nuo visos jos veiklos 
bei pompastikos taip seniai, kad jau nebeprisiminė, ką galima ir ko 

negalima kalbėti apie išpažintį ar kokios gresia už tai bausmės, bet 
prisiminė užtektinai, kad žinotų, jog apie išpažintį žmonės nelinkę 
kalbėti. 

— Taip, tikriausiai. 

- Arjis tas pats kunigas, kuris aukoja mišias? 

- Taip. Jis mūsų ordino narys, tačiau ten negyvena. Ateina du- 
kart per savaitę. 

- Iš kur? 

- Iš mūsų kapitulos namų čia, Venecijoje. Jis buvo mano nuo- 
dėmklausys ir kituose slaugos namuose. 

Brunetis matė, kaip mielai ji leidžiasi į smulkmenas, todėl pa- 
klausė: 

— Ką jam pasakėte? 

Ji minutėlę patylėjo, ir Brunetis įsivaizdavo, kaip prisimena savo 
pokalbį su nuodėmklausiu. 

- Papasakojau jam apie mirusius žmones, - pasakė ir nutilusi 
nusuko akis. 

Pamatęs, kad ji neketina daugiau nieko sakyti, Brunetis pasitei- 
ravo: 

- Ar sakėte ką nors daugiau, apie pinigus ar apie tai, ką jie apie 
juos kalbėjo? 

Ji papurtė galvą. 

- Tada apie juos nežinojau. Tai yra neprisiminiau apie pinigus, jų 
mirtys mane taip prislėgė, kad tepasakiau, kad jie numirė, 

— O ką atsakė jis? 

- Jis atsakė, kad nesuprato. Todėl paaiškinau. Išvardijau jam mi- 
rusių žmonių pavardes ir ką žinojau apie jų medicinines istorijas, 
kad daugumos iš jų sveikata buvo gera ir jie mirė staiga. Jis išklausė 
viską, ką turėjau pasakyti, ir paklausė, ar esu įsitikinusi, - ir tarp 
kitko pridūrė: - Kadangi esu sicilietė, žmonės čia visada mano, kad 
esu kvaila. Arba melagė. 

Brunetis dirstelėjo į ją įsitikinti, ar šioje pastaboje nebuvo slapto 
priekaišto, užuominos apie jo paties elgesį, tačiau, regis, nebuvo. 

- Manau, jis tiesiog negalėjo patikėti, kad tai įmanoma. Tada, kai 
nenusileidau, kad šitiek mirčių nėra normalu, - tęsė ji, - paklausė 
manęs, ar suvokiu, kaip pavojinga kartoti tokius dalykus. Kaip pavo- 
jinga apkalbinėti. Kai pasakiau, kad suvokiu, jis patarė man melstis, 
- ji nutilo. 

— O paskui? 

- Pasakiau, kad meldžiausi, meldžiausi kiauras dienas. Tada jis 
paklausė, ar žinau, ką kalbu, kaip tai siaubinga, - ji vėl nutilo, o pas- 
kui lyg niekur nieko pridūrė: - Jis buvo sukrėstas. Nemanau, kad 
galėjo patikėti šia galimybe. Jis labai geras žmogus, tas tėvas Pijus, 
ir labai naivus. 

Brunetis užgniaužė šypseną girdėdamas, kad taip kalba ta, kuri 
pastaruosius dvylika metų praleido vienuolyne. 

- Kas įvyko tada? 

- Paprašiau pasikalbėti su vyresniąja motinėle. 

- Ir pasikalbėjote? 

- Praėjo dvi dienos, bet galop ji mane priėmė vieną vėlią popie- 
tę po vakarinių pamaldų. Viską jai pakartojau apie tai, kad senukai 
miršta. Ji negalėjo nuslėpti nuostabos. Apsidžiaugiau tą matydama, 
nes tai reiškė, kad tėvas Pijus nieko jai nepasakė. Žinojau, kad nesa- 
kys, bet tai, ką papasakojau, buvo taip siaubinga, na, nežinau... - jos 
balsas nutrūko. 

— Irė 

- Ji atsisakė manęs klausyti, pasakė, kad nesiklausys melo, kad 
tai, ką kalbu, pakenks ordinui. 

— Taigi? 

- Ji pasakė man, liepė man, laikytis klusnumo įžado ir tylėti visą 
mėnesį. 

— Ar tai reiškia tą patį, ką aš galvoju, kad negalėjote visą mėnesį 
su niekuo kalbėti? 

- Taip. 

- O kaip darbas? Ar jums nereikėjo kalbėtis su pacientais? 

— Nebuvau pas juos. 

- Ką? 

- Vyresnioji motinėlė liepė man laiką leisti kambaryje ir koply- 
čioje. 

— Mėnesį? 

- Du. 

— Kiek? 

— Du, - pakartojo ji. - Pirmo mėnesio pabaigoje ji atėjo į mano 
kambarį manęs aplankyti ir paklausė, ar maldos ir meditacija parodė 
man tikrąjį kelią. Atsakiau, kad meldžiausi ir meditavau - ir tikrai 
meldžiausi - bet ir toliau nerimavau dėl tų mirčių. Ji atsisakė klausyti 
ir liepė man toliau laikytis tylos. 

- Ir jūs laikėtės? 

Ji linktelėjo. 

- O tada? 

- Kitą savaitę praleidau melsdamasi ir kaip tik tada ėmiau steng- 
tis prisiminti, ką tie žmonės man kalbėjo, ir prisiminiau, ką apie savo 
pinigus pasakė sinjora da Prė ir sinjorina Kristanti. Pirmiau neleis- 
davau sau apie tai galvoti, bet vos pradėjusi nebegalėjau sustabdyti 
prisiminimų. 

Brunetis pasvarstė apie pačius įvairiausius dalykus, ką ji galėjo 
„prisiminti“ po ilgesnės kaip mėnesio vienatvės ir tylėjimo. 

— Kas atsitiko pasibaigus antrajam mėnesiui? 

- Vyresnioji motinėlė vėl atėjo į mano kambarį ir paklausė, ar 
jau atsipeikėjau. Pasakiau taip, ir manyčiau, tai buvo tiesa, - ji liovėsi 
kalbėti ir vėl liūdnai, nervingai nusišypsojo Brunečiui. 

— O paskui? 

— O paskui aš išėjau. 

- Tiesiog taip? - Brunetis iš karto ėmė svarstyti apie praktines 
smulkmenas: drabužiai, pinigai, kelionė. Gana keista, bet tokias pa- 

čias smulkmenas turėtų apgalvoti žmonės paleidžiami iš kalėjimo. 

— Tą pačią popietę išėjau su žmonėmis, kurie buvo atėję per 
lankymo valandas. Regis, niekam tai nepasirodė keista; niekas ne- 
pastebėjo. Paklausiau vienos išeinančios moters, ar negalėtų man 
pasakyti, kur galėčiau nusipirkti drabužių. Teturėjau septyniolika 
tūkstančių lirų. 

Ji nutilo, ir Brunetis paklausė: 

- Arjijums pasakė? 

- Jos tėvas buvo vienas iš mano pacientų, taigi ji mane pažinojo. 
Ji su vyru pasikvietė mane keliauti kartu į jų namus vakarienės. Ne- 
turėjau kur eiti, tad išplaukiau. Į Lidą. 

— Ir? 

- Motorlaivyje pasakiau jiems, ką nusprendžiau padaryti, bet 
apie priežastis nieko nepasakojau. Nė nesu tikra, kad pati žinojau ar 
dabar žinau. Nešmeižiau ordino ar slaugos namų. Ir dabar to neda- 
rau, ar ne? - Brunetis, nežinodamas, ką atsakyti, papurtė galvą, ir ji 
tęsė: - Aš tepapasakojau vyresniajai motinėlei apie mirtis, nes man 
pasirodė keista, kad jų tiek daug. 

Visiškai tarp kito Brunetis tarstelėjo: 

- Esu skaitęs, kad seni žmonės kartais miršta keli iš eilės be jo- 
kios priežasties. | 
 - Sakiau jums. Paprastai iš karto po švenčių. 

— Gal ir čia galėtų būti toks paaiškinimas? - paklausė Brunetis. 

Brunečiui pasirodė, kad jos akyse blykstelėjo pyktis. 

- Žinoma, galėtų. Bet tada kam ji stengėsi mane nutildyti? 

— Manau, jūs man pasakėte, Marija. 

— Ką pasakiau? 

- Apie įžadą. Klusnumo. Nežinau, ar jiems tai labai svarbu, bet 
gali būti, kad jie dėl to nerimavo labiau už viską, - kai ji neatsiliepė, 
jis paklausė: - Kaip manote, ar gali taip būti? - ji ir vėl neatsakė, tad 
jis pasiteiravo: - Kas nutiko paskui? Su tais žmonėmis Lide? 

- Jie buvo man labai malonūs. Po vakarienės ji davė man savo 

drabužių, - ji praskėtė rankas ir parodė savo sijoną. - Pasilikau pas 
juos pirmąją savaitę, o paskui jie padėjo man rasti darbą klinikoje. 

- Ar jums nereikėjo parodyti tapatybės kortelės, kad ten įsidar- 
bintumėte? 

Ji papurtė galvą. 

— Ne. Jie taip džiaugėsi radę norintį dirbti tokį darbą, kad nė 
neklausinėjo. Tačiau aš parašiau į savo gimto miesto savivaldybę 
ir paprašiau, kad atsiųstų mano gimimo liudijimo kopiją ir carta 
d'identita. Jei jau noriu grįžti į šį gyvenimą, tai manyčiau, man jų 
prireiks. 

- Kur paprašėte, kad atsiųstų, į kliniką? 

— Ne, tiems žmonėms į namus, - ji išgirdo susirūpinimą jo balse 
ir paklausė: - Kodėl klausiate? 

Jis nusikratė jos klausimo greitai papurtęs galvą. 

— Šiaip, iš smalsumo. Niekada nežinai, kiek tokie dalykai gali 
užtrukti, - Brunetis melavo, bet ji taip ilgai buvo vienuolė, tad jis 
nemanė, jog supras. - Ar jūs dar bendraujate su kuo nors iš casa di 
cura ar iš ordino? 

— Ne. Su niekuo. 

- Ar jie žino, kur išvykote? 

Ji papurtė galvą. 

- Nemanau. Nėra kaip jiems sužinoti. 

— Ar galėtų tie žmonės iš Lido jiems pasakyti? 

- Ne, paprašiau jų niekam apie mane nepasakoti ir manau, kad 
nepasakos, - prisiminusi pirmesnį jo sumišimą ji paklausė: - O ko- 
dėl to klausiate? 

Jis nematė reikalo nepasakyti jai bent jau tiek: 

- Jeigu tiesa, kad... - pratarė ir tada suprato, kad visiškai neži- 
no, kaip viską pavadinti, nes tai tikrai nebuvo kaltinimas, iš tiesų ne 
daugiau kaip sutapimo komentaras. Jis pradėjo iš naujo: - Iš to, ką 
man papasakojote, būtų išmintinga jums nebendrauti su žmonėmis 
iš casa di cura, - čia suprato, kad nė nenumano, kas tie žmonės. - Kai 

išklausėte tų senų moterų kalbas, ar supratote, kam, dar kartą karto- 
ju, kam jos būtų palikusios savo pinigus? 

- Galvojau apie tai, - pasakė ji tyliai, - ir nenorėčiau pasakoti. 

- Būkit gera, Marija, man atrodo, jau nebegalite daugiau rinktis, 
ką norite ir ko nenorite apie tai pasakoti. 

Ji linktelėjo, bet labai lėtai, pripažindama, kad jis sako tiesą, nors 
tai ir nebuvo malonu. 

- Jos galėjo palikti pinigus patiems casa di cura arba direktoriui. 
Arba ordinui. 

- Kas yra direktorius? 

— Daktaras Mesinis, Fabijas Mesinis. 

— Ar yra dar kas nors? 

Ji akimirką pasvarstė ir atsakė: 

- Gal tėvui Pijui. Jis toks geras pacientams, kad daugelis iš jų 
labai jį myli. Bet nemanau, kad jis ką nors priimtų. 

- Vyresnioji motinėlė? - paklausė Brunetis. 

-— Ne. Ordinas draudžia mums ką nors turėti. Tai yra moterims. 

Brunetis prisitraukė popieriaus lapelį. 

— Gal žinote tėvo Pijaus pavardę? 

Baimė jos akyse buvo apčiuopiama. 

- Bet juk jūs neketinate su juo kalbėtis, ar ne? 

— Ne, nemanau. Bet norėčiau ją Žinoti. Jeigu prireiktų. 

- Kavaletis, - pratarė ji. 

— Ar žinote apie jį ką nors daugiau? 

Ji papurtė galvą. 

- Ne, tik tiek, kad dukart per savaitę ateina išklausyti išpažinčių. 
Jei kas nors labai serga, jis ateina suteikti Paskutinio patepimo. Retai 
turėdavau laiko su juo pasikalbėti. Išskyrus išpažintį, žinoma, - aki- 
mirką patylėjo ir pridūrė: - Paskutinį kartą jį mačiau maždaug prieš 
mėnesį, per vyresniosios motinėlės vardadienį vasario dvidešimtą. 

Staiga jos burna susičiaupė, o akys susiaurėjo, lyg būtų pervėręs 
ūmus skausmas. Brunetis pasilenkė kėdėje išsigandęs, kad ji nualps. 

Ji plačiau atmerkė akis ir pažvelgusi tiesiai į jį pakėlė ranką jam 
sustabdyti. 

— Argi ne keista? - paklausė. - Kad aš prisimenu jos šventės die- 
siminti savo gimimo dienos. Tik Imakolatos vardo dieną gruodžio 
aštuntą, - palingavo galvą, jis negalėtų pasakyti, nuliūdusi ar nuste- 
busi. - Tarsi dalis manęs visus tuos metus neegzistavo, buvo ištrinta. 
Jau nebegaliu prisiminti, kada gi tas mano gimtadienis. 

- Gal galite juo laikyti dieną, kai palikote vienuolyną, - pasiūlė 
Brunetis ir nusišypsojo rodydamas, kad nenori užgauti. 

Ji akimirką pagavo jo žvilgsnį, tada pakėlusi du dešinės rankos 
pirštus sau prie kaktos pasitrynė nuleidusi akis žemyn. 

- La Vita Nuova, - pratarė labiau sau negu jam. Neperspėjusi 
atsistojo. - Manau, jau norėčiau eiti, komisare. 

Jos akys buvo ne tokios ramios kaip balsas, tad Brunetis nesisten- 
gė jos sustabdyti. 

- Ar galite man pasakyti pavadinimą pensiono, kuriame apsi- 
stojote? 

- Pergola. 

- Lide? 

- Taip. 

— O žmonių, kurie jums padėjo, pavardę. 

- O kam jums jų pavardė? - paklausė ji tikrai sunerimusi. 

— Nes man patinka žinoti, - sąžiningai atsakė jis. 

- Sasis, Vitorijas Sasis. Morozinio gatvė, vienuoliktas numeris. 

- Ačiū, - pasakė Brunetis neužsirašydamas šių vardų. 

Ji pasisuko į duris, ir jis akimirką pagalvojo, kad paklaus, ką jis 
ketina daryti dėl jos pasakojimo, tačiau ji nepasakė nieko. Jis atsisto- 
jo, apėjo aplink stalą tikėdamasis bent jau atidaryti jai duris, tačiau ji 
buvo per greita. Atsidarė jas, dar kartą dirstelėjo į jį, nenusišypsojo 
ir išėjo iš kabineto. 

Antras skyrius 


Brunetis grįžo prie apmąstymų apie savo batus, tačiau šie nebepasa- 
kojo jam idiliškų dalykų. Kaip dominuojanti dievybė jo mintis užė- 
mė motina, šioji ilgametė keliauninkė po neapibrėžiamą beprotybės 
teritoriją. Nuogąstavimai dėl jos saugumo savo laukiniais sparnais 
daužėsi jo galvoje, nors gerai žinojo, kad motinai liko vienintelis, 
galutinis, absoliutus saugumas, negalėjo jai iš širdies jo linkėti, kad 
ir kiek protas skatino tą daryti. Jis pasijuto nenoromis įtrauktas į 
pastarųjų šešerių metų prisiminimus, perrinkinėjo juos nelyginant 
siaubingo rožinio karoliukus. 

Staiga smarkiai spyręs užtrenkė stalčių ir atsistojo. Sesuo Imako- 
lata - vis dar negalėjo vadinti jos niekaip kitaip - užtikrino jį, kad 
motinai negresia joks pavojus; jis apskritai neišgirdo jokių įrodymų, 
kad kam grėstų pavojus. Seni žmonės miršta, tai jiems ir visiems ap- 
linkiniams dažnai tampa išsilaisvinimu, kaip taptų ir... Grįžęs prie 
stalo paėmė jos paduotą sąrašą ir vėl akimis perbėgo per vardus ir 
metus. 

Brunetis ėmė galvoti, kaip kuo daugiau sužinoti apie sąraše išvar- 
dytus žmones, kuo daugiau apie jų gyvenimą ir mirtį. Sesuo Imako- 
lata surašė mirčių datas, kurios atves prie mirties liudijimų miesto 
rotušėje, tai pirmasis didžiulio biurokratinio labirinto takelis, galop 
atvesiantis prie jų testamentų kopijų. Voratinklis, jo smalsumas tu- 
rės būti toks lengvas ir nejuntamas kaip voratinklis, klausimai to- 
kie atsargūs, kaip katės letenėlių prisilietimas. Mėgino prisiminti, ar 
kada buvo sakęs seseriai Imakolatai esantis policijos commissario. 
Gal kada užsiminė per tas ilgas popietes, kai motina leisdavosi pai- 


27 


mama už rankos, bet tik jeigu jauna moteris, kuri buvo jos numylė- 
tinė, pasilikdavo kambaryje kartu. Jie, du iš jų, turėdavo apie ką nors 
kalbėtis, nes Brunečio motina paprastai valandų valandas tylėdavo, 
niūniuodama sau monotonišką melodiją. Kadangi dėvimas abitas 
tarsi atėmė jos asmenybę, sesuo Imakolata niekada nieko nepasa- 
kodavo apie save, bent jau nieko, ką Brunetis atsimintų, tad galėjo 
būti, kad jis papasakojo jai, kuo užsiima, nes laužydavo sau galvą, 
kokiomis temomis pripildyti tas begalines varginamas valandas. O 
ji išgirdo ir įsiminė, todėl po metų atėjo pas jį su savo pasakojimu ir 
nuogąstavimais. 

Prieš daugelį metų Brunetis manė, kad sunku, kartais net neįma- 
noma įsivaizduoti, jog žmonės galėtų padaryti tam tikrus dalykus. 
Kadaise jis tikėjo ar veikiau prisivertė tikėti, kad žmogaus ydos turi 
ribas. Palengva vis žiauresnių nusikalimų akivaizdoje pamatęs, kaip 
toli žmonės gali nueiti tenkindami įvairiausius savo geidulius - go- 
dulys, nors ir įprasčiausias, vargu ar buvo neįtikinamiausias, jis ste- 
bėjo, kaip šią iliuziją iš lėto graužė kylantis potvynis, kol kartais pats 
pasijusdavo kaip tas pakvaišęs airių karalius, kurio nė vardo negalėjo 
teisingai ištarti, stovintis jūros pakrantėje ir kardu kapojantis beuž- 
einantį potvynį, išvarytas iš proto neklusnaus plūstančio vandens. 

Tad jis nebesistebėjo, kad seni žmonės gali būti žudomi dėl turto; 
jis stebėjosi tik kaip tas daroma, nes, bent jau iš pirmo žvilgsnio, čia 
buvo didžiulė galimybė ne tik išsiaiškinti, bet ir suklysti. 

Dar per tuos metus, kol praktikavo savo profesiją, jis išmoko, kad 
svarbiausia sekti tais pėdsakais, kuriuos palieka pinigai. Vieta, kur 
jie prasideda, paprastai aiški: asmuo, iš kurio pinigai buvo jėga arba 
apgaule paimti. Kitą galą, kur pėdsakai baigiasi, būna sunku rasti 
vien todėl, kad jis daug gyvybingesnis, nes slypi ten, kur taip pat yra 
ir juos atėmęs arba išplėšęs asmuo. Cui bono? Kam naudinga? 

Jei sesuo Imakolata būtų teisi - prisivertė pereiti prie tariamosios 
nuosakos, - tuomet pirmiausia, ką jis turėtų padaryti, tai rasti, kur 
pėdsakai baigiasi, o šią paiešką galima pradėti tik nuo testamentų. 

Sinjoriną Eletrą rado už jos stalo ir nustebo pamatęs, kaip ji plu- 
ša prie savo kompiuterio, tarsi būtų tikėjęsis, kad skaitys laikraštį ar 
darbuosis prie kryžiažodžio švęsdama besitęsiantį Patos nebuvimą. 

- Sinjorina, ką žinote apie testamentus? - paklausė įėjęs. 

— Kad dar neparašiau, - nerūpestingai pasakė ji ir nusišypsojo 
mestelėjusi atsakymą per petį ir nerimtai įvertinusi klausimą, kaip ir 
kiekvienas tik peržengęs trečią dešimtį. 

Geriau niekada jo neprireiktų, pasijuto linkintis Brunetis. Į jos 
šypseną atsakė šyptelėjęs ir vėl surimtėjo. 

— Na, tuomet apie kitų žmonių testamentus? 

Supratusi, kad jis rimtai, ji apsisuko su kėde ir atsigręžė į jį lauk- 
dama paaiškinimo. 

- Norėčiau sužinoti, ką savo testamentuose parašė penki šiemet 
čia, San Leonardo slaugos namuose, numirę žmonės. 

— Ar jie buvo Venecijos gyventojai? - paklausė ji. 

- Nežinau. O ką? Ar yra koks skirtumas? 

- Testamentus skelbia notaras, kuris juos surašo, neatsižvelgiant 
į tai, kur asmuo miršta. Jeigu jie savo testamentus sudarė čia, Vene- 
cijoje, tuomet man tereikia notaro pavardės. 

— Ojeigu aš jos neturiu? 

- Tuomet bus kiek sunkiau. 

— Sunkiau? 

Jos šypsena buvo atvira, o balsas ramus. 

- Tai, kad jūs paprasčiausiai nesusisiekėte su paveldėtojais ir ne- 
paprašėte jų kopijų, komisare, verčia mane manyti, kad nenorite, jog 
kas nors sužinotų apie jūsų klausimus, - ji vėl nusišypsojo. - Yra 
centrinė institucija, kur kopijos registruojamos. Jos fondai prieš dve- 
jus metus kompiuterizuoti, taigi čia nebūtų problemos, tačiau jeigu 
notarai dirba kokiame mažame paese, miestelyje, kur nors žemyne, 
ir dar nekompiuterizuoti, tuomet gali būti sudėtingiau. 

- Jeigu jie registruoti čia, ar galite gauti informaciją? 

- Žinoma. 

— Kaip? 

Ji pažvelgė žemyn sau į sijoną ir nubraukė nematomą dulkelę. 

- Bijau, kad tai neteisėta. 

— Kas neteisėta? 

- Tai, kaip gaučiau informaciją. 

- Tai yra... 

- Nesu tikra, ar jūs suprasite, komisare, ar kad galėsiu jums tin- 
kamai paaiškinti, tačiau yra būdų, kaip rasti kodus, kurie leidžia pri- 
eiti beveik prie visos informacijos. Kuo viešesnė informacija - mies- 
to rotušės, valstybinio registro - tuo lengviau rasti kodą. O kai jau 
jį turi, tai tarsi... na, tarsi jie visi išeitų namo duris palikę atviras ir 
šviesas įjungtas. 

- Ar tai tinka visoms valstybės institucijoms? - sunerimęs pa- 
klausė jis. 

— Manau, jūs tikriausiai nenorėtumėte žinoti, - pasakė ji nebe- 
sišypsodama. 

— Ar labai lengva gauti tokią informaciją? - pasiteiravo jis. 

- Sakyčiau, tiesiogiai priklauso nuo to, kiek įgudęs jos ieškantis 
asmuo. 

— Ojūs ar gerai įgudusi, sinjorina? 

Klausimas grąžino šypseną, labai kuklią. 

— Manau, į šį klausimą aš verčiau neatsakysiu, komisare. 
nežymias raukšleles, besidriekiančias nuo išorinių akių kampelių, be 
abejonės, susimetusias dažnai šypsantis, ir niekaip negalėjo patikėti, 
kad ši asmenybė turi kriminalinių įgūdžių ir - labai tikėtina - kri- 
minalinių kėslų. 

Nė akimirkos nepamąstęs apie savo pareigūno priesaiką Brune- 
tis paklausė: 

— Bet jeigu jie gyveno čia, tuomet galėsite gauti informaciją? 

Jis pastebėjo, kaip ji stengėsi, kad balse nesuskambėtų jokių pasi- 
didžiavimo gaidelių, stengėsi, bet jai nepavyko: 

- Išrašus iš civilinių aktų registro, komisare? 

Pralinksmintas globėjiško buvusios Banca D Italia darbuotojos 
tono, kuriuo ji kalbėdavo šnekėdama apie paprasčiausią valstybės 
instituciją, jis linktelėjo. 

— Pagrindinių paveldėtojų pavardes galėsiu jums pranešti po pie- 
tų. Su testamentų kopijomis turbūt užtruksiu dieną ar dvi. 

Tik jauni ir patrauklūs gali rizikuoti pasirodyti, suprato jis. 

— Po pietų bus labai gerai, sinjorina, - paliko sąrašą su pavardė- 
mis ir mirčių datomis jai ant stalo ir grįžo į savo kabinetą. 

Atsisėdęs už stalo pažvelgė į užsirašytas dviejų vyrų pavardes: 
daktaro Fabijo Mesinio ir tėvo Pijaus Kavalečio. Nė vieno nepažino- 
jo, tačiau tokios socialinės kraujomaišos mieste kaip Venecija infor- 
macijos ieškančiam Žmogui tai nieko nereiškė. 

Jis paskambino į žemutinį kvestūros aukštą, kur darbo stalus tu- 
rėjo uniformuoti pareigūnai. 

— Vianelai, ar negalėtum trumpam užeiti? Ir atsivesk su savimi 
Miotį, gerai? 

Laukdamas, kol ateis abu policininkai, Brunetis po pavardėmis 
nupaišė eilutę varnelių ir tik Vianelui su Miočiu pasirodžius prie jo 
durų suprato, kad tai kryžiukai. Padėjo rašiklį ir mostelėjo abiem 
policininkams į kėdes priešais savo stalą. 

Vianelui atsisėdus atsagstytas jo švarkas prasiskleidė ir Brunetis 
pamatė, kad jis atrodo kiek liesesnis negu žiemą. 

- Laikaisi dietos, Vianelai? - paklausė. 

— Ne, pone, - atsiliepė Vianelas nustebęs, kad Brunetis pastebėjo. 
— Mankštinuosi. 

- Ką? - Brunetis, kuriam mintis apie mankštą suskambo kone 
nepadoriai, nė nemėgino slėpti savo nuostabos. 

— Mankštinuosi, - pakartojo Vianelas. - Po darbo einu į sporto 
salę, palestra, ir praleidžiu pusvalandį ar panašiai. 

- Ir ką darai? - paklausė Brunetis. 

— Mankštinuosi, pone. 

— Dažnai? 

— Kai tik galiu, - atsakė Vianelas, kažkodėl staiga ėmęs išsisuki- 
nėti. 

— O ar dažnai gali? 

— A, tris ar keturis kartus per savaitę. 

Miotis sėdėjo tylėdamas ir sukiojo galvą nuo vieno į kitą klausy- 
damasis šio keisto pokalbio. Ar štai šitaip grumiamasi su nusikals- 
tamumu? 

— Ir ką darai ten nuėjęs? 

— Aš mankštinuosi, pone, - pabrėžtinai ištarė veiksmažodį. 

Dabar susidomėjęs, kad ir perdėm, Brunetis pasilenkė į priekį, 
pasidėjęs alkūnes ant stalo parėmė viena plaštaka smakrą. 

— Bet kaip? Bėgi vietoje? Kabi ant virvių? 

— Ne, pone, - atsiliepė Vianelas nesišypsodamas. - Su staklėmis. 

— Kokiomis staklėmis? 

- Treniruokliais. 

Brunetis nukreipė akis į Miotį, kuris būdamas jaunas gal ir galėjo 
kai ką čia suprasti. Tačiau Miotis, kurio kūnu už jį rūpinosi jaunystė, 
nusuko akis nuo Brunečio į Vianelą. 

- Na, - apibendrino Brunetis paaiškėjus, kad Vianelas neketina 
tapti šnekesnis, - labai gerai atrodai. 

- Ačiū, pone. Gal pagalvojęs užsimanysite ir jūs pamėginti. 

Įtraukęs pilvą ir tiesiau atsisėdęs savo kėdėje Brunetis vėl sutelkė 
dėmesį į darbą. 

- Mioti, - tarė, - tavo brolis kunigas, ar ne? 

- Taip, pone, - atsiliepė tas, akivaizdžiai nustebęs, kad viršinin- 
kas žino. 

— Kokio ordino? 

- Dominikonų, pone. 

- Ar jis Venecijoje? 

— Ne, pone. Jis gyveno čia ketverius metus, bet tada prieš trejus 
metus jie išsiuntė jį į Novarą mokyti berniukų mokykloje. 

- Ar tu su juo bendrauji? 

- Taip, pone. Kalbuosi su juo kas savaitę ir matausi tris ar keturis 
kartus per metus. 

- Gerai, kai kitą kartą su juo kalbėsies, norėčiau, kad kai ko pa- 
klaustum. 

- Ko, pone? - paklausė Miotis, iš švarko kišenės išsiimdamas 
užrašų knygutę ir rašiklį ir pamalonindamas Brunetį, kadangi ne- 
paklausė kam. 

- Norėčiau, kad pasiteirautum, ar jis žino ką apie tėvą Pijų Ka- 
valetį. Jis šv. Kryžiaus ordino narys čia, mieste, - Brunetis pamatė, 
kaip pakilo Vianelo antakiai, tačiau seržantas ir toliau klausėsi ty- 
lėdamas. 

- Ar norėtumėte, kad paklausčiau ko nors konkretaus, pone? 

— Ne, apskritai ką jis galvoja ar prisimena. 

Miotis žiojosi kažką sakyti, sudvejojo, paskui paklausė: 

— Ar galite pasakyti apie jį ką nors daugiau, pone? Kad galėčiau 
papasakoti broliui. 

- Jis yra casa di cura prie Džiustinianio ligoninės nuodėmklausys, 
bet tai viskas, ką apie jį žinau, - Miotis rašėsi nepakeldamas galvos, 
tad Brunetis paklausė: - Gal numanai, kas jis galėtų būti, Mioti? 

Jaunasis pareigūnas pakėlė akis. 

— Ne, pone. Nesu daug bendravęs su savo brolio draugais klie- 
rikais. 

Atsiliepdamas veikiau į jo intonaciją, o ne į žodžius Brunetis pa- 
klausė: 

— Dėl kokių priežasčių? 

Užuot atsakęs Miotis greitai papurtė galvą ir nukreipęs akis Že- 
myn į savo užrašų knygutės puslapius brūkštelėjo dar kelis žodžius 
prie to, ką jau buvo parašęs. 

Brunetis per nuleistą jaunesnio vyro galvą žvilgtelėjo į Vianelą, 
bet seržantas tik vos pastebimai truktelėjo pečiais. Brunetis plačiau 
atsimerkė ir greitai linktelėjo į Miotį. Vianelas, išsiaiškinęs tai kaip 

ženklą, kad jiedviem grįžus apačion turi rasti jaunuolio uždarumo 
priežastį, linktelėjo. 

- Dar kas nors, pone? - paklausė Vianelas. 

- Šią popietę, - tarė Brunetis, atsakydamas į klausimą, bet galvo- 
damas apie testamentų kopijas, kurias sinjorina Eletra jam pažadėjo, 
— turėčiau turėti pavardes kelių žmonių, su kuriais norėčiau nuėjęs 
pasikalbėti. 

— Ar norėtumėte, kad eičiau kartu, pone? - paklausė Vianelas. 

Brunetis linktelėjo. 

— Ketvirtą valandą, - nusprendė jis pamanęs, kad tuomet turės 
užtektinai laiko grįžti po pietų. - Gerai. Manau, kad dabar viskas. 
Ačiū abiem. 

— Užeisiu jūsų, - pasakė Vianelas. 

Jaunuoliui pakilus durų link, Vianelas atsigręžė, kinktelėjo smak- 
ru į beišeinantį Miotį ir linktelėjo Brunečiui. Jeigu bus ką išsiaiškinti 
apie Miočio nenorą leisti laiką su brolio draugais klierikais, Vianelas 
išsiaiškins šią popietę. 

Jiems išėjus Brunetis atidarė stalčių ir išsiėmė telefonų knygą. 
Mesinio pavardės nerado. Patikrino baltuosius puslapius ir rado net 
tris, vienas buvo daktaras Fabijas, adresas Dorsodure. Jis užsirašė 
Mesinio telefono numerį ir adresą, paskui prisitraukė telefoną ir iš 
atminties surinko kitą numerį. 

Ragelis buvo pakeltas po trečio signalo ir vyro balsas ištarė : 

- Allėo? 

- Ciao, Lele, - pasakė Brunetis pažinęs gargždų tapytojo balsą. - 
Skambinu dėl vieno iš tavo kaimynų daktaro Fabijo Mesinio. 

Jeigu kas nors gyvena Dorsodure, Lelė Bortolucis, kurio šeima 
Venecijoje gyvena nuo kryžiaus žygių laikų, žinos, kas jis toks. 

— Ar tai tas su afgane? 

- Šuniu ar žmona? - juokdamasis paklausė Brunetis. 

- Jei tas, apie kurį galvoju, tai žmona romėnė, o kalė - afganų 

kurtė. Graži, grakšti. Visai kaip žmona, kai pagalvoji. Ji praveda kalę 
pro galeriją bent kartą per dieną. 

- Tasai Mesinis, kurio ieškau, turi slaugos namus prie Džiusti- 
nianio. 

Lelė, kuris žinojo viską, pasakė: 

- Ar tai jis vadovauja tai įstaigai, kur gyvena Redžina, ką? 

- Taip. 

- Kaip ji, Gvidai? 

Lelė, tik keleriais metais jaunesnis už Brunečio motiną, pažinojo 
ją visą savo gyvenimą ir buvo vienas iš geriausių jos vyro bičiulių. 

— Taip pat, Lele. 

- Tepadeda jai Dievas, Gvidai. Apgailestauju. 

- Ačiū, - pasakė Brunetis. Daugiau nebuvo ką pasakyti. - Tai 
kaip ten Mesinis? 

- Kiek galiu prisiminti, jis pradėjo čia nuo ambulatorio maždaug 
prieš dvidešimt metų. O paskui vedęs romėnę Klaudiją pasinaudojo 
jos šeimos pinigais ir įsteigė casa di cura. Tada metė privačią prakti- 
ką. Na, manau, kad metė. O dabar manau, kad yra keturių ar penkių 
tokių įstaigų direktorius. 

- Pažįsti jį? | 

— Ne. Matau jį kartais kas kiek laiko. Nedažnai. Tikrai ne taip 
dažnai, kaip matau žmoną. 

- Iš kur žinai, kas ji tokia? - paklausė Brunetis. 

- Per kelerius metus ji nusipirko iš manęs keletą paveikslų. Man 
ji patinka. Inteligentiška moteris. 

- Ir turi gerą skonį tapybai? - paklausė Brunetis. 

Lelės juokas nuskambėjo iš ragelio. 

- Kuklumas man neleidžia atsakyti į šį klausimą. 

- Ar sklando apie jį kokių kalbų? Ar apie juos? 

Stojo ilga pauzė, ir galiausiai Lelė pasakė: 

— Niekada nieko negirdėjau. Tačiau paklausinėsiu, jeigu pagei- 
dautum. 

— Tik ne taip, kad kas suprastų, jog klausinėji, - pasakė Brunetis, 
nors ir žinojo, kad tai nebūtina. 

— Mano liežuvis bus kaip pūkas, - pasakė Lelė. 

— Būčiau dėkingas, Lele. 

— Tai neturi nieko bendra su Redžina, ar ne? 

— Ne, neturi. 

— Gerai. Ji buvo nuostabi moteris, Gvidai, - paskui, tarsi staiga 
suvokęs, kad pavartojo būtąjį laiką, Lelė greitai pridūrė: - Paskam- 
binsiu tau, jei ką sužinosiu. 

- Ačiū, Lele, - Brunetis jau norėjo priminti jam būti apdairiam, 
tačiau pagalvojo, kad kiekvieno, kas Venecijos meno ir senienų pa- 
saulyje klesti taip kaip Lelė, prigimtis yra tiek pat pūkinė kiek ir ge- 
ležinė, tad tik paskubomis atsisveikino. 

Nors buvo gerokai prieš dvylika, bet Brunetis jautė, kaip iš kabi- 
neto vilioja pastarąją savaitę miestą apsiautusio pavasario aromatai. 
Be to, jis buvo bosas, tai kodėl gi negalėjo tiesiog atsistoti ir išeiti, 
jeigu užsimanė? Ir nė nejautė pareigos stabtelėti pasakyti sinjorinai 
Eletrai, kur eina; ji tikriausiai iki alkūnių įsitraukusi į kompiuterinį 
kriminalą, ir jis nenorėjo nei bendrininkauti, nei, tiesą pasakius, su- 
kliudyti, tad paliko ją darbuotis ir patraukė Rialto ir namų link. 


Kai tą rytą išėjo iš namų, buvo šalta ir drėgna, o dabar dienai sušilus 
jis jautė, kaip slegia švarkas ir apsiaustas. Atsisagstė abu, nusiėmė 
šaliką ir susikišo į kišenę, tačiau vis tiek buvo taip šilta, kad pajuto 
kaip nugara pirmąkart šiais metais išrasojo prakaitu. Su vilnone ei- 
lute jautėsi kaip spąstuose, o paskui jam dingtelėjo klastūnė mintis, 
kad ir kelnės, ir švarkas buvo ankštesni negu žiemos pradžioje, kai 
pirmą kartą eilutę apsivilko. Atėjęs prie Rialto tilto žvalios nuotaikos 
pagautas puolė į priekį ir pabėgėjo laiptais. Po tuzino laiptelių. pri- 
trūko kvapo, tad sulėtinęs vėl turėjo eiti pėstute. Viršuje stabtelėjo ir 
pažvelgė kairėn į vingį, kur Didysis kanalas sukosi prie Šv. Morkaus 

ir Dožų rūmų. Saulė atsispindėjo nuo vandens paviršiaus, kur suposi 
pirmieji sezono juodgalviai kirai. 

Atgavęs kvapą leidosi žemyn į kitą pusę taip maloniai nuteiktas 
švelnios dienos, kad gatvės minia ir besimalantys turistai kaip įpras- 
tai jo nebeerzino. Eidamas tarp dvigubos vaisių ir daržovių prekys- 
talių eilės pamatė, kad jau pasirodė pirmieji šparagai, ir spėliojo, ar 
pavyktų įtikinti Paulą keletą nusipirkti. Dirstelėjęs į kainą suprato, 
kad nėra jokios vilties bent jau iki kitos savaitės, kai jie plūstelės į 
turgų ir kaina nukris pusiau. Žingsniuodamas toliau žiūrinėjo dar- 
žoves ir jų kainas, kartkartėmis linktelėdamas ar sveikindamasis su 
pažįstamais žmonėmis. Ant paskutinio prekystalio dešinėje pamatė 
pažįstamą lapą ir priėjo atidžiau pažiūrėti. 

- Ar čia puntarelle? - paklausė, stebėdamasis taip anksti turguje 
radęs daržinių trūkažolių. 

- Taip, ir geriausios Rialte, - užtikrino jį prekeivis įraudusiu nuo 
daugelį metų geriamo vyno veidu. - Šeši tūkstančiai už kilogramą, 
ir visai pigu. 

Brunetis nesiteikė nė atsakyti į tokį absurdą. Kai dar buvo ma- 
žas, kilogramas trūkažolių kainavo vos kelis šimtus lirų, ir jas mažai 
kas valgydavo; o tie, kurie pirkdavo, paprastai parsinešdavo namo 
sušerti triušiams, neteisėtai augintiems kiemuose ar galiniuose so- 
deliuose. 

- Imsiu pusę kilogramo, - pasakė Brunetis iš kišenės traukdamas 
kelias kupiūras. 

Prekeivis pasilenkė virš išdėliotų daržovių krūvelių, suėmė di- 
delę saują aštrių žalių lapų. Kaip magas iš niekur ištraukė lapą rudo 
popieriaus, patiesė ant svarstyklių, numetė ant jo lapus, paskui grei- 
tai suvyniojo dailų paketą. Padėjo jį ant dėžės su tvarkingai eilutėmis 
suguldytomis mažomis cukinijomis ir atkišo delną. Brunetis padavė 
jam trijų tūkstančių lirų banknotą, nepaprašė plastikinio maišelio ir 
nuėjo namų link. 

Ten, kur aukštai ant sienos kabo laikrodis pasuko į kairę ir lei- 

dosi link San Aponalo ir namų. Nė nesusimąstęs iškart šoktelėjo į 
dešinę ir į Do Mori, čia suvalgė prosciutto juostele apvyniotą plony- 
tę duonos lazdelę ir nuplaudamas sūrų kumpio skonį užgėrė taure 
Chardonnay. 

Po kelių minučių vėl uždusęs po daugiau kaip devyniasdešimties 
pakopų jis atidarė buto duris ir buvo pasveikintas įvairiausių kvapų, 
kurie sušildė jo sielą ir giedote giedojo apie namus, židinį, šeimą ir 
džiaugsmą. 

Nors svaiginamas česnako ir svogūnų aromatas išdavė, kad ji na- 
muose, Brunetis šūktelėjo: 

- Paula, tu čia? 

Toji atsiliepdama šūktelėjo „Si“ iš virtuvės ir priviliojo jį ateiti 
koridoriumi pas save. Padėjęs susuktą popierinį paketą ant virtu- 
vinio stalo perėjo per virtuvę jos pabučiuoti ir dirstelėti, kas kepa 
keptuvėje. 

Geltonos ir raudonos saldžiųjų pipirų juostelės virė tirštame po- 
midorų padaže ant lėtos ugnies ir nuo jų kilo dešrelių aromatas. 

— Taglietelle? - paklausė jis, įvardydamas mėgstamiausią šviežių 
makaronų patiekalą. 

Ji šyptelėjo ir pasilenkė pamaišyti padažo. 

- Žinoma, - tada atsigręžė į stalą ir pamatė paketą. - Kas ten? 

— Puntarelle. Pamaniau, galėtume suvalgyti tas salotas su ančiu- 
vių padažu. 

— Geras sumanymas, - pasakė ji kupinu pasitenkinimo balsu. — 
Kur jų radai? 

- Pas tą vyruką, kuris muša savo žmoną. 

- Atsiprašau? - sutrikusi atsiliepė ji. 

— Pas paskutinį iš dešinės, kai eini į žuvų turgų, tą, kuriam ant 
nosies išsiplėtusios kraujagyslės. 

— Muša savo žmoną? 

— Na, buvo atvesdintas pas mus į kvestūrą tris kartus. Tačiau išsi- 
blaiviusi ji kaltinimus visada atsiima. 

Brunetis stebėjo, kaip ji atmintyje naršo skirtingų dešinės tur- 
gaus pusės prekeivių eilėje. 

- Moteris su audinių puskailiniais? - galiausiai paklausė. 

- Taip. 

— Nė į galvą neateitų. 

Brunetis gūžtelėjo pečiais. 

— Gali ką nors padaryti? 

Kadangi buvo alkanas ir kadangi diskusija būtų atitolinusi pie- 
tus, jis atžariai atkirto: 

— Ne. Ne mūsų reikalas. 

Numetė apsiaustą, paskui švarką ant virtuvinės kėdės atlošo ir 
nužingsniavo prie šaldytuvo paieškoti vyno. Eidamas aplinkui ją 
taurės sumurmėjo: 

- Skaniai kvepia. 

- Tikrai visai ne jūsų reikalas? - pasitikslino ji, ir iš jos intona- 
cijos, ir iš ilgametės savo patirties jisai jau žinojo, kad ji surado Mo- 
tyvą. 

- Ne, ne mūsų, nebent ji surašys oficialų denuncia, o to niekada 
nenorėdavo padaryti. 

- Ji tikriausiai jo bijo. 

- Paula, - atsakė jis, nors tikėjosi to išvengti, E: ji dukart už jį 
didesnė, sveria tikriausiai šimtą kilogramų. Esu įsitikinęs, kad norė- 
dama galėtų išmesti jį pro langą. 

— Bet? - paklausė ji nugirdusi jo balse nepasakytus žodžius. 

- Bet ji nenori, kaip sakiau. Jie susipeša, peštynės tampa nebeval- 
domos, tada skambina mums, - jis prisipylė taurę ir paragavo vilda- 
masis, kad pokalbis baigėsi. 

— O paskui? - paklausė Paula. 

- O paskui mes atvykstame, pasiimame jį ir atsivežę į kvestūrą 
laikome, kol ryte ji ateina jo pasiimti. Taip nutinka kas šeši mėnesiai 
ar panašiai, tačiau ant jos niekada nematyti jokių smurto ženklų ir ji 
gana patenkinta vedasi jį namo. 

Paula pasvarstė minutėlę, bet galiausiai numojo į tai ranka. 

— Keista, ar ne? 

- Labai, - pritarė Brunetis, iš ilgos patirties žinodamas, kad Pau- 
la nutarė šios temos nebeplėtoti. 

Pasilenkęs pasiimti apsiausto ir švarko ir nunešti į prieangį, ant 
stalo pamatė rudą abakos popieriaus voką. 

— Ar čia Kiaros pažymių lapas? 

- Ee, mhm, - sumurmėjo Paula, berdama druską į verdančio 
vandens puodą, stovėjusį ant galinės kaitvietės. 

- Ir kaip? - paklausė Brunetis. - Gerai? 

- Puikiai iš visko, išskyrus vieną dalyką. 

- Kūno kultūrą? - spėjo jis sutrikęs, nes Kiara išsiveržė į priešakį 
nuo pat pirmos pradinės mokyklos klasės ir išsilaikė ten pastaruo- 
sius šešerius metus. Kaip ir jis, užuot sportavusi, ji mieliau šlaisty- 
davosi, todėl tai buvo vienintelis dalykas, kiek jis galėjo įsivaizduoti, 
kur jai sekėsi nekaip. 

Atidarė voką, ištraukė popierių ir permetė akimis. 

- Tikyba? - paklausė. - Tikyba? 

Paula nieko neatsakė, tad jis tęsė toliau ir perskaitė mokytojo pri- 
rašytas pastabas, aiškinančias jos „nepatenkinamą“ pažymį. 

- „Uždavinėja per daug klausimų *? - skaitė jis. O paskui: - „Trik- 
dantis elgesys“? Čia apie ką viskas? - griežtai klausinėjo Brunetis ro- 
dydamas Paulai lapą. 

— Tau teks jos paklausti, kai pareis. 

— O jos dar nėra? - paklausė Brunetis ir jam kilo baisi mintis, 
kad Kiara žino apie blogą įvertinimą ir kažkur slapstosi nenorėdama 
grįžti namo. Žvilgtelėjo į laikrodį ir pamatė, kad dar ankstoka; ji ne- 
grįš dar penkiolika minučių. 

Paula dėdama keturias lėkštes ant stalo klubu švelniai stumtelėjo 
jį į šoną. 

- Ar ji ką nors tau apie tai užsiminė? - paklausė jis traukdamasis 
jai iš kelio. 

— Nieko ypatinga. Sakė, kad nepatinka kunigas, bet niekada ne- 
minėjo kodėl. Arba aš jos neklausiau. 

— Koks jis kunigas? - paklausė Brunetis, patraukęs kėdę ir sėsda- 
masis į savo vietą. 

- Ką nori pasakyti tuo „koks“? 

- Arjis, kaip tu vadini, įprastas kunigas, ar ordino narys? 

— Manau, kad jis paprastas parapijos kunigas iš bažnyčios prie 
mokyklos. 

- San Polo? 

- Taip. 

Jiedviem besikalbant Brunetis perskaitė kitų mokytojų komen- 
tarus, atvirai liaupsinančius Kiaros sumanumą ir stropumą. Mate- 
matikos mokytoja iš tikrųjų vadino ją „nepaprastai gabia mokine, 
turinčia matematikės talentą“, o italų kalbos mokytoja žengė dar 
toliau ir pavartojo žodį „elegancija“, kalbėdama apie Kiaros rašto 
darbų raišką. Jokiame atsiliepime nebuvo nė žodžio apie vertinimą, 
jokios užuominos apie natūralų mokytojų polinkį griežtai įspėti, kad 
atsvertų tuštybės pavojų, kaskart kylantį nuo pagyrimo žodžių. 

- Nesuprantu, - pasakė Brunetis, įkišęs pagella atgal į voką ir nu- 
mesdamas atgal ant stalo. Akimirką palaukė svarstydamas, kaip su- 
formuluoti mintį, ir paklausė Paulos: - Tu nieko jai nesakei, ar ne? 

Platus Paulos draugų ratas žinojo apie ją daugelį dalykų ir tie 
dalykai keitėsi, tačiau visi, kurie pažinojo Paulą, laikė ją una man- 
gia-preti, kunigų ėdike. Kartkartėmis prasiveržiantis jos įniršis prieš 
klerikalus dar kai kada priblokšdavo ir patį Brunetį, nors jau labai 
seniai jį tik retkarčiais nustebindavo tai, ką daro ar sako Paula. Ta- 
čiau ši tema būdavo raudona vėliava, kuri labiau už bet kurią kitą 
galėdavo sukelti - visiškai netikėtai ir beveik nekintamai - nesuval- 
domą jos pyktį. 

- Tu gi žinai, kad pritariau, - pasakė ji nusisukdama nuo viryklės 
ir atsigręždama į jį. Brunetis visada stebėdavosi, kad Paula taip mie- 
lai pritarė abiejų šeimų pasiūlymui krikštyti vaikus ir leisti į tikybos 

pamokas mokyklose. „Tai Vakarų kultūros dalis, - dažnai šiurpiai 
ramiai sakydavo Paula. Nekvaili vaikai greitai perprato, kad Paula 
ne tas asmuo, kurio galėtų klausinėti apie religinį tikėjimą, tačiau jie 
lygiai taip pat greitai suvokė, kad jos ekleziologijos istorijos žinios 
ir teologinis išprusimas kone enciklopediniai. Jos arijų erezijos teo- 
loginių pagrindų aiškinimo studija buvo blaiviai objektyvi, pagrįsta 
klasikiniu dėmesiu detalėms; skirtingų Bažnyčios nuomonių sukel- 
tas šimtmečių žudynes ji, švelniai kalbant, demaskavo nesantūriai. 

Visus tuos metus ji laikėsi žodžio ir niekada prieš krikščionybę, o 
iš tikrųjų prieš bet kokią religiją nekalbėjo atvirai ar bent jau girdint 
vaikams. Todėl jokio nepakantumo religijai ir jokių minčių, atvedu- 
sių Kiarą prie „trikdančio elgesio“, negalėjo sukelti koks nors Paulos 
pasisakymas, bent jau atviras. 

Abu atsisuko išgirdę atsiveriančias duris, tačiau į namus parėjo 
Rafis, o ne Kiara. 

- Ciao, Mamma! - šūktelėjo jis žygiuodamas į savo kambarį pa- 
sidėti knygų. - Ciao, Pap4. 

Netrukus jis koridoriumi atėjo į virtuvę. Pasilenkęs pabučiavo 
Paulą į skruostą, o Brunetis vis dar tebesėdėdamas pamatė sūnų kita 
perspektyva ir pastebėjo, kad jis aukštesnis. 

Rafis kilstelėjo keptuvės dangtį, pamatęs, kas viduje, pabučiavo 
motiną dar kartą. 

- Mirštu, mama. Kada valgysime? 

— Kai tik sugrįš tavo sesuo, - atsakė Paula, gręždamasi sumažinti 
ugnies po užvirusio vandens puodu. 

- Juk žinai, kad ji visada pareina laiku. Po septynių minučių įeis 
pro duris, tai kodėl nepradėjus dabar berti makaronų? 

Pasiekęs nuo stalo praplėšė plastikinį duonos lazdelių pakelį ir 
išsiėmė tris plonyčius grissini. Susikišo galiukus į burną ir kramsnojo 
kaip triušis tris ilgus žolės stiebelius, kol jų neliko. Sugriebė dar tris 
ir viską pakartojo iš naujo. 

-— Nagi, mama, aš išbadėjau ir man reikės šią popietę eiti pas Ma- 
simą pasimokyti fizikos. 

Paula padėjo ant stalo lėkštę pakepintų baklažanų, linktelėjo su- 
tinkanti ir ėmėsi berti ką tik padarytų makaronų juosteles į verdantį 
vandenį. 

Brunetis iš voko išėmė pagella ir padavė Rafaeliui. 

— Žinai ką nors apie tai? - paklausė. 

Tik pastaraisiais metais ir užmiršus, pasak tėvų, „Karlo Markso 
periodą“ paties Rafio vertinimo lapai ėmė įgauti kartotinio tobu- 
lumo, kuriuo sesers lapai pasižymėjo nuo pat pirmųjų dienų mo- 
kykloje, tačiau ir per juodžiausias ano meto mokyklines negandas 
Rafis nejausdavo nieko daugiau kaip tik pasididžiavimą sesers pa- 
siekimais. 

Jis peržvelgė lapą nuo viršaus žemyn ir grąžino savo tėvui nieko 
nepasakęs. 

— Na? - paklausė Brunetis. 

- Trikdantis, a? - teatsakė jis. 

Maišydama makaronus Paula įsigudrino keletą kartų skambiai 
taukštelėti į puodo šonus. 

- Žinai ką nors apie tai? - pakartojo Brunetis. 

- Ne, nevisai, - pasakė Rafis, akivaizdžiai nenorėdamas aiškinti, 
kad ir ką būtų žinojęs. Nė vienam iš tėvų neprabilus sielvartingu bal- 
su pratarė: - Mama tiesiog pasius. | 

— Dėl ko? - paklausė Paula apsimestinai lengvai. 

- Dėl... - Rafį pertraukė spynoje trakštelėjęs Kiaros raktas. - A, 
nusidėjėlė parėjo, - užbaigė Rafis ir prisipylė stiklinę mineralinio 
vandens. 
baryje, numeta knygas, paskui pakelia ir padeda ant kėdės. Korido- 
riumi ji atėjo pas juos ir sustojo tarpduryje. 

- Kas nors numirė? - paklausė be jokios ironijos balse. 

Paula pasilenkusi iš spintelės išėmė kiaurapuodį. Įstatė į kriauklę 

ir supylė verdantį vandenį su makaronais. Kiara tebestovėjo tarp- 
duryje. 

— Kas blogai? - paklausė. 

Paula užsiėmusi vertė makaronus ir padažą į didelį dubenį, todėl 
paaiškino Brunetis: 

- Atėjo tavo vertinimo lapas. 

Kiaros veidas ištįso. 

— O, - tepavyko jai ištarti. Ji praslydo pro Brunetį ir atsisėdo į 
savo vietą. 

Pradėjusi nuo Rafio Paula patiekė keturias lėkštes makaronų, 
tada pasiūlė jiems tarkuoto parmezano, kurio dosniai pribėrė į kiek- 
vieną lėkštę. Pradėjo valgyti. Jie visi ėmė valgyti. 

Ištuštinusi lėkštę Kiara padavė ją motinai prašydama dar ir pa- 
klausė: 

-— Tikyba, a? 

- Taip. Gavai labai žemą pažymį, - atsiliepė Paula. 

— Kokį žemą? 

- Trejetą. 

Kiara tik tik susivaldė nekrūptelėjusi. 

— Ar žinai, kodėl pažymys toks žemas? - paklausė Brunetis, už- 
dengdamas tuščią lėkštę plaštakomis, rodydamas Paulai, kad dau- 
giau nebenori. 

Kiara ėmėsi antrosios lėkštės, o likutį Paula šaukštu sukrovė 
Rafiui. 

- Ne, manau, kad nežinau priežasties. 

- Ar tu nesimokai? - paklausė Paula. 

— Tai kad nėra ko mokytis, - pasakė Kiara, - tik tą kvailą katekiz- 
mą. Galima atmintinai išmokti per vieną popietę. 

— O paskui? - paklausė Brunetis. 

Rafis pasiėmė bandelę iš krepšelio stalo viduryje ir perlaužęs pu- 
siau ėmėsi šluostyti pomidorų padažą iš savo lėkštės. 

— Tėvas Lučianas? - paklausė. 

Kiara linktelėjo ir padėjo šakutę. Dirstelėjo į viryklę pasižiūrėti, 
ko dar yra pietums. 

— Tu pažįsti tą tėvą Lučianą? - paklausė Brunetis Rafio. 

Vaikinas užvertė akis aukštyn. 

— O, Dieve, kas jo nepažįsta? - ir pasisukęs į seserį paklausė: - Ar 
kada ėjai pas jį išpažinties, Kiara? 

Toji greitai papurtė galvą, bet nieko neatsakė. 

Paula atsistojo iš už stalo ir surinko makaronų dubenėlius nuo 
lėkščių, ant kurių jie stovėjo, nuėjusi prie orkaitės atidarė ir išėmė 
pailgą lėkštę su cotoletta milanese, lėkštės kraštus papuošė keletu 
citrinos griežinėlio skiltelių ir pastatė ant stalo. Brunečiui imant du 
kotletus Paula tylėdama įsidėjo porą baklažano gabaliukų. 

Matydamas, kad Paula laikosi nuošaliai, Brunetis toliau klausi- 
nėjo Rafį. 

— O ką reiškia eiti pas jį išpažinties? 

- O, jis tarp vaikų garsėja, - pasakė Rafis šaukštu kraudamasis 
sau į lėkštę du kotletus. 

— Kuo garsėja? - paklausė Brunetis. 

Užuot atsakęs Rafis šovė akimis į Kiarą. Abudu tėvai pastebėjo, 
kaip toji nežymiai krestelėjo, paskui nuleido galvą ir visą dėmesį sky- 
rė savo maistui. | 

Brunetis padėjo šakutę. Kiara nepakėlė akių, o Rafis dirstelėjo į 
Paulą, kuri ir toliau tylėjo. 

- Gerai, - pasakė Brunetis griežčiau negu pats būtų norėjęs iš- 
girsti. - Kas čia dabar vyksta ir ką mes turėtume žinoti apie tą tėvą 
Lučianą? 

Nuo Rafio, kuris nenorėjo pažvelgti jam į akis, žvilgsnį perkėlė 
prie Kiaros ir nustebo pamatęs, kad jos veidą užliejo smarkus rau- 
donis. 

Sušvelninęs balsą jis paklausė: 

- Kiara, ar gali Rafis mums papasakoti, ką žino? 

Kiara linktelėjo, bet nieko nepasakė. 


45 


Rafis mėgdžiodamas savo tėvą taip pat padėjo šakutę. Bet paskui 
nusišypsojo. 

— Nėra čia nieko tokio siaubingo, tėti. 

Brunetis nieko nepasakė, Paula taip pat tylėjo. 

- Čia dėl to, ką jis sako vaikams. Kai jie per išpažintį kalba apie 
sekso dalykus, - jis nutilo. 

- Sekso dalykus? - pakartojo Brunetis. 

— Na, žinai tėti. Apie tai, ką jie daro. 

Brunetis Žinojo. 

- O ką daro jis, tėvas Lučianas? 

- Jis priverčia juos tai nupasakoti. Na, žinai, kalbėti apie tai, - 
Rafis lyg ir prunkštelėjo, lyg ir sudejavo ir nutilo. 

Brunetis dirstelėjo į Kiarą ir pamatė, kad toji paraudo dar smar- 
kiau. 

- Aišku, - tarstelėjo. 

- Tai tikrai sadizmo forma, - pratarė Rafis. 

— Arjis ir tau liepė taip daryti? - paklausė Brunetis. 

— Oi, ne, lioviausi vaikščioti išpažinties prieš metus. Tačiau jis 
taip daro su mažesniais berniukais. 

- Ir su mergaitėmis, - tylutėliai pridūrė Kiara, taip tyliai, kad 
Brunetis nieko jos nebeklausė. 

— Ar tai viskas, ką jis daro? - paklausė jis Rafio. 

— Tai viskas, ką aš žinau, tėti. Mokiausi pas jį tikybos maždaug 
prieš ketverius metus, ir vienintelis dalykas, ką jis versdavo daryti, 
tai kalti atmintinai Bibliją ir jam cituoti. Tačiau mergaitėms prikal- 
bėdavo šlykščių dalykų, - pasisuko į seserį ir paklausė: - Ir dabar 
taip daro? 

Ji linktelėjo. 

- Ar kas nors dar nori kotleto? - paklausė Paula visiškai ramiu 
balsu. Pamačiusi dvi purtomas galvas ir išgirdusi murmesį palaikė 
tai tinkamu atsakymu lėkštei nuimti. Salotų tą dieną nebuvo, ir ji 
desertui planavo patiekti tik vaisių. Tačiau išvyniojo popierinį pake- 

tą ant spintelės ir išėmė sunkų pyragą su šviežiais vaisiais ir plakta 
grietinėle, kurį ketino pasiimti tą popietę į universitetą ir pavaišinti 
kolegas po mėnesinio fakulteto posėdžio. 

- Kiara, meilute, gal paimtum lėkštes? — paklausė imdama iš stal- 
čiaus platų sidabrinį peilį. 

Brunetis pastebėjo, kad gabalų, kuriuos jiems atpjovė, buvo už- 
tektinai, kad kiekvienam iš jų sukeltų insulino šoką, tačiau pyrago 
gardumo, dar kavos ir dar pokalbio apie tokią skaisčią pirmą tikrą 
pavasario dieną teužteko atkurti tam tikrai šeimos ramybei. Paskui 
Paula pasakė, kad išmazgos indus, o Brunetis nutarė paskaityti laik- 
raštį. Kiara dingo savo kambaryje, o Rafis išėjo mokytis fizikos su 
draugais. Nei Brunetis, nei Paula daugiau nieko nekalbėjo ta tema, 
tačiau abu žinojo, kad apie tėvą Lučianą išgirdo anaiptol ne viską. 

Trečias skyrius 


Po pietų Brunetis pasiėmė apsiaustą ir išėjo į kvestūrą užsimetęs jį 
ant pečių, mėgaudamasis švelnia diena, atsipalaidavęs ir sušilęs nuo 
gero maisto. Prisivertė nekreipti dėmesio į tai, kad eilutė ankšta, 
įtikinėdamas save, jog toks jautrus sunkios vilnos svoriui tapo ne 
nuo ko nors kita, o dėl neįprastai šiltos dienos. Be to, per žiemą visi 
priauga po kilogramą kitą; tikriausiai žmogui tai į gera: jis tampa 
atsparesnis ligoms ir panašiems dalykams. 

Rialto tiltu ėmęs leistis žemyn pastebėjo, kaip prie embarcadero 
iš dešinės švartuojasi aštuoniasdešimt antrasis numeris ir nė nesusi- 
mąstęs pabėgėjo, kad į jį įliptų, ir jam pavyko tą padaryti prieš pat 
laivui atsistumiant nuo doko ir plaukiant į Didžiojo kanalo vidurį. 
Jis perėjo į dešinę motorlaivio pusę, tačiau pasiliko ant denio lau- 
ke džiaugtis vėjeliu ir nuo vandens šokčiojančia šviesa. Stebėjo, kaip 
dešinėje pusėje artinasi Tiepolo calle ir įsižiūrėjo į šią siaurą calle 
ieškodamas savo terasos turėklų, tačiau praplaukė pro ją taip greitai, 
kad nespėjo pamatyti, todėl vėl sutelkė dėmesį į kanalą. 

Brunetis dažnai paspėliodavo, ką reiškė gyventi Venecijos 
Respublikos laikais, plaukti per šią didžiąją tėkmę iriantis vien tik 
irklais, judėti tyliai be variklių ir sirenų, tyloje, pertraukiamoje tik 
valtininkų šūktelimų „Ouie“ ir irklų pliuškenimo. Viskas labai pasi- 
keitė: dabartiniai prekiautojai ryšius vieni su kitais palaiko neapken- 
čiamais „telefonini“, o ne burinių laivų pagalba. Net pats oras trenkė 
išmetamųjų dujų ir iš žemyno slenkančios taršos miazma; atrodė, 
kad miesto nebegali išvalyti joks jūros brizas. Vienintelis dalykas, 
kuris per amžius liko nepakitęs, tai tūkstantmėtis miesto parsidavė- 

liškumo paveldas, ir Brunetis visada jausdavosi nejaukiai negalėda- 
mas apsispręsti, ar jo manymu, tai gerai ar blogai. 

Iš pradžių jis ketino išlipti prie San Samuelio ir gerokai pasivaikš- 
čioti iki Šv. Morkaus, tačiau mintis apie minią, kurią malonus oras 
išviliojo į gatves, sulaikė jį ant denio ir jis neišlipo iki San Zachari- 
jaus. Grįžo atgal iki kvestūros, atėjo tenai truputį po trijų ir, be abe- 
jonės, pirma už daugumą uniformuotų pareigūnų. 

Savo kabinete pastebėjo, kad kol jis pietavo, popierių ant stalo 
padaugėjo - gal jie iš tikrųjų veisiasi? Kaip ir žadėjo, sinjorina Eletra 
paliko jam dailiai atspausdintą sąrašą su pagrindinių sesers Imako- 
latos - jis pasitaisė: Marijos Testos - išvardytų Žmonių paveldėtojų 
pavardėmis. Taip pat ji pridėjo adresus ir telefonų numerius. Perme- 
tęs akimis sąrašą Brunetis pamatė, kad trys iš jų gyvena Venecijoje. 
Ketvirtas gyveno Turine, toliau buvo surašytos pavardės šešių žmo- 
nių, iš kurių nė vienas negyveno Venecijoje. Apačioje išspausdinta 
sinjorinos Eletros pastaba jam pranešė, kad testamentų kopijas ji 
gausianti iki kitos popietės. 

Akimirką jis galvojo skambinti, tačiau paskui pamanė, kad dau- 
giau naudos galima išpešti nuėjus - bent jau į pirmą apklausą - be 
įspėjimo, jeigu įmanoma, nelauktai, taigi jis savo atminty miesto 
plane tiesiog susidėliojo adresus patogiausia geografine tvarka, o 
sąrašą įsikišo į švarko kišenę. Nauda iš netikėtumo niekaip nebūna 
susijusi su kalbinamų žmonių kalte ar nekaltumu, tačiau iš ilga- 
metės patirties jis žinojo, kad netikėtumas dažnai paakina žmones 
sakyti tiesą. 

Jis palenkė galvą virš likusių oficialių dokumentų ir ėmė skaityti. 
Po akimirkos patogiai įsitaisė kėdėje, prisitraukė visą šūsnį artyn ir 
skaitė toliau. Prireikė tik kelių minučių, kad nuo turinio nuobodu- 
mo, kabineto šilumos ir pietų poveikio Brunečio rankos nusileistų 
ant kelių, o smakras - ant krūtinės. Netrukus jis krūptelėjęs pabudo 
koridoriuje trinktelėjus durims. Papurtė galvą, kelis kartus rankomis 
perbraukė per veidą ir užsimanė kavos. Tačiau pakėlęs galvą pamatė 

tarpduryje stovintį Vianelą, o durys - suprato Brunetis - buvo atvi- 
ros visą laiką, kol jis snaudė. 

- Sveikas, seržante, - pasakė jis ir nusišypsojo Vianelui kaip viską 
kvestūroje kontroliuojantis žmogus. - Kas yra? 

- Sakiau, kad užeisiu jūsų pasiimti, pone. Jau be penkiolikos ke- 
turios. 

- Taip vėlu? - tarstelėjo Brunetis dirstelėdamas į laikrodį. 

- Taip, pone, - atsakė Vianelas. - Buvau užėjęs pirmiau, bet jūs 
buvote užsiėmęs, - luktelėjo minutėlę, kol viskas susigulės, ir tada 
pridūrė: - Lauke laukia kateris, pone. 

Jiems lipant kvestūros laiptais Brunetis paklausė: 

- Ar kalbėjai su Miočiu? 

- Taip, pone. Viskas, kaip ir tikėjausi. 

— Jo brolis gėjus? - paklausė Brunetis nė nesivargindamas pa- 
žvelgti į Vianelą. 

Vianelas sustojo viduryje laiptų. Brunečiui atsigręžus, seržantas 
paklausė: 

— Iš kur žinote, pone? 

- Jis atrodė sunerimęs dėl savo brolio ir jo draugų klierikų, ir aš 
nieko daugiau negalėjau sugalvoti apie kunigą, kas būtų taip sunera- 
minę Miotį. Juk jis nėra iš mūsų visų plačiausių pažiūrų, - minutėlę 
pasvarstęs Brunetis pridūrė: - Ir nėra neįprasta, kad kunigas gėjus. 

- Sakyčiau, neįprasta būtų priešingai, - burbtelėjo Vianelas ir vėl 
ėmė lipti laiptais. Jis vėl grįžo prie kalbos apie Miotį, ir jam nereikėjo 
Brunečiui aiškinti šuolio: - Bet jūs visada sakydavote, kad jis geras 
policininkas, pone. 

- Nereikia plačių pažiūrų, kad būtų geras policininkas, Vianelai. 

— Taip, turbūt nereikia, - pritarė Vianelas. 

Po kelių minučių jie išėjo iš kvestūros ir rado vairininką Mon- 
tisį, laukiantį jų policijos kateryje. Viskas žvilgėjo: žalvarinė katerio 
apdaila, viena iš metalinių žymenų ant Montisio apykaklės, jauni 
žali gyvenimui atgimstančio vynmedžio ant sienos anapus kanalo 

lapeliai, vyno butelis, plūduriuojantis ant vandens paviršiaus, tikro 
spindinčio lauko. Be jokios kitos priežasties, išskyrus šį švytėjimą, 
Vianelas plačiai išskėtė rankas ir nusišypsojo. 

Montisio dėmesį prikaustė eismas, ir jis įdėmiai jį stebėjo. Nors 
ir džiaugdamasis, bet susidrovėjęs Vianelas jau ketino savo judesį 
užbaigti pasirąžydamas kaip pavargęs kanceliarijos raštininkas, bet 
tada pro šalį žemyn prie vandens švystelėjo porelė įsimylėjusių čiur- 
lių, ir Vianelas galutinai užsimiršo. 

- Pavasaris, - džiugiai šūktelėjo vairininkui ir šoko ant denio 
greta jo. Nesitverdamas nuo staiga apėmusio džiaugsmo paplojo 
Montisiui per petį. 

- Ar už visa tai turime dėkoti tavo treniruotėms salėje? - paklau- 
sė Brunetis įlipęs į laivą. 

Montisis, kuris akivaizdžiai nieko nežinojo apie pastarąjį Vianelo 
pomėgį, pasipiktinęs dėbtelėjo į seržantą, nusisuko, užvedė variklį ir 
išplukdė katerį į siaurą kanalą. 

Nuotaikos nepraradęs Vianelas pasiliko ant denio, o Brunetis 
nuėjo į kajutę. Pasiėmė miesto planą, gulėjusį ant lentynos, kabėju- 
sios per visą kajutės sienos ilgį, ir pasitikrino trijų adresų iš sąrašo 
vietas. Iš vidaus stebėjo, kaip bendrauja abu vyrai: jo seržantas, taip 
begėdiškai kupinas puikios nuotaikos kaip koks paauglys, ir niūrus 
vairininkas, žvelgiantis į priekį jiems plaukiant į Šv. Morkaus bacino, 
įlanką. Jam bežiūrint Vianelas uždėjo ranką ant Montisio peties ir 
parodė į rytus, kreipdamas jo dėmesį į daugiastiebį burlaivį, plau- 
kiantį jų link gaivaus pavasario vėjo smarkiai išpūstomis burėmis. 
Montisis linktelėjo kartą, bet vėl sutelkė dėmesį į kursą. Vianelas už- 
vertė galvą ir nusijuokė žemu balsu, atsklidusiu net į kajutę. 

Brunetis ištvėrė tik iki bacino vidurio, tačiau paskui pasidavė 
Vianelo džiugesio magnetui ir užlipo į denį. Kai tik žengė laukan, 
banga, sukelta praplaukiančio Lido kelto, kliudė jų bortą, išmušė 
Brunetį iš pusiausvyros bei mestelėjo prie žemojo katerio turėklo. 
Vianelo ranka šaute šovė, čiupo Brunetį už rankovės ir patraukė 

atgal. Jis laikė savo viršininką už rankos, kol laivas išsilygino, tada 
paleido ir pasakė: 

- Tik ne į vandenį. 

- Bijai, kad nuskęsiu? - paklausė Brunetis. 

Montisis įsiterpė: 

— Greičiau jus pribaigtų cholera. 

— Cholera? - perklausė Brunetis juokdamasis, kad jis taip perde- 
da; pirmąkart girdėjo Montisį bandant pokštauti. 

- Cholera, - pakartojo. 

Montisiui nusisukus prie vairo Vianelas su Brunečiu susižvalgė 
kaip du prasikaltę moksleiviai, ir Brunečiui pasirodė, kad Vianelas 
sunkiai valdėsi nesusijuokęs. 

— Kai buvau vaikas, - pasakė Montisis be įžangos, - plaukioda- 
vau priešais savo namus. Tiesiog nerdavau į vandenį nuo Kanaredžo 
kanalo krašto. Galėjai matyti dugną. Galėjai matyti žuvis, krabus. 
Dabar tematai dumblą ir šūdus. 

Vianelas su Brunečiu vėl susižvalgė. 

- Visi, kas valgo šių vandenų žuvis, trenkti, - pasakė Montisis. 

Praeitų metų pabaigoje buvo pranešta apie kelis choleros pro- 
trūkius, tačiau pietuose, kur tokių dalykų nutinka. Brunetis prisi- 
minė, kad sveikatos priežiūros vadovai uždarė Bario žuvų turgų ir 
įspėjo vietos žmones vengti valgyti Žuvis, ir tai jam pasirodė lygiai 
tas pat, kaip pasakyti karvėms vengti ėsti žolę. Rudens lietūs ir po- 
tvyniai nuplovė šią istoriją iš nacionalinių laikraščių, tačiau Bru- 
netis spėjo susidomėti, ar tokie dalykai įmanomi čia, šiaurėje, ir ar 
išmintinga valgyti ką nors, kas gaunama iš vis labiau švinkstančių 
Adrijos vandenų. 

Kateriui priplaukus prie gondolų stotelės Dario rūmų kairėje, 
Vianelas paėmė suvyniotos virvės galą ir iššoko ant doko. Atsilošęs 
ir įtempęs virvę laikė katerį prie doko, kol Brunetis išlipo į krantą. 

— Norite, kad jūsų palaukčiau, pone? - paklausė Montisis. 

- Ne, nesivargink. Nežinau, kiek užtruksime, - pasakė jam Bru- 
netis. - Gali grįžti. 

Montisis apatiškai pakėlė ranką prie kepurės snapelio, mostu ati- 
duodamas pagarbą ir atsisveikindamas. Užvedęs variklį atbulas lan- 
ku išplaukė į kanalą nė nesiteikęs žvilgtelėti į prieplaukoje stovinčius 
abu vyrus. 

- Kur pirmiau? - paklausė Vianelas. 

— Dorsoduro 723. Čia prie Gugenhaimo, kairėje. 

Vyrai nuėjo siaura calle ir pirmoje sankirtoje pasuko į dešinę. 
Brunetis pasijuto vis dar norintis kavos, o paskui nustebo, kad abie- 
jose gatvės pusėse nebuvo matyti jokio baro. 

Prie jų vesdamasis šunį artėjo senolis, ir kad jie turėtų vietos pra- 
silenkti, Vianelas užėjo Brunečiui už nugaros, nors juodu ir toliau 
šnekėjosi apie tai, ką pasakė Montisis. 

— Ar tikrai manote, kad vanduo toks blogas, pone? - paklausė 
Vianelas. 

- Taip. 

- Bet kai kurie žmonės tebeplaukioja Džudekos kanale, - spyrėsi 
Vianelas. 

— Kada? 

- Per Išganytojo šventę. 

— Tai jie girti, - atsainiai užbaigė Brunetis. 

Vianelas truktelėjo pečiais, paskui Brunečiui stabtelėjus sustojo. 

— Manau, tai čia, - pasakė Brunetis traukdamas iš kišenės popie- 
rėlį. - Da Prė, - garsiai ištarė žiūrėdamas į pavardes, išraižytas ant 
žalvario lentelių, dviem dailiomis eilėmis pritvirtintų durų kairėje. 

— Kas tas čia? - pasidomėjo Vianelas. 

- Liudovikas, sinjorinos da Prė paveldėtojas. Galėtų būti bet kas. 
Pusbrolis. Brolis. Sūnėnas. 

— Ar ji buvo labai sena? 

- Septyniasdešimt dvejų, - atsakė Brunetis, prisiminęs tvarkin- 
gus Marijos Testos sąrašo stulpelius. 

- Nuo ko ji mirė? 

— Nuo širdies smūgio. 

'- Ar yra įtarimų, kad šis asmuo, - pratarė Vianelas ir smakru 
kinktelėjo į žalvario lentelę prie durų, - su tuo susijęs? 

- Ji paliko jam šį butą ir daugiau kaip penkis šimtus milijonų 
lirų. 

— Ar tai reiškia, jog tai įmanoma? - paklausė Vianelas. 

Brunetis, kuris neseniai sužinojo, kad jų gyvenamam pastatui 
prireikė naujo stogo ir kad jų įnašas bus devyni milijonai lirų, tars- 
telėjo: 

- Jei butas tikrai geras, aš ką nors nudėčiau, kad jį gaučiau. 

Vianelas, kuris apie stogą nieko nežinojo, keistai dėbtelėjo į ko- 
misarą. 

Brunetis paspaudė skambutį. Gana ilgai nieko nevyko, todėl Bru- 
netis paspaudė dar kartą, šį kartą palaikė kur kas ilgiau. Abu vyrai 
susižvalgė, ir Brunetis išsiėmė sąrašą pasižiūrėti kito adreso. Vos tik 
jis pasuko kairėn Akademijos link, nematomo žmogaus paaukštin- 
tas balsas atsiliepė iš garsiakalbio virš pavardžių lentelių. 

— Kas čia? 

Balsas buvo prisotintas belyčio senatvinio sielvarto, nesuteikusio 
Brunečiui jokios užuominos, kaip kreiptis į kalbėtoją - sinjora ar 
sinjore. 

— Ar čia da Prė šeima? - pasiteiravo jis. 

- Taip. Ko norite? 

- Yra keletas klausimų apie sinjorinos da Prė palikimą, ir mums 
reikia su jumis pasikalbėti. 

Daugiau be jokių klausimų durys spragtelėjusios atsidarė, įleis- 
damos juos į erdvų vidinį kiemą su vynmedžio apraizgytu šuliniu 
viduryje. Vienintelė laiptinė buvo už durų kairėje. Antrojo aukšto 
aikštelėje laukė praviros durys, o tarpduryje stovėjo vienas iš pačių 
mažiausių vyrų, kokį Brunečiui teko kada nors matyti. 

Nors nei Vianelas, nei Brunetis nebuvo labai aukšti, tačiau abudu 

atrodė kaip bokštai greta šio vyro, kuris jiems artinantis dar labiau 
sumažėjo. 

— Sinjoras da Prė? - paklausė Brunetis. 

— Taip, - pratarė tas žingtelėjęs žingsnį artyn ir duodamas plašta- 
ką, ne didesnę kaip vaiko. Kadangi vyras iškėlė ranką kone iki savo 
peties, Brunečiui neteko lenktis jos paspausti, antraip jam tikrai būtų 
prireikę taip padaryti. Da Prė ranką paspaudė tvirtai, o žvilgsnis, ku- 
riuo pažvelgė Brunečiui į akis, buvo giedras ir tiesus. Jo veidas buvo 
siauras, toks liesas kone kaip ašmenys. Arba amžius, arba užsitęsęs 
skausmas abipus burnos įrėžė gilias vageles, o paakiuose įspaudė 
tamsius ratilus. Dėl jo ūgio amžių buvo sunku nustatyti: jam galėjo 
būti bet kiek metų nuo penkiasdešimties iki septyniasdešimties. 

Pastebėjęs Vianelo uniformą sinjoras da Prė nepadavė jam ran- 
kos, tik linktelėjo jo pusėn. Žengė pro duris atgal ir plačiau jas pra- 
vėręs pakvietė abudu vyrus į butą. 

Sumurmėję „Permesso“ abu policininkai nusekė į prieškambarį 
ir luktelėjo, kol jis uždarė duris. 

— Prašau čia, - pasakė vyras eidamas tolyn koridoriumi. 

Ant nugaros Brunetis pamatė aštrią kaip vištos krūtinkaulis kup- 
rą, kyšančią kairėje po švarko audiniu. Nors da Prė iš tikrųjų nešlu- 
bavo, jam einant visas kūnas krypo į kairę tarsi siena būtų magnetas, 
ojis - prie jos traukiamų metalinių daiktų maišas. Jis palydėjo juos 
į svetainę su langais iš dviejų pusių. Pro kairiuosius buvo matyti sto- 
gai, o kiti žvelgė į langinėmis uždarytus kito pastato langus kitapus 
siauros calle. 

Visi kambario baldai buvo tokio paties dydžio kaip dvi monu- 
mentalios galinę sieną dengiančios spintos: sofa aukšta atkalte, ant 
kurios galėjo susėsti šešiese, keturi raižyti krėslai, kurie pagal poran- 
kių raižinius greičiausiai buvo ispaniški, ir didžiulis florentietiškas 
bufetas su stalviršiu, apkrautu smulkiais daikčiukais, į kuriuos Bru- 
netis vos dirstelėjo. Da Prė užlipo ant vienos iš kėdžių, o Brunečiui 
su Vianelu mostelėjo į kitas dvi. 

Atsisėdusio Brunečio pėdos vos siekė grindis, ir jis pastebėjo, 
kad da Prė kojos kabo pusiaukelėje tarp sėdynės ir grindų. Kažkokiu 
būdu itin didelė vyro veido rimtis neleido jam dėl smarkaus dydžių 
nesuderinamumo būti juokingam. 

- Sakėte, kad kažkas negerai su mano sesers testamentu? - šaltu 
balsu prabilo da Prė. 

— Ne, sinjore da Prė, - atrėmė Brunetis, - visai nenoriu supai- 
nioti reikalo ar jūsų suklaidinti. Mūsų smalsumas neturi nieko ben- 
dra su jūsų sesers testamentu ir su jokiomis sąlygomis, kurios gali 
būti tenai nurodytos. Mes domimės jos mirtimi arba jos mirties 
priežastimi. 

— Tai kodėl iš pradžių to nesakėte? - paklausė mažasis vyras da- 
bar jau šilčiau, tačiau ne taip, kaip Brunečiui patikdavo. 

- Ar ten tabakinės, sinjore da Prė? - įsiterpė Vianelas, stodama- 
sis nuo kėdės ir eidamas prie komodos. 

— Ką? - aštriai paklausė mažasis žmogus. 

- Ar čia tabakinės? - pasiteiravo Vianelas, lenkdamasis virš spin- 
telės, prikišdamas veidą prie mažų ją nuklojusių daikčiukų. 

- O kodėl klausiate? - pasakė da Prė nė kiek ne maloniau, bet 
aiškiai susidomėjęs. 

— Mano dėdė Luidžis Trieste jas kolekcionavo. Man visada pa- 
tikdavo važiuoti jo aplankyti, kai buvau mažas, nes man jas parody- 
davo ir leisdavo paliesti, - tarsi stengdamasis neleisti šios galimybės 
grėsmei įsišaknyti sinjoro da Prė galvoje, Vianelas sunėrė rankas už 
nugaros ir daugiau nieko nedarė, tik dar labiau prisikišo prie dėžu- 
čių. Išnėręs rankas į vieną parodė - atsargiai, kad pirštas nesiektų 
dėžutės bent jau per plaštaką. - Ar toji olandiška? 

- Kuri? - paklausė da Prė, nusiropštė nuo kėdės ir priėjęs sustojo 
greta seržanto. 

Da Prė galva vos siekė bufeto kraštą, tad turėjo pasistiebti, kad 
pamatytų viršų ir tabakinę, kurią rodė Vianelas. 

- Taip, Delftas. Aštuonioliktas amžius. 

- O šita? - paklausė Vianelas rodydamas ir nedrįsdamas paliesti. 
- Bavariška? 

- Labai gerai, - pasakė da Prė ir nukėlęs mažą dėžutę padavė 
seržantui, kuris buvo toks atsargus, kad paėmė ją į abu suglaustus 
delnus. 

Vianelas apvertė ją ir žvilgtelėjo į dugną. 

- Taip, čia yra paženklinta, - pasakė grąžindamas ją da Prė. - 
Tikras grožis, ar ne? - pasakė entuziastingu balsu. - Mano dėdei ši 
būtų patikusi, ypač kaip ji padalyta į du skyrelius. 

Kol abu vyrai sukišę galvas tyrinėjo tabakines, Brunetis žvalgėsi 
po kambarį. Trys paveikslai buvo septyniolikto amžiaus, labai prasti 
paveikslai ir labai prasto septyniolikto amžiaus: elnių, šernų, paskui 
dar kitų elnių žūtis. Juose buvo per daug kraujo ir pernelyg artis- 
tiškai pavaizduota mirtis, kad Brunetis susidomėtų. Kiti vaizdavo 
biblines scenas, tačiau jose taip pat buvo pernelyg gausiai liejamas 
kraujas, tik jau žmonių. Brunetis nukreipė dėmesį į lubas, ant kurių 
puikavosi įmantriai išlipdytas centrinis medalionas, o viduryje ka- 
bojo Murano stiklo sietynas, surinktas iš daugybės pastelinių gėlyčių 
smulkiais žiedlapiais. 

Jis vėl žvilgtelėjo į abu vyrus, dabar pritūpusius priešais atviras 
dešiniąsias bufeto dureles. Viduje ant lentynų, kaip atrodė Brune- 
čiui, irgi stovėjo dar daugybė mažučių dėžučių. Akimirką Brunetis 
pats pasijuto dūstantis nuo šio keisto milžiniško kambario, kuriame 
mažas vyras-lėlė užsidarė tik su šiomis ryškaus emalio akimirkomis 
iš užmiršto amžiaus, kad prisimintų, kokio iš tikro dydžio turėtų 
būti jo paties daiktai. 

Brunečiui bežiūrint abu vyrai atsistojo. Da Prė uždarė bufeto du- 
reles ir grįžęs prie savo kėdės lengvu treniruotu šuoliuku vėl įsitaisė 
savo vietoje. Vianelas užgaišo, paskutinįkart susižavėjęs apžvelgė ant 
viršaus išdėliotas tabakines, tačiau galiausiai grįžo prie savo kėdės. 

Brunetis pirmą kartą išdrįso nusišypsoti, o šypsena atsakęs da 
Prė žvilgtelėjęs į Vianelą tarė: 

- Nė nežinojau, kad tokie žmonės dirba policijoje. 

Nežinojo ir Brunetis, tačiau nė minutėlės nedvejojęs pasakė: 

- Taip, kvestūroje gana gerai žinoma, kad seržantas domisi ta- 
bakinėmis. 

Išgirdęs Brunečio intonacijoje ironiją, su kuria neišmanėlis visa- 
da vertina tikrąjį entuziastą, da Prė pasakė: 

- Jos svarbi Europos kultūros dalis, tos tabakinės. Kai kurie la- 
biausiai įgudę žemyno meistrai joms pagaminti paskyrė daug savo 
gyvenimo metų - ištisus dešimtmečius. Nebūdavo geresnio būdo 
žmogui parodyti dėkingumą, kaip padovanoti tabakinę. Mocartas, 
Haidnas... - da Prė užsidegimas nustelbė žodžius ir jis užbaigė plačiu 
vienos savo mažytės rankos mostu į apkrautą bufetą. 

Vianelas, per visą tą prakalbą tyliai pritariamai linksėjęs, pasakė 
Brunečiui: 

- Bijau, jūs nesuprantate, komisare. 

Brunetis, kuris neturėjo supratimo, kuo nusipelnė, kad jam pa- 
skyrė šį sumanų vyrą, galintį taip lengvai nuginkluoti net priešiš- 
kiausią liudininką, kukliai pritardamas linktelėjo. 

- Ar jūsų sesuo irgi jomis domėjosi? - Vianelo klausimas atrodė 
be potekstės. 

Mažasis vyras viena pėdute spyrė į savo kėdės skersinį. 

- Ne, mano sesuo jomis nesidomėjo, - Vianelas palingavo galvą, 
kad ji taip klydo, tad padrąsintas da Prė pridūrė: - Ir apskritai nie- 
kuo nesidomėjo. 

— Visai? - paklausė Vianelas, atrodo, labai susirūpinęs. 

- Visai, - pakartojo da Prė. - Nebent jums rūpėtų, kad domėjosi 
kunigais, - iš intonacijos, kaip ištarė paskutinį žodį, galėjai suprasti, 
kad vienintelį susidomėjimą kunigais jam galėtų sukelti tik mirties 
nuosprendžio jiems pasirašymas. 

Vianelas pakraipė galvą, tarsi nebegalėtų sugalvoti didesnio pa- 
vojaus, kaip pulti kunigams į rankas, ypač moteriai. 

Kupinu pasibaisėjimo balsu Vianelas paklausė: 

— Juk ji nepaliko jiems nieko, ar ne? - ir lygiai taip pat greitai 
pridūrė: - Atsiprašau. Ne mano reikalas klausti. 

— Ne, viskas gerai, seržante, - pasakė da Prė. - Jie stengėsi, bet ne- 
gavo nė liros, - veide nušvito pasitenkinimo šypsena ir jis pridūrė: - 
Niekam, kas mėgino ką nors nugvelbti iš jos palikimo, nepasisekė. 

Vianelas plačiai nusišiepė rodydamas, kaip džiaugiasi, kad ne- 
gandos vis dėlto pavyko išvengti. Atrėmęs alkūnę į kėdės porankį 
ir pasidėjęs smakrą ant delno jis įsitaisė išklausyti pasakojimo apie 
sinjoro da Prė triumfą. 

Mažasis vyras prisistūmė prie kėdės atkaltės tiek, kad kojos išsi- 
tiesė kone lygiagrečiai sėdynei. 

— Ji visada jautė silpnybę religijai, - pradėjo jis. - Mūsų tėvai 
siuntė ją į vienuolynų mokyklas. Manau dėl to ji taip ir neištekėjo. 

Brunetis dirstelėjo į da Prė plaštakas ant kėdės porankių, tačiau 
ant jų nebuvo matyti sutuoktuvių žiedo žymės. 

— Mes niekada nesutarėme, - paprastai pasakė jis. - Ji domėjosi 
religija. O aš savuoju menu. 

Ir jam, pamanė Brunetis, tai buvo emaliu puoštos tabakinės. 

— Kai tėvai mirė, paliko mums šį butą kaip jungtinę nuosavybę. 
Bet kartu gyventi negalėjome, - čia Vianelas linktelėjo suprantantis, 
kaip sunku gyventi su moterimi. - Todėl aš pardaviau jai savo dalį. 
Prieš dvidešimt trejus metus. Ir nusipirkau mažesnį butą. Man reikė- 
jo pinigų savo kolekcijai papildyti. 

Vianelas ir vėl linktelėjo, šį kartą suprasdamas, kiek daug išlaidų 
reikalauja menas. 

— Tada prieš trejus metus ji griuvo ir susilaužė klubą, ir jis nebūtų 
suaugęs teisingai, tad nebuvo kito pasirinkimo, kaip apgyvendinti 
ją casa di cura, - čia senas žmogus nutilo, susimąstė apie tai, dėl-ko 
slaugos namai tampa neišvengiami. - Ji paprašė manęs persikrausty- 
ti čia prižiūrėti jos daiktus, - tęsė jis, - bet aš atsisakiau. Nežinojau, 
ar jai grįžus man neteks vėl išsikraustyti. Nenorėjau perkelti čia savo 
kolekcijos - niekur be jos negyvenčiau, - o paskui vėl išvežti, jeigu 

ji pasveiktų. Per daug rizikinga, pernelyg didelė galimybė ką nors 
sudaužyti, - da Prė smarkiai sugniaužė kumščius nesąmoningai pa- 
sibaisėjęs tokia galimybe. 

Brunetis pajuto, kad pasakojimui tęsiantis ir jis ėmė linkčioti 
pritardamas sinjorui da Prė, įsitraukusiam į pamėklišką pasaulį, kur 
sudaužytas dangtelis baisiau už sulaužytą klubą. 

- Paskui, kai ji mirė, paliko mane savo įpėdiniu, tačiau mėgino 
jiems atiduoti šimtą milijonų. Įrašė tai į savo testamentą dar būda- 
ma ten. 

- Ką jūs padarėte? - pasiteiravo Vianelas. 

- Nusinešiau jį pas savo advokatą, - akimirksniu atsakė da Prė. 
- Jis surašė man pareiškimą, kad paskutiniais gyvenimo mėnesiais ji 
buvo nestabili - tada ir užrašė tą palikimą. 

- Ir? - paakino Vianelas. 

- Jis, žinoma, buvo atmestas, - didžiuodamasis pasakė mažasis 
vyras. - Teisėjai manęs paklausė. Iš Augustos pusės tai buvo visiška 
kvailystė. Tad jie palikimą atmetė. 

- Ir jūs paveldėjote viską? - paklausė Brunetis. 

- Žinoma, - trumpai atsakė da Prė. - Daugiau artimų giminaičių 
nėra. 

- Ar ji buvo nesveiko proto? - paklausė Vianelas. 

Da Prė žvilgtelėjo į seržantą ir nedelsdamas atsakė: 

- Žinoma, ne. Ji buvo tokio pat aiškaus proto kaip ir visada iki 
pat paskutinio karto, kai ją mačiau dieną prieš jos mirtį. Tačiau pali- 
kimas buvo nenormalus. 

Brunetis abejojo, ar suprato skirtumą, tačiau užuot paprašęs pa- 
aiškinti jis pasiteiravo: 

- Ar tie žmonės slaugos namuose galėjo žinoti apie palikimą? 

- Ką norite pasakyti? - įtariai paklausė da Prė. 

- Gal kas nors iš jų klausinėjo jūsų apie testamentą arba gal prieš- 
taravo jūsų sprendimui palikimą užginčyti? 

- Vienas iš jų paskambino man prieš laidotuves ir paprašė lei- 

dimo per mišias sakyti pamokslą. Pasakiau jam, kad nebus jokio 
pamokslo. Augusta testamente dėl laidotuvių paliko nurodymus, 
norėjo gedulingų mišių, todėl niekaip negalėjau jų išvengti. Tačiau 
ji nieko nepasakė apie pamokslą, tad aš bent jau neleidau jiems ten 
lipti ir pliaukšti apie aną pasaulį, kur vėl susitiks visos laimingos vė- 
lės, - čia da Prė šyptelėjo; šypsena nebuvo graži. - Vienas iš jų atėjo 
į laidotuves, - tęsė toliau. - Didelis vyras, storas. Joms pasibaigus 
priėjo prie manęs ir pasakė, kad Augustos mirtis buvo didžiulė ne- 
tektis „krikščionių bendruomenei“, - da Prė ištarė šiuos žodžius su 
tokiu sarkazmu, kad net oras įkaito aplink jį. - Paskui kažką paistė 
apie tai, kokia dosni ji būdavo, kokia puiki ordino bičiulė, - da Prė 
liovėsi kalbėti, o jo protas, rodės, nuklydo prie malonių tos scenos 
prisiminimų. 
- Ką jūs atsakėte? - galiausiai paklausė Vianelas. 
— Pasakiau, kad dosnumas atgulė į kapą kartu su ja, - ir vėl niū- 
riai nusišypsojęs atsakė da Prė. 
Kurį laiką nei Vianelas, nei Brunetis nieko nesakė, o tada Brune- 
tis pasidomėjo: 
- Ar jie ėmėsi teisinių veiksmų? 
- Prieš mane, norite pasakyti? - perklausė da Prė. 
Brunetis linktelėjo. | 
— Ne. Jokių, - da Prė trumpam nutilo, tada pridūrė: - Vien todėl, 
kad uždėjo leteną ant jos, nereiškia, kad gali dėti letenas ir ant jos 
pinigų. 
- Arji kada nors kalbėjo apie tai, ką jūs pavadinote „uždėjo lete- 
ną ant jos'? - paklausė Brunetis. 
- Ką norite pasakyti? 
- Ar pasakojo, kad jie prašo atiduoti pinigus? 
— Ar pasakojo man? 
- Taip, ar kada sakė ką nors būdama casa di cura, kad jie stengiasi 
ją įtikinti palikti jiems pinigus? 
— Nežinau, - atsakė da Prė. 

Brunetis nežinojo, kaip paklausti. Leido aiškinti pačiam da Prė, 
ir šis taip ir padarė: 

— Mano pareiga buvo kas mėnesį važiuoti jos aplankyti, ir aš visą 
laiką galėdavau tą padaryti, tačiau mes neturėjome ką vienas kitam 
pasakyti. Nuveždavau jai visą korespondenciją, kiek prisikaupdavo, 
tačiau dažniausiai tai būdavo religiniai skaitalai: žurnalai, pinigų 
prašymai. Klausdavau, kaip laikosi. Tačiau nebuvo nieko, apie ką bū- 
tume galėję kalbėtis, tad išvažiuodavau. 

- Aišku, - suprato Brunetis stodamasis; ji išbuvo tenai trejus me- 
tus ir viską paliko šitam broliui, kuris buvo pernelyg užimtas, kad 
lankytų ją dažniau kaip kartą per mėnesį, be abejonės, užsiėmęs savo 
dėžutėmis. 

— Dėl ko čia viskas? - paklausė da Prė prieš Brunečiui išeinant. 
- Ar jie ketina pamėginti užginčyti testamentą? - da Prė žiojosi dar 
kažką sakyti, tačiau užsičiaupė, ir Brunetis pamanė pamatysiantis, 
kaip jis nusišypsos, tačiau tada mažasis vyras užsidengė burną ran- 
ka, ir akimirka buvo praleista. 

- Šiaip, tikrai, sinjore. Iš tikrųjų mes domimės kai kuo, kas tenai 
dirbo. 

- Negaliu jums čia padėti. Nieko iš darbuotojų nepažinojau. 

Vianelas atsistojo ir priėjęs stabtelėjo prie Brunečio, pirmesnio 
jo pokalbio su da Prė šiluma padėjo sušvelninti blogai slepiamą nuo 
viršininko sklindantį pasipiktinimą. 

Da Prė nieko daugiau neklausinėjo. Atsistojo ir išlydėjo abudu 
vyrus iš kambario, o paskui koridoriumi iki buto durų. Tada Via- 
nelas paėmęs paspaudė pakeltą jo ranką dėkodamas už parodytas 
mielas mažąsias tabakines. Brunetis taip pat paspaudė pakeltą ranką, 
tačiau nedėkojo ir pro duris išėjo pirmas. 

Ketvirtas skyrius 


— Bjaurus žmogutis, bjaurus žmogutis, - girdėjo Brunetis murmant 
Vianelą jiedviem lipant laiptais. 

Lauke buvo šalčiau, tarsi da Prė būtų pavogęs dienos šilumą. 

- Šlykštus žmogutis, - tęsė Vianelas. - Jis mano, kad tos dėžutės 
jam priklauso. Kvailys. 

- Ką, seržante? - paklausė Brunetis, nespėdamas su Vianelo 
minčių šuoliu. 

- Jis mano, kad tas šlamštas, tos kvailos dėžutės jam priklauso. 

— Maniau, tau jos patiko. 

— Dieve, ne, manau, jos klaikios. Mano dėdė jų turėjo šimtus, ir 
kiekvieną kartą, kai ten nuvažiuodavome, spirdavosi, kad jas apžiū- 
rėčiau. Buvo lygiai toks pat, pirko, pirko ir pirko ir manė, kad jos 
jam priklauso. | 

— O nepriklausė? - paklausė Brunetis stabtelėjęs prie kampo, kad 
geriau išgirstų, ką sako Vianelas. 

- Žinoma, priklausė, - pasakė Vianelas sustojęs priešais Brunetį. 
— Tai yra jis už jas sumokėjo, turėjo čekius, galėjo su jomis daryti ką 
panorėjęs. Bet juk mums niekada niekas nepriklauso, ar ne? - pa- 
klausė jis tiesiai žvelgdamas į Brunetį. 

— Nelabai suprantu, ką turi omeny, Vianelai. 

— Pagalvokite, pone. Mes perkame daiktus. Dėvime juos arba ka- 
biname ant sienų, ar sėdime ant jų, tačiau bet kas užsimanęs gali juos 
atimti arba sulaužyti, - Vianelas pakraipė galvą suirzęs dėl to, kaip 
sunku paaiškinti tai, kas šiaip atrodo taip paprasta. - Tik pagalvokite 
apie da Prė. Gerokai po jo mirties tos kvailos tabakinės priklausys 

kam nors kitam, o paskui dar kam nors lygiai taip pat kaip kažkam 
priklausė ir iki jo. Tačiau niekam tai nė nedingteli: daiktai mus per- 
gyvena ir gyvena toliau. Kvaila manyti, kad jie mums priklauso. Ir 
nuodėmė juos taip sureikšminti. 

Brunetis žinojo, kad seržantas toks pat bedievis ir nepagarbus 
kaip ir jis pats, žinojo, kad vienintelė jo religija buvo šeima ir šventas 
kraujo ryšys, todėl buvo keista girdėti jį kalbantį apie nuodėmę ar 
pagal ją vertinantį dalykus. 

- Ir kaip jis galėjo palikti savo seserį tokioje vietoje trejiems me- 
tams ir lankyti tik kartą per mėnesį? - paklausė Vianelas tarsi tikrai 
manytų, kad klausimas turėtų atsakymą. 

Brunečio balsas buvo neįsipareigojantis, kai jis atsakė: „Įsivaiz- 
duoju, kad ten nėra jau tokia bloga vieta, - tokiu šaltu tonu, jog 
priminė seržantui, kad ir Brunečio motina gyvena panašioje vie- 
toje. 

- Ne tą norėjau pasakyti, pone, - pasiskubino paaiškinti Viane- 
las. - Kalbėjau apie bet kurią tokią vietą, - išgirdęs, kad tai neką 
geriau, tęsė: - Noriu pasakyti, ir beveik nevažiuoti aplankyti, tiesiog 
palikti ją vieną. 

- Paprastai ten dirba daug darbuotojų, - atsakė Brunetis vėl ėmęs 
žingsniuoti ir pasuko kairėn į San Vio campo. 

— Bet jie nėra šeima, - spyrėsi Vianelas, kuo tvirčiausiai tikėda- 
mas, kad šeimos narių prieraišumas turi nepalyginti didesnę terapi- 
nę vertę už pačias didžiausias „priežiūros“ profesionalų atliekamas 
paslaugas. Kiek žinojo Brunetis, seržantas greičiausiai buvo teisus, 
tačiau tai ne ta tema, kurią jis būtų norėjęs gvildenti, tik ne dabar ir 
ne artimiausioje ateityje. 

— Kas kitas? - paklausė Vianelas, klausimu sutikdamas pakeisti 
temą ir juodu abu atitolindamas bent jau laikinai nuo temų, kurios 
veda ne kur kitur, o prie nuoskaudų. 

— Štai čia, manau, - tarė Brunetis, įsukdamas į siaurą calle, ve- 
dančią nuo kanalo, palei kurį jie ėjo. 

Net jeigu grafo Edžidijo Krivonio paveldėtojas būtų stovėjęs 
prie durų jų laukdamas, balso, atsiliepusio į skambutį, jie nebūtų 
išgirdę greičiau. Lygiai taip pat greitai spragtelėjusios atsidarė ir 
masyvios durys, kai tik Brunetis paaiškino, kad atėjo ieškodamas 
informacijos apie grafo Krivonio nuosavybę. Jie pakilo du laiptų 
maršus, paskui dar du; Brunečiui padarė įspūdį tai, kad kiekvie- 
noje aikštelėje buvo tik vienos durys, tai reiškė, kad kiekvienas ap- 
artamentas užėmė visą aukštą, o tai savo ruožtu rodė gyventojų 
gerovę. 

Vos tik Brunetis įkėlė koją į paskutinę laiptų aikštelę, vieninteles 
duris atidarė valdytojas juoda eilute. Būtent iš jo niūraus linktelėji- 
mo ir oficialiai rimtos laikysenos Brunetis suprato, kad jis yra tar- 
nas, ir ši mintis buvo patvirtinta, kai tas pasisiūlė paimti Brunečio 
apsiaustą ir pasakė, kad „grafienė“ priims savo kabinete. Vyriškis 
akimirkai prapuolė už durų, tačiau tuojau pat vėl pasirodė, dabar jau 
be Brunečio apsiausto. 

Prieš vyriškiui pasisukant palydėti jų per holą Brunetis teturėjo 
laiko pamatyti vien tik malonias rudas akis ir smulkų auksinį kryže- 
lį švarko kairiajame atlape. Paveikslai, vien portretai, įvairių amžių 
ir skirtingų stilių, kabojo ant abiejų koridoriaus sienų. Nors ir Ži- 
nojo, kad portretams tai būdinga, tačiau Brunečiui dingtelėjo, kad 
dauguma tų žmonių atrodė tokie nelaimingi ir kažkokie dar, galbūt 
neramūs, tarsi manytų, kad geriau laiką būtų leidę užkariaudami 
laukinius ar atversdami kitatikius, 0 ne pozuodami šiam tuščiam že- 
miškam atminimui. Panašu, kad moterys buvo įsitikinusios, jog gali 
tą padaryti vien nepriekaištingo gyvenimo pavyzdžiu; vyrai atrodė 
daugiau pasitikintys kardo galia. 

Vyriškis sustojo priešais duris, kartą pasibeldė, tada atidarė ne- 
laukdamas pakvietimo įeiti. Laikydamas atviras palaukė, kol Brune- 
tis su Vianelu įeis, o paskui tyliai uždarė jiems už nugarų. 

Brunečiui į galvą toptelėjo Dantės posmelis: 

Oscura e profonda era e nebulosa 
Tanto che, per ficcar lo viso a fondo 
Io non vi discernea alcuna cosa. 


Jinai juodvo tiesiai prieš mane, 
Paskendusi visa rūke klaikiausiam 
Ir slėpininga tartum nežinia. 


Tad šis kambarys irgi buvo tamsus, tarsi įžengę į šią vietą jie, kaip 
ir Dantė, paliko už savęs pasaulio šviesą, saulę ir džiaugsmą. Aukš- 
ti langai, išrikiuoti vienoje kambario sienoje, slėpėsi už aksominių 
užuolaidų itin niūrios rudos spalvos, tokios tarp sepijos ir sukrešė- 
jusio kraujo. Vidun prasisunkusi šviesa apšvietė šimtų labai rimtai 
atrodančių knygų odines nugarėles, dengiančias visas kitas sienas 
nuo grindų iki lubų. Grindys buvo parketo, ne plonų laminuoto 
medžio lakštų, bet tikros, kiekvienas tašas kruopščiai išpjautas ir 
įtaikytas į vietą. 

Viename kambario kampe už masyvaus rašomojo stalo, nukrau- 
to knygomis ir popieriais, Brunetis pamatė viršutinę pusę sėdinčios 
didelės moters juodais drabužiais. Jos drabužių ir išraiškos atšiauru- 
mas iškart visą kambarį pavertė šviesiu. 

- Ko norite? - paklausė ji; Vianelo uniformos akivaizdžiai užteko 
atmesti klausimui, kas jie tokie. 

Iš ten, kur stovėjo, Brunetis negalėjo susidaryti aiškios nuomonės 
apie moters metus, tačiau jos balsas - sodrus, skambus ir įsakmus — 
savaime rodė brandą, jei ne garbų amžių. Jis paėjo kelis žingsnius 
per kambarį, kol iki jos stalo liko keli metrai. 

— Grafiene? - pratarė. 

— Aš klausiau, ko norite, - buvo vienintelis jos atsakymas. 

Brunetis nusišypsojo. 

- Pasistengsiu atimti kuo mažiau jūsų laiko, grafiene. Žinau, 
kokia jūs užsiėmusi. Mano uošvė dažnai kalba apie jūsų atsidavimą 

geriems darbams ir apie ištvermę, su kuria taip dosniai padedate šv. 
Motinai Bažnyčiai, - pasistengė kalbėti taip, kad paskutiniai žodžiai 
skambėtų pagarbiai, o ne laisvai ir sumaniai. 

— Kas yra jūsų uošvė? - uždavė klausimą taip griežtai, tarsi tikė- 
tųsi, kad toji bus jos siuvėja. 

Brunetis kruopščiai nusitaikė ir šovė jai tiesiai į siaurą tarpuakį: 

— Grafienė Faljer. 

— Donatela Faljer? - paklausė ji nevykusiai stengdamasi nuslėpti 
nuostabą. 

Brunetis apsimetė to nepastebėjęs. 

— Taip. Kiek pamenu, kaip tik praeitą savaitę, ji pasakojo apie 
jūsų pastarąjį projektą. 

— Kalbate apie kampaniją uždrausti vaistinėms prekiauti kontra- 
ceptikais? - pasitikslino ji suteikdama Brunečiui reikiamos informa- 
cijos. 

— Taip, - pasakė jis, linktelėjo tarsi visiškai pritardamas ir nusi- 
šypsojo. | 

Ji pakilo nuo kėdės ir apėjo aplink stalą jau tiesdama jam ran- 
ką, nes jo žmogiškoji prigimtis buvo patvirtinta giminyste, kad ir 
per santuoką, su kilmingiausia moterimi mieste. Atsistojusi ji pa- 
rodė visą savo kūno dydį, kurį slėpė stalas. Būdama aukštesnė už 
Brunetį ir svoriu lenkė jį dvidešimčia kilogramų. Tačiau jos masė 
nebuvo tvirtas standus sveiko storo žmogaus kūnas, o liulantys visai 
nejudančio asmens riebalai. Jos pagurkliai krito vienas per kitą ant 
suknelės priekio, o toji tebuvo milžiniška juodos vilnos tūta, kaban- 
ti ant milžiniško jos krūtų kontraforso. Brunetis nemanė, kad būtų 
buvę daug džiaugsmo ar bent daug malonumo kuriant visą šį kūną. 

- Tai jūs Paulos vyras? - paklausė ji priėjusi. Artindamasi stūmė 
į priekį aštrų neprausto kūno kvapą. 

— Taip, grafiene, Gvidas Brunetis, - pasakė jis, spausdamas pa- 
siūlytą ranką. Laikydamas kaip laikytų šv. Kryžiaus relikviją pasilen- 
kė virš rankos ir pakėlė ją per centimetrą nuo lūpų. Atsitiesęs pasakė: 

— Man garbė su jumis susipažinti, - stengdamasis, kad nuskambėtų 
taip, tarsi tą ir būtų norėjęs pasakyti. Pasisuko į Vianelą. - O čia ser- 
žantas Vianelas, mano padėjėjas. 

Vianelas uoliai nusilenkė tokiu pačiu kaip Brunečio iškilmingų 
veidu, ir įstengė atrodyti tik kuklus policininkas, netekęs žado dėl 
garbės būti pristatytam. Grafienė vos į jį dirstelėjo. 

— Prašau sėstis, dotore Bruneti, - tarė ji viena riebia ranka mos- 
telėjusi į kėdę stačia atkalte, stovėjusią priešais savo stalą. Brunetis 
žingtelėjo prie kėdės, paskui atsisuko ir mostelėjo Vianelui į kitą, 
stovėjusią arčiau durų, kur jis tikriausiai jausis saugesnis nuo žėrin- 
čio jos kilmingumo spindesio. 

Grafienė grįžo į savo vietą už stalo ir lėtai nusileido į kėdę. Perkė- 
lė kelis popierius į dešinę ir pažvelgė į Brunetį. 

— Sakėte Stefanui, kad yra problemų su mano vyro turtu? 

— Ne, grafiene, nieko tokio rimto, - pasakė Brunetis vildamasis, 
kad šypsosi nerūpestingai. Ji linktelėjo laukdama jo paaiškinimo. 
Brunetis vėl nusišypsojo ir ėmėsi aiškinti, pakeliui išsigalvodamas: 
— Kaip žinote, grafiene, šioje šalyje polinkis į nusikaltimus nuolat 
auga, - ji linktelėjo. - Atrodytų, kad nebeliko nieko šventa, niekas 
nėra apsaugotas nuo tų, kurie peržengs visas ribas, kad išplėštų ir 
išviliotų pinigus iš teisėtų savininkų, - liūdnai pritardama grafienė 
linktelėjo. - Naujausia tokio pobūdžio sukčiavimo forma pastebima 
tarp tų, kurie siekia vyresnių žmonių pasitikėjimo, kurie mėgina, ir 
jiems pernelyg dažnai pasiseka, juos apgauti ir apsukti. 

Grafienė pakėlė ranką putliais pirštais. 

— Ar įspėjate mane, kad taip gali nutikti man? 

— Ne, grafiene. Galite būti tuo tikra. Tačiau mes norime įsitikinti, 
kad jūsų velionis vyras, - ir čia Brunetis leido sau du kartus lėtai 
palinguoti galvą apgailestaudamas dėl to, kad doruosius iš mūsų per 
greitai atima, - kad jūsų velionis vyras netapo tokio beširdžio dvi- 
veidiškumo auka. 

- Norite man pasakyti, kad, jūsų manymu, Edžidijus buvo api- 


68 


plėštas? Apgautas? Nesuprantu, apie ką kalbate, - ji pasilenkė į prie- 
kį, ir jos krūtinė užgulė stalą. 

- Tada leiskite man kalbėti paprastai, grafiene. Mes norime būti 
tikri, kad niekam nepavyko įtikinti grafo prieš mirtį perrašyti paliki- 
mo jiems, kad niekas nesistengė per daug jo paveikti, kad įgytų dalį 
jo turto ir neleistų jam atitekti teisėtiems paveldėtojams. 

Grafienė pasvarstė, tačiau nieko nepasakė. 

— Ar įmanoma, kad kas nors panašaus galėjo nutikti, grafiene? 

— Kas sukėlė jums tokius įtarimus? - paklausė ji. 

- Jūsų vyro pavardė iškilo kone atsitiktinai, grafiene, mums at- 
liekant kitą tyrimą. 

— Dėl žmonių, iš kurių buvo išviliotas turtas? - paklausė ji. 

- Ne, grafiene, kai ko kito. Tačiau prieš veikdamas oficialiai no- 
rėjau ateiti pas jus asmeniškai - iš didelės jums teikiamos pagarbos 
- ir, jei galėčiau, pats įsitikinti, kad nėra ko tirti. 

- Ir ko jums reikia iš manęs? 

- Jūsų garantijų, kad nėra nieko nederamo su jūsų velionio vyro 
testamentu. 

— Nederamo? - perklausė ji. 

- Palikimo kam nors, kas nėra šeimos narys? - užsiminė Bru- 
netis. 

Ji pakratė galvą. 

— Kam nors, kas nėra artimas draugas? 

Ir vėl taip tvirtai papurtė, kad susiūbavo pagurkliai. 

- Institucijai, kuriai teikė labdarą? - Brunetis pamatė, kaip su- 
žaibavo jos akys. 

- Ką norite pasakyti - institucijai? 

— Kai kurie iš tų sukčių klasta įtikina žmones prisidėti prie to, 
ką jie pristato kaip vertingą labdarą. Turime bylų, kai žmonės buvo 
įtikinti skirti pinigų vaikų ligoninėms Rumunijoje arba, kaip jiems 
buvo pasakyta Motinos Teresės slaugos ligoninėms, - sudėjęs į balsą 
visą pasipiktinimą Brunetis pridūrė: - Baisu. Sukrečiama. 

Grafienė sugavo jo žvilgsnį ir tokią pat išvadą išreiškė linktelė- 
dama. 

- Čia nieko tokio nebuvo. Mano vyras paliko turtą savo šeimai, 
kaip žmogui ir dera. Nebuvo jokių keistų palikimų. Niekas negavo 
nieko, ko neturėjo gauti. 

Būdamas grafienės regos lauke ir Vianelas leido sau linktelėti 
karštai pritardamas tokiam padorumui. 

Brunetis atsistojo. 

- Jūs labai man padėjote, grafiene. Baiminausi, kad toks žinomai 
dosnus žmogus kaip grafas galėjo tapti šių žmonių auka. Tačiau pa- 
sikalbėjęs su jumis džiaugiuosi, kad galime išbraukti šią pavardę iš 
tyrimo, - įliejo į balsą daugiau šilumos ir tęsė: - Kaip valstybės pa- 
reigūnas visada sakau, kad esu patenkintas, kai taip nutinka, tačiau 
kalbėdamas kaip paprastas pilietis, sakau, kad asmeniškai labai tuo 
džiaugiuosi, - atsigręžė į Vianelą ir mostelėjo jam stotis. 

Kai atsisuko, grafienė vėl ėjo iš už stalo ir stūmė jo link savo di- 
džiules apimtis. 

- Ar galite man apie tai papasakoti daugiau, dotore? 

- Ne, grafiene, kai jau žinau, kad jūsų vyras neturėjo nieko ben- 
dra su tais žmonėmis, galiu pasakyti savo kolegai... 

- Savo kolegai? - pertraukė ji. 

- Taip, vienas iš kitų commissari vadovauja šiam sukčiautojų gru- 
pės tyrimui. Nusiųsiu jam raštą, kad jūsų vyras neturi su jais nieko 
bendra, ačiū Dievui, ir grįšiu prie savo bylų. 

- Jeigu tai ne jūsų byla, ko čia atėjote? - paklausė stačiokiškai. 

Prieš atsakydamas Brunetis nusišypsojo. 

- Vyliausi, kad jus mažiau trikdys, jeigu klausimus užduos as- 
muo, kaip čia pasakius, asmuo, kuris supranta jūsų padėtį visuome- 
nėje. Nenorėjau, kad jums sukeltų rūpesčių, net žinodamas, kad jie 
laikini. 

Užuot padėkojusi Brunečiui už mandagumą, grafienė linktelėjo 
priimdama tai, ką telaikė prievole. 

Brunetis ištiesė ranką, ir kai ji padavė savąją, jis vėl prie jos pasi- 
lenkė atsispirdamas paskatai sumušti kulnais. 

Jis atsitraukė prie durų, kur laukė Vianelas. Abu vyrai nežymiai 
nusilenkė ir patys išėjo į holą. Stefanas, jeigu toks buvo vyro su kry- 
želiu atlape vardas, ten jų laukė ne atsirėmęs į sieną, bet stovėdamas 
viduryje koridoriaus su Brunečio apsiaustu ant rankų. Pamatęs juos 
išeinančius išskleidė Brunečio apsiaustą ir palaukė, kol tas apsiren- 
gė. Nieko nesakydamas palydėjo juos iki koridoriaus galo ir palaikė 
duris, kol jie išėjo iš apartamento. 

Penktas skyrius 


Nė vienas neprabilo, kol nulipo laiptais ir išėjo į gatvę, kur ant miesto 
netikėtai nusileido pavasario vakaras. 

- Na? - tarstelėjo Brunetis vėl išsiimdamas iš kišenės sąrašą. Pa- 
tikrino kitą adresą ir leidosi į tą pusę; Vianelas žingsniavo greta. 

— Ar tai ir yra vadinama svarbia miesto veikėja? - pamėgino at- 
sakyti Vianelas. 

- Tikriausiai. 

- Tuomet vargšė Venecija, - štai taip Vianelą paveikė patentuo- 
tas kilmingumas. - Ar tai ji sumokėjo išpirką už Liučiją? - paklausė 
seržantas, primindamas garsią daugiau kaip dešimtmečio senumo 
pagrobimo bylą, kai šv. Liučijos kaulai buvo išnešti iš bažnyčios ir 
pareikalauta išpirkos. Grobikams sumokėta niekada neskelbta suma, 
ir policija buvo nukreipta prie kažkokių kaulų, manomai palaimin- 
tosios Lučijos, paliktų laukuose žemyne. Kaulai grąžinti bažnyčiai 
labai iškilmingai ir byla baigta. 

Brunetis linktelėjo: 

— Girdėjau, kad sumokėjo, bet niekada negali žinoti, ar ne? 

— Gal nebent už kiaulės kaulus, - suburbėjo Vianelas, o intonaci- 
ja rodė, kad, jo manymu, būtent taip ir buvo. 

Kadangi Vianelas, regis, nenorėjo atsakyti į netiesioginį klausi- 
mą, Brunetis paklausė tiesiai: 

- Ką manai apie grafienę? 

- Ji susidomėjo, kai užsiminėte, jog kai kas galėjo būti atiduota 
institucijoms. Neatrodė sunerimusi dėl žmonių ar giminaičių. 

- Taip, - pritarė Brunetis. - Tos Rumunijos ligoninės. 

Vianelas pasisuko į Brunetį ir įdėmiai pasižiūrėjo. 

- Iš kur visi tie žmonės, iš kurių viliojami pinigai motinai Teresei, 
atsirado? 

Brunetis šyptelėjo ir atsakydamas truktelėjo pečiais. 

- Turėjau ką nors pasakyti. Tai skambėjo geriau už visa kita. 

— Ne itin svarbu, ar ne? - tarstelėjo Vianelas. 

— Kas ne itin svarbu? 

— Ar pinigus gauna motina Teresė, ar tie pinigai keliauja pas suk- 
čius. 

Nustebęs Brunetis pasidomėjo: 

- Ką nori pasakyti? 

- Niekas nė nesiaiškina, kur keliauja tos lėšos, ką? Ji laimi visas 
tas Premijas ir kas nors visada renka jai pinigus, bet, regis, niekada 
nieko negalėjo už juos parodyti, ką? 

Tai buvo taip ciniška, kaip ne visada įstengdavo net Brunetis, to- 
dėl jis atsiliepė: 

— Na, jie bent jau padoriai numiršta, tie žmonės, kuriuos ji pri- 
glaudžia. 

Vianelas atsakė akimirksniu: 

- Gal verčiau jie padoriai pavalgytų, jei manęs paklaustumėte, - 
augančio apmaudo dėl to, kaip Brunetis naudoja jų laiką, pridūrė: 
- Ar atsigertų. 

Brunetis suprato užuominą. Nė vienas iš abiejų kalbintų asmenų, 
kad ir kokie buvo nemalonūs, neatrodė ir nesijautė kalti. 

— Dar vienas, - tarstelėjo jis džiaugdamasis, kad tai nuskambėjo 
kaip pasiūlymas, o ne reikalavimas. 

Vianelas pavargęs linktelėjo, o gūžtelėjęs pečiais parodė, koks 
nuobodus ir monotoniškas buvo jų padarytas darbas. 

- O paskui un' ombra' - dar vienas, - pasakė jis nei siūlydamas, 
nei reikalaudamas. 

Jie atsidūrė kieme ir stabtelėjo ieškodami kokio nors namo numerio 
ženklo ant pirmųjų durų, prie kurių priėjo. 

— Kokio numerio ieškome, pone? 

- Trys šimtai dvylikto, - atsakė Brunetis skaitydamas iš popie- 
riaus skiautės. 

- Turėtų būti anas štai ten, - pasakė Vianelas paėmęs Brunetį už 
žasto ir rodydamas kitapus kiemo. 

Perėję kiemą jie pastebėjo, kad jo viduryje iš juodos žemės jau 
išlindo baltieji ir geltonieji narcizai, o smulkesnės gėlytės prieš ar- 
tėjančią nakties žvarbą jau susiskleidė. Kitoje pusėje rado numerį, 
kurio ieškojo, ir Brunetis paspaudė skambutį. Po minutėlės iš garsia- 
kalbio jie išgirdo balsą, klausiantį, kas jie tokie. 

- Atėjau dėl sinjoro Lerinio, - atsiliepė Brunetis. 

- Sinjoro Lerinio šiame pasaulyje nebėra, - atsakė balsas. 

- Žinau, sinjora. Atėjau paklausti apie jo turtą. 

- Jo turtai rojuje, - atsakė balsas. Brunetis su Vianelu susižvalgė. 

— Atėjau dėl to, kurį jis paliko po savęs čia, - atrėmė Brunetis 
nebesistengdamas slėpti nekantraujantis. 

- Kas jūs? - pareikalavo balsas. 

— Policija, - lygiai taip pat greitai atsakė jis. 

Domofonas trakštelėjo moteriai numetus ragelį. Nieko nevyko, 
atrodė, gana ilgai, pagaliau durys spragtelėjusios atsidarė. 

Ir vėl jie kopė laiptais. Kaip ir koridorius grafienės Krivoni na- 
muose ši laiptinė taip pat buvo nukabinėta paveikslais, tačiau jie visi 
vaizdavo vieną žmogų - Kristų, einantį per vis kruvinesnes Kryžiaus 
stotis į savo mirtį Kalvarijoje ir į trečio aukšto aikštelę. Brunetis gana 
ilgam stabtelėjo prie vieno iš jų apžiūrėti ir pamatė, kad čia buvo ne 
pigios reprodukcijos iš religinių reikmenų parduotuvės, kaip jis tikė- 
josi, o kruopštūs smulkmeniški piešiniai spalvotais pieštukais, kurie, 
nors išsikankino užtrukę prie žaizdų, spyglių ir vinių, vis tiek įstengė 
perteikti sacharininį kenčiančio Kristaus veido saldumą. 

Nukreipęs dėmesį nuo nukryžiuoto Kristaus Brunetis pamatė, 

kad praviram tarpdury stovi moteris, ir akimirką pamanė, kad jam 
kažkaip pasisekė vėl sutikti seserį Imakolatą, kad ji grįžo į ordiną ir 
kita moteris, o vienintelis panašumas buvo tik dėl apdaro: ilgo balto 
sijono, siekiančio grindis, ir beformio juodo megztinio, susagstyto 
ant baltos palaidinės aukšta apykakle. Moteriai tetrūko vienuoliško 
galvos apdangalo ir ilgo rožinio, kabančio prie juosmens, ir abitas 
būtų išbaigtas. Jos veido oda buvo kaip popierius ir pernelyg plona, 
tarsi tik retai, jei apskritai kada nors, matydavo dienos šviesą. Nosis 
ilga ir rausvu galiuku, o smakras per smulkus palyginti su visu veidu. 
Dėl keistai nepalytėto jos veido Brunečiui buvo sunku pasakyti, kiek 
jai metų, tačiau jis spėjo, kad galėjo būti nuo penkiasdešimties iki 
šešiasdešimties. 

- Sinjora Lerini? - pasiteiravo Brunetis nesistengdamas jai švais- 
tyti šypsenos. 

- Sinjorina, - pataisė ji nedelsdama, ir tai rodė, kad dažnai taiso 
ir tikriausiai tikisi taisyti ateityje. 

- Atėjau užduoti kelių klausimų apie jūsų tėvo turtą, - pasakė 
Brunetis. 

- O gal galiu paklausti, kas jūs esate? - pasiteiravo ji tonu, kuria- 
me kažkaip sumišo nuolankumas ir agresija. 

— Komisaras Brunetis, - atsakė jis ir tada pasisuko į Vianelą. - O 
čia mano seržantas Vianelas. 

— Manyčiau, turėtumėte užeiti, - tarė ji. 

Kai Brunetis linktelėjo, ji žengė atgal ir praleido juos pro duris. 
Sumurmėję „Permesso“ jie įžengė į apartamentą. Brunetį iš karto 
pribloškė kvapas, kurio dėl to, kad buvo toks pažįstamas, išsyk nega- 
lėjo prisiminti. Prieangyje stovėjo raudonmedžio bufetas, jo pavir- 
šius buvo nustatytas fotografijomis prašmatniais sidabro rėmeliais. 
Brunetis sekundei užmetė į juos akį ir nusisuko, bet paskui atsigręžė 
apžiūrėti atidžiau. 

Visi asmenys, atrodė, vilkėjo dvasininkų drabužius: vyskupai, 

kardinolai, keturios vienuolės, sustojusios lygia greta, net popiežius. 
Moteris pasisuko palydėti jų į kitą kambarį, ir Brunetis pasilenkė 
žvilgtelėti į nuotraukas iš arčiau. Visos buvo pasirašytos, o dauguma 
turėjo dar ir dedikacijas „Sinjorinai Lerini“, vienas kardinolas taip 
įsijautė, kad pavadino ją „Benedeta, mylima seserimi Kristuje“. Bru- 
netis keistai pasijuto tarsi paauglės kambaryje, kurio sienos nusags- 
tytos milžiniškais roko žvaigždžių, taip pat apsirengusių klaikiais 
savo profesijos drabužiais, plakatais. 

Jis greitai prisivijo sinjoriną Lerini su Vianelu ir nusekė įkandin į 
kambarį, kuris iš pradžių pasirodė kaip koplyčia, tačiau įdėmiau ap- 
medinė Mergelė, greta jos degė šešios aukštos žvakės - kvapo, kurio 
nepajėgė atpažinti Brunetis, šaltinis. Priešais statulą stovėjo klauptas 
be jokios minkštos pagalvėlės ant medinio skersinio. 

Prie kitos sienos buvo įrengta kitokia maldykla, šioji aki- 
vaizdžiai velioniui tėvui; šiaip ar taip, nuotraukai vyriškio jaučio 
sprandu, apsirengusio dalykine eilute, tvirtai įsitaisiusio už savo 
darbo stalo ir kietai sunėrusio priešais save plaštakas. Vietoje žva- 
kių į ją iš kažkur aukštai ant lubų sijų buvo nukreipti du blausūs 
žibintai; Brunečiui susidarė įspūdis, kad juos palikdavo degti die- 
ną ir naktį. 

Sinjorina Lerini nusileido ant kėdės, bet atsisėdo ant paties kraš- 
telio stačia ir tiesia kaip kardas nugara. 

— Norėčiau pradėti, - tarė Brunetis jiems visiems susėdus, - pa- 
reikšdamas savo užuojautą dėl jūsų netekties. Jūsų tėvas buvo žino- 
mas žmogus, tikras miesto pasididžiavimas, ir aš neabejoju, kad jo 
netektį sunku pakelti. 

Tą girdėdama ji suspaudė lūpas ir palenkė galvą. 

- Viešpaties valiai privalu nusilenkti, - pasakė ji. 

Už savęs Brunetis išgirdo labai tylų Vianelo šnabždesį „Amen“, 
bet atsispyrė akstinui žvilgtelėti į savo seržantą. Tačiau sinjorina Le- 
rini atsisuko į Vianelą ir pamatė veidą, kuris buvo toks pat rimtas ir 

sopulingas kaip ir jos pačios. Tą pamačius jos veidas matomai atsi- 
palaidavo, ir įtempta nugara kiek atsileido. 

- Sinjorina, nenoriu trikdyti jūsų sielvarto, nes žinau, kad jis tu- 
rėtų būti labai didelis, tačiau yra keletas klausimų, kurių norėčiau 
paklausti apie jūsų tėvo turtą. 

— Kaip jau jums sakiau, - tarė ji, - jo turtas dabar su Viešpačiu. 

Šį kartą Brunetis greta savęs išgirdo iškvėptus „Si, si“ ir pasvarstė, 
ar kartais Vianelas nepersūdė savo vaidmens. Akivaizdžiai ne, nes šį 
kartą sinjorina pažvelgusi į seržantą linktelėjo jo pusėn, be abejonės, 
pripažindama kambaryje esant dar vieną krikščionį. 

- Deja, sinjorina, tie iš mūsų, kurie likome, vis tiek privalome 
rūpintis žemiškais dalykais, - pasakė Brunetis. 

Tą išgirdusi sinjorina Lerini dirstelėjo į tėvo nuotrauką, tačiau 
jis, regis, negalėjo jai niekuo padėti. 

- Tai kuo gi jūs rūpinatės? - paklausė ji. 

- Per kitą tyrimą sukaupę informaciją, - prabilo Brunetis kar- 
todamas savo melą, - sužinojome, kad keletas šio miesto piliečių 
tapo sukčių, prisidengusių apgaulinga labdara, aukomis. Tai yra jie 
prisistatydavo įvairių labdaros institucijų atstovais ir šitaip jiems 
pavyko išgauti pinigų sumas, dažnai labai dideles pinigų sumas iš 
savo aukų, - palaukė, gal sinjorina Lerini parodys nors kokį susi- 
domėjimą tuo, ką jis sako, tačiau laukė bergždžiai, todėl tęsė toliau: 
— Turime priežastį manyti, kad vienam iš tų asmenų pavyko įgyti 
kai kurių casa di cura, kuriuose gyveno jūsų tėvas, pacientų pasi- 
tikėjimą. 
akimis. 

- Sinjorina, gal galite man pasakyti, ar tie žmonės kada kreipėsi 
į jūsų tėvą“ 

- Iš kur man žinoti tokius dalykus? 

- Pamaniau, gal jūsų tėvas svarstė savo testamento pakeitimus, 
gal kalbėjo apie kokį nors palikimą labdarai, ko niekada nebuvote 

girdėjusi seniau? - ji nieko neatsakė. - Ar jūsų tėvo testamente skir- 
tas palikimas labdarai, sinjorina? 

- Ką turite galvoje - palikimas labdarai? - paklausė ji. 

Brunečiui atrodė, kad tai gana paprastas klausimas, tačiau vis 
tiek paaiškino: 

- Gal ligoninei arba našlaičių namams. 

Ji papurtė galvą. 

- Esu tikras, kad jis paliko pinigų kokiai vertai religinei organi- 
zacijai, - užsiminė Brunetis. 

Ji vėl papurtė galvą, tačiau nieko nepaaiškino. 

Staiga įsiterpė Vianelas. 

- Jei man būtų leista jus pertraukti, pone, norėčiau pasakyti, kad 
toks žmogus kaip sinjoras Lerinis tikrai nebūtų laukęs mirties, kad 
pasidalytų pelnu iš savo veiklos su šv. Motina Bažnyčia, - tą pasakęs 
Vianelas sėdėdamas viršutine kūno dalimi pasilenkė į sinjoro Leri- 
nio dukrą, kuri maloningai nusišypsojo už tokią duoklę savo tėvo 
dosnumui. 

— Man regis, - tęsė Vianelas padrąsintas tos šypsenos, - tai mūsų 
pareiga Bažnyčiai, ją turime vykdyti visą gyvenimą, o ne tik savo 
mirties valandą, - tą pasakęs vėl grįžo prie savo pagarbaus tylėjimo, 
apgynęs Bažnyčią ir patenkintas, kad būtent jis tą padarė. 

— Mano tėvo gyvenimas, - prabilo sinjorina Lerini, - buvo ryš- 
kus krikščioniškos dorybės pavyzdys. Ne tik visas jo gyvenimas buvo 
sektinas darbštumo pavyzdys, jo begalinis rūpestis dvasine gerove 
kiekvieno, su kuo jam teko bendrauti tiek asmeninėje, tiek profesi- 
nėje plotmėje tapo standartu, kurį sunku viršyti, - tokia nata ji tęsė 
dar kelias minutes, tačiau Brunetis atsijungė ir leido savo dėmesiui 
klajoti po kambarį. 

Sunkūs baldai, praėjusios eros reliktai, jam buvo pažįstami, visi 
pagaminti tam, kad išstovėtų per šimtmečius, ir trauk juos velniai 
tą patogumą ir grožį. Greitai peržvelgęs kambarį, kuris demonstra- 
vo jam keletą paveikslų, labiau sielvartingų ne kaip gražių, Brunetis 

nukreipė savo dėmesį tyrinėti išgaubtoms keturnagėms letenoms, 
kyšančioms iš stalų ir kėdžių kojų. 

Vėl sutelkė dėmesį kaip tik tada, kai sinjorina Lerini priėjo prie 
savo prakalbos, kurią tikriausiai buvo sakiusi nesuskaičiuojamą 
daugybę kartų, finalo. Kalbą taip gerai mokėjo, kad Brunetis pa- 
abejojo, ar ji dar suvokia, ką sako, ir buvo linkęs įtarti, kad tikriau- 
siai nebe. 

- Tikiuosi, tai patenkins jūsų smalsumą, - tarė ji galiausiai pa- 
baigusi. 

- Tai tikrai labai įspūdingas dorybių sąrašas, sinjorina, - tarė 
Brunetis. 

Sinjorina Lerini patenkinta tais žodžiais atsiliepdama nusišypso- 
jo, kad tėvo nuopelnai atlyginti. 

Kadangi negirdėjo jos užsimenant, Brunetis paklausė: 

- Gal galite man pasakyti, ar casa di cura nebuvo jūsų tėvo dos- 
numo gavėja? 

Jos šypsena prapuolė. 

- Ką norite pasakyti? 

- Arjis prisiminė juos savo testamente? 

- Ne. 

- Gal jis ką nors jiems davė tebebūdamas ten? 

- Nežinau, - atsakė ji kalbėdama švelniu balsu, norėdama pa- 
rodyti, kaip menkai domisi tokiais pasaulietiniais dalykais, tačiau 
mestu į jį aštriu žvilgsniu - vos jam paminėjus tokią galimybę - te- 
pavyko išsiduoti, kaip sunerimo ir supyko. 

- Kiek jūsų tėvas kontroliavo savo finansus, kol buvo tenai? - 
paklausė Brunetis. 

- Nesu tikra, kad suprantu, ko klausiate, - atsakė ji. 

- Ar turėjo ryšį su savo banku, ar galėjo išrašyti čekius? Jeigu ne- 
begalėjo daryti tokių dalykų, tai gal prašė jūsų ar ko nors, kas tvarkė 
jo reikalus, apmokėti sąskaitas ar dovanoti, - jis abejojo, ar galėtų 
dar aiškiau paklausti. 

Kad jai tas nepatiko, buvo akivaizdu, bet Brunetį išvedė iš kant- 
rybės jos iškilmingi pranešimai ir dorybė. 

— Maniau, sakėte, kad tai sukčiavimų tyrimas, komisare, - pa- 
sakė ji tokiu aštriu tonu, kad Brunetis iš karto ėmė apgailestauti dėl 
savojo. 

- Taip ir yra, sinjorina, iš tikrųjų. Ir aš norėjau sužinoti, ar jie 
tariamai galėjo pasinaudoti savo pranašumu ir jūsų tėvo dosnumu, 
kol jis gyveno casa di cura. 

— Kaip tai galėjo atsitikti? 

Brunetis pastebėjo, kad dešine ranka ji laikė kairės rankos pirštus 
kietai suspaudusi, ir oda susimetė kaip gaidžio pakarūklai. 

- Jeigu tie žmonės ateidavo aplankyti kitų pacientų ar atsidurda- 
vo ten dėl kitokių priežasčių, tai galėjo bendrauti ir su jūsų tėvu, - jai 
nieko neatsakius Brunetis paklausė: - Ar tai įmanoma? 

- Ir jis galėjo duoti jiems pinigų? - paklausė ji. 

- Tai įmanoma, bet tik teoriškai. Jeigu jis testamente neįrašė 
keistų palikimų ir jeigu nedavė neįprastų nurodymų dėl savo lėšų, 
nemanau, kad yra dėl ko nerimauti. 

- Tuomet jūs galite būti visiškai ramus, komisare. Aš buvau atsa- 
kinga už savo tėvo finansus per jo pastarąją ligą, ir jis niekada nekal- 
bėjo nieko panašaus. 

— O testamentas? Ar jis ką nors jame keitė per tą laiką, kol ten 
buvo? 

— Nieko. 

- Ir jūs esate jo paveldėtoja? 

- Taip. Aš vienintelė jo dukra. 

Brunečiui baigėsi ir klausimai, ir kantrybė. 

— Ačiū jums už jūsų laiką ir bendradarbiavimą, sinjorina. Tai, 
ką mums papasakojote, panaikino visus įtarimus, kokių tik galėjo- 
me turėti, - tą pasakęs Brunetis atsistojo, Vianelas iškart pasekė jo 
pavyzdžiu. - Man labai palengvėjo, sinjorina, - tęsė Brunetis šypso- 
damasis kuo nuoširdžiau. - Tai, ką sakėte, nuramino mane, nes tai 

reiškia, kad jūsų tėvu tie niekingi žmonės nepasinaudojo, - jis vėl 
nusišypsojo ir pasuko prie durų. Juto Vianelą visai arti už nugaros. 
Sinjorina Lerini atsikėlė nuo kėdės ir kartu su jais priėjo prie durų. 

- Visa tai neturi jokios reikšmės, - pasakė ji mostu parodydama 
kambarį ir viską, kas jame buvo, tikriausiai vildamasi tuo mostu vis- 
ką išmesti iš galvos. 

— Tik ne kai mūsų amžinas išganymas pavojuje, sinjorina, - pa- 
sakė Vianelas. 

Brunetis džiaugėsi, kad abiem buvo atsukęs nugarą, nes abejojo, 
ar būtų įstengęs užtektinai greitai nuslėpti ir šoką, ir pasipiktinimą 
dėl Vianelo pastabos. 

Šeštas skyrius 


Jiedviem išėjus laukan Brunetis pasisuko į Vianelą ir paklausė: 

— Ar galėčiau būti toks įžūlus ir paklausti, iš kur ūmiai pratrūko 
šitiek dievobaimingumo, seržante? - jis šovė nekantrų žvilgsnį į Via- 
nelą, bet seržantas atsakė jam šypsena. Brunetis spyrėsi: - Na? 

— Nebeturiu tiek kantrybės kaip kadaise, pone. O ji taip toli pa- 
žengė, kad pamaniau, jog nesupras, ką kalbu. 

- Įtariu, kad tau pavyko, - pasakė Brunetis. - Buvo puikus spek- 
taklis. „Mūsų amžinas išganymas pavojuje“, - pakartojo Brunetis nė 
nesistengdamas slėpti nirštantis. - Tikiuosi, ji tavimi patikėjo, nes 
man pasirodei klastingas kaip gyvatė. 

- O, ji manimi patikėjo, pone, - tarė Vianelas ir leidosi per kiemą 
prie Akademijos tilto. 

— Kodėl toks užtikrintas? - paklausė Brunetis. 

— Veidmainiai niekada nemano, kad kiti žmonės tokie patys ap- 
gavikai kaip ir jie. 

— Manai, kad ji tokia? 

- Ar matėte jos veidą, kai užsiminėte, kad tėvas, jos šventasis tė- 
vas, galėjo dalį grobio paleisti į šalį? 

Brunetis linktelėjo. 

- Ir? - paklausė Vianelas. 

- Kas ir? 

— Manau, to užtenka parodyti, ką iš tikrųjų reiškia visas tas reli- 
ginis šlamštas. 

- Ir ką, tavo manymu, tai reiškia, seržante? 

- Kad ji tampa ypatinga, išsiskiria iš minios. Ji ne gražuolė, net 


82 


ne daili, ir nėra jokių požymių, kad būtų sumani. Tad vienintelis da- 
lykas, galintis padėti jai išsiskirti iš kitų žmonių, ko mes visi tikriau- 
siai norime, tai būti religingai. Tuomet visi, su kuriais ji susipažįsta, 
sako: „O, kokia įdomi, gili asmenybė“. Ir jai nieko nereikia daryti, 
nereikia mokytis, net dirbti. Ar netgi kuo nors domėtis. Jai tereikia 
kalbėti, paistyti apie tas šventenybes, ir visi aplinkui šokinėja saky- 
dami, kokia ji gera. 

Brunečio tai neįtikino, tačiau savo nuomonę jis pasiliko sau. 
Sinjorinos Lerini dievobaimingumas išties buvo kažkoks perdėtas 
ir prieštaringas, tačiau Brunečiui neatrodė, kad ji veidmainiauja. 
Brunečiui, kuris tokių dalykų prisižiūrėjo savo darbe, jos kalbos apie 
religiją ir Dievą skambėjo paprasčiausiai fanatiškai. Jis matė, kad jai 
trūksta sumanumo ir ji nėra savanaudiška kaip tikri šventeivos. 

- Panašu, kad tu puikiai susipažinęs su tokios rūšies religija, Via- 
nelai, - tarė Brunetis sukdamas į barą. Ilgokai veikiamas šventumo 
jis panoro išgerti. Suprantama, ir Vianelas, abiem užsakęs dvi taures 
baltojo vyno. 

- Tokia mano sesuo, - paaiškindamas pasakė Vianelas. - Išsky- 
rus tai, kad ji iš viso to išaugo. 

- Kas nutiko? | 

- Viskas prasidėjo likus maždaug dvejiem metams iki jos tuok- 
tuvių, - Vianelas paragavo vyno, pastatė taurę ant baro ir pasiėmęs iš 
dubens krimstelėjo trapučio. - Ir, laimei, viskas baigėsi, kai ji ištekė- 
jo, - dar kartą gurkštelėjo. Nusišypsojo. - Spėju, lovoje Jėzui vietos 
nėra, - gurkštelėjo daugiau. - Buvo siaubinga. Tekdavo jos klausytis 
ištisus mėnesius ir vis dažniau apie maldas ir gerus darbus, ir kaip 
smarkiai ji myli Mergelę. Man atrodė, kad net mano motina, kuri 
išties yra šventa, nebegalėjo jos klausytis. 

- Kas buvo toliau? 

- Kaip sakiau, ji ištekėjo, o paskui pabiro vaikai, tad nebeliko 
laiko būti šventuolei ar dievobaimingai. Ir tada, spėju, ji viską pa- 
miršo. 

— Manai, taip galėtų nutikti ir sinjorinai Lerini? - paklausė Bru- 
netis, pagėręs iš savo taurės. 

Vianelas gūžtelėjo pečiais. 

- Jos amžiuje - kiek jai, penkiasdešimt? - paklausė ir Brunečiui 
linktelėjus tęsė toliau: - Vienintelė dingstis, kiek galiu įžvelgti, kam 
nors ją vesti būtų pinigai. O galimybė, kad ji visa tai mestų, ne itin 
didelė, ar ne? 

- Ji tikrai tau nepatiko, ką, Vianelai? 

— Man nepatinka šventeivos. Ir aš nemėgstu religingų žmonių. 
Tad galite įsivaizduoti, ką manau apie šį derinį. 

— Tačiau sakei, kad tavo motina šventa. Ar ji nereliginga? 

Vianelas linktelėjo ir pastūmė taurę per barą. Padavėjas ją pri- 
pylė, žvilgtelėjo į Brunetį, kuris pakėlė savąją taurę, kad tas pripiltų 
ir ją. 

- Religinga. Bet ji tiki iš tikrųjų, tiki žmogaus gerumu. 

- Ar visa krikščionybė ne apie tai? 

Atsakydamas Vianelas tik piktai sušnarpštė. 

- Žinote, komisare, aš tą ir turėjau galvoje sakydamas, kad mano 
motina šventa. Ji užaugino dar du vaikus kartu su mumis trimis. Jų 
tėvas dirbo su maniškiu, o kai mirė jo žmona, ėmė gerti ir nebesirū- 
pino vaikais. Tai mano motina tiesiog pasiėmė juos namo ir užau- 
gino kartu su mumis. Be didelio triukšmo, be kalbų apie kilnumą. 
O vieną dieną nutvėrė mano brolį, besišaipantį iš vieno jų, sakantį, 
kad jo tėvas girtuoklis. Iš pradžių maniau, kad nudės Luką, tačiau 
tik pasišaukė į virtuvę ir pasakė, kad jai dėl jo gėda. Ir viskas, tik kad 
jai gėda. Ir Luka žliumbė savaitę. Buvo su juo maloni, tačiau aiškiai 
parodė, kaip jaučiasi, - mintimis nuklydęs į savo jaunystę Vianelas 
vėl paragavo vyno. 

— O toliau? - paklausė Brunetis. 

— Ą? 

— Kas nutiko paskui? Tavo broliui? 

- A, gal po dviejų savaičių visi drauge ėjome namo iš mokyklos, 

ir keli didesni kaimynų berniūkščiai ėmė užgaulioti tą patį berniuką, 
kurį erzino Luka. 

— Irė 

- Ir Luka, spėju, pašėlo. Kruvinai du iš jų prilupo, vieną vijosi 
pusę kelio iki Kastelo. Ir visą laiką šaukė, kad jie nekalbės tokių daly- 
kų apie jo brolį, - Vianelo akys nušvito bepasakojant. - Na, kai grį- 
žo namo, buvo visas kruvinas. Manau, mušdamasis susilaužė vieną 
pirštą; kad ir kaip ten buvo, mano tėvui teko vestis jį į ligoninę. 

— Irė 

— Na, kol jie buvo ten, ligoninėje, Luka išklojo tėvui, kas įvyko, o 
jiems grįžus namo tėvas viską papasakojo motinai, - Vianelas užbai- 
gė vyną ir iš kišenės išsiėmė kelias kupiūras. 

— Ką darė tavo motina? 

- A, iš tikrųjų nieko ypatinga. Tik tą vakarą pagamino risotto di 
pesce, Lukos mėgstamiausių. Negavome jų dvi savaites, tarsi ji būtų 
streikavusi ar ką. Ar pasodinusi mus bado dietai už tai, ko Luka pri- 
kalbėjo, - pridūrė garsiai nusijuokdamas. - Tačiau paskui Luka vėl 
ėmė šypsotis. Motina daugiau nieko apie tai nekalbėjo. Luka buvo 
tikras kūdikis, ir aš visada maniau, kad jos mylimiausias, - jis pasi- 
ėmė grąžą ir įsikišo į kišenę. - Ji tokia. Jokių pamokslų. Tačiau gera, 
gera iki sielos gelmių. | 

Nuėjo prie durų ir atidarė jas Brunečiui. 

— Ar tame sąraše yra daugiau pavardžių, komisare. Nes juk neke- 
tinate priversti manęs patikėti, kad vienas iš šių žmonių įstengų ką 
nors blogiau už apsimestinį pamaldumą, - Vianelas pasisuko žvilg- 
telėti į sieninį laikrodį virš baro. 

Lygiai tiek pat pavargęs nuo pamaldumo kaip ir jo seržantas Bru- 
netis atsakė: 

- Ne, nemanau. Ketvirtuoju testamentu viskas lygiai padalyta 
šešiems vaikams. 

— O penktas? 

- Paveldėtojai gyvena Turine. 

— Tai nedaug lieka įtariamųjų, ar ne, pone? 

- Taip, bijau, kad taip. Ir jau imu galvoti, kad nedaug kas čia ir 
įtartina. 

— Ar turėtume vargintis grįžti į kvestūrą? - paklausė Vianelas ir 

Buvo ketvirtis po šešių. 

— Ne, nėra prasmės vargintis to daryti, - atsakė Brunetis. - Lygiai 
taip pat gali pareiti ir namo padoriu laiku, seržante. 

Vianelas atsakydamas nusišypsojo, žiojosi kažką sakyti, susilaikė, 
bet paskui pasidavė impulsui ir pasakė: 

- Taip lieka daugiau laiko sporto salei. 

- Nė nekalbėk man tokių dalykų, - spyrėsi Brunetis stengdama- 
sis veido išraiška perteikti perdėtą pasibaisėjimą. 

Vianelas garsiai nusijuokė ir ėmė kopti pirmosiomis Akademi- 
jos tilto pakopomis, palikęs Brunetį traukti namo per San Barnabo 
aikštę. 

Ir kaip tik šioje aikštėje sustojusiam priešais ką tik restauruotą 
bažnyčią ir pirmąkart matančiam šviežiai nušveistą fasadą Brune- 
čiui šovė mintis. Jis žengė į calle greta bažnyčios ir sustojo prie pas- 
kutinių durų priešais Didįjį kanalą. 

Durys trakštelėjusios atsidarė po antrojo skambučio, ir jis įžen- 
gė į didžiulį savo uošvių palazzo kiemą. Lučiana, tarnaitė, buvusi 
su šeima dar prieš Brunečiui susipažįstant su Paula, į palazzo ve- 
dusių laiptų viršuje atidarė duris ir nusišypsojo draugiškai sveikin- 
damasi. 

— Buona sera, dottore, - tarė ji žingtelėjusi atgal ir leisdama jį į 
holą. 

- Buona sera, Lučiana. Gera vėl tave matyti, - pasakė Brunetis, 
padavęs savo apsiaustą ir galvodamas, kiek kartų šią popietę atidavė 
ir pasiėmė jį vėl. - Norėčiau pasikalbėti su savo uošve. Tai yra jeigu 
ji namuose. 

Gal Lučianą ir nustebino jo prašymas, bet ji niekuo neišsidavė. 

— Grafienė skaito. Tačiau esu tikra, kad apsidžiaugs jus pamačiu- 
si, dotore. 

Lydėdama Brunetį į gyvenamą palazzo dalį, tikro prisirišimo su- 
šildytu balsu Lučiana paklausė: 

— Kaip vaikai? 

— Rafis įsimylėjo, - pasakė Brunetis, maloniai nuteiktas atsako- 
mosios Lučianos šypsenos. - O Kiara irgi, - pridūrė ir šįsyk pralinks- 
mėjo pamatęs, kaip ji sutriko. - Bet, laimei, Rafis įsimylėjo mergaitę, 
o Kiara - naują baltąjį lokį Berlyno zoologijos sode. 

Lučiana stabtelėjo ir padėjo vieną ranką jam ant rankovės. 

- O, dotore, jums nederėtų taip pokštauti su sena moterimi, - 
pasakė ji kitą ranką, šį kartą dėl melodramos, nuimdama nuo šir- 
dies. - Kas ta mergaitė? - paklausė. - Ar ji gera mergaitė? 

- Sara Paganuci. Ji gyvena aukštu žemiau kaip mes. Rafis ją pa- 
žįsta nuo vaikystės. Jos tėvas turi stiklo fabriką Murane. 

- Tas Paganucis? - paklausė Lučiana tikrai susidomėjusi. 

— Taip. Pažįsti juos? 

— Ne, ne asmeniškai, tačiau pažįstu jo darbą. Gražus, gražus. 
Mano sūnėnas dirba Murane ir visada sako, kad Paganucis geriau- 
sias iš stiklių. 

Lučiana sustojo priešais grafienės studiją ir pabeldė į duris. 

- Avanti, - šūktelėjo grafienės balsas iš vidaus. Lučiana atidarė 
duris ir nepranešusi leido Brunečiui įeiti. Šiaip ar taip, grėsmė, kad 
jis aptiks grafienę darančią ką nors, ko neturėtų, ar skaitančią žurna- 
lą apie kūno treniravimą, buvo labai menka. 

Donatela Faljer pažvelgė per akinių viršų, padėjo atverstą knygą 
tekstu žemyn prie savęs ant sofos, akinius ant viršaus ir nedelsda- 
ma atsistojo. Mikliai priėjo prie Brunečio ir kilstelėjo veidą pasitikti 
dviejų jo bučinukų. Nors jis žinojo, kad grafienė įpusėjo septintą de- 
šimtį, bet ji atrodė bent jau dešimčia metų jaunesnė; nebuvo maty- 
ti jokių žilų plaukų, raukšlių kone nelikę po kruopščiu makiažu, o 
smulkus kūnas lieknas ir tiesus. 

- Gvidai, ar kas nors atsitiko? - paklausė ji iš tiesų susirūpinusi, 
ir Brunetis akimirką pasigailėjo esąs toks svetimas šios moters gyve- 
nime, kad vien jo pasirodymas nugąsdina pavojumi ar netektimi. 

- Ne, visiškai nieko. Viskas gerai, - matė, kaip pastebimai jai pa- 
lengvėjo jam atsakius. 

- Gerai, gerai. Ar norėtum ko nors išgerti, Gvidai? - pažvelgė į 
langą, tarsi pagal šviesos likutį galėtų pasakyti laiką ir tada jau žino- 
tų, kokio gėrimo pasiūlyti, ir jis pastebėjo, kad nustebo pamačiusi 
kambario langus tamsius. - Kiek valandų? - paklausė. 

- Pusė septynių. 

- Tikrai? — retoriškai paklausė grįždama prie sofos, kur sėdėjo. 
- Eikš, sėskis čia ir papasakok man, kaip laikosi vaikai, - pasakė. 
Atsisėdo į savo vietą, užvertė knygą ir padėjo ant gretimo stalo. Su- 
lankstė akinius ir pasidėjo prie knygos. - Ne, sėskis čia, Gvidai, - pa- 
prašė pamačiusi, kad jis suka prie kėdės kitoje žemo staliuko priešais 
sofą pusėje. 

Padarė kaip lieptas ir atsisėdo greta ant sofos. Per daugelį savo 
santuokos su Paula metų Brunetis labai mažai laiko praleido vienas 
su jos motina, todėl neturėjo aiškios nuomonės apie ją. Kartais ji 
atrodydavo pati tuščiagalviškiausia iš visų aukštuomenės lengvabū- 
džių, nepajėgi padaryti tokių paprastų dalykų, kaip pasiimti atsiger- 
ti, tačiau kartais ji stebino Brunetį žmonių motyvų ar charakterių 
apibendrinimais, kurie priblokšdavo šalta įžvalga ir taiklumu. Ji vis 
išmušdavo jį iš pusiausvyros, nes jis niekada nežinodavo, ar jos pa- 
stabos apgalvotos, ar atsitiktinės. Būtent ši moteris prieš metus neo- 
fašistą parlamento narį Finį pavadino „Musofiniu“, niekuo neparo- 
dydama, ar iškraipė pavardę suklydusi, ar iš paniekos. 

Jis papasakojo, kaip laikosi vaikai, užtikrindamas grafienę, kad 
abiem gerai sekasi mokykloje, abu miega su uždarytais nuo nakties 
oro langais ir kiekvieną kartą valgydami suvalgo po dvi daržoves. 
To akivaizdžiai užteko patikinti grafienę, kad jos vaikaičiams viskas 
gerai, tad ji skyrė dėmesio ir jų tėvams. 

- O tu su Paula? Tu tikrai atrodai tvirtas, Gvidai, - pasakė ji ir 
Brunetis pasitempęs atsisėdo tiesiau. 

- Dabar pasakyk man, ko norėtum išgerti? - paklausė ji. 

- Nieko, tikrai. Atėjau pasiklausti jūsų apie žmones, kuriuos tik- 
riausiai pažįstate. 

- Tikrai? - paklausė ji nukreipusi į jį savo smaragdo žalumo akis 
ir plačiau jas išplėtusi. - O kam? 

— Na, vieno iš jų pavardė atsirado viename mūsų atliekamame 
tyrime... - pratarė jis ir leido sakiniui nutrūkti. 

- Ir tu atėjai pasižiūrėti, ar aš ką nors apie juos žinau? 

- Na, taip. 

- Ką aš galiu žinoti, kas galėtų būti naudinga policijai? 

- Na, asmeninius dalykus, - pasakė Brunetis. 

- Nori pasakyti, paskalas? - paklausė ji. 

- Ee, taip. 

Ji trumpam pažvelgė į šalį ir išlygino mažytę audinio ant sofos 
porankio raukšlelę. 

- Nežinojau, kad policija domisi paskalomis. 

- Tai tikriausiai gausiausias mūsų informacijos šaltinis. 

- Tikrai? - paklausė ji, o jam linktelėjus, pridūrė: - Kaip įdomu. 

Brunetis neatsiliepė ir vengdamas grafienės žvilgsnio pažvelgė 
pro ją į knygos ant stalo nugarėlę, tikėdamasis pamatyti meilės ro- 
maną ar detektyvą. 

- The Voyage of the Beagle, - paklausė jis garsiai, nepajėgęs sulai- 
kyti savo nuostabos ir ištaręs pavadinimą angliškai. 

Grafienė dirstelėjo į knygą, paskui vėl į Brunetį. 

— Na, taip, Gvidai. Skaitei ją? 

- Kai mokiausi universitete prieš daugelį metų, bet vertimą, - 
pavyko jam pasakyti suvaldžius balsą ir atsikračius visos nuostabos. 

- Taip, man visada patikdavo skaityti Darviną, - paaiškino gra- 
fienė. - Ar tau knyga patiko? - tęsė toliau, užmiršusi diskusiją apie 
paskalas ir policijos reikalus. 

- Taip, tada patiko. Tačiau nesu tikras, kad labai gerai atsimenu. 

- Tada tau reikėtų perskaityti ją dar kartą. Tai svarbi knyga, ko 
gero, pati svarbiausia šiuolaikinio pasaulio knyga. Šita ir Rūšių kilmė, 
sakyčiau, - Brunetis linktelėjo pritardamas. - Gal norėsi pasiskolin- 
ti, kai pabaigsiu? - paklausė ji. - Juk neturėsi jokių bėdų su anglų 
kalba, ar ne? 

— Ne, nemanau, tačiau dabar gana daug ką turiu perskaityti. Gal 
kiek paskui šiais metais. 

- Taip, manau, šią knygą būtų miela skaityti per atostogas. Vi- 
suose tuose paplūdimiuose. Apie tuos tokius mielus žvėrelius. 

- Taip taip, - pritarė Brunetis visiškai sutrikęs ir nežinodamas 
ką sakyti. 

Grafienė jį išgelbėjo. 

- Kas ten tokie, apie kuriuos norėtum, kad paliežuvaučiau, Gvi- 
dai? 

— Na, ne visai paliežuvauti, tiesiog pasakykite, ar nesate apie juos 
girdėjusi ko nors, kas būtų įdomu policijai. 

— O kokie dalykai policijai įdomūs? 

Jis minutėlę padvejojo, bet paskui turėjo pripažinti: 

- Visokie, sakyčiau. 

- Taip, maniau, kad taip ir gali būti, - atsakė ji. - Na? 

- Sinjorina Benedeta Lerini, - pasakė jis. 

— Ta, kuri gyvena Dorsodure? - paklausė grafienė. 

- Taip. 

Grafienė minutėlę pagalvojo, o paskui pasakė: 

- Viskas, ką apie ją žinau, tai kad ji labai dosni Bažnyčiai arba 
taip kalbama. Dauguma pinigų, kuriuos paveldėjo iš tėvo - baisaus, 
pikto žmogaus, - buvo atiduota bažnyčiai. 

- Kuriai? 

Grafienė trumpai patylėjo. 

— Argi ne keista? - paklausė stebėdamasi ir susidomėjusi. - Nė 
nenumanau. Esu girdėjusi, kad ji labai tikinti ir duoda daug pini- 

gų bažnyčiai. Tačiau iš visko, ką žinau, tai galėjo būti valdensų arba 
anglikonų, arba net tų siaubingų amerikiečių, kurie sustabdo tave 
gatvėje, na, žinai, tų, kurie turi daug žmonų, bet neleidžia joms gerti 
koka kolos. 

Brunetis ne visai suvokė, kiek tai papildė jo žinias apie sinjoriną 
Lerini, tad pamėgino kitą pavardę: 

- O grafienė Krivoni? 

- Klaudija? - paklausė grafienė, nė nesistengdama slėpti pirmos 
savo reakcijos, kad nustebo, ir antrosios, kad jai buvo malonu. 

- Jei toks jos vardas. Ji grafo Edžidijo našlė. 

— O, tai pernelyg, pernelyg smagu, - pasakė grafienė melodingai 
nusijuokdama. - Kaip norėčiau papasakoti merginoms per bridžą, 
- pamačiusi visiškai supanikavusio Brunečio žvilgsnį akimirksniu 
pridūrė: - Ne, nesirūpink, Gvidai, nė žodelio apie tai neprasitarsiu. 
Net Oracijui. Paula man sakė, kad jokiais būdais negali man perpa- 
sakoti to, ką tu jai prišneki. 

- Ji taip sakė? 

- Taip. 

- Bet ar ji niekada jums nepasakojo? - paklausė Brunetis nespė- 
jęs užsičiaupti. | 

Grafienė atsakydama nusišypsojo ir padėjo žieduotą ranką jam 
ant rankovės. 

- Nagi, Gvidai, tu juk ištikimas savo policijos priesaikai, ar ne? 

Jis linktelėjo. 

— Na, tai ir aš ištikima savo dukrai, - vėl nusišypsojo. - O dabar 
pasakyk man, ką nori sužinoti apie Klaudiją? 

— Norėčiau sužinoti apie jos vyrą, kaip su juo sugyveno. 

- Bijau, kad niekas nesugyveno su Edžidiju, - nedvejodama pa- 
sakė grafienė, tada susimąsčiusi lėtai pridūrė: - Bet manyčiau, kad tą 
patį galima pasakyti ir apie Klaudiją, - pasvarstė, tarytum suprato tai 
tik pasakiusi. - Ką tu apie juos Žinai, Gvidai? 

- Nieko daugiau, tik įprastas miesto paskalas. 

- O tai yra? 

- Kad jis savo pinigus uždirbo septintajame dešimtmetyje nele- 
galiai statydamas namus Mestrėje. 

— O apie Klaudiją? 

- Kad ji domisi visuomenės dorove, - aptakiai atsakė Brunetis. 

Čia grafienė nusišypsojo. 

- O taip, išties domisi. 

Kadangi nieko nepridūrė, Brunetis paklausė: 

- Ką jūs žinote apie ją arba iš kur ją pažįstate? 

- Per San Simeono Pikolo bažnyčią. Ji komitete, kuris stengiasi 
sukaupti pinigų restauravimui. 

- Ar ir jūs esate narė? 

— Gerasis Dieve, ne. Ji prašė manęs prisidėti, tačiau aš žinau, kad 
kalbos apie restauravimą tik gudravimas. 

- Kam pridengti? 

- Tai vienintelė miesto bažnyčia, kurioje mišios aukojamos loty- 
niškai. Ar žinojai? 

- Ne. 

— Manau, jie turėjo kažką bendra su tuo Prancūzijos kardinolu, 
Lefevrė, tuo, kuris norėjo grįžti prie lotynų kalbos ir smilkalų. Todėl 
aš manau, kad visi pinigai, kuriuos jie surinks, bus išsiųsti į Prancū- 
ziją arba išleisti smilkalams, o ne bažnyčiai restauruoti, - pasvarstė 
minutėlę ir pridūrė: - Bažnyčia tokia negraži, jos ir taip nereikėtų 
restauruoti. Tiesiog prasta Panteono imitacija. 

Kad ir koks įdomus pasirodė nukrypimas apie architektūrą, Bru- 
netis grafienę nuo jo atitraukė. 

- Tačiau ką jūs žinote apie ją? 

Grafienė perkėlė žvilgsnį nuo jo į šalį, į eilę gotikinių langų, atve- 
riančių niekieno neužstojamą palazzi kitoje Didžiojo kanalo pusėje. 
— Kokios naudos iš to tikimasi, Gvidai? Ar gali man pasakyti? 

- Ar galite pasakyti, kodėl norite žinoti? - klausimu atsakė jis. 

— Nes, kad ir kokia nemaloni būtybė yra Klaudija, nenoriu, kad ji 

nepelnytai kentėtų dėl kažkokių paskalų, kurios pasirodys neteisin- 
gos, - nespėjus Brunečiui nieko pasakyti, ji pakėlė ranką ir pasakė 
kiek garsiau: - Ne, manau, arčiau teisybės būtų sakyti, kad nenoriu 
jaustis atsakinga už jos kančias. 

- Galiu jus užtikrinti, kad ji nepatirs nepelnytų kančių. 

— Man šis tvirtinimas atrodo labai dviprasmis. 

— Taip, manau, kad taip. Tiesa ta, kad aš neturiu žalio supratimo, 
ar ji ką nors padarė, o iš tikrųjų jokio supratimo, ką ji būtų galėjusi 
padaryti. Aš nė nežinau, ar apskritai kas bloga buvo padaryta. 

— Tačiau atėjai apie ją paklausinėti? 

- Taip. 

- Tada turėtum turėti priežastį ja domėtis. 

- Taip, turiu. Tačiau patikėkite, tik tiek. Ir jeigu tai, ką man pa- 
pasakosite, patenkins mano smalsumą, kad ir kas tai būtų, nepasklis 
plačiau kaip iki manęs. Tą aš jums pažadu. 

- Ojei nepatenkins? 

Brunetis suspaudė lūpas, kol mintijo savo mintis. 

- Tada aš patyrinėsiu tai, ką man pasakysite, ir pasižiūrėsiu, ko- 
kia tiesa slypi po paskalomis. 

- Labai dažnai neslypi jokios, - pasakė ji. 

Jis nusišypsojo girdėdamas ją taip sakant. Grafienei tikrai niekas 
neturėjo priminti, kad lygiai taip pat dažnai tiesa tampa uolos tvir- 
tumo pamatu gandams. 

Po ilgos pauzės ji pratarė: 

— Sklando kalbos apie kunigą, - tačiau daugiau nepasakė nieko. 

— Kokios kalbos? 

Atsakydama ji mostelėjo ranka ore. 

- Apie kokį kunigą? 

- Nežinau. 

- Ką jūs žinote? - švelniai paklausė jis. 

- Buvo mestelėtos kelios pastabos. Nieko atviro, kaip supranti; 
nieko, ką būtų galima paaiškinti kaip nors kitaip, išskyrus kaip gi- 

liausią ir nuoširdžiausią rūpestį jos gerove, - Brunečiui šios pastabos 
buvo puikiai pažįstamos: nukryžiavimas malonesnis. - Žinai, kaip 
tokie dalykai sakomi, Gvidai. Jeigu ji neateidavo į susirinkimą, kuri 
nors paklausia, ar nieko nenutiko, arba kuri nors kita tarsteli turinti 
viltį, kad tai nėra koks nors negalavimas, paskui priduria tuo balsu 
kokį moka nutaisyti tik moterys, žinanti, jog tai liga, nes jos dvasinė 
sveikata puikiai prižiūrima. 

- Ir viskas? - paklausė Brunetis. 

Ji linktelėjo: 

— To užtenka. 

- Kodėl manote, kad tai kunigas? 

Grafienė ir vėl numojo ranka: 

- Iš intonacijos. Žodžiai iš tikrųjų nieko nereiškia; viskas pasako- 
ma intonacija, moduliacija, užuomina, kuri slypi tarp paties nekal- 
čiausio komentaro eilučių. 

— Ar seniai visa tai vyksta? 

— Gvidai, - tarė ji atsisėdusi tiesiau. - Net nežinau, ar apskritai 
kas nors vyksta. 

— Tuomet ar ilgai sklando tokios pastabos? 

— Nežinau. Ilgiau kaip metus, manau. Labai negreitai atkreipiau 
į jas dėmesį. Arba gal žmonės buvo atsargūs prie manęs apie tai ne- 
kalbėti. Jie žino, kad man tokie dalykai nepatinka. 

- Ar buvo dar kas nors pasakyta? 

— Ką turi galvoje? 

— Tuo laikotarpiu, kai mirė jos vyras. 

— Ne nieko, ką galėčiau prisiminti. 

- Nieko? 

— Gvidai, - pratarė ji, pasilenkdama ir dėdama žieduotą ranką 
ant jo rankovės, - prašau pamėgink prisiminti, kad nesu įtariamoji, 
ir pamėgink nekalbėti su manimi kaip su tokia. 

Jis pajuto, kaip rausta veidas, ir iškart pasakė: 

- Atsiprašau. Atleiskite. Užsimiršau. 

- Taip, Paula man pasakojo. 

- Ką pasakojo? - paklausė Brunetis. 

— Kaip visa tai tau svarbu. 

— Kas svarbu? 

- Tai, kaip tu supranti teisingumą. 

— Ką suprantu? 

- Ak, atleisk, Gvidai. Bijau, kad dabar aš tave įžeidžiau. 

Jis nusikratė visko staigiai papurtęs galvą, bet nespėjus jam pa- 
klausti, ką ji turėjo galvoje tuo „jo“ teisingumo supratimu, ji atsistojo 
ir tarstelėjo: 

— Kaip smarkiai sutemo. 

Regis, užmiršusi jį nuėjo, atsistojo priešais vieną iš langų nuga- 
neapdoroto šilko kostiumėlį, aukštas pakulnes ir tobulą šinjoną. Ten 
stovinti grafienė galėjo būti jauna moteris, toks liaunas ir tiesus buvo 
jos pavidalas. 

Po kurio laiko ji atsisuko, žvilgtelėjo į savo laikrodėlį. 

- Oracijus ir aš esame pakviesti pietų, Gvidai, tad jeigu nebeturi 
klausimų, apgailestauju, bet turiu persirengti. 

Brunetis atsistojo ir perėjo per kambarį. Už grafienės kanalu ten 
ir atgal plaukiojo laivai, o kitoje kanalo pusėje pro pastatų langus 
krito šviesa. Norėjo jai ką nors pasakyti, bet jam dar neprasižiojus 
ji tarė: 

- Prašau perduoti Paulai ir vaikams, kad juos mylime. 

Patapšnojo jam per ranką ir praėjo pro šalį. Jam nieko taip ir ne- 
spėjus pasakyti išėjo palikusi tyrinėti vaizdą pro palazzo, kurie kada 
nors atiteks jam, langus. 

Septintas skyrius 


Brunetis į savo butą įžengė kiek prieš aštuonias, pakabino apsiaustą 
ir nedelsdamas koridoriumi nuėjo į Paulos kambarį. Rado ją, kaip ir 
žinojo rasiantis, įsitaisiusią aptrintame krėsle, vieną koją pasikišusią 
po savimi, su rašikliu rankoje, atversta knyga ant kelių. Jam įėjus ji 
dirstelėjo į jį, pabrėžtinai parodė jam bučinio judesį, bet ir vėl nu- 
kreipė akis į knygą. Brunetis atsisėdo ant sofos priešais ją, paskui 
pasisuko ir išsitiesė. Pasiėmęs dvi aksomines pagalvėles išmušė sau 
žinodamas, kad ji pabaigs kokią ten įdomią pastraipą ir tada visą 
dėmesį skirs jam. 

Puslapis sušnarėjo. Minutės ėjo. Jis išgirdo, kaip knyga nukrito 
ant grindų ir pasakė: 

— Nė nežinojau, kad tavo motina skaito. 

- Na, ji paprašo Lučianos padėti pasigirti. 

— Ne, turiu galvoje, skaito knygas. 

— O ne ką? Skaito iš delno? 

— Ne, tikrai, Paula, nežinojau, kad ji skaito rimtas knygas. 

- Ji tebeskaito šv. Augustiną? 

Brunetis visai nesuprato, ar ji juokauja, ar ne, todėl atsakė: 

— Ne, Darviną. Kelionės „Beaglo“ laivu. 

- O, tikrai? - tarstelėjo Paula, regis, kiek susidomėjusi. 

- Ar žinojai, kad ji skaito tokius dalykus? 

— Kalbi, tarsi ji skaitytų vaikų pornografiją, Gvidai. 

- Ne, man tik smalsu, ar žinojai, kad ji skaito tokias knygas, kad 
buvo rimta skaitytoja? 

- Ji mano motina, galų gale. Žinoma, žinojau. 

- Bet niekada man nesakei. 

— Ar dėl to ji būtų tau labiau patikusi? 

— Man patinka tavo motina, Paula, - pasakė jis gal kiek per daug 
primygtinai. - Aš kalbu apie tai, kad niekada nežinojau, kas ji. Arba, 
— pasitaisė, - kokia. 

- O sužinojęs, ką ji skaito, sužinosi, kas ji? 

— Gali pasakyti, kad esi sugalvojusi geresnį būdą? 

Paula ilgokai svarstė, o paskui atsakė, kaip jis ir tikėjosi: 

— Ne, tikriausiai negaliu. 

Jis išgirdo, kaip ji sujudėjo krėsle, tačiau neatsimerkė. 

- Ką tu veikei, kalbėjai su mano motina? Ir kaip sužinojai apie 
knygą? Juk tikrai neskambinai jai paklausti kokių skaitymo pata- 
rimų. 

— Ne, aš nuėjau jos aplankyti. 

— Mano mamos? Tu nuėjai aplankyti mano mamos? 

Brunetis suniurnėjo. 

- O kam? 

- Paklausti jos apie kelis žmones, kuriuos pažįsta. 

— Apie ką? 

— Benedetą Lerini. 

- Olialia, - uždainavo Paula. - Ką ji pridirbo, galiausiai prisipa- 
žino, kad kūju sudaužė to seno išperos galvą. 

— Manau, jos tėvas mirė nuo širdies smūgio. 

- Neabejoju, visuotiniam džiaugsmui. 

- Kodėl visuotiniam? - Paula gana ilgai neatsakė, todėl Brunetis 
viena ranka parėmusi smakrą. - Na? - paklausė jis. 

- Juokinga, Gvidai. Dabar, kai tu klausi, nebežinau kodėl. Spė- 
ju, paprasčiausiai todėl, kad nuolat girdėdavau, jog jis buvo baisus 
Žmogus. 

— Kaip baisus? 

Ir vėl jos atsakymas užtruko ilgai. 

- Nežinau. Negaliu prisiminti nieko, nė menkiausio konkretaus 
dalyko, ką būčiau apie jį girdėjusi, tik toks bendras įspūdis, kad jis 
buvo blogas. Keista, ar ne? 

Brunetis vėl užsimerkė. 

- Turbūt, ypač šitame mieste. 

- Nori pasakyti, kad visi žino apie visus? 

- Beveik. Taip. 

- Turbūt. 

Abu nutilo. Brunetis žinojo, kad ji gena savo protą atgal per ilgus 
atminties pasažus, stengdamasi atrasti kokį nors nuomonės apie ve- 
lionį sinjorą Lerinį pėdsaką, komentarą ar užuominą, kuriuos grei- 
čiausiai buvo perėmusi negalvodama, kaip savo. 

Paulos balsas pasiekė Brunetį jau kone užmigusį. 

- Tai Patricija. 

- Patricija Beloti? 

- Taip. 

- Ką ji sakė? 

- Ji jam dirbo maždaug prieš penkerius metus iki jo mirties. Štai 
iš kur Žinau apie jį ir jo dukrą. Patricija sakė niekada nepažinojusi 
tokio siaubingo žmogaus ir kad visi jo biure jo nekentė. 

- Jis vertėsi nekilnojamu turtu, ar ne? 

— Taip, be kitų dalykų. 

- Ar ji nepasakė kodėl? 

— Kas kodėl? 

- Žmonės jo nekentė? 

- Leisk minutėlę pagalvoti, - pasakė Paula. Paskui patylėjusi pri- 
dūrė: - Manau, dėl religijos. 

Brunetis jau kone tikėjosi tai išgirsti. Jei duktė buvo indikatorius, 
jis galėjo būti vienas iš tų veidmainių fanatikų, draudžiančių keiktis 
biure ir per Kalėdas dovanojančių rožinius. 

- Ką ji sakė? 

— Na, juk pažįsti Patriciją, ar ne? 

Paulos vaikystės draugė, atrodo, niekada Brunečio pernelyg ne- 
domino, tačiau jam teko pripažinti, kad per tuos metus matė ją ne 
daugiau kaip tuziną kartų. 

- Mhm. 

- Ji labai religinga. 

Brunetis prisiminė: tai viena iš priežasčių, kodėl jos nemėgo. 

- Atrodo, ji pasakojo, kad vieną dieną jis ištaisė sceną, nes kaž- 
kas, nauja sekretorė ar panašiai, savo kabinete ant sienos pakabino 
kažkokį religinį paveikslą. Ar kryžių. Tikrai neprisimenu dabar, ką 
ji man pasakojo. Tas buvo prieš daugelį metų. Tačiau jis iškėlė sceną, 
privertė nukabinti. Ir dar bjauriai keikėsi. Manau prisimenu, kaip ji 
man sakė. Tikrai nešvankiai - „Mergelė tokia, Mergelė anokia'. Pa- 
tricija nė pakartoti negalėjo. Tokius dalykus, kurie net tave užgautų, 
Gvidai. 

Brunetis nekreipė dėmesio į šį netikėtą atradimą, kad Paula, at- 
rodo, laiko jį savotišku nešvankybių arbitru, ir nukreipė savo mintis 
prie atradimo apie sinjorą Lerinį. Iš minčių pasaulio tėkmės Brunetį 
sugrąžino minkštai prisispaudęs Paulos kūnas, kai ji atsisėdo ant so- 
fos prie jo klubo. Jis pasislinko arčiau prie atlošo palikdamas jai dau- 
giau vietos ir nesivargindamas atsimerkti, paskui ant savo krūtinės 
pajuto prisiglaudusią jos alkūnę, ranką ir krūtį. 

— Kodėl tu ėjai susitikti su mano mama? - paklausė jos balsas 
jam iš po smakro. 

- Pamaniau, kad ji tikriausiai gali pažinoti sinjoriną Lerini ir tą 
kitą. 

— Ką? 

- Klaudiją Krivoni. 

- Ir ji pažįsta Krivoni? 

- Mhm. 

- Ką ji pasakė? 

- Kažką apie kunigą. 

- Apie kunigą? - paklausė Paula lygiai taip pat kaip Brunetis, kai 
išgirdo tą patį. 

— Taip, bet čia tik gandai. 

— Vadinasi, turbūt tiesa. 

— Kas tiesa? 

- Oi, nebūk žąsinas, Gvidai. Tai kas, tavo manymu, tada tiesa? 

- Su kunigu? 

— Kodėl ne? 

- Argi jie neduoda įžadų? 

Ji atsitraukė nuo jo. 

— Netikiu tavimi. Argi tikrai manai, kad yra koks skirtumas? 

- Turėtų būti. 

— Taip, ir vaikai turėtų būti paklusnūs ir pareigingi. 

— Ne mūsiškiai, - pasakė jis ir nusišypsojo. 

Pajuto kaip sujudėjo susijuokusios Paulos kūnas. 

- Iš dalies tikrai. Bet iš tikrųjų, Gvidai, iš tikrųjų tu juk taip apie 
kunigus negalvoji, ką? 

— Nemanau, kad ji su kuo nors susidėjusi. 

— Kodėl tu toks užtikrintas? 

- Aš ją mačiau, - pasakė jis ir ūmiai sugriebęs Paulą apkabino 
per liemenį ir užsitempė ant savęs. 

Paula suklykė balsu iš netikėtumo, tačiau balse nuskambėjo ly- 
giai toks pat siaubas iš pasitenkinimo kaip ir Kiaros spygavimuose, 
kai Rafis arba Brunetis ją kutendavo. Ji suspurdėjo, tačiau Brunetis 
tvirčiau ją apglėbė ir privertė gulėti ramiai. 

Po kiek laiko pasakė: 

— Niekada nepažinojau tavo mamos. 

— Pažįsti ją dvidešimt metų. 

— Ne. Noriu pasakyti, niekada nepažinojau jos kaip asmenybės. 
Visus tuos metus, ir nė nenumaniau, kas ji. 

- Kalbi liūdnai, - pasakė Paula, pasikėlė jam nuo krūtinės, kad 
geriau matytų jo veidą. 

Jis atleido glėbį. 

- Liūdna, kai pažįsti žmogų dvidešimt metų ir nė nenumanai, 
koks jis. Visas tas laikas prarastas. 

Ji vėl atsigulė ir tol muginosi, kol jos kūno linijos geriau pritapo 
prie jo kūno. Vieną akimirką jis aiktelėjo „Oi“, kai jos alkūnė įsmigo 
jam į pilvą, bet paskui ji nurimo ir jis vėl ją apsikabino. 

Kiara, kuri įėjo po pusvalandžio išalkusi ir ieškodama vakarie- 
nės, rado juodu šitaip užmigusius. 

Aštuntas skyrius 


Kitą dieną Brunetis pakirdo keistai prašviesėjusia galva, tarsi netikė- 
ta karštinė naktį praėjo ir jis atgavo blaivų protą. Ilgai gulėjo lovoje 
pergalvodamas visą informaciją, kurią sukaupė per pastarąsias dvi 
dienas. Užuot priėjęs prie išvados, kad laiką praleido tinkamai, kad 
kvestūra ir jos reikalai saugiose rankose, o jis persekioja nusikaltė- 
lius, staiga pasijuto sutrikęs dėl to, kad lakstė vaikydamasis tai, kas, 
kaip dabar sau pripažino, iš viso atrodo, tebuvo vėjas laukuose. Ne- 
pasitenkinęs vien tuo, kad patikėjo Marijos Testos pasakojimu, dar 
mobilizavo ir Vianelą ir leidosi klausinėti žmonių, kurie akivaizdžiai 
neturėjo supratimo, apie ką jis kalba, ir nė nenumanė, kodėl policijos 
commissario neįspėjęs išdygo prie jų durų. 

Pata turėjo grįžti po dešimties dienų, ir Brunetis neturėjo abe- 
jonių dėl to, kokia bus jo reakcija, kai sužinos, kaip leistas policijos 
laikas. Net šiltoje ir saugioje savo lovoje Brunetis pajuto ledinį Patos 
pastabų šaltį: „Nori pasakyti, kad patikėjai istorija, kurią papasakojo 
vienuolė, tūnojusi vienuolyne visą savo gyvenimą? Ir tu nuėjęs ujai 
tuos žmones, vertei galvoti, kad jų giminaičiai buvo nužudyti? Ar iš 
proto išsikraustei, Bruneti? Ar tu Žinai, kas tie žmonės yra?“ 

Jis nusprendė, kad prieš viską mesdamas pasišnekės dar su vienu 
asmeniu, su kai kuo, kas galės patvirtinti jeigu ne Marijos pasako- 
jimą, tai bent jau jos kaip liudytojos patikimumą. Ir kas pažįsta ją 
geriau už vyrą, kuriam ji išpažindavo nuodėmes pastaruosius šeše- 
rius metus? 

Adresas, kurio Brunetis ieškojo, buvo arčiau Kastelio sestiere galo, 
prie San Frančesko dela Vinja - Šv. Pranciškaus vynuogyno - bažny- 
čios. Pirmi du žmonės paklausti visiškai nežinojo, kur tas numeris, 
tačiau kai jis paklausė, kur galėtų rasti šv. Kryžiaus vienuolius, jam 
tuojau pat pasakė, kad prie kito tilto, antros durys į kairę. Tai pasi- 
tvirtino, kaip skelbė nedidelė žalvarinė lentelė, kurioje prie nedidu- 
ko Maltos kryžiaus buvo įrašytas ordino pavadinimas. 

Po pirmojo skambučio prie durų priėjo žilaplaukis vyras, kuris 
puikiausiai galėjo būti taip dažnai viduramžių literatūroje pasitai- 
kanti figūra - gerasis vienuolis. Jo akys spinduliavo gerumą, kaip 
saulė spinduliuoja šilumą, ir visas veidas žėrėte žėrėjo nuo plačios 
šypsenos tarsi tikrai būtų apsidžiaugęs šio prašalaičio atsiradimu 
prie savo durų. 

— Kuo galėčiau padėti? - paklausė jis tarsi niekas nebūtų kėlęs 
jam didesnio džiaugsmo už galimybę tą padaryti. 

- Norėčiau pasikalbėti su tėvu Pijumi Kavalečiu, broli. 

- Taip taip. Užeik, sūnau, - pasakė vienuolis dar plačiau atverda- 
mas duris ir praleisdamas Brunetį. - Atsargiai čia, - tarstelėjo rody- 
damas žemyn ir instinktyviai tiesdamas ranką palaikyti Brunetį už 
parankės, kai šis žengė per medinį slenkstį, apatinę sunkių medinių 
durų staktos dalį. Jis vilkėjo ilgą baltą sesers Imakolatos ordino abi- 
tą, tačiau pridengtą saulės išblukinta prijuoste, dėmėta nuo daugelio 
metų darbo su augalais ir žemėmis. 

Brunetis žengė į saldumą ir sustojo dairydamasis aplinkui, steng- 
damasis atpažinti kvapą. 

- Alyvos, - pasakė vienuolis džiaugdamasis Brunečio veide per- 
skaitytu mėgavimusi. - Tėvas Pijus pamišęs dėl jų, parsisiųsdino iš 
viso pasaulio. 

Ir iš tiesų, kiek Brunetis matė, taip ir buvo. Krūmokšniai, krūmai, 
net liauni medeliai žėlė visame kieme priešais, o aromatas bangomis 
sūkuriavo aplinkui. Žvalgydamasis pamatė, kad tik keli krūmai buvo 
palinkę nuo rausvų kekių; dauguma dar nežydėjo. 

- Bet čia jų tiek mažai ir taip smarkiai kvepia, - pasakė Brunetis, 
nepajėgęs nuslėpti nuostabos, koks stiprus buvo aromatas. 

- Žinau, - tarė vienuolis išdidžiai šypsodamasis. - Jos žydi pir- 
miausia, tos tamsios: Dilatata, Claude Bernard ir Rum von Horstens- 
tein. 

Brunetis nusprendė, kad lingvistinis vienuolio polėkis susijęs su 
alyvų, kurias jis užuodė, pavadinimais. 

- Tos baltos, ana ten prie sienos, - pratarė jis imdamas Brunetį 
už alkūnės ir rodydamas kairėn į tuziną žalialapių krūmokšnių, ku- 
rie spietėsi prie aukštos plytų sienos, - White Summers, Marie Finon 
ir Ivory Silk - nepražys iki birželio, o kai kurios iš jų mums žydės 
tikriausiai iki liepos, jei tik per greitai nepasidarys pernelyg karšta, 
- dairydamasis su malonumu, užliejusiu ir jo balsą, ir veidą, pasakė: 
- Šiame kieme auga dvidešimt septynių skirtingų rūšių alyvos. O 
prie mūsų kapitulos namų Trente turime dar trisdešimt keturias, - 
Brunečiui nespėjus įsiterpti, tęsė toliau: - Jos atkeliavo net iš tokios 
tolimos Minesotos, - pavadinimą jis ištarė grynai itališkai kietinda- 
mas priebalsius, - ir Viskonsino, - vos įstengė apversti liežuvį. 

- Jūs sodininkas? - paklausė Brunetis, nors vargu ar to reikėjo. 

— Iš Dievo malonės - taip. Dirbu šiame sode, - pradėjo jis ir įdė- 

— Gražu, broli. Turėtumėte didžiuotis. 

Senukas greitai žvilgtelėjo į Brunetį iš po vešlių antakių. Šiaip ar 
taip, puikybė juk viena iš septynių mirštamų nuodėmių. 

— Na, didžiuotis, kad šitoks grožis šlovina Dievą, - pasitaisė Bru- 
netis, ir vienuolio šypsena sugrįžo. 

- Viešpats niekada netveria nieko, kas negražu, - pasakė senukas 
eidamas plytų takeliu, vedančiu per sodą. - Jei tuo bent kiek abejoji, 
tereikia dirstelėti į Jo gėles, - linktelėjo patvirtindamas šią paprastą 
tiesą ir paklausė: - Ar turi sodą? 

— Ne, apgailestauju, bet ne, - atsakė Brunetis. 

- Ak, gaila. Gera matyti, kaip viskas auga. Suteikia gyvenimo po- 

jūtį. - Jis priėjo prie durų ir atidaręs žingtelėjo į šalį praleisti Brune- 
čio į ilgą vienuolyno koridorių. 

- Ar vaikai įskaičiuojami, - paklausė Brunetis šypsodamasis. — 
Turiu du. 

- O, jie įskaičiuojami labiau už viską pasaulyje, - pasakė vienuo- 
lis šypsodamasis Brunečiui. - Nėra nieko gražiau ir niekas neteikia 
Dievui didesnės šlovės. 

Brunetis šyptelėjo vienuoliui ir linktelėjo visiškai pritariantis 
bent jau pastarajam teiginiui. 

Vienuolis sustojo priešais duris ir pasibeldė. 

- Tiesiog užeikite, - pasakė jis nesivargindamas palaukti atsaky- 
mo. - Tėvas Pijus liepia mums niekada nestabdyti nieko, kas nori su 
juo pasimatyti. 

Nusišypsojęs ir patapšnojęs Brunečiui per ranką vienuolis nuėjo, 
grįžo į sodą prie savo alyvų - Brunečio įsitikinimu kvepiančių taip, 
kaip kvepia rojuje. 

Už stalo rašydamas sėdėjo aukštas vyras. Brunečiui įėjus jis pa- 
kėlė akis, padėjo parkerį ir atsistojo. Išėjęs iš už rašomojo stalo prisi- 
artino prie šio nepažįstamo lankytojo tiesdamas ranką, šypsodama- 
sis iš pradžių akimis, o paskui ir lūpomis. 

Kunigo lūpos buvo tokios raudonos ir putlios, kad bet kas pirmą 
kartą jį matydamas akimirksniu turėjo sutelkti dėmesį į jas, tačiau 
būtent jo akyse atsispindėjo siela. Kažkokios tarpinės pilkai žalsvos 
spalvos jo akys buvo sklidinos smalsumo ir dėmesio aplinkiniam 
pasauliui, ir Brunetis įtarė, kad tai turėjo atsispindėti ir visuose jo 
darbuose. Jis buvo aukštas ir labai liesas, ką dar pabrėžė ilgos šv. 
Kryžiaus ordino abito klostės. Nors kunigas tikriausiai ėjo penktą 
dešimtį, jo plaukai tebebuvo juodi, vienintelis amžiaus ženklas buvo 
ant viršugalvio natūraliai retėjanti tonzūra. 

- Buon giorno, - šiltai pasisveikino kunigas. - Kuo galėčiau jums 
padėti? - Jo kalbėsena, nors tekėjo banguotu Veneto ritmu, neturė- 
jo miesto akcento. Gal Paduvos, pamanė Brunetis, tačiau prieš jam 

pamėginant atsakyti kunigas tęsė: - Bet atleiskite man. Leiskite pa- 
siūlyti jums atsisėsti. Čionai, - tą sakydamas patraukė vieną iš dviejų 
nedidelių apmuštų kėdžių, stovėjusių rašomojo stalo kairėje, ir pa- 
laukė, kol Brunetis atsisėdo, o tada nusileido į kitą priešais. 

Staiga Brunetį apėmė troškimas viską padaryti greitai ir užbaigti, 
užbaigti su Marija Testa ir jos istorija. 

- Norėčiau pasikalbėti su jumis apie jūsų ordino narę, tėve. 

Vėjo gūsis plūstelėjo į kambarį, sušnarendamas popierius ir pri- 
mindamas Brunečiui, kiek daug žada sezonas. Pajuto, koks jis šiltas, 
o apsižvalgęs pamatė, kad langai į sodą atviri ir leidžia alyvų aroma- 
tui sklisti vidun. 

Kunigas pastebėjo jo žvilgsnį. 

— Aš, regis, visą dieną praleidau viena ranka prilaikydamas po- 
pierius, - pasakė jis droviai šypsodamasis. - Bet alyvų sezonas toks 
trumpas, kad norėčiau jas užuosti kuo ilgiau, - akimirką nuleido 
akis žemyn, paskui vėl pažvelgė į Brunetį. - Sakyčiau, tai persival- 
gymo forma. 

- Nemanau, kad tai rimta nuodėmė, tėve, - pasakė Brunetis ne- 
rūpestingai šypsodamasis. 

Kunigas linktelėjo dėkodamas jam už pastabą. 

- Tikiuosi, tai nenuskambės šiurkščiai, sinjore, bet manau, tu- 
riu paklausti, kas esate, prieš kalbėdamas su jumis apie mūsų ordino 
narę, - jo šypsena buvo drovi ir jis pakėlė delnu į viršų ištiestą ranką 
iki juos skyrusio atstumo vidurio prašydamas Brunečio supratimo. 

- Aš komisaras Brunetis, - pasakė šis paaiškindamas. 

- Policijos? - paklausė kunigas nė nemėgindamas slėpti nuste- 
bęs. 

- Taip. 

- Dieve brangus. Niekas nebuvo sužeistas, ar ne? 

— Ne, tikrai ne. Atėjau jūsų paklausinėti apie jauną moterį, kuri 
buvo jūsų ordino narė. 

- Buvo, komisare? - paklausė jis. - Moteris? 

- Taip. 

- Tuomet apgailestauju, ne kažin ką galėsiu padėti. Vyresnioji 
motinėlė galėtų jums suteikti daugiau informacijos už mane. Ji yra 
dvasinė seserų motina. 

- Manau, jūs pažįstate tą moterį, tėve. 

- Tikrai, kas ji? 

— Marija Testa. 

Kunigo šypsena buvo visiškai nuginkluojanti pastanga atsiprašy- 
ti už savo paties neišmanymą: 

- Bijau, kad vardai man visiškai nieko nesako, komisare. Gal ga- 
lėtumėte man pasakyti jos vardą, kai dar buvo mūsų ordino narė? 

- Sesuo Imakolata. 

Dvasininko veidas nušvito atpažinus. 

- A, taip, ji dirbo San Leonardo slaugos namuose. Labai padėjo 
pacientams. Dauguma iš jų labai ją mylėjo ir, manau, ji atsilygino 
jiems tuo pačiu. Nuliūdau išgirdęs jos sprendimą palikti ordiną. 
Meldžiausi už ją, - Brunetis linktelėjo, o kunigas tęsė toliau ūmiai 
sunerimusiu balsu: - Tačiau ko policijai iš jos reikia? 

Šį kartą Brunetis ištiesė ranką į erdvę tarp jų. 

— Mes tiesiog turime kelis klausimus apie ją, tėve. Ji nieko nepa- 
darė, patikėkite manimi, - dvasiškiui regimai palengvėjo. - Ar gerai 
ją pažinojote, tėve? 

Tėvas Pijus kelias akimirkas svarstė klausimą. 

— Sunku atsakyti, komisare. 

— Maniau, buvote jos nuodėmklausys. 

Čia kunigo akys išsiplėtė labiau, bet jis greitai nuleido jas žemyn 
slėpdamas nuostabą. Sunėrė plaštakas svarstydamas, ką pasakyti, o 

- Bijau, kad viskas jums pasirodys nereikalingai komplikuota, 
komisare, tačiau svarbu, kad skirčiau tai, ką Žinau apie ją kaip vyres- 
nis ordine, ir tai, ką žinau kaip jos nuodėmklausys. 

— Kaip tai? - paklausė Brunetis, nors žinojo. 

— Kadangi neužsitraukdamas sunkios nuodėmės negaliu jums 
atskleisti nieko, ką ji man sakė per išpažintį. 

- Tačiau tuos dalykus, kuriuos žinote kaip religinis vadovas, tuos 
tai galite man papasakoti? 

- Taip, žinoma, ypač jeigu tai jai kuo nors padės, - jis išnėrė plaš- 
takas, ir Brunetis pamatė, kaip viena iš jų suėmė prie juostos kabo- 
jusio rožinio karoliukus. - Ką tokio norėtumėte sužinoti? - paklausė 
kunigas. 

- Ar ji garbinga moteris? 

Šį kartą kunigas nebesistengė slėpti nuostabos. 

- Garbinga? Norite pasakyti, ar ji vogė? 

— Arba melavo. 

— Ne, ji niekada nedarė nei viena, nei kita, - kunigo atsakymas 
buvo greitas ir tvirtas. 

— O kaip jos pasaulio vizija? 

- Bijau, kad nesuprantu klausimo, - pasakė jis krestelėjęs galvą. 

- Ar ji, jūsų manymu, teisingai įvertina žmogišką prigimtį? Ar ji 
būtų patikima liudytoja? 

Gerą valandėlę pamąstęs kunigas pasakė: 

— Manau, tai priklausytų nuo to, ką ji vertina. Arba kokį žmogų. 

— Kaip suprasti? 

- Manau, ji yra, na, sakyčiau, „sujaudinama“ toks pat geras žodis 
kaip ir kiti. Arba „emocionali“. Sesuo Imakolata labai greitai žmonė- 
se pastebi gėrį, neįkainojama savybė. Bet, - ir čia jo veidas paniuro, - 
ji dažnai lygiai taip pat pasirengusi įtarti ir.blogį, - nutilo sverdamas 
kitus žodžius. - Bijau, kad tai, ką pasakysiu toliau, nuskambės siau- 
bingai, kaip blogiausias išankstinis nusistatymas, - kunigas nutilo, 
akivaizdžiai nejaukiai jausdamasis dėl to, ką ketina pasakyti. - Se- 
suo Imakolata yra iš Pietų ir, manau, todėl turi savitą žmonijos arba 
žmogaus prigimties viziją, - tėvas Pijus nusuko akis šalin, ir Brunetis 
pamatė, kaip dantimis prikando apatinę lūpą tarsi norėdamas nu- 
kąsti įžeidusią dalį ir nubausti save už tai, ką tik ką pasakė. 

- Argi vienuolynas nėra įprasta vieta tokiai vizijai įgyti? 

— Suprantate? - pasakė dvasininkas akivaizdžiai sutrikęs. - Ne- 
žinau, kaip pasakyti tai, ką noriu pasakyti. Jei galėčiau kalbėti teolo- 
giniais terminais, sakyčiau, kad ją kamuoja vilties stoka. Jei turėtų 
daugiau vilties, tuomet, manau, labiau tikėtų žmonių kilnumu, - lio- 
vėsi kalbėjęs ir leido tarp pirštų karoliukus. - Tačiau apgailestauju, 
daugiau pasakyti nebegaliu, komisare. 

- Dėl grėsmės atskleisti man ką nors, ko neturėčiau Žinoti? 

- Ko jums negalima žinoti, - pasakė kunigas, ir balse nuskam- 
dūrė: - Žinau, kad daugeliui žmonių tai atrodo keista, ypač dabarti- 
niame pasaulyje. Tačiau ši tradicija tokia pat sena kaip ir Bažnyčia, 
ir manau, tai viena iš tradicijų, kurią labiausiai siekiame išlaikyti. Ir 
privalome išlaikyti, - liūdnai nusišypsojo: - Apgailestauju, kad ne- 
galiu pasakyti nieko daugiau. 

- Bet ji nemeluotų? 

— Ne. Galite būti tuo tikras. Niekada. Ji gali klaidingai suprasti ar 
perdėti, tačiau sesuo Imakolata niekada nemeluos sąmoningai. 

Brunetis atsistojo. 

- Ačiū, kad skyrėte man laiko, - pasakė jis paduodamas ranką. 

Kunigas ją paspaudė; jo gniaužtas buvo tvirtas ir sausas. Jis paly- 
dėjo Brunetį per kambarį, o prie durų tepasakė: „Dievas su jumis“, 
- atsiliepdamas į Brunečio kartotinę padėką. 

Išėjęs į sodą Brunetis pamatė sodininką klūpantį ant žemės prie- 
šais galinę vienuolyno sieną, rankomis purenantį žemę prie rožės 
kero šaknų. Pamatęs Brunetį senolis viena plaštaka atsirėmė į žemę, 
kad lengviau atsistotų, bet Brunetis šūktelėjo jam: 

— Nereikia, broli, išeisiu pats, - kai išėjo, alyvų aromatas lydėjo jį 
per visą calle iki pirmojo posūkio už kampo, sekdamas įkandin kaip 
palaiminimas. 

Kitą dieną finansų ministras aplankė miestą, ir nors tai buvo grynai 
asmeninis vizitas, policija vis tiek buvo atsakinga už jo saugumą per 
visą viešnagę. Dėl to ir dėl vėlyvo žiemos gripo protrūkio, penkis 
policininkus paguldžiusio į lovas ir vieną į ligoninę, penkių žmonių, 
mirusių San Leonardo slaugos namuose, testamentų kopijos ant 
Brunečio stalo nepastebėtos pragulėjo iki kitos savaitės pradžios. Jis 
buvo jas prisiminęs, kartą net paklausė apie jas sinjorinos Eletros, ir 
gavo greitą atsakymą, kad jos padėtos ant jo stalo prieš dvi dienas. 

Ir tik ministrui grįžus į Romą bei į Finansų ministerijos Augė- 
jaus arklides Brunetis vėl pagalvojo apie penkių testamentų kopijas, 
ir tik todėl, kad jos pasipainiojo po ranka, kai jis naršė po savo stalą 
kažkokios dingusios personalo bylos. Nutarė peržvelgti jas, o paskui 
atiduoti sinjorinai Eletrai ir paprašyti surasti joms kokią vietą. 

Jis turėjo universitetinį teisės laipsnį, tad jam buvo suprantama 
kalba, klauzulės, suteikiančios, skiriančios, dovanojančios nuosavy- 
bėn pasaulio dalį ar skiautę dar nemirusiems žmonėms. Skaityda- 
mas atsargias frazes jis nesiliovė galvojęs apie tai, ką kalbėjo Via- 
nelas, kad neįmanoma apskritai ką nors turėti, nes jose kaip tik ir 
slypėjo to neįmanomumo įrodymas. Jie perdavė savo paveldėtojams 
nuosavybės pramaną taip įamžindami iliuziją, nes praėjus kuriam 
laikui ir iš šių paveldėtojų nuosavybę pavogs mirtis. 

Gal tie keltų vadai elgėsi teisingai, spėliojo Brunetis, kai turimą 
turtą sukraudavo į laivą su palaikais ir uždegę paleisdavo pavėjui į 
jūrą. Jam dingtelėjo, kad toks ūmus pasidygėjimas materialiu turtu 
greičiausiai kilo tik dėl to, kad pernelyg daug laiko praleido finansų 
ministro draugijoje, toks nemandagus, vulgarus ir kvailas žmogus 
tikrai bet ką atgrasintų nuo turto. Brunetis balsu iš to nusijuokė ir 
vėl grįžo prie testamentų. 

Ne tik sinjorinos da Prė, bet ir dar dviejuose testamentuose buvo 
paminėti casa di cura. Sinjora Kristanti paliko penkis milijonus lirų, 
tikrai ne milžinišką sumą, o sinjora Galaso, kuri daugiausia savo 
turto atidavė sūnėnui Turine, jiems paliko du milijonus lirų. 

Brunetis policijoje dirbo pernelyg ilgai, kad nežinotų, jog žmo- 
nės nužudytų ir dėl tokių mažų sumų, ir dauguma gana nerūpes- 
tingai, tačiau jis taip pat patyrė, kad tik nedaugelis apdairių žudikų 
rizikuotų įkliūti dėl tokio niekniekio. Todėl atrodė nejtikima, kad 
šios sumos galėjo būti reikšmingu motyvu kam nors susijusiam su 
casa di cura rizikuoti nužudyti tuos senus žmones. 

Remiantis brolio pasakojimu sinjorina da Prė atrodė užmiršta 
sena moteris, gyvenimo pabaigoje panorusi suteikti labdarą institu- 
cijai, kurioje praleido savo paskutinius vienišus metus. Da Prė sakė, 
kad niekas neprieštaravo jam užginčijus savo sesers valią. Brunetis 
negalėjo įsivaizduoti, kad kas nors žudęs dėl paveldėjimo būtų leidęs 
taip lengvai tą paveldėjimą atimti. 

Jis patikrino datas ir pamatė, kad Lerini ir Galaso testamentai, 
kuriuose buvo palikimas slaugos namams, daugiau kaip metais atsi- 
liko nuo jų mirties. Kai dėl kitų testamentų, tai du pasirašyti daugiau 
kaip prieš penkerius metus iki mirties, o paskutinis - likus dvylikai 
metų. Reikėjo dar didesnės fantazijos ir cinizmo už Brunečio, kad 
pritaikytum čia blogio scenarijų. 

Tai, kad nėra jokio kriminalo, Brunečiui atrodė turi prasmės; kad 
ir iškreiptos prasmės, juk išsigalvojusi slaptus, pragaištingus įvykius 
casa di cura, įvykius, kuriuos matė tik ji viena, sesuo Imakolata galė- 
jo pateisinti savo sprendimą palikti ordiną, savo dvasinius ir fizinius 
namus nuo tada, kai buvo dar paauglė. Išties Brunetis buvo matęs 
keistomis formomis pasireiškiančių nusikaltimų, bet vargu ar buvo 
matęs tiek nedaug tikrų priežasčių nusikalsti. Jis suvokė, kad ja ne- 
tiki, ir jį apėmė gilus liūdesys dėl to, kad ji taip apkartino savo vita 
nuova pradžią. Iš gyvenimo ir iš savęs pačios ji nusipelnė geresnių 
dalykų už šį pavojingą išsigalvojimą. 

Popieriai, penkių testamentų kopijos ir keletas pastabų, kurias 
jis brūkštelėjo po savo vizitų pas žmones, kuriuos aplankė kartu su 
Vianelu, nukeliavo ne į sinjorinos Eletros rankas, o į apatinį jo darbo 
stalo stalčių, kur gulėjo dar tris dienas. 

Pata grįžo iš atostogų policijos darbu domėdamasis dar mažiau negu 
prieš išvykdamas. Brunetis tuo pasinaudojo ir neužsiminė apie Ma- 
riją Testą ar jos istoriją. Pavasarėjo, ir Brunetis nuvažiavo į slaugos 
namus aplankyti savo motinos, tačiau viešnagę dar labiau apkartino 
gilesnis suvokimas, kad trūksta nesąmoningo sesers Imakolatos ge- 
raširdiškumo. 

Jaunoji moteris daugiau nesistengė su juo susisiekti, todėl Brune- 
tis leido sau pasiduoti vilčiai, kad ji išmetė iš galvos savo pasakojimą, 
užmiršo baimes ir pradėjo naują gyvenimą. Brunetis netgi užsisva- 
jojo tiek, kad nusprendė nukeliauti į Lidą jos aplankyti, tačiau kai 
ėmė ieškoti aplanko, negalėjo rasti nei jo, nei popieriaus skiautės su 
adresu, ir nebeprisiminė padėjusių jai rasti darbą žmonių pavardės. 
Rosiai, Basiai, Guciai, pavardė skambėjo kažkaip panašiai, prisimi- 
nė Brunetis, bet tada susierzino, kad vicekvestorius Pata sugrįžo į 
kvestūrą, ir vėl viską apie ją užmiršo, kol po dviejų dienų atsiliepė 
telefonu ir sužinojo kalbantis su vyru, kuris pasisakė esantis Vitori- 
jus Sasis. 

- Ar jūs tas vyriškis, su kuriuo kalbėjosi Marija? - pasiteiravo 
Sasis. 

— Marija Testa? - savo ruožtu paklausė Brunetis, nors ir žinojo, 
apie kurią Mariją jis kalba. 

- Seserim Imakolata. 

- Taip, ji atėjo su manimi susitikti prieš kelias savaites. Kodėl 
man skambinate, sinjore Sasi? Gal kas negero? 

- Ją partrenkė automobilis. 

— Kurė 

- Čia, Lide. 

— Kur ji? 

- Ją atvežė į greitosios pagalbos skyrių. Aš kaip tik dabar čia ir 
esu, bet negaliu gauti apie ją jokios informacijos. 

- Kada tai įvyko? 

— Vakar po pietų. 

- Tai kodėl taip ilgai delsėte man paskambinti? - griežtai paklau- 
sė Brunetis. 

Ilga tyla. 

- Sinjore Sasi? - tarė Brunetis ir nesulaukęs atsakymo švelniau 
paklausė: - Kaip ji? 

- Blogai. 

— Kas ją partrenkė? 

— Niekas nežino. 

— Ką? 

— Ji grįžo namo iš darbo vakar vėlią popietę su savo dviračiu. 
Atrodo, automobilis parmušė ją iš už nugaros. Važiavo labai greitai. 
Nežinia kas vairavo, bet nesustojo. 

— Kas ją rado. 

— Vyriškis iš vilkiko. Pamatė gulinčią griovy kelkraštyje. Nuvežė 
į ligoninę. 

- Ar jai labai blogai? 

- Nežinau iš tikrųjų. Kai man paskambino šį rytą, sakė, kad vie- 
na jos koja sulaužyta. Sakė, kad gali būti smegenų pažeidimas. 

— Kas taip sakė? 

— Nežinau. Sakau jums tai, ką man sakė žmogus, su kuriuo šne- 
kėjau telefonu. | 

- Bet jūs ligoninėje? 

— Taip. 

— Iš kur jie žinojo, kad reikia su jumis susisiekti? - paklausė Bru- 
netis. 

- Vakar policija nuėjo į jos pensioną - manau, adresas buvo jos 
rankinėje - ir savininkas davė jiems mano žmonos pavardę. Jis prisi- 
minė, kad mes ten ją atvežėme. Tačiau jie nesivargino man paskam- 
binti iki šio ryto, ir aš atėjau tiesiai Čia. 

— Kodėl man paskambinote? 

— Kai praeitą mėnesį važiavo į Veneciją, mes paklausėme, kur 
išsirengė, ir ji pasakė ketinanti pasikalbėti su policininku, pavarde 

Brunetis. Nesakė apie ką, ir mes neklausėme, tačiau pamanėme, na, 
jei jūs esate policininkas, tai norėsite Žinoti apie tai, kas jai nutiko. 

- Ačiū jums, sinjore Sasi. Labai džiaugiuosi, kad man paskambi- 
note, - pasakė Brunetis, o paskui paklausė: - Kaip ji elgėsi nuo tada, 
kai mane aplankė? 

Jei Sasis ir pamanė; kad tai savotiškas klausimas, balse apie tai 
nebuvo girdėti nė užuominos. 

- Tiesiog taip pat, kaip visada. O ką? 

Brunetis nutarė neatsakyti ir vietoje to paklausė: 

— Ar ilgai ketinate ten būti? 

- Nelabai. Man reikia grįžti į darbą, o mano žmona prižiūri vai- 
kaitį. 

— Kokia gydytojo pavardė? 

- Nežinau, komisare. Čia kažkoks chaosas. Slaugytojos šiandien 
streikuoja, todėl sunku rasti, kas ką nors man pasakytų. Ir nė vienas, 
regis, nieko nežino apie Mariją. Ar galite čia atvykti? Gal jie atkreips 
įjus dėmesį? 

-— Būsiu ten po pusvalandžio. 

- Ji labai gera moteris, - pasakė Sasis. 

Brunetis, pažinojęs ją šešerius metus, puikiausiai suprato, kokie 
teisingi šie Žodžiai. 

Sasiui padėjus ragelį Brunetis paskambino Vianelui ir liepė su- 
rasti pilotą ir motorlaivį ir pasirengti išplaukti į Lidą po penkių mi- 
nučių. Pasakė operatoriui sujungti su Lido ligonine ir paprašė pa- 
sikalbėti su asmeniu, atsakingu už greitosios pagalbos padalinį. Jo 
skambutis buvo perjungtas į ginekologijos, chirurgijos skyrius ir į 
virtuvę, kol galiausiai pasipiktinęs jis padėjo ragelį ir nubėgo laiptais 
pas Vianelą, Montisį ir laukiantį katerį. 

Jiems skrodžiant lagūną Brunetis papasakojo Vianelui apie Sasio 
skambutį. 

- Gyvuliai, - pasakė Vianelas, išgirdęs, kad vairuotojas pabėgo. - 
Kodėl jie nesustoja? Tiesiog paliko ją numirti kelio pakrašty. 

— Gal tą jie ir norėjo padaryti, - pasakė Brunetis ir pamatė, kaip 
seržantas staiga suprato. 

- Žinoma, - tarė jis net užsimerkdamas, kaip buvo paprasta. - 
Bet mes gi nėjome į casa di cura uždavinėti jokių klausimų. Iš kur 
jiems žinoti, kad ji su mumis kalbėjosi? - paklausė Vianelas. 

— Mes nė nenumanome, ką ji veikė nuo tada, kai pas mane atėjo, 
ar ne“ 

— Ne, sakyčiau, kad ne. Bet ji negali būti tokia kvaila, kad tiesiog 
eitų ir ką nors apkaltintų, juk taip? 

- Ji praleido didžiumą savo gyvenimo vienuolyne, seržante. 

— Ką tai reiškia? 

- Tai reiškia, kad ji greičiausiai galvoja, jog tereikia kam pasakyti, 
kad elgiasi blogai, ir šis žygiuos tiesiai į policiją, pasakys, kad gaili- 
si, ir pasiduos, - išgirdęs, kaip nerimtai visa tai skamba, Brunetis iš 
karto pasigailėjo lengvabūdiškos savo kalbos. - Noriu pasakyti, kad 
ji tikriausiai nelabai gerai pažįsta žmones ir dauguma jų motyvų jai 
nėra labai reikšmingi. 

- Turbūt jūs teisus, pone. Vienuolynas greičiausiai ne itin paruo- 
šia šiam ištvirkusiam pasauliui, kurį mes sukūrėme. 

Brunetis negalėjo sugalvoti, ką atsakyti, todėl nutylėjo, kol ka- 
teris įplaukė į vieną doką už Ospedale al Mare, skirtą tik greitajai 
pagalbai. Jie iššoko ir laivo, pasakę Montisiui palaukti, kol ką nors 
išsiaiškins apie tai, kas vyksta. Praviros durys vedė į baltą koridorių 
cementinėmis grindimis. Juo skubėdamas prie jų artinosi darbuoto- 
jas baltu chalatu. 

— Kas jūs? Ką čia veikiate? Niekam neleidžiama patekti į ligoninę 
pro čia. 

Nekreipdamas dėmesio į tai, ką jis kalbėjo, Brunetis ištraukė savo 
pažymėjimą ir pakišo jį vyriškiui. 

- Kur greitosios pagalbos skyrius? 

Stebėjo, kaip vyriškis galvoja pasipriešinti ar paprieštarauti, ta- 
čiau teišvydo italams įprastą atsisakymą priešintis valdžiai, ypač 

uniformuotai valdžiai, įrodžiusiai savo tapatybę; tad vyriškis nurodė 
jiems kelią. Po kelių minučių jie stovėjo prie slaugytojų stalo, už ku- 
rio dvivėrės durys vedė į ilgą ryškiai apšviestą koridorių. Prie stalo 
nieko nebuvo ir niekas neatsiliepė į kartotinius Brunečio mėginimus 
ką nors prisišaukti. 

Po kelių minučių vyras suglamžytu baltu chalatu pasistūmė duris 
skubėdamas priekin. 

— Atsiprašau, - pasakė Brunetis kilstelėjęs ranką vyriškiui su- 
stabdyti. 

— Taip? - atsiliepė tas. 

- Kaip man surasti atsakingą už greitosios pagalbos skyrių. 

- Kodėl norite žinoti? - paklausė vyriškis suirzusiu balsu. 

Ir vėl Brunetis išsitraukė pažymėjimą ir parodė. Vyriškis paspok- 
sojo į jį paskui vėl į Brunetį. 

— Ką norėtumėte sužinoti, komisare? Aš esu asmuo, pasmerktas 
atsakomybei už šį skyrių. 

— Pasmerktas? - perklausė Brunetis. 

- Atleiskite. Perdėjau. Buvau čia pastarąsias trisdešimt šešias va- 
landas, nes slaugytojos nusprendė streikuoti. Stengiuosi prižiūrėti 
devynis pacientus padedamas vieno sanitaro ir vieno interno. Bet 
nesitikiu, kad pasakodamas tai jums sulauksiu pagalbos. 

- Atleiskite, daktare. Negaliu suimti jūsų slaugytojų. 

- Gaila. Kuo galėčiau padėti? 

- Atėjau aplankyti moters, kurią čia atvežė vakar. Partrenkė auto- 
mobilis. Man sakė, kad jai lūžo kojos kaulas ir pažeistos smegenys. 

Gydytojas pažino apibūdinimą iš karto. 

- Ne, jos kojos nelūžusios. Petys, ir tas tik išnertas. Ir tikriausiai 
lūžę keli šonkauliai. Tačiau galvos sužalojimas man kėlė nerimą. 

— Kėlė, daktare? 

— Taip. Išgabenom ją į Miesto ligoninę nepraėjus nė valandai po 
to, kai ją čia atvežė. Net jei būčiau turėjęs personalo jai padėti, mes 
neturime įrangos gydyti tokiam kaukolės sužalojimui. 

Brunetis ne itin lengvai pažabojo savo pyktį atlėkęs čionai kvailio 
pasiųstas ir paklausė: 

— Ar padėtis labai bloga? 

- Ji buvo be sąmonės, kai ją atvežė. Atstačiau jos petį ir sutvars- 
čiau šonkaulius, tačiau ne ką teišmanau apie galvos sužalojimus. At- 
likau keletą tyrimų. Norėjau pamatyti, kas vyksta jos galvoje, kad 
išsiaiškinčiau, kodėl ji neatsigauna. Tačiau ją atvežė ir išvežė taip 
greitai, kad neturėjau laiko įsitikinti. 

— Čia prieš kelias valandas buvo vyras jos pažiūrėti, - pasakė 
Brunetis. - Niekas nepasakė jam, kad ją išsiuntė į Veneciją. 

Daktaras gūžtelėjęs atsikratė atsakomybės: 

- Sakiau jums, mes čia tik trise. Kas nors turėjo jam pasakyti. 

- Taip, - pritarė Brunetis, - kas nors turėjo jam pasakyti, - pas- 
kui paklausė: - Gal dar ką nors galite man pasakyti apie jos būklę? 

- Ne, jums teks pasiklausti Miesto ligoninėje. 

— Kur ji paguldyta? 

- Jeigu jie rado neurologą, ji bus intensyviosios priežiūros pala- 
toje. Bent jau turėtų būti, - daktaras papurtė galvą arba iš nuovargio, 
arba prisiminęs Marijos sužalojimus - Brunetis nebuvo tikras. Stai- 
ga vienos durys atsidarė iš vidaus, ir pasirodė jauna moteris lygiai 
taip pat susiglamžiusiu chalatu. 

- Dottore, - pasakė skubėdama pakeltu balsu, - mums jūsų rei- 
kia. Skubiai. 

Jis apsisuko ir nusekė moteriai įkandin pro duris nė nesiteikęs 
Brunečiui nieko daugiau pasakyti. Brunetis apsigręžęs nuėjo atgal 
tuo pačiu keliu, kuriuo atėjo, prie laivo. Žengė ant denio ir visai nie- 
ko nepaaiškinęs vairininkui, kas įvyko, pasakė: 

- Atgal į Miesto ligoninę, Montisi. 

Plaukiant atgal per gaivinančias bangas Brunetis liko apačioje, 
ir per stiklinius kajutės durų langus stebėjo, kaip Vianelas pasakojo 
Montisiui, kas ką tik nutiko. Baigę šnekėtis abudu pakraipė galvas 
iš pasipiktinimo, be abejonės, tai vienintelė galima reakcija po bet 

kokio užtrukusio kontakto su visuomenės sveikatos priežiūros sis- 
tema. 

Po ketvirčio valandos laivas prisišvartavo prie Miesto ligoninės, 
ir Brunetis vėl liepė Montisiui jų palaukti. Abudu su Vianelu iš senos 
patirties žinojo, kur yra intensyviosios priežiūros palata, tad greitai 
skynėsi kelią per koridorių labirintą. 

Brunečio pažįstamas gydytojas stovėjo prie stebėjimo posto ko- 
ridoriuje, ir Brunetis greitai prie jo priėjo. 

— Buon giorno, Džovani, - pasakė, kai gydytojas jį atpažino ir 
nusišypsojo. - Ieškau moters, kurią vakar atsiuntė iš Lido. 

- Tos, kuriai sužeista galva? - paklausė jaunasis vyras. 

- Taip. Kaip ji? 

- Panašu, kad ji trenkėsi galva dukart: į savo dviratį, paskui dar 
kartą nukritusi ant žemės. Virš ausies jai gili žaizda. Tačiau mes ne- 
galime jos atgaivinti, negalime padėti jai pabusti. 

- Gal kas žino?.. - pratarė Brunetis, bet nutilo, nes nežinojo kaip 
paklausti. 

— Mes nieko nežinome, Gvidai. Ji gali pabusti šiandien. Arba gali 
nepabusti. Arba gali numirti, - jis susikišo rankas į savo balto švar- 
kelio kišenes. 

- Ką jūs darote, kai šitaip atsitinka? - paklausė Brunetis. 

- Gydytojai? 

- Brunetis linktelėjo. 

- Atliekame tyrimus, kitokius tyrimus. O paskui meldžiamės. 

— Ar galiu ją pamatyti? 

- Nėra ką matyti, išskyrus tvarsčius, - pasakė daktaras. 

- Vis tiek noriu ją pamatyti. 

— Gerai. Bet tik jūs, - pasakė jis pažvelgęs į Vianelą. 

Vianelas linktelėjo ir nuėjęs atsisėdo ant kėdės prie sienos. Pasiė- 
mė antrą dviejų dienų senumo laikraščio priedą ir ėmė skaityti. 

Gydytojas palydėjo Brunetį koridoriumi ir sustojo priešais tre- 
čias duris dešinėje. 

— Mes perpildyti, todėl paguldėme ją čia, - tą pasakęs pastūmė 
duris ir įėjo vidun pirma Brunečio. 

Viskas buvo pažįstama: gėlių ir šlapimo tvaikas, prie lango, kad 
nesušiltų, išrikiuoti plastikiniai mineralinio vandens buteliai - ar- 
tėjančio skurdo pojūtis. Palatoje buvo keturios lovos, viena tuščia. 
Brunetis akimirksniu pamatė ją, gulinčią lovoje prie kitos sienos. 
Nepajuto, kaip išėjo ir uždarė duris gydytojas, tačiau priėjęs iš pra- 
džių atsistojo prie lovos kojūgalio, o paskui prisiartino prie galvū- 
galio. 

Tankių blakstienų per tamsius ratilus po abiem akimis beveik 
nebuvo matyti; vienas trumpas tamsių plaukų kuokštelis išsmuko iš 
po tvarsčių, dengusių jos plaukus. Nosies šonas buvo pateptas mer- 
kurochroma, uždažiusia nubrozdinimą, nusitęsusį iki pat smakro. 
Juodų siūlių dygsniai prasidėjo kiek aukščiau kairio skruostikaulio 
ir slėpėsi po tvarsčiu. 

Po šviesiai mėlyna antklode jos kūnas atrodė ne didesnis kaip 
vaiko, o storas tvarstis, kuriuo buvo parištas vienas petys, nenatūra- 
liai jį iškreipė. Brunetis iš pradžių žiūrėjo į jos lūpas, o paskui, ne- 
pastebėjęs jokio judesio, į krūtinę. Iš pradžių suabejojo, bet paskui 
pamatė, kaip kilnojasi antklodė jai tyliai įkvepiant ir iškvepiant. Kai 
pamatė, atsipalaidavo. 

Jam už nugaros viena iš moterų suaimanavo, o kita, tikriausiai 
garso sutrikdyta, pašaukė „Robertą. 

Po kiek laiko Brunetis išėjo į koridorių, kur Vianelas tebeskaitė 
laikraštį. Linktelėjo jam, ir abudu nuėję prie laukiančio katerio grįžo 
į kvestūrą. 

Devintas skyrius 


Brunečio ir Vianelo susitarimas pamiršti priešpiečius buvo toks pat 
abipusis, kaip ir nebylus. Kai tik jie grįžo į kvestūrą, Brunetis nu- 
siuntė Vianelą suderinti budėjimų tvarkaraščio ir pasirūpinti, kad 
prie Marijos Testos palatos būtų pastatytas sargybinis ir stovėtų ten 
dieną ir naktį. 

Brunetis paskambino į Lido policiją, pasisakė pavardę ir kodėl 
skambina ir paklausė, ar jie ką žino apie prieš dieną įvykusią avariją 
ir pabėgusį vairuotoją. Jie neturėjo nieko: jokių liudininkų, niekas 
nepaskambino pranešti apie įtartinai įlenktą kaimyno automobilį, 
nieko, nors to ryto laikraštyje buvo pranešimas su telefono numeriu 
paskambinti, jei kas nors turi informacijos apie avariją. Brunetis pa- 
sakė savo numerį ir - dar svarbiau - savo laipsnį, ir paprašė pranešti, 
kai tik kas nors paaiškės apie vairuotoją ar automobilį. 

Brunetis ištraukė savo stalčių ir tol stumdė daiktus, kol rado už- 
mirštą aplanką. Atsivertė pirmojo testamento kopiją - Faustos Ga- 
laso, moters, kuri viską paliko sūnėnui Turine, ir atidžiai perskaitė 
visus išvardytus dalykus: trys butai Venecijoje, du ūkiai netoli Porde- 
nonės ir santaupos trijose banko sąskaitose mieste. Patyrinėjo butų 
adresus, bet jie nieko jam nesakė. 

Pakėlė ragelį ir iš atminties surinko numerį. 

- Bučintoro nekilnojamasis turtas, - atsiliepė moters balsas po 
antro signalo. 

- Ciao, Stefanija, - pasakė jis. - Čia Gvidas. 

- Pažinau iš balso, - pasakė ji. - Kaip laikaisi, o kol pasakysi, gal 
nori pirkti mielą butuką Kanaredže, šimtas penkiasdešimt metrų, du 

vonios kambariai, trys miegamieji, virtuvė, valgomasis ir svetainė su 
vaizdu į lagūną? 

- Kas su juo negerai? - paklausė Brunetis. 

— Gvidai? - paklausė ji sukrėsta iš nuostabos, ištęsdama pirmąjį 
balsį tris kartus ilgiau už natūralų jo ilgumą. 

- Gyvenamas ir nėra kaip iškrapštyti gyventoją? Reikia naujo 
stogo? Sienų grybas? - paklausė jis. 

Stojo trumpa tyla, o paskui trumpas juokas iš netikėtumo. 

- Acgua alta, - pasakė Stefanija. - Jei vanduo pakils daugiau kaip 
pusantro metro, lovoje rasi žuvies. 

- Lagūnoje nebėra žuvų, Stefanija. Jos visos išnuodytos. 

— Tada dumblių. Bet ten tikrai gražus butas, patikėk manimi. 
Amerikiečių pora nusipirko jį prieš trejus metus, išleido milžiniškus 
pinigus jo remontui, šimtus milijonų, bet niekas jiems nepasakė apie 
vandenį. Tada praeitą žiemą, kai kilo acgua alta, jie prarado parketą, 
naujo dažymo darbą, ir apie penkiolika milijonų vien furnitūra ir ki- 
limais. Galop pasikvietė architektą, ir pirmas dalykas, ką šis pasakė, 
tai kad jie nieko negali padaryti. Tad jie nori parduoti. 

— Už kiek? 

- Už tris šimtus milijonų. | 

- Šimtą penkiasdešimt metrų? - paklausė Brunetis. 

— Taip. 

— Tai niekai. 

- Žinau. Pažįsti ką nors, kam būtų įdomu? 

- Stefanija, pigu už šimtą penkiasdešimt metrų. Bet jis ir yra be- 
vertis, - ji neneigė, bet nieko nepasakė. - Ar radai, kas susidomėjo? 
- galiausiai paklausė. 

- Taip. 

- Kas? 

— Tokie vokiečiai. 

- Gerai. Tikiuosi, tu jiems parduosi, - Stefanijos tėvas buvo karo 
belaisvis Vokietijoje trejus metus. Brunečiui pastabos aiškinti neteko. 

- Jeigu nenori buto, tai ko nori? Informacijos? 

- Stefanija, - dabar išdainavo jis, tą patį padarydamas su antruo- 
ju vardo skiemeniu, ką ji padarė su pirmuoju jo vardo skiemeniu. 
- Ar tu manai, kad skambinčiau tau dėl kokios kitos priežasties, o ne 
išgirsti tavo mielą balselį? 

- Tu pataikauji merginos svajonėms, Gvidai. Nagi, paskubėk, ką 
nori sužinoti? 

- Turiu tris adresus ir paskutinio savininko pavardę. Norėčiau 
žinoti, ar jie parduodami ir jeigu taip, kiek verti. Arba jeigu parduoti 
pastaraisiais metais, tai už kiek? 

- Užtruksiu dieną ar dvi, - pasakė ji. 

— Dieną? - paprašė jis. 

- Gerai. Dieną. Kokie adresai? 

Brunetis padiktavo jai tris adresus ir paaiškino, kad visus butus 
sūnėnui paliko moteris pavarde Galaso. Prieš padėdama ragelį Ste- 
fanija pasakė Brunečiui, kad sandoriui su vokiečiais žlugus ji tikėsis, 
jog jis ras ką nors, kas nuritins butą jai nuo galvos. Jis sutiko pagalvo- 
ti, bet greitai liovėsi pasakęs, kad pasiūlys jį savo vicekvestoriui. 

Kitas testamentas buvo sinjoros Renatos Kristanti, Marčelo naš- 
lės. Kad ir ką sinjoras Kristantis darė dirbdamas gyvas, tikriausiai 
darė labai gerai, nes sinjoros Kristanti turtas apėmė ilgą butų sąrašą, 
keturias parduotuves, investicijas ir santaupas daugiau kaip už pusę 
milijardo lirų iš viso ir buvo lygiomis dalimis paliktas šešiems jos vai- 
kams, tiems patiems, kurie taip ir nesiteikė jos aplankyti. Tą perskai- 
čiusiam Brunečiui pirmiausia dingtelėjo į galvą, kodėl asmuo, toks 
turtingas ir su šešiais vaikais, galėjo nukeliauti savo dienų užbaigti į 
slaugos namus, vadovaujamus neturto įžadus davusių vienuolių or- 
dino, o ne į kokią itin modernią kliniką, suteikiančią visą priežiūrą ir 
patogumus, kokius tik yra pasiekusi geriatrinė medicina. 

Grafas Krivonis paliko našlei butą, kuriame ji gyveno, ir dar du 
butus, įvairių investicijų, kurių vertę buvo sunku nustatyti vien per- 
skaičius testamentą. Jokių kitų turto paveldėtojų nebuvo įvardyta. 

Kaip sakė senjoras da Prė, jo sesuo viską - išskyrus užginčy- 
tą palikimą slaugos namams - užrašė jam. Kadangi jis paminėtas 
kaip vienintelis paveldėtojas, testamente neįvardyta jokia konkreti 
nuosavybė ar valdos, todėl buvo neįmanoma sužinoti, kokio dydžio 
buvo turtas. 

Sinjoras Lerinis visą turtą paliko savo dukrai Benedetai, ir vėlgi 
dėl to, kad turinys atskirai nepateiktas, buvo neįmanoma sužinoti 
visos jo vertės. 

Suskambo vidaus telefonas. 

- Klausau, vicekvestoriau? - pasakė jis pakėlęs ragelį. 

- Norėčiau su tavimi minutėlę pasišnekėti, Bruneti. 

— Klausau, pone. Tuoj būsiu. 

Pata grįžo vadovauti kvestūrai daugiau kaip prieš savaitę, bet 
Brunečiui iki šiol vis kažkaip pavykdavo asmeniškai su juo nepaben- 
drauti. Turėjo parengęs atvykusiam Patai išsamų raportą, ką veikė 
visi commissari konkrečiai, kol jo nebuvo, bet nė neužsiminė apie 
Mariją Testą, jos apsilankymą ar apie apklausas, kurias atlikti tas vi- 
zitas paskatino. 

Sinjorina Eletra buvo už savo stalo mažame kambarėlyje prie Pa- 
tos durų. Šiandien ji vilkėjo patį moteriškiausią iš vįsų tamsiai pilkų 
dalykinių kostiumėlių, kone Patos mėgstamiausių ruožuotų dvieilių 
parodiją. Kaip ir jis, ji turėjo baltą nosinaitę sulankstytą krūtinės ki- 
šenėlėje, ir vėlgi kaip ir jis, šilko kaklaraiščio viduryje segėjo smulkų 
segtuką su brangakmeniu. 

— Gerai, parduok Fiatą, - išgirdo ją sakančią įėjęs. Nustebęs vos 
neįsiterpė pasakyti nežinojęs, kad ji turi automobilį, kai toji pridū- 
rė: - Bet iš karto nupirk tūkstantį tų vokiečių biotechnologijų akci- 
jų, apie kurias kalbėjau praeitą savaitę, - ji pakėlė ranką duodama 
Brunečiui ženklą, kad turi kažką pasakyti prieš jam užeinant į Patos 
kabinetą. - Ir ištrauk mane iš olandų guldeno iki dienos pabaigos. 
Man paskambino draugas ir sakė, ką jų finansų ministras ketina pa- 
skelbti per kabineto posėdį rytoj, - asmuo, su kuriuo ji kalbėjosi, 

kažką pasakė ir ji piktai atsiliepė: - Man nerūpi, kad praradimas. 
Išmesk juos. 

Daugiau nieko nepasakiusi ji padėjo ragelį ir skyrė dėmesį Bru- 
nečiui. 

- Olandų guldenai? - mandagiai paklausė jis. 

- Jeigu jų turite, atsikratykite, - pasakė ji. 

Brunetis neturėjo, bet vis tiek linktelėjo dėkodamas už patari- 
mą. 

- Jūsų sėkmės drabužiai? 

— Kaip malonu, kad pastebėjote, komisare. Ar jums patinka? - ji 
atsistojo ir žengė kelis žingsnius nuo savo darbo stalo. Išbaigta iki 
Pelenės dydžio batelių nosyčių. 

- Labai gražu, - pasakė jis. - Tobula pokalbiui su savo brokeriu. 

- Taip, iš tikrųjų, ar ne? Gaila, kad jis toks kvailas. Turiu jam 
viską pasakyti. 

- O ką norėjote pasakyti man? - paklausė Brunetis. 

- Prieš jums kalbantis su vicekvestorium, pamaniau, pranešiu, 
kad mes tikriausiai sulauksime šveicarų policijos vizito. 

Nespėjus jai daugiau nieko pašnekėti Brunetis šyptelėjo ir pa- 
šmaikštavo: 

— Gal jis sužinojo apie kelias jūsų sąskaitas, ką? - mestelėdamas 
dirbtinai slaptą žvilgsnį į Patos kabineto pusę. 

Sinjorinos Eletros akys plastelėjusios iš netikėtumo išsiplėtė ir 
staiga apniuko iš apmaudo. 

„- Ne, komisare, - pasakė ji grynai dalykišku balsu, - čia susiję su 
Europos Komisija, bet gal vicekvestorius galės jums papasakoti apie 
tai daugiau, - ji atsisėdo Už savo stalo ir sutelkė dėmesį į kompiuterį 
atsukusi Brunečiui nugarą. 

Šis pasibeldė ir gavęs leidimą įėjo į Patos kabinetą. Vicekvestorius 
atrodė gerokai pailsėjęs per pastarąsias savo atostogas. Jo klasikinė 
nosis ir imperatoriškas smakras spindėjo įdegiu, dar įspūdingesniu 
dėl to, kad įdegė kovą. Taip pat atrodė, kad vicekvestorius atsikratė 

kelių kilogramų, arba Bankoko siuvėjai jo apkūnumą mokėjo pa- 
slėpti geriau už londoniečius. 

— Labas rytas, Bruneti, - pasakė Pata visiškai maloniu balsu. 

Laikydamas tai įspėjimu Brunetis nepasakė nieko daugiau kaip 
tik sumurmėjo kažką negirdimo ir atsisėdo nesiteikęs palaukti pra- 
šymo tą padaryti. O kai Pata nepasivargino parodyti tam neprita- 
riantis, Brunetis tapo dar budresnis. 

— Norėčiau pagirti tave už tavo suteiktą pagalbą, kol buvau išvy- 
kęs, - prabilo Pata, ir pavojaus varpai Brunečio galvoje sugaudė taip 
smarkiai, kad buvo kone neįmanoma atidžiai klausytis to, ką jis sako. 
Brunetis linktelėjo. 

Pata žengė kelis žingsnius tolyn nuo savo stalo, o paskui sugrįžo 
atgal. Atsisėdo į savo kėdę už stalo, tačiau staiga nepatenkintas jos 
teikiamu dirbtiniu laipsnio pranašumu palyginti su priešais sėdin- 
čiu asmeniu, vėl atsistojo ir atėjęs atsisėdo ant kėdės prie Brune- 
čio. 

- Kaip žinai, komisare, šie metai skirti tarptautiniam policijos 
bendradarbiavimui. 

Tiesą sakant, Brunetis nežinojo. Negana to, jam tai ne itin rūpė- 
jo, nes buvo aišku: kad ir kokie tie metai būtų, jie galiausiai vis tiek 
ką nors jam kainuos, greičiausiai laiko ir kantrybės. 

— Ar žinojai tai, komisare? 

- Ne. 

— Na, taip yra. Paskelbė Europos Bendrijos Komisija, - kai Bru- 
netis atsispyrė šiam stebuklui, Pata paklausė: - Ar tau nesmalsu, 
koks bus mūsų indėlis? 

- Kieno „mūsų“? 

Po pauzės gramatikai surūšiuoti Pata atsakė: 

— Na, Italijos, žinoma. 

- Italijoje yra daug miestų. 

- Taip. Bet nedaug tokių garsių kaip Venecija. 

- Ir nedaug su tokiu mažu nusikalstamumu. 

Pata patylėjo tą išgirdęs ir paskui tęsė, tarsi Brunetis būtų linksė- 
jęs ir šypsojęsis pritardamas viskam, ką jis sakė. 

— Mūsų indėlis bus kelis mėnesius būti kitų broliškų miestų poli- 
cijos vadų šeimininkais. 

— Kokių miestų? 

— Londono, Paryžiaus ir Berno. 

- Šeimininkais? 

- Taip. Kadangi policijos vadai atvyks čia, mes pamanėme, kad 
būtų geras sumanymas, jeigu jie galėtų dirbti kartu su mumis ir su- 
prastų, kaip policija dirba čia. 

- Ir leiskite man spėti, pone. Mes pradėsime nuo Berno, ir aš 
gausiu jį, o paskui po jo vizito, galėsiu nuvažiuoti jo aplankyti į paties 
neramiausio iš visų sostinių Berno beprotišką sumaištį, o jūs imsitės 
Paryžiaus ir Londono. 

Pata, jeigu ir nustebo išgirdęs šitokį dėstymą, neparodė jokio 
ženklo. 

- Jis atvyksta rytoj, ir aš paskyriau pietų susitikimą su visais trim 
iš mūsų. Paskui, pamaniau, popiečiais tu galėtum pasiimti pavedžio- 
ti jį po miestą. Gali naudoti policijos laivą. 

— Gal į Muraną pasižiūrėti, kaip pučia stiklą? 

Pata linktelėjo ir žiojosi sakyti, kad tai geras sumanymas, prieš 
Brunečio intonacijai pasivejant žodžius, tada susičiaupė. 

- Tai dalis mūsų institucijos pareigų, Bruneti, - palaikyti gerus 
ryšius su viešuomene. 

Kaip paprastai Pata paskutinius žodžius ištarė angliškai, kalba, 
kuria pats nekalbėjo. 

Brunetis atsistojo: 

- Gerai, - pasakė. Pasižiūrėjo į tebesėdintį Patą. - Ar bus dar kas 
nors, pone? 

- Turbūt ne. Tai susitiksime rytoj per pietus? 

Dešimtas skyrius 


Už durų Brunetis rado sinjoriną Eletrą draugiškai bendraujančią su 
kompiuteriu. Ji atsisuko ir nusišypsojo, kai jis pasirodė, akivaizdžiai 
be žodžių skelbdama, kad pasirengusi užmiršti jo provokuojamą 
pastabą apie slaptas sąskaitas Šveicarijos banke. 

- Ir? - paklausė. 

- Ir aš gavau pavedžioti Berno policijos vadą po mūsų miestą. 
Manau, man greičiausiai pasisekė, kad jis nepaprašė manęs pasi- 
kviesti jo į savo namus kaip svečio. 

- Ką jis nori, kad su juo veiktumėte? 

- Nenumanau. Kad parodyčiau jam miestą. Prižiūrėčiau čia ir 
leisčiau pasižvalgyti aplinkui. Gal turėčiau leisti jam pamatyti žmo- 
nes eilėje priešais Ufficio Stranieri, prašančius leidimo gyventi. 

Nors Brunetis jausdavosi nesmagiai, tačiau niekaip negalėjo iki 
galo nusikratyti augančio nerimo dėl ordų žmonių, kas rytą išsiri- 
kiuojančių į tą ilgą eilę: dauguma iš jų būdavo jauni vyrai, o dau- 
guma iš jų atvykę iš šalių, kurios neturi sąsajų su Europos kultūra. 
Net pagavęs save taip galvojantį, net įvilkęs šias mintis į įmantrią 
kalbą, jis suprato, kad jos iš esmės išreiškė tokius pačius jausmus, 
kaip tie, kurie padėjo įvairių lygų atstovams suformuoti pačius kse- 
nofobiškiausius kliedesius žadant grąžinti Italijai etninį ir kultūrinį 
grynumą. 

Sinjorina Eletra nutraukė šiuos niūrius apmąstymus. 

— Gali būti ne taip jau blogai, dotore. Šveicarai praeityje mums 
labai padėjo. 

Jis šyptelėjo: 

- Tikriausiai jūs galėsite išgauti iš jo kokių nors kompiuterinių 
slaptažodžių, sinjorina. 

- Oi, nemanau, kad mums tokių reikia, pone. Policijos kodus 
labai lengva gauti. Tikrai naudingi kodai yra bankų kodai - na, net 
ir aš nesivarginčiau švaistyti laiko jiems iškapstyti. 

Nė nesuvokęs, iš kur kilo mintis, Brunetis pasakė: 

- Sinjorina, norėčiau, kad kai ką man padarytumėt. 

- Klausau, pone, - atsiliepė ji imdama rašiklį, tarsi jis niekada 
nebūtų pajuokavęs apie Šveicarijos banko sąskaitas. 

- Yra kunigas San Polo bažnyčioje, toks tėvas Lučianas. Nežinau 
jo pavardės. Norėčiau, kad pasižiūrėtumėte, ar su juo yra buvę kokių 
bėdų. 

— Bėdų, pone? 

— Ar jis buvo kada nors suimtas ar kuo apkaltintas. Arba gal 
dažnai perkeliamas. Iš tiesų, pasižiūrėkite, ar galėsite išsiaiškinti, 
kokioje parapijoje pastaruoju metu jis tarnavo ir kodėl buvo at- 
siųstas čia. 

Beveik po nosimi ji saumurmėjo: 

— Su Šveicarijos bankais būtų buvę lengviau. 

- Atsiprašau? 

— Labai sunku gauti tokio pobūdžio informaciją. 

- Ojeigu jis buvo suimtas? 

- Tokiems dalykams yra būdų pranykti, pone. 

- Kokiems dalykams? - paklausė Brunetis susidomėjęs jos man- 
dagiu tonu. 

- Tokiems, kai suimami dvasininkai. Arba kai pakliūva į visuo- 
menės akis. Tik prisiminkite tą pirtį Dubline. Kaip greitai dingo iš 
laikraščių? 

Brunetis prisiminė istoriją, kuri pasirodė prieš metus, bet tik 
Manifesto ir UUnita laikraščiuose, apie airių dvasininką, mirusį nuo 
širdies smūgio gėjų saunoje Dubline, gavusį Paskutinį patepimą iš 
kitų dviejų dvasininkų, kurie kaip tyčia buvo ten tuo pačiu metu. 

Istorija, didžiulio Paulos pasimėgavimo šaltinis, prapuolė po vienos 
dienos net ir iš kairuoliškos spaudos. 

- Bet policijos bylos tikrai kitokios, - tvirtino jis. 

Ji pažvelgė į jį ir nusišypsojo su panašia užuojauta kaip labai daž- 
nai Paula ginčo pabaigoje. 

— Gausiu jo pavardę ir pasižiūrėsiu, pone, - atsivertė naują pus- 
lapį. - Ką dar? 

- Ne, turbūt nieko, - pasakė Brunetis ir išėjęs iš jos kabineto lėtai 
grįžo į saviškį. 

Per keletą metų, kol sinjorina Eletra dirbo kvestūroje, Brunetis 
perprato jos ironijos jausmą, bet ji ir toliau sugebėdavo pasakyti to- 
kių dalykų, kurie visai jį suglumindavo, o jis drovėdavosi paprašy- 
ti paaiškinti, kaip ką tik nutiko su jos pastaba apie dvasininkus. Jis 
niekada neaptarinėjo religijos ar dvasininkijos su sinjorina Eletra, 
tačiau nuodugniau pasvarstęs pagalvojo, kad ji nežvelgs plačiau už 
Paulą. 

Grįžęs į kabinetą metė visas mintis apie sinjoriną Eletrą ir šv. 
Motiną Bažnyčią iš galvos ir prisitraukė telefoną. Surinko Lelės Bor- 
tolucio numerį ir dailininkui po antro signalo atsiliepus pasakė vėl 
skambinantis dėl daktaro Mesinio. | 

- Iš kur žinojai, kad grįžau, Gvidai? - paklausė Lelė. 

- Iš kur grįžai? 

- Iš Anglijos. Turėjau Londone parodą ir tik vakar popiet grįžau. 
Ketinau tau šiandien paskambinti. 

— Dėl ko man paskambinti? - paklausė Brunetis pernelyg susi- 
domėjęs, kad pasistengtų mandagiai paklausinėti apie Lelės parodos 
sėkmę. 

- Regis, Fabijui Mesiniui patinka damos, - atsakė Lelė. 

- Kitaip negu mums visiems, kuriems jos nepatinka, Lele? 

Lelė, apie kurio reputaciją jaunystėje visi žinojo, nusijuokė. 

- Ne, noriu pasakyti, kad jam patinka jaunų moterų draugija ir 
patinka už jas mokėti. Ir, atrodo, jis turi dvi. 


129 


- Dvi? 

— Dvi. Viena gyvena čia, mieste, bute, už kurį jis moka nuomą, 
keturių kambarių apartamente netoli Šv. Morkaus, o kita Lide. Nė 
viena nedirba, bet abi labai gerai rengiasi. 

- Arjis vienintelis? 

— Ką jis vienintelis? 

- Jas lanko, - aptakiai pasakė Brunetis. 

- Hmmm, nepagalvojau to paklausti, - pasakė Lelė, o balsas 

— Tikrai? Ir kas taip sako? 

- Draugai, - mįslingai atsakė Lelė. 

— Ką dar jie sako? 

- Kad jis abi aplanko du ar tris kartus per savaitę. 

— Kiek jam metų, nesakei? 

— Nesakiau, bet jis mano amžiaus. 

- Še tau, - bespalviu balsu pasakė Brunetis, o patylėjęs paklausė: 
- Ar tie tavo draugai kartais nepasakojo apie slaugos namus? 

- Apie keletą namų, - pataisė jį Lelė. 

- Kiek jų? 

- Atrodo, kad dabar jų penkeri, vieni čia, o ketveri žemyne, - 
Brunetis nieko nepasakė taip ilgai, kad galiausiai Lelė paklausė: - 
Gvidai, ar tu dar ten? 

- Taip taip, Lele, čia, - minutėlę pagalvojo ir tada paklausė: - Gal 
tavo draugai žino dar ką nors apie tuos slaugos namus? 

— Ne, tik kad visuose darbuojasi tas pats religinis ordinas. 

- Šv. Kryžiaus seserys? - paklausė jis, įvardydamas ordiną, vado- 
vaujantį slaugos namams, kuriuose gyveno jo motina ir kurio nare 
nebebuvo Marija Testa. 

- Taip. Visuose, visuose penkiuose. 

- Tai koks tada jis savininkas? 

- Nesakiau šito. Nežinau, ar jis iš tikrųjų yra savininkas ar tik 
direktorius. Tačiau jis atsakingas už juos visus. 

- Aišku, - tarstelėjo Brunetis jau planuodamas kitą savo žingsnį. 
- Ačiū, Lele. Gal jie dar ką nors pasakojo? 

— Ne, - sausai atsiliepė Lelė. - Ar dar galiu būti kaip nors nau- 
dingas, komisare? 

- Lele, - pasakė Brunetis, - nenorėjau būti storžievis. Atsiprašau. 
Taigi Žinai, koks aš. 

Lelė pažinojo Brunetį nuo gimimo, todėl tikrai žinojo. 

— Pamiršk, Gvidai. Ateik kada aplankyti, gerai? 

Brunetis pažadėjo, kad ateis, šiltai atsisveikino, padėjo ragelį, 
akimirksniu pamiršo pažadą ir vėl pakėlęs ragelį paprašė policijos 
operatoriaus surasti numerį ir sujungti su San Leonardo slaugos na- 
mais kažkur už Džiustinianio ligoninės. 

Po kelių minučių kalbėjosi su daktaro Mesinio, slaugos namų 
direktoriaus, sekretore ir susitarė dėl susitikimo tą popietę ketvirtą, 
kad galėtų aptarti, kaip į tą instituciją perkelti savo motiną Redžiną 
Bruneti. 

Vienuoliktas skyrius 


Nors miesto rajonas aplink Džiustinianio ligoninę geografiškai ply- 
tėjo netoli nuo Brunečio namų, tai buvo ta miesto dalis, kurią jis 
menkai pažinojo; be abejonės, todėl, kad ji nesidriekė tarp jo namų 
ir kurios kitos miesto dalies, kur jam paprastai atsirasdavo reikalų 
nueiti. Ten jis atsidurdavo tik tada, kai turėdavo progą pereiti keliau- 
damas į Džiudeką ar kartkartėmis šeštadieniais, kai su Paula eidavo į 
Caterę pasėdėti saulėkaitoje vienoje iš pakrantės kavinių ir paskaityti 
laikraštį. 

Tai, ką apie tą rajoną žinojo, buvo tiek pat legenda, kiek ir tik- 
rovė, kaip ir visa kita informacija, kurią jis ir jo kraštiečiai veneci- 
jiečiai paprastai turėdavo apie savo miestą. Už šios sienos vešėjo 
buvusios kino žvaigždės, dabar ištekėjusios už Turino pramoni- 
ninko, sodas. Už anos stovėjo paskutinio iš Kontradinių šeimos 
namas, iš kurio, pasak gandų, jis neišėjo pastaruosius dvidešimt 
metų. O ten buvo paskutinės iš donų Salvų, kurią paprastai pama- 
tydavo tik per operų premjeras visada karališkoje ložėje ir visada 
apsirengusią raudonai, namų durys. Jis pažinojo šias sienas ir du- 
ris, kaip vaikai gali atpažinti animacinių ir televizijos filmų hero- 
jus, kaip ir tos figūrėlės šie namai ir palazzi priminė jam jaunystę 
ir kitokį pasaulėvaizdį. 

Lygiai kaip vaikai išauga iš juokingų peliuko Mikio ir jūreivio 
Popajaus keistenybių ir ima suprasti už jų slypinčią iliuziją, taip ir 
Brunetis per daugelį savo policijos pareigūno metų ėmė pažinti daž- 
nai tamsią tikrovę, glūdinčią už savo jaunystės sienų. Artistė gėrė, 
o Turino pramonininkas du kartus buvo suimtas, kad ją sumušė. 

Paskutinis Kontradinis iš tiesų viduje tūnojo dvidešimt metų, laiko- 
mas už plačios sienos, kurios viršus buvo nusagstytas stiklo šukėmis, 
prižiūrimas trijų tarnų, kurie visiškai nieko nedarė, kad pakeistų jo 
įsitikinimą, jog Musolinis su Hitleriu tebėra valdžioje, o pasaulis iš- 
gelbėtas nuo purvinų žydų. Ir dona Salva; nedaug žmonių suprato, 
kad ji vaikšto į operą tikėdama, jog pajus tenai toje pačioje ložėje 
prieš šešiasdešimt penkerius metus mirusios savo motinos dvasios 
virpesius. 

Slaugos namai stovėjo už dar vienos aukštos sienos. Bronzinė 
lenta skelbė jų pavadinimą ir teigė, kad lankymo valandos - nuo 
devintos iki vienuoliktos rytais kiekvieną savaitės dieną. Paskam- 
binęs varpeliu Brunetis pasitraukė kelis žingsnelius atbulas, tačiau 
nepamatė nė vienos stiklo šukės, įmūrytos sienos viršuje. Nepanašu, 
kad kas nors iš slaugos namų gyventojų turėtų jėgų perlipti sieną, 
su šukėmis ar be jų, priminė sau Brunetis, o senukai ir paliegėliai 
neturėjo nieko daugiau, tik savo gyvenimą, kurio jau nebegalima iš 
jų pavogti. 

Duris atidarė vienuolė baltu abitu, neaukštesnė kaip jam iki pe- 
ties. Instinktyviai jis pasilenkė prie jos kalbėti ir paaiškino: 

- Laba diena, sese, turiu susitikimą su daktaru Mesiniu. 

- Bet daktaras čia būna tik pirmadieniais, - pasakė. 

- Kalbėjau su jo sekretore šį rytą, ir man pasakė, kad galiu ateiti 
ketvirtą aptarti, kaip čionai perkelti savo motiną, - jis dirstelėjo į 
savo laikrodį stengdamasis paslėpti apmaudą. Sekretorė tiksliai įvar- 
dijo susitikimo laiką, ir Brunetis suirzo nieko čia neradęs. 

Ji nusišypsojo parodydama jam, kokia tebėra jaunutė. 

— O, tuomet jūs tikriausiai turite susitikti su daktare Alberti, di- 
rektoriaus pavaduotoja. 

- Galbūt, - draugiškai pritarė Brunetis. 

Ji žengė atgal ir leido Brunečiui įeiti pro duris į didelį kvadratinį 
kiemą su stogeliu uždengtu šuliniu viduryje. Nuo vėjo apsaugotame 

plote rožių kerai jau sukrovė didžiulius pumpurus, o jis užuodė sal- 
džiai kvepiančią kampe žydinčią tamsią alyvą. 

— Čia labai gražu, - paatviravo. 

- Iš tiesų, ar ne? - pratarė ji pasisukusi ir vesdama jį prie durų 
kitoje kiemo pusėje. 

Jiems kertant saulės užlietą kiemą Brunetis pamatė juos atsiki- 
šusio balkono, rėminančio dvi kiemo puses, metamuose šešėliuose. 
Išrikiuoti į vieną eilę kaip ištęsta memento mori šeši ar septyni iš jų 
sėdėjo nejudėdami savo vežimėliuose, spoksodami priešais tokiomis 
tuščiomis akimis kaip graikų ikonos. Jis ėjo priešais, bet nė vienas 
senukas nematė, kad jis eina, arba nekreipė į jį jokio dėmesio. 

Pastato viduje Brunetis rado džiaugsmingai šviesias geltonas sie- 
nas, visas su turėklais, pritvirtintais prie jų liemens aukštyje. Grindys 
buvo be dėmelės, tik vietomis išteptos išdavikiškomis juodomis žy- 
mėmis, paliktomis guminių vežimėlių ratų. 

— Štai čia, prašom, pone, - pasakė jaunoji vienuolė, pasisukdama 
į koridorių kairėje. Jis nusekė jai iš paskos teturėdamas laiko paste- 
bėti, kad tai, kas atrodė kadaise buvusi pagrindinė pokylių menė, 
ištapyta freskomis ir nukabinėta sietynais, tebetarnavo ta pačia pa- 
skirtimi, tačiau dabar čia stovėjo stalai plastiku dengtais stalviršiais 
ir lietos plastikinės kėdės. 

Vienuolė sustojo prie durų, kartą pasibeldė ir, kažką išgirdusi iš 
vidaus, atidarė ir palaikė jas atviras, kol Brunetis įėjo. 

Kabinetas, į kurį įžengė Brunetis, turėjo keturių aukštų į kiemą 
nukreiptų langų eilę, ir šviesa sklido vidun atšokusi nuo smulkių 
žėručio kristalų iš venecijietiško grindinio, pripildydama erdvę ma- 
giško švytėjimo. Kadangi vienintelis rašomasis stalas buvo pastaty- 
tas priešais langus, Brunečiui iš pradžių buvo sunku įžiūrėti už jo 
sėdintį asmenį, tačiau kai akys priprato prie į jį plūstančios šviesos, 
jis išskyrė tvirtai sudėtos moters, vilkinčios lyg ir tamsiu chalatu, pa- 
vidalą. 

- Daktarė Alberti? - paklausė jis paeidamas kiek į priekį ir deši- 

niau, kad atsistotų į langus skiriančios sienos metamo šešėlio tarpą. 

- Sinjoras Brunetis? - pratarė ji stodamasi iš už stalo ir pro vie- 
ną jo pusę artindamasi prie jo. Pirmasis jo įspūdis buvo teisingas: 
ji buvo didelė moteris, kone jo ūgio ir greičiausiai panašaus svorio, 
kurio didžioji dalis pasiskirstė ant pečių ir klubų. Jos veidas buvo 
apvalus ir labai spalvotas, veidas moters, kuri mėgaujasi maistu ir 
gėrimais. Ji turėjo stebėtinai mažą nosį riestu galiuku. Akys buvo 
gintarinės, plačiai įstatytos ir tikrai gražiausias jos bruožas. Jos cha- 
latas tebuvo vykusi pastanga paslėpti kūną po tamsia vilna. 

Jis padavė ranką, paspaudė jos plaštaką ir nusistebėjo pajutęs vie- 
ną iš tų gaišenos žiurkėno rankų, kurias, užuot tvirtai paspaudusios 
plaštaką, pakiša tiek daug moterų. 

— Malonu su jumis susipažinti, daktare, ir dėkoju, kad suradote 
laiko su manimi pasikalbėti. 

- Tai mūsų duoklė visuomenei, - paprastai atsakė ji, ir Brunetis 
akimirką užtruko, kol suprato, kad ji kalba visiškai rimtai. 

Pasodintas į kėdę priešais rašomąjį stalą ir atsisakęs pasiūlytos 
kavos Brunetis paaiškino, kad kaip minėjo sekretorei telefonu, juo- 
du su broliu svarsto galimybę perkelti savo motiną į San Leonardo, 
tačiau nori šį bei tą sužinoti apie šiuos namus prieš apsispręsdami 
žengti tą žingsnį. 

- San Leonardo namai atidaryti prieš šešerius metus, palaiminti 
patriarcho, aptarnaujami nuostabių šv. Kryžiaus ordino seserų. 

Čia Brunetis linktelėjo tarsi užsimindamas, kad atpažino jį atly- 
dėjusios į šį kabinetą vienuolės abitą. 

— Mes esame mišri institucija, - pasakė ji. 

Prieš jai tęsiant toliau Brunetis pasakė: 

- Bijau, kad nežinau, ką tai reiškia, daktare. 

- Tai reiškia, kad turime pacientų, kurie čia prižiūrimi kaip na- 
cionalinės sveikatos priežiūros tanybos klientai ir ji atsakinga už jų 
išlaikymą. Tačiau mes turime ir privačių pacientų. Gal galite pasaky- 
ti, kokia pacientė būtų jūsų motina? 

Ilgos dienos, praleistos biurokratijos koridoriuose, pelnė motinai 
teisę į gydymą, kurį jai užtikrino keturiasdešimt tėvo darbo metų, ir 
Brunetis puikiai žinojo, kad ji yra pacientė, už kurią mokėjo valsty- 
bės sveikatos tarnyba, tačiau jis nusišypsojo daktarei Alberti ir pa- 
sakė: 

- Ji būtų privati pacientė, žinoma. 

Sulig šia žinia daktarė Alberti, regis, išsiplėtė ir užėmė dar dau- 
giau vietos už savo rašomojo stalo. 

- Jūs, aišku, suprantate, kad tai neturi jokios įtakos tam, kaip 
prižiūrimi mūsų pacientai. Mes paprasčiausiai norime žinoti, kad 
palengvintume sąskaitybą. 

Brunetis linktelėjo ir nusišypsojo, tarsi būtų ja patikėjęs. 

- Ojūsų motinos sveikata? 

- Gera. Gera. 

Ji atrodė šiuo atsakymu susidomėjusi mažiau už pirmesnį. 

- Kada jūs su broliu ketintumėte ją perkelti? 

- Mes pamanėme, kad norėtume tą padaryti iki pavasario pabai- 
gos, - tą išgirdusi daktarė Alberti nusišypsojo ir linktelėjo. - Žino- 
ma, - pridūrė Brunetis, - nenorėčiau to daryti, kol nežinosiu, kokias 
paslaugas siūlote. 

- Suprantama, - tarstelėjo daktarė Alberti siekdama kairėje ant 
jos stalo gulinčio plono segtuvo. - Turime čia visą informaciją, sinjo- 
re Bruneti. Čia yra visas mūsų pacientams galimų paslaugų sąrašas, 
medicinos personalo sąrašas, trumpa institucijos ir šv. Kryžiaus or- 
dino istorija ir mūsų globėjų sąrašas. 

- Globėjų? - mandagiai paklausė Brunetis. 

- Bendruomenės narių, manančių, kad dera apie mus gerai at- 
siliepti, ir leidžiančių mums naudoti jų pavardes. Savotiška aukštos 
kokybės priežiūros, kurią mes suteikiame savo pacientams, reko- 
mendacija. 

- Žinoma. Suprantu, - tarė Brunetis saikingai linktelėjęs. - O ar 
čia yra jūsų kainų sąrašas? 

Daktarė Alberti, jeigu jai ir pasirodė, kad tai kiek stačiokiška ar 
netaktiška, pasilaikė savo nuomonę sau ir atsakydama Brunečiui 
linktelėjo. 

— Ar būtų galimybė man apsidaryti, daktare? - pamatęs jos nuos- 
tabą jis pridūrė: - Pamėginti suprasti, ar mūsų motina bus čia lai- 
minga, - tą sakydamas Brunetis nuo jos nusisuko tarsi susidomėjęs 
knygomis, išdėliotomis palei sienas. Nenorėjo, kad daktarė Alberti 
pamatytų jo veide dvigubo melo požymius: motina niekada neat- 
vyks į šią įstaigą lygiai taip pat, kaip ir niekada nebebus laiminga. 

- Nematau priežasčių, kodėl viena iš seserų negalėtų pavedžioti 
jūsų po instituciją, bent jau po jos dalį. 

- Jūs būtumėte labai maloni, daktare, - pasakė Brunetis stoda- 
masis ir maloniai šypsodamasis. 

Ji paspaudė mygtuką ant stalo, ir po kelių minučių ta pati jauna 
vienuolė nepasibeldusi įėjo į kabinetą. 

- Klausau, daktare? - pasakė ji. 

— Seserie Klara, norėčiau, kad pavedžiotumėte sinjorą Brunetį 
ir parodytumėte dienos kambarį, virtuvę ir dar gal vieną iš privačių 
kambarių. 

- Dar vienas paskutinis dalykas, daktare, - pratarė jis pridurda- 
mas nelyginant ką tik prisiminęs. 

- Taip? - pasakė ji. 

- Mano motina labai religinga moteris, labai pamaldi. Jeigu tik 
tai iš viso yra įmanoma, norėčiau pora žodžių persimesti su vyres- 
niąja motinėle, - pamatęs, kad ji rengiasi prieštarauti užšoko už akių: 
— Ne dėl to, kad turėčiau kokių nors abejonių; negirdėjau apie San 
Leonardą nieko daugiau, išskyrus liaupses. Tačiau pažadėjau savo 
motinai, kad su ja pasikalbėsiu. Ir negalėsiu jai meluoti, jei taip ne- 
bus, - nusišypsojo berniuko šypsena melsdamas suprasti jo padėtį. 

— Na, tai neįprasta, - pratarė ji. Pasisuko į seserį Klarą. - Manote, 
kad tai įmanoma, seserie? 

Vienuolė linktelėjo, tada pasakė: 

- Ką tik mačiau vyresniąją motinėlę grįžtančią iš koplyčios. 

Vėl atsigręžusi į Brunetį daktarė Alberti pasakė: 

- Tuomet jums gali pavykti trumpai su ja pasikalbėti. Seserie, ar 
nuvesite sinjorą Brunetį, kai jis apžiūrės sinjoros Vioti kambarį? 

Vienuolė linktelėjo ir nuėjo prie durų. Brunetis žengė prie rašo- 
mojo stalo ir padavė per jį ranką: 

- Jūs labai padėjote, daktare. Ačiū. 

Ji atsistojo ir paspaudė jam ranką. 

- Visiškai nėra už ką. Jei galėčiau padėti kilus daugiau klausimų, 
prašau nesivaržyti ir skambinti, - tą sakydama pakėlė segtuvą ir pa- 
davė Brunečiui. 

— A, taip, - tarstelėjo imdamas jį su dėkingumo šypsena prieš 
pasukdamas prie durų. Prie jų atsisuko ir paskutinį kartą padėkojo 
prieš išsekdamas paskui seserį Klarą pro duris. 

Grįžusi į kiemą ji pasuko į kairę, vėl įėjo į pastatą ir leidosi plačiu 
koridoriumi. Jo gale jie įžengė į didelį atvirą kambarį, kuriame sėdė- 
jo saujelė senų žmonių. Du ar trys buvo įnikę į šnekas, kurios nuolat 
kartojamos tapo visai padrikos. Pustuzinis sėdėjo savo krėsluose, 
įsigilinę į savo atsiminimus ar galbūt atgailaudami. 

- Čia dienos kambarys, - pasakė sesuo Klara kažkaip be reikalo. 
Paliko Brunetį ir nuėjusi pakėlė žurnalą, iškritusį iš senutės rankų. 
Padavė ir minutėlę pastovėjo šnekindama. Prieš jai sugrįžtant Bru- 
netis išgirdo ją sakančią tai moteriai kažką padrąsinančio venecijie- 
tiškai. 

Jai prisiartinus jis kreipėsi į ją tarmiškai: 

- Namus, kur gyvena mano motina, irgi valdo jūsų ordinas. 

- Kuriuos? - paklausė ji ne visai smalsiai, o iš įpročio parodyti 
rūpestį, padarė išvadą Brunetis, išsiugdomą, kai kas nors daro tai, 
ką daro ji. 

- Dole, Marinos slaugos namuose. 

- O, taip, mūsų ordinas ten dirba daugybę metų. Kodėl norite 
perkelti savo motiną čionai? 

- Taip mums su broliu bus arčiau. Ir todėl mūsų žmonos noriau 
lankys. 

Ji linktelėjo, be abejonės, suprasdama, kaip nenoriai žmonės lan- 
ko senukus, ypač jeigu tie net ne tėvai. Ji išsivedė Brunetį koridoriu- 
mi atgal į kiemą. 

- Ten buvo sesuo, kuri dirbo daug metų, bet, manau, buvo per- 
kelta čia. Maždaug prieš metus, - tarė Brunetis labai stengdamasis, 
kad nuskambėtų lyg tarp kitko. 

- Tikrai? - paklausė ji taip pat paslaugiai, visiškai nesmalsiai. - Ir 
kas ji? 

— Sesuo Imakolata, - atsiliepė jis, stebėdamas jos reakciją iš vir- 
šaus. 

Jis pamanė, kad ji kluptelėjo arba kaip nors kitaip per sunkiai 
pastatė pėdą ant nelygaus grindinio. 

- Jūs ją pažinojote? - paklausė Brunetis. 

Matė, kaip ji stengiasi nemeluoti. Galop pasakė: „Taip“, - bet nie- 
ko nepaaiškino. 

Dėdamasis neperpratęs atsakymo Brunetis pridūrė: 

— Ji buvo labai gera mano motinai. Iš tiesų, mama labai prie jos 
prisirišo. Mes su broliu labai laimingi, kad ji čia, nes ji, regis, na, ji, 
regis, turi raminamos įtakos mūsų motinai, - Brunetis pažvelgė že- 
myn į seserį Klarą ir pridūrė: - Esu tikras, jūs suprantate, kaip būna 
su kai kuriais senais žmonėmis. Jie kartais... - ir nutilo. 

Atidariusi duris sesuo Klara pasakė: 

— O čia virtuvė. 

Brunetis apsidairė apsimesdamas susidomėjęs. 

Baigus virtuvės apžiūrą ji nuvedė jį priešinga kryptimi ir laiptais 
viršun. 

- Pacientės gyvena čia. Sinjora Vioti išvykusi su sūnumi dienai, 
tad galite apžiūrėti jos kambarį. 

Brunetis neleido sau pasakyti, kad, jo manymu, sinjora Vioti 
turėtų ką apie tai pasakyti, ir nusekė paskui ją koridoriumi, šįkart 

nudažytu šviesia kremine spalva, tačiau su tokiais pačiais visur esan- 
čiais turėklais. 

Ji atidarė duris, ir Brunetis pasižvalgęs po kambarį pasakė, ką visi 
sako, kai susiduria su patogiu sterilumu. Tą atlikus sesuo Klara vėl 
pasuko prie laiptų. 

- Prieš susitikdamas su vyresniąja norėčiau pasisveikinti su se- 
serim Imakolata, - pasakė Brunetis, o paskui pasiskubino pridurti: 
— Tai yra, jei įmanoma. Nenorėčiau jos atitraukti nuo pareigų. 

- Sesers Imakolatos čia nebėra, - pratarė sesuo Klara įtemptu 
balsu. 

- O, apgailestauju tą girdėdamas. Mama bus labai nusivylusi. 
Ir mano brolis, - pasistengė, kad žodžiai skambėtų filosofiškai ir 
susitaikomai, kai pridūrė: - Tačiau Viešpaties darbas turi būti at- 
liktas, kad ir kur būtume pasiųsti, - vienuolė nieko nepasakė, todėl 
Brunetis pasiteiravo: - Ar ją nusiuntė dirbti į kitus slaugos namus, 
sese? 

- Jos nebėra su mumis, - pasakė sesuo Klara. 

Brunetis sustojo vietoje kaip apstulbęs. 

- Mirė? O, Viešpatie, sese, tai siaubinga, - tada tarsi prisiminęs 
pamaldumą ir jo priesakus sušnabždėjo: - Maloningasis Dieve, pa- 
sigailėk jos sielos. 

-— Tikrai, maloningasis Dieve, pasigailėk jos sielos, - pritarė sesuo 
Klara atsisukdama į jį. - Ji paliko ordiną. Nemirė. Vienas iš pacientų 
nutvėrė ją vagiančią pinigus iš jo kambario. 

— Dieve, - aiktelėjo Brunetis, - tai baisu. 

- Kai jis ją nutvėrė, ji pargriovė jį ant grindų ir sulaužė jam riešą, 
o paskui išėjo, tiesiog dingo. 

- Ar policijai skambinote? 

- Ne, nemanau. Niekas nenori sukelti skandalo. 

— Kada taip nutiko? 

— Prieš kelias savaites. 

- Na, manau, policijai reikia pranešti. Tokiam asmeniui nederėtų 

leisti vaikštinėti laisvam. Naudotis senų žmonių pasitikėjimu ir silp- 
numu. Tai pasibjaurėtina. 

Į tai sesuo Klara nieko neatsakė. Vedėsi jį siauru koridoriumi, 
pasuko į dešinę ir sustojo priešais sunkias medines duris. Kartą pa- 
sibeldė, iš vidaus išgirdo balsą, atidarė duris ir žengė vidun. Po kelių 
akimirkų išėjo ir pasakė: 

— Vyresnioji motinėlė jus priims. 

Brunetis padėkojo jai. „Permesso?“ - tarstelėjo žengdamas vidun. 
Uždarė paskui save duris, taip geriausia įteisinti savo buvimą kam- 
baryje, ir apsisuko pasidairyti. 

Jis buvo beveik tuščias, vienintelė puošmena buvo didelis drožti- 
nis Nukryžiuotasis ant tolimosios sienos. Prie jo stovėjo, bet atrodė 
ką tik pakilusi nuo klaupto, aukšta moteris su ordino abitu. Ji turėjo 
netį nei smalsiai, nei susidomėjusi. 

- Klausau? - pratarė tarsi jis būtų pertraukęs iš tikrųjų įdomų 
pokalbį su strėnjuoste prisidengusiu džentelmenu. 

- Klausiau, ar galėčiau pasikalbėti su vyresniąja motinėle. 

- Aš esu ordino vyresnioji. Ko norėtumėte? 

— Norėčiau informacijos apie ordiną. 

— Kokiam tikslui? - paklausė ji. 

— Kad geriau suprasčiau šventąją jūsų misiją, - atsakė Brunetis 
visiškai bespalve intonacija. 

Ji pasitraukė nuo Nukryžiuotojo prie kėdės stačia atkalte, stovė- 
jusios tuščio židinio kairėje. Atsisėdo ant jos ir mostelėjo į mažesnę 
kėdę, stovėjusią jai iš kairės. Brunetis atsisėdo veidu į ją. 

Vyresnioji ilgai nieko nekalbėjo, ši taktika Brunečiui buvo pažįs- 
tama, nes iš esmės ji skatino prašnekti kitą žmogų ir paprastai ne- 
apgalvotai. Jis sėdėjo ir tyrinėjo jos veidą, tamsias akis, šviečiančias 
inteligencija, siaurą nosį, kuri ženklino arba aristokratiškumą, arba 
asketiškumą. 

— Kas jūs? 

- Komisaras Gvidas Brunetis. 

— Policijos? 

Jis linktelėjo. 

— Nedažnai policija ateina aplankyti vienuolyno, - galiausiai pa- 
sakė ji. 

— Turbūt tai priklauso nuo to, kas vienuolyne vyksta. 

- Ir kaip tai suprasti? 

- Būtent taip, kaip ir nuskambėjo, vyresnioji motinėle. Mane at- 
eiti čia paskatino tai, kas galbūt vyksta tarp jūsų ordino narių. 

— Pavyzdžiui? - pašaipiai paklausė ji. - 

- Pavyzdžiui, nusikalstamos apkalbos, šmeižtas, nusikaltimo slė- 
pimas, bet čia tik jeigu minėsime tuos nusikaltimus, kurių liudinin- 
ku tapau ir esu pasirengęs liudyti. 

— Neturiu jokio supratimo, apie ką čia kalbate, - pasakė ji. Bru- 
netis patikėjo. 

- Jūsų ordino narė šiandien man pasakė, kad Marija Testa, pir- 
miau sesuo Imakolata, buvusi jūsų ordino narė, buvo išvyta už mė- 
ginimą pavogti pinigus iš vieno paciento. Dar man buvo pasakyta, 
kad mėgindama įvykdyti tą nusikaltimą ji pargriovė auką ant grindų 
ir sulaužė riešą, - jis patylėjo, laukdamas jos komentaro, tačiau jai 
neprasižiojus tęsė toliau: - Jeigu vyko tokie dalykai, tai buvo pada- 
rytas nusikaltimas, o kitas nusikaltimas buvo įvykdytas nepranešus 
policijai apie pirmąjį. Jeigu tokių dalykų nebuvo, tai persona, kuri 
man tai papasakojo, gali būti apkaltinta nusikaltėlišku šmeižtu. 

- Ar jums visa tai papasakojo sesuo Klara? - paklausė ji. 

- Nesvarbu. Svarbu tai, kad kaltinimas greičiausiai atspindi vi- 
suotinę jūsų ordino narių nuomonę, - Brunetis patylėjo, paskui pri- 
dūrė: - Jeigu ne faktą. 

— Tai ne faktas, - pasakė ji. 

- Tai kodėl toks gandas sklando? 

Ji pirmą kartą nusišypsojo, reginys buvo ne itin patrauklus. 

- Žinote, kokios tos moterys; jos liežuvauja, ypač viena apie kitą, 

- Brunetis, kuris visada tikėjo, kad tai tiesa, bet apie vyrus, ne apie 
moteris, klausėsi, tačiau neatsakė. Ji tęsė: - Sesuo Imakolata, nėra, 
tariant jūsų žodžiais, buvusi mūsų ordino narė. Visiškai priešingai. 
Ją tebesaisto įžadai, - ir, jei kartais Brunetis nežino, kokie tie įžadai, 
išvardijo juos iškeldama dešinės rankos pirštus: - Neturto. Skaisty- 
bės. Klusnumo. 

- Jeigu ji nusprendė išeiti, pagal kokį įstatymą ji tebėra jūsų or- 
dino narė? 

- Pagal Dievo įstatymą, - atsakė ji aštriu balsu, tarsi būtų geriau 
už jį susipažinusi su tokio pobūdžio dalykais. 

- Ar šis ypatingas įstatymas turi kokią teisinę galią? 

- Jeigu neturi, tai kažkas negerai su visuomene, kuri jo nepripa- 
Žįsta. 

- Mielai pritariu, kad daug kas yra negerai su mūsų visuomene, 
vyresnioji motinėle, tačiau nepritariu, kad viena iš daugelio yra tei- 
sė, leidžianti dvidešimt septynerių moteriai pakeisti nuomonę dėl 
sprendimo, kurį padarė būdama paauglė. 

- Ir kaip nutiko, kad jūs atėjote žinodamas jos amžių? 

Nekreipdamas dėmesio į klausimą Brunetis paklausė: 

- Dėl kokios priežasties manote, kad Marija Testa tebėra jūsų 
ordino narė? 

- Aš nieko „nemanau“, - labai sarkastiškai atsakė ji. - Aš tik sa- 
kau Dievo tiesą. Tai Jis atleis jos nuodėmę; aš paprasčiausiai mielai 
priimsiu atgal į mūsų ordiną. 

- Jei Marija Testa nepadarė tų dalykų, kuriais buvo apkaltinta, tai 
kodėl ji pasirinko išeiti iš ordino? 

- Aš nieko nežinau apie tą Mariją, apie kurią jūs kalbate. Aš pa- 
žįstu tik seserį Imakolatą. 

- Kaip pageidaujate, - nusileido Brunetis. - Kodėl ji nutarė išeiti 
iš ordino? 

- Ji visada buvo užsispyrusi ir maištinga. Jai visada būdavo sun- 
ku paklusti Dievo valiai ir didesnei viršesniųjų išminčiai. 

— O šie, manyčiau, laikomi sinonimais? - paklausė Brunetis. 

- Juokaukite, jei norite, bet savo rizika. 

- Atėjau čia ne juokauti, vyresnioji motinėle. Aš čia atėjau išsiaiš- 
kinti, kodėl ji išėjo iš savo darbo vietos. 

Vienuolė ilgai svėrė šį griežtą klausimą. Brunečiui bestebint vie- 
na ranka pakilo pačiupinėti kryželio ant krūtinės - visiškai nesąmo- 
ningas ir nenumatytas mostas. 

- Kalbama... - prabilo ji, bet nebaigė sakinio. Nuleido akis, pa- 
matė, kur jos ranka, ir nuėmė ją nuo kryželio. Vėl pažiūrėjo į Brune- 
tį. - Ji atsisakė paklusti paliepimui, kurį davė jos vyresnioji, ir kai aš 
pasiūliau dvasinę bausmę už nuodėmę, ji išėjo. 

- Kalbėjotės su jos nuodėmklausiu? 

- Taip. Kai ji išėjo. 

- Ar jis pasakojo jums ką nors, ką ji jam pasakė. 

Jai pavyko pasirodyti šio klausimo sukrėstai: 

- Jeigu ji kalbėjosi su juo per išpažintį, tai aišku, kad jis negalėjo 
man pasakoti. Įžadai šventi. 

- Tik gyvenimas šventas, - atšovė jai Brunetis ir iš karto pasi- 
gailėjo savo žodžių. Pamatė, kaip ji nurijo savo atsakymą ir atsisto- 
jo. - Ačiū, - tarstelėjo Brunetis. Gal ją ir nustebino, kaip ūmiai jis 
nutraukė jųdviejų pokalbį, tačiau ji to neparodė. Jis nuėjo prie durų 
ir atidarė. Kai grįžtelėjo atgal atsisveikinti, ji tebesėdėjo nejudėdama 
ant savo kėdės ir ranka čiupinėjo Nukryžiuotąjį. 

Dvyliktas skyrius 


Apsisukęs jis patraukė namo, stabtelėjęs nupirko mineralinio van- 
dens ir namie buvo pusę aštuonių. Atidaręs duris akimirksniu supra- 
to, kad visi namuose; Kiara su Rafiu svetainėje juokėsi iš kažko rodo- 
mo per televiziją, o Paula savo kabinete dainavo kartu su Rosiniu. 

Jis nunešė butelius į virtuvę, pasisveikino su vaikais ir koridoriu- 
mi nuėjo į Paulos kabinetą. Nedidelis kompaktinių plokštelių gro- 
tuvas stovėjo ant knygų lentynos; Paula sėdėjo su mažu kvadratiniu 
libretu rankoje, sėdėjo ir dainavo. 

- Sesilija Bartoli? - paklausė įėjęs. 

Ji pakėlė akis apstulbusi, kad jis atpažino dainininkės, kuriai ji 
padėjo dainuoti ariją, balsą, nė neįtarusi, kad jis perskaitė atlikėjos 
pavardę ant naujos Barbiere kompaktinės plokštelės, kurią ji nusi- 
pirko prieš savaitę. 

- Iš kur tu žinai? - paklausė ji akimirką pamiršusi dainuoti kartu 
su „Una voce poco fa“. 

— Mes stebime viską, - atsakė jis, paskui pasitaisė: - Tai yra klau- 
somės. 

- Oi, nekvailiok, Gvidai, - pasakė ji, bet sakydama nusijuokė. 
Užvertė libretą ir numetė ant rašomojo stalo prie savęs, pasilenkė ir 
išjungė muziką. 

- Kaip manai, ar vaikai norės išeiti pavakarieniauti? - pasido- 
mėjo jis. 

- Ne, jie žiūri kažkokį kvailą filmą, kuris nesibaigs iki aštuonių, 
o aš jau kai ko pagaminau. 

— Ko? - paklausė jis pajutęs, kad labai išalko. 


145 


- Džanis šiandien turėjo puikios kiaulienos. 

- Gerai. O kaip tu ją pagaminai? 

- Su baravykais. 

- Ir polenta? 

Ji nusišypsojo jam. 

- Aišku. Nieko keista, kad auginiesi pilvą. 

- Kokį pilvą? - paklausė Brunetis įtraukdamas saviškį. Jai neatsi- 
liepus, Brunetis pasiteisino: - Taigi žiemos pabaiga. 

Kad atitrauktų jos dėmesį, greičiausiai kad atitrauktų save nuo 
diskusijos apie savo pilvą, jis pasakojo apie dienos įvykius nuo tos 
akimirkos, kai rytą sulaukė Vitorijo Sasio skambučio. 

- Ar tu jam paskambinai? - paklausė Paula. 

— Ne, buvau labai užsiėmęs. 

- Tai kodėl tau nepadarius to dabar? - paklausė ji. Paliko jį 
skambinti savo kabineto telefonu ir nuėjo į virtuvę užkaisti vandens 
polentai. 

Jis prisidėjo prie jos po dešimties minučių. 

— Na? - paklausė ji jam įžengus ir padavė taurę Dolcetto. 

- Ačiū, - sumurmėjo jis ir nugėrė gurkšnelį. - Pasakiau jam, kaip 
ji ir kur ji. 

— Kas jis per žmogus? 

— Gana padorus, jei padėjo jai rasti darbą ir vietą, kur gyventi. Ir 
gana atsakingas, jei paskambino man, kai tai nutiko. 

— Kaip manai, kas atsitiko? 

- Galėjo įvykti nelaimė arba kai kas blogiau, - pasakė Brunetis 
gurkšnodamas vyną. 

- Nori pasakyti, kad kažkas mėgino ją nužudyti? 

Jis linktelėjo. 

— Kodėl? 

— Tai priklauso nuo to, su kuo ji matėsi pasikalbėjusi su manimi. 
Ir ką jiems papasakojo. 

- Ar ji būtų tokia neapdairi? - sudvejojo Paula. Vieninteliai 

dalykai, ką ji žinojo apie Mariją Testą buvo tie, kuriuos Brunetis 
per kelerius metus jai pasakojo apie seserį Imakolatą ir visada vien 
tik girdamas jos, kaip vienuolės, kantrybę ir geraširdiškumą; vargu 
ar tai buvo informacija, kuri leistų jai suprasti, kaip jauna moteris 
galėtų elgtis tokiomis aplinkybėmis, kaip šios, kurias Brunetis api- 
būdino. 

— Nemanau, kad jai bent dingtelėjo, kad tai neapdairu. Ji buvo 
vienuolė didesnę savo gyvenimo dalį, Paula, - pasakė jis, tarsi tai 
būtų viską paaiškinę. 

— Ką tai turėtų reikšti? 

- Kad ji nelabai aiškiai supranta, kaip žmonės elgiasi. Ji tikriau- 
siai nebuvo susidūrusi su žmogišku blogiu ar suktybe. 

— Sakei, kad ji sicilietė, ar ne? - paklausė Paula. 

— Nejuokinga. 

- Nė negalvoju apie juokus, Gvidai, - užsigavo Paula. - Aš visai 
rimtai. Ji augo toje visuomenėje... - atsisuko nuo viryklės. - Kiek, 
sakei, jai buvo, kai stojo į vienuolyną? 

— Penkiolika, manau. 

— Tada, jeigu augo Sicilijoje, ji užtenktinai matė, kaip žmonės 
elgiasi, kad suvoktų blogio galimybę. Neromantizuok jos. Ji ne mo- 
linė šventoji, kuri suduš pirmąsyk pamačiusi nepadorumą ir blogą 
elgesį. 

Brunetis negalėjo sulaikyti savo balse pasipiktinimo, kai atkirto: 

- Penkių žmonių nužudymas vargu ar laikytinas blogu elgesiu. 

Paula neatsikirto, tik pažiūrėjo į jį ir nusisuko įberti druskos į 
verdantį vandenį. 

— Gerai jau, gerai, žinau, kad nedaug įrodymų, - nutęsė jis, o 
kai Paula vis tiek neatsisuko, jis pasitaisė dar labiau: - Gerai, jokių 
įrodymų. Bet tuomet kodėl sklando kalbos, kad ji pavogė pinigus ir 
sužalojo vieną iš senukų? Ir kam tada ją partrenkti ir nublokšti nuo 
kelio? 


Paula atplėšusi greta puodo stovėjusį pakelį sausų kukurūzų mil- 

tų pasėmė saują. Kalbėdama viena ranka bėrė plona srovele į ver- 
dantį vandenį, kita ranka maišė. 

- Galėjo būti, kad tiesiog partrenkė ir pabėgo, - pasakė. - O mo- 
terys vienos daugiau neturi ką veikti, tik liežuvauti, - pridūrė. 

Brunetis sėdėjo prasižiojęs. 

- Ir čia... - galop pratarė jis, - ir čia kalba moteris, kuri laiko save 
feministe? Dieve sergėk mane, kad tik neišgirsčiau, ką sako moterys 
ne feministės apie kitas moteris, kurios gyvena vienos. 

— Aš rimtai, Gvidai. Moterys ar vyrai, vienas ir tas pats, - nesu- 
trikdyta jo prieštaravimo ji toliau bėrė kukurūzų miltus į verdantį 
vandenį ir visą laiką lėtai maišė. - Palik ilgėliau žmones vienus, ir 
tie ims vieni apie kitus liežuvauti, ir viskas. Blogai, kai nėra kuo už- 
siimti. 

- Tarkim, seksu? - paklausė jis, vildamasis šokiruoti ar bent jau 
priversti susijuokti. 

- Ypač jeigu nėra sekso. 

Ji baigė berti kukurūzus, o Brunetis svarstė, ką jiedu čia dabar 
pasakė. 

- Štai, pamaišyk, kol aš padengsiu stalą, - pasakė pasitraukda- 
ma ir palikdama vietą priešais viryklę laisvą. Padavė jam medinį 
šaukštą. 

- Aš padengsiu stalą, - pasakė jis keldamasis ir atidarė spintelę. 
Pamažu išdėliojo lėkštes, taures ir sidabro įrankius. - Valgysim salo- 
tų? - paklausė. Paulai linktelėjus išėmė keturias salotines ir pastatė 
ant spintelės. - O deserto? - paklausė. 

- Vaisių. 

Jis išėmė dar keturias lėkštes. 

Atsisėdo į vietą ir pakėlė savo taurę. Nugėrė gurkšnį, nurijo ir 
pasakė: 

- Gerai. Gal tai buvo nelaimingas atsitikimas, ir gal visiškai atsi- 
tiktinai casa di cura jie blogai kalba apie ją, - pastatė taurę ir įsipylė 
dar vyno. - Ar taip tu galvoji? 

Ji dar kartą pamaišė polentą ir padėjo šaukštą ant atidengto puo- 
do viršaus. 

- Ne, aš manau, kažkas mėgino ją nužudyti. Ir manau, kad kaž- 
kas paleido istoriją apie paimtus pinigus. Viskas, ką esi man pasako- 
jęs apie ją, rodo, kad negali būti, jog ji meluotų arba vogtų. Ir abejoju, 
kad kas nors ją pažinojęs tuo abejotų, nebent istoriją sukurpė kas 
nors sėdintis valdžioje, - ji paėmė jo taurę, gurkštelėjo ir vėl pastatė. 
- Juokinga, Gvidai, ką tik klausiausi panašių dalykų. 

— Kokių panašių? 

- Yra nuostabi Kirpėjo arija - ir nepertraukinėk manęs, ir nesa- 
kyk, kad yra daug nuostabių Barbiere arijų. Čia ta, kur, kaip ten jo 
vardas, Bazilijus, tas muzikos mokytojas, kalba apie „una calunnia“, 
apie tai, kad kartą pradėjus apkalbinėti, apkalbinėjama vis daugiau, 
kol apšmeižta auka, - ir apstulbino Brunetį staiga uždainavusi pas- 
kutinius boso arijos žodžius, bet tik švariu savo sopranu, - „Avvilito, 
calpestato, sotto il pubblico flagello, per gran sorte va a crepar“ - Paže- 
minta, paniekinta, viešai išplakta, didžiai savo laimei, numiršta. 

Dar jai nebaigus abu vaikai išdygo prie virtuvės durų ir su nuos- 
taba sužiuro į savo mamą. Paulai pabaigus Kiara leptelėjo: 

- Bet, mama, aš ir nežinojau, kad tu moki dainuoti. 

- Visada galima kažką sužinoti apie žmones, kuriuos manai gerai 
pažįstantis. 


Baigiantis vakarienei vėl iškilo mokyklos tema, ir kaip diena bai- 
giasi naktimi, taip Paula ją pabaigė klausimu Kiarai apie tikybos 
pamokas. 

— Norėčiau į jas nebevaikščioti, - pasakė Kiara imdama obuolį iš 
dubens viduryje stalo. 

— Nesuprantu, kodėl neleidžiate jai nebevaikščioti, - įsiterpė Ra- 
fis. - Vis tiek tai tik laiko gaišimas. 

Paula nesiteikė jam atsakyti, bet vietoje to paklausė: 

— Kodėl taip kalbi, Kiara? 

Ta gūžtelėjo pečiais. 

- Esu tikra, kad tau suteikta kalbos dovana, Kiara, - tarė Paula. 

- Oi, liaukis, mama. Kai imi su manimi kalbėti tokiu tonu, žinau, 
kad neketini klausytis nieko, ką sakau. 

- Ir kokiu tonu, gal galėčiau paklausti? - primygtinai paklausė 
Paula. 

— Šiuo, - atšovė Kiara. 
teisinamą savo pagranduko vaiko išpuolį, tačiau šiedu žvelgė į ją 
nepermaldaujamomis akimis. Kiara toliau lupo obuolį, nusiteikusi 
nulupti tik vieną lupeną, jau ir dabar gana ilgą, kad pasiektų kitą 
stalo galą. 

- Atsiprašau, Kiara, - pratarė Paula. 

Kiara šovė į ją akimis, pabaigė lupti lupeną, atpjovė obuolio skil- 
telę ir padėjo ant motinos lėkštės. 

Brunetis nutarė derybas atnaujinti. 

— Kodėl nori liautis vaikščiojusi į tas pamokas, Kiara? 

- Rafis teisus. Jos tik laiko gaišimas. Atmintinai išmokau katekiz- 
mą pirmą savaitę, ir mes tik atpilame atmintinai, kai jis uždavinėja 
klausimus. Nuobodu, ir aš galėčiau skaityti arba daryti kitus namų 
darbus. Tačiau blogiausia, kad jam nepatinka, jei klausinėjame mes. 

— Ko klausinėjate? — paklausė Brunetis, gavęs paskutinę obuolio 
skiltelę ir taip suteikdamas jai galimybę imti lupti dar vieną obuolį. 

— Na, - tarstelėjo ji, sutelkusi dėmesį į peilį, - šiandien jis kalbėjo 
apie tai, kad Dievas yra mūsų tėvas, ir kalbėdamas apie Dievą visą 
laiką sakė „Jis“, „Jam“. Todėl pakėliau ranką ir paklausiau, ar Die- 
vas yra dvasia. Jis pasakė, kad taip. Tai aš ir paklausiau, ar tiesa, kad 
dvasia skiriasi nuo asmens, nes neturi kūno, nėra materiali. O kai jis 
pritarė, paklausiau, kaip Dievas gali būti vyras, jeigu Jis yra dvasia ir 
negali turėti kūno ar panašiai. 

ir Paulos veide neliko nė pėdsako triumfo šypsenos. 

— Tai ką tėvas Lučianas pasakė? 

— Ai, jis pasiuto ir ėmė ant manęs rėkti. Sakė, kad noriu pasirody- 
norėjau, tėti. Visai nenoriu pasirodyti. Aš tikrai norėjau žinoti. Čia 
man nėra jokios prasmės. Tai yra Dievas negali būti tas, ar... - Kiara 
užsičiaupė prieš pavartodama įvardį ir paklausė: - Ar gali taip būti? 

— Nežinau, angelėli, tą dalyką mokiausi jau labai seniai. Manau, 
Dievas gali būti kuo tik panorėjęs. Gal Dievas toks didis, kad net 
mūsų menki dėsniai apie materialią tikrovę ir mūsų nedidukė visata 
Jam nieko nereiškia. Ar kada nors apie tai pagalvojai? 

— Ne, niekada, - pasakė ji atstumdama lėkštę. Kiek pasvarstė, 
paskui pasakė: - Manyčiau, gali taip būti, - dar mąsliai patylėjo. - Ar 
galiu dabar eiti ruošti namų darbų? 

- Žinoma, - pasakė Brunetis ir pasilenkęs sutaršė jai plaukus. 
- Jei turėsi bėdų su matematikos skaičiavimais ir tikrai sudėtingų, 
nešk tiesiai man. 

- Ir ką tada darysi, tėti, pasakysi man, kad negali padėti, nes ma- 
tematika buvo visai kitokia, kai vaikščiojai į mokyklą? - paklausė 
Kiara juokdamasi. 

— O ar ne taip visada darau su tavo matematikos namų darbais, 
carai 

— Taip, tikriausiai tai vienintelis dalykas, ką gali padaryti, ką? 

- Bijau, kad taip, - pasakė Brunetis pristumdamas savo kėdę. 

Tryliktas skyrius 


Paskatintas religijos temos, kuriai jis, regis, negalėjo užkirsti kelio 
nei į savo asmeninį, nei į profesinį gyvenimą, Brunetis tą vakarą sky- 
rė skaityti pirmiesiems Bažnyčios tėvams, tačiau tuo užsiėmimu ne 
itin domėjosi. Pradėjo nuo Tertulijono, bet pajuto, kad išsyk nepati- 
kusios pompastiškos to vyro kalbos paakino dirstelėti į šv. Benedik- 
to raštus. Tačiau tada priėjo prie pastraipos, teigiančios, kad „Vyras, 
kuris vedamas besaikės meilės atlieka sueitį su savo žmona, taip ais- 
tringai tenkindamas savo geismą, kad net jeigu ji nebūtų jo žmona, 
jis norėtų su ja sudaryti sandorį, daro nuodėmę.“ 

- Sandorį? - garsiai paklausė savęs Brunetis pakėlęs akis nuo 
puslapio ir išgąsdindamas Paulą, kuri pašonėje sėdėjo pusiau mie- 
godama prie kitos dienos pratybų užrašų. 

- Mmm? - paklausė ji po nosimi. 

— Mes tikrai leidžiame tiems žmonėms mokyti mūsų vaikus? - 
paklausė jis ir paskui perskaitė pastraipą Paulai. 

Jis veikiau pajuto, o ne pamatė, kaip ji gūžtelėjo. 

— Ką tai reiškia? 

- Tai reiškia, kad laikydamasis dietos žmogus ima galvoti apie 
maistą. Arba jei ką priverti nerūkyti, tai jis tik ir tegalvoja apie ciga- 
retę. Man atrodo gana logiška, kad pasakius asmeniui, kad jis negali 
turėti sekso, ta tema gali jį apsėsti. O jei duodame jam valią pasako- 
ti kitiems žmonėms, kaip tvarkyti savo lytinį gyvenimą, na, tiesiog 
prašomės bėdos. Tam tikra prasme čia tas pats kaip aklam žmogui 
mokyti meno istorijos, ar ne? 

- Kodėl tu niekada nieko apie tai man nesakei? - paklausė jis. 

- Mes sudarėme sandėrį. Aš pažadėjau, kad niekada nesikišiu į 
religinį vaikų auklėjimą. 

- Bet čia gryni svaičiojimai, - pasakė jis, ranka suduodamas per 
atverstus knygos puslapius. 

- Žinoma, svaičiojimai, - atsiliepė ji visiškai ramiai. - Bet ar di- 
desni svaičiojimai už beveik viską, ką jie mato ar skaito? 

- Nesuprantu, ką nori pasakyti? 

- Madona. Sekso klubai. Seksas telefonu. Vardyk, ką tik nori, tai 
tik kita medalio pusė viskam, ką parašė tas maniakas, - pasakė ji at- 
sainiai mostelėjusi į jo laikomą knygą. - Kad ir kaip ten būtų, seksas 
tampa apsėdimu, - ji vėl grįžo prie savo užrašų. 

Po kelių akimirkų Brunetis pasakė: 

- Bet, - ir nutilo, kol ji nepakėlė akių į jį. Pamatęs, kad atidžiai jo 
klauso, pakartojo: - Bet ar jie tikrai pasakoja jiems tokius dalykus? 

- Taigi sakiau tau, Gvidai, viską palieku tau. Tai tu spyreisi, kad 
jiems reikia mokytis apie - jei tiksliai prisimenu tavo posakį - „Va- 
karų kultūrą“. Na, šv. Benediktas - jei čia iš jo perskaitei tą itin pasi- 
bjaurėtiną citatą - šv. Benediktas yra Vakarų kultūros dalis. 

- Bet jie negali mokyti jų tokių dalykų, - spyrėsi jis. 

Ji truktelėjo pečiais. 

- Paklausk Kiaros, - ir vėl palinko prie savo užrašų. 

Paliktas plūsti juos vienas Brunetis nusprendė taip ir padaryti 
rytojaus dieną. Užvertė knygą, padėjo į šoną ir iš krūvelės prie sofos 
pasiėmė kitą. Įsitaisė su Juozapo Žydų karo istorija ir tik prisikasė 
iki aprašymo, kaip imperatorius Vespasianis apgulė Jeruzalę, kai sus- 
kambo telefonas. 

Ištiesė ranką iki gretimo mažo staliuko ir pakėlė ragelį. 

- Brunetis, - pasakė. 

- Pone, čia Miotis. 

— Taip, Mioti, kas nutiko? 

- Pamaniau, kad turiu paskambinti jums. 

— Dėl ko, Mioti? 


153 


- Vienas iš tų žmonių, kuriuos jūs su Vianelu aplankėte, mirė, 
pone. Dabar aš čia. 

- Kas toks? 

- Sinjoras da Prė. 

- Kas atsitiko? 

— Mes nelabai žinome. 

— Ką čia kalbi - nežinote? 

- Gal geriau jūs ateikite ir pasižiūrėkite, pone. 

- Kur jūs? 

- Mes jo namuose, pone. Čia prie... 

Brunetis nukirto: 

- Žinau kur. Kas įvyko? 

- Apartamente apačioje per lubas ėmė sunktis vanduo, tai kai- 
mynas nuėjo pasižiūrėti, kas negerai. Turėjo raktus, tad pats atsira- 
kino ir rado da Prė ant vonios kambario grindų. 

— Ir? 

- Panašu, kad jis krito ir nusilaužė sprandą, pone. 

Brunetis laukė dar paaiškinimų, tačiau nieko nesulaukęs pasakė: 

- Paskambink daktarui Ricardžiui. 

- Jau paskambinau, pone. 

- Gerai. Susitiksim maždaug po dvidešimties minučių, - Bru- 
netis padėjo ragelį ir atsigręžė į Paulą, kuri nebeskaitė, bet smalsavo 
sužinoti, kokia kita ką tik išklausyto pokalbio dalis. - Da Prė. Nukri- 
to ir nusilaužė sprandą. 

- Kuprelis? 

- Taip. 

— Vargšelis, kaip baisiai nepasisekė, - iškart atsakė ji. 

Brunečiui prireikė daugiau laiko atsipeikėti, o kai atsipeikėjo, pa- 
svarstė apie jų būdo ir profesijų skirtumus. 

- Turbūt. 

Paula nekreipė į tai dėmesio ir pasižiūrėjo į laikrodį. 

- Jau beveik vienuolika. 

Brunetis numetė Juozapą ant šv. Benedikto ir atsistojo. 

- Tai susitiksime ryte. 

Paula palietė jo plaštaką. 

— Užsirišk šaliką, Gvidai. Šį vakarą šalta. 

Jis pasilenkė ir pabučiavo ją į viršugalvį, pasiėmė apsiaustą, nepa- 
miršo pasiimti šaliko ir išėjo iš namų. 

Atėjęs į da Prė namus rado uniformuotą policininką, stovintį 
gatvėje priešais laukujes duris. Pažinęs Brunetį pareigūnas atidavė 
pagarbą ir paklaustas atsakė, kad daktaras Ricardis jau atėjo. 

Laiptų viršuje tiesiog apartamento tarpduryje stovėjo kitas uni- 
formuotas pareigūnas Korsaras. Atidavė pagarbą Brunečiui ir žengė 
į šoną. 

- Daktaras Ricardis viduje, pone. 

Brunetis įėjo ir nužingsniavo į buto gilumą, kur buvo matyti 
šviesa ir girdėjosi vyrų balsai. Įžengė greičiausiai į miegamąjį ir pa- 
matė prie sienos žemą lovą, kone tokią pat mažą, kaip kūdikio lovelė. 
Žiūrėdamas per kambarį įžengė į kažką minkšto ir skysto. Išsyk su- 
stojo vietoje ir šūktelėjo: 

- Mioti! 

Jaunasis pareigūnas akimirksniu atsirado tarpdury tolimame 
kambario gale. 

— Ką, pone? 

— Uždek šviesą. 

Miotis uždegė, ir Brunetis pasižiūrėjo apačion į savo pėdas, veltui 
stengdamasis užgniaužti nesuvokiamą baimę, kad įžengė į kraują. 
Atsikvėpė su palengvėjimu išvydęs, kad tai tebuvo pro atviras vonios 
kambario duris atitekėjusiame vandenyje permirkęs kilimėlis. Tai iš- 
siaiškinęs toliau nužingsniavo per kambarį ir sustojo prie apšviesto 
tarpdurio, pro kurį sklido žmonių bruzdesys. 

Įėjęs vidun pamatė, kaip jau buvo matęs daugybę kartų, daktarą 
Ricardį, pasilenkusį virš gulinčio žmogaus kūno. 

Išgirdęs už savęs šnaresį daktaras Ricardis atsistojo. Tiesė ranką, 


155 


tada atitraukė nusimauti plonos guminės pirštinės, kurią mūvėjo. 
Vėl padavęs ranką pasakė: 

- Buona sera, Gvidai. 

Nenusišypsojo, ir net jei būtų nusišypsojęs šypsena mažai būtų 
pakeitusi jo asketiškai griežtą veidą. Pernelyg dažnas buvimas prie 
įvairiausių formų smurtinių mirčių, regis, nutrynė audinius nuo 
nosies ir skruostų, tarsi išskaptavo veidą iš marmuro, ir kiekviena 
mirtis nusinešdavo dar po vieną mažutytę dalelę. 

Ricardis žingtelėjo į šalį leisdamas Brunečiui pamatyti gulintį 
apačioje mažutį kūną. Atrodė, kad da Prė, miręs dar mažesnis, guli 
po milžinų kojomis. Gulėjo ant nugaros smarkiai į vieną šoną už- 
laužta galva, tačiau nesiekiančia grindų, tarsi koks aprengtas vėžlys, 
padykusių berniūkščių apverstas ir paliktas ant savo kiauto. 

- Kas atsitiko? - paklausė Brunetis. Klausdamas pastebėjo, kad 
Ricardžio kelnės nuo kelio iki atvarto permirkusios ir kad stovint 
pusę centimetro vandenyje, kuris telkšojo ant grindų aplinkui juos, 
baigia permirkti jo paties batai. 

- Panašu, kad jis paleido vandenį į vonią ir paslydo ant grindų, - 
Brunetis pasižiūrėjo. Vonia buvo tuščia, vanduo nebebėgo. Apvalus 
juodos gumos kamštis gulėjo ant vonios krašto. 

Brunetis vėl dirstelėjo į mirusį žmogų. Jis buvo apsirengęs eilute 
ir pasirišęs kaklaraištį, bet neavėjo batų ir nemūvėjo net kojinių. 

- Paslydo basa koja ant plytelių? - paklausė. 

- Panašu, kad taip, - atsakė Ricardis. 

Brunetis išėjo iš vonios, o atlikęs savo darbą Ricardis išsekė iš 
paskos. Brunetis apsidairė po miegamąjį, nors nenutuokė, ko ieško. 
Pamatė tris langus, nakčiai užtrauktas užuolaidas, kelis paveikslus 
ant sienų, atrodančius tarsi būtų ten pakabinti prieš kelis dešimtme-“ 
čius ir daugiau nė nepastebėti. Storas giminės persiškas kilimas dabar 
buvo pažliugęs, išblukusiomis spalvomis. Raudonas šilkinis chalatas 
gulėjo ant lovos kojūgalio, o po juo kaip tik toje vietoje, kur siekė 
vanduo, Brunetis pamatė mažučius da Prė batus, dailiai pastatytus 

vieną prie kito, tamsias kojines sulankstytas ir padėtas ant viršaus. 

Brunetis perėjo per kambarį ir pakėlė batus. Laikydamas kojines 
ir pakulnių oda blizgėjo ir buvo švari kaip visada, jei batai avimi tik 
viduje. Vienintelis avėjimo ženklas buvo dvi pilkos vaikščiojimo 
žymės ant išorinių pakulnių pakraščių. Jis pastatė batus atgal ir ant 
viršaus uždėjo kojines. 

— Niekada nemačiau, kad kas nors taip mirtų, - pasakė Ricardis. 

- Ar nerodė kartais filmo ar ko prieš keletą metų apie žmogų, 
sergantį ta liga, nuo kurios atrodai kaip dramblys? Ar jis nemirė ši- 
taip? 

Ricardis papurtė galvą. 

- Nesu matęs. Skaičiau apie tokius dalykus, bent jau apie tai, kaip 
pavojinga tokiems žmonėms nukristi. Bet paprastai jie tik susilaužo 
stuburą, - Ricardis nutilo ir nukreipė į šalį akis, o Brunetis laukė, 
manydamas, kad jis mintyse naršo medicinos literatūrą. Po kelių 
akimirkų Ricardis pratarė: - Ne, klystu. Taip nutinka. Nedažnai, ta- 
čiau nutinka. 

- Na, gal čia jūs rasite kai ką visai kitokio, kad jūsų vardas pakliū- 
tų į medicinos vadovėlius, - monotoniškai pasakė Brunetis. 

— Gal, - atsiliepė Ricardis eidamas prie savo juodojo gydytojo 
lagaminėlio, stovinčio ant stalo prie durų. Įmetė gumines pirštines ir 
spragtelėjęs uždarė. - Imsiuos jo ryte pirmiausia, Gvidai, bet turbūt 
negalėsiu pasakyti jums ko nors, ko nežinau dabar. Sprandas lūžo, 
kai jis krisdamas atlošė galvą. 

— Ar mirė iš karto? 

2 Taip turėjo būti. Lūžis švarus. Turėjo išsigąsti krisdamas ant 
nugaros, bet net prieš pajusdamas kokį nors skausmą jau buvo nu- 
miręs. 

Brunetis linktelėjo. 

- Ačiū, Etore. Paskambinsiu jums. Jei kartais aptiktumėte dar ką 
nors. 

- Po vienuoliktos, - pasakė daktaras ir vėl padavė ranką. 

Brunetis ją paspaudė, ir daktaras išėjo iš kambario. Brunetis 
nugirdo tylius balsus, kai Ricardis kažką pasakė Miočiui, o paskui 
išgirdo, kaip užsidarė laukujės apartamento durys. Miotis atėjo į 
miegamąjį, o jam iš paskos įžengė Foskolas ir Pavezė, vyrai iš labo- 
ratorijos. 

Brunetis linktelėjo jiems ir pasakė: 

— Man reikia visų atspaudų, kokius tik aptiksite, ypač vonios 
kambaryje, o labiausiai aplink vonią. Ir nuotraukų iš visų kampų, - 
paėjo į šoną, kad vyrai pamatytų, kas už jo guli. 

Pavezė perėjo kambarį, pastatė savo foto rinkinį sausame kampe 
ir išėmęs trikojo dalis ėmė jį surinkinėti. 

Brunetis atsiklaupė visiškai nekreipdamas dėmesio į vandenį. 
Perkėlė visą svorį ant abiejų rankų, pasilenkė į priekį ir pasukęs 
durų. 

- Jei surastum plaukų džiovintuvą, - pasakė Foskolui, - gal galėsi 
čia išdžiovinti tą vandenį - nešluostyk jo - ir tada padaryk kelias pa- 
viršiaus nuotraukas čia, - jis mostelėjo plačiu ratu apimdamas visą 
plotą. 

- Kam, pone? - paklausė fotografas. 

- Noriu pasižiūrėti, ar čia yra batų dryžių, kokių ženklų, kad jį 
nutempė į vonią. 

— Net šitaip, ką, pone? - paklausė Pavezė sukdamas varžtus, lai- 
kiusius kamerą ant trikojo viršaus. 

Užuot atsakęs Brunetis parodė keletą blankių žymių, vos įžiūri- 
mų po plonu vandens sluoksniu. 

- Čia. Ir čia. 

- Padarysiu, pone. Nesirūpinkite. 

- Ačiū, - pasakė Brunetis ir atsistojęs atsisuko į Miotį. - Gal turi 
porą pirštinių? Pamiršau atsinešti. 

Miotis įkišęs ranką į švarko kišenę išėmė plastikinę pakuotę su 

pirštinėmis. Atplėšė, atidarė ir padavė Brunečiui. Kol šis jas movėsi, 
Miotis išsiėmė kitą porą ir padarė tą patį. 

- Jei pasakytumėt man, ko ieškome, pone... 

— Nežinau. Bet ko, dėl ko galėtų atrodyti, kad kažkas su juo taip 
pasielgė arba kad turėjo tam priežastį, - Brunečiui patiko, kad Mio- 
tis nepakomentavo, jog paaiškinimas nelabai panašus į atsakymą į 
jo klausimą. 

Brunetis nuėjo į svetainę ir atidžiai apžvelgė kambarį, kuriame 
kalbėjosi su da Prė. Mažutės tabakinės tebestovėjo ant visų pavir- 
šių. Jis nuėjo prie komodos ir atidarė viršutinį stalčių tarp dvie- 
jų durelių. Jame rado dar tabakinių, kai kurios buvo suvyniotos į 
atskirus vatos gniužulėlius kaip keturkampiai kiaušiniai lizdeliuo- 
se albinosuose. Kitame jų gulėjo dar daugiau, trečiajame taip pat. 
Apatiniame stalčiuje buvo dokumentai. Ant viršaus buvo dailus 
abakos spalvos aplankas su popieriais, sudėtais kone kariška tvar- 
ka, tačiau po apačia buvo daug krūvelių dokumentų, sumestų kaip 
pakliuvo, nė vienas neįdėtas į jokį aplanką; vieni gulėjo gerąja puse 
į apačią, kiti atversti, kai kurie sulankstyti į keturias dalis, kiti per- 
lenkti pusiau. Brunetis iškėlė aplanką ir palaidus popierius iš stal- 
čiaus, bet tada pamatė, kad nėra tuščio paviršiaus jiems pasidėti; 
visur stovėjo tabakinės. | 

Galiausiai jis apsisprendė nusinešti juos į virtuvę ir paskleisti ant 
ten buvusio medinio stalo. Visiškai nieko, kas būtų Brunetį nustebi- 
nę; abakos aplanke gulėjo kopijos laiškų, kuriuos da Prė siuntė anti- 
kvarinių daiktų prekeiviams ir privatiems savininkams klausdamas 
apie tabakinių amžių, gamybos vietą ir kainą. Po jais buvo, regis, ke- 
lių šimtų tabakinių, kartais parduotų urmu po dvidešimt ar daugiau, 
sąskaitos. 

Padėjęs aplanką į šalį ėmėsi kitų popierių, tačiau jei ir tikėjosi 
tarp jų surasti kokią nors da Prė mirties užuominą ar priežastį, tai 
nusivylė. Ten buvo elektros sąskaitos, laiškas nuo pirmesnio da Prė 
turto savininko, skrajutė iš Vičenzos baldų parduotuvės, laikraščio 

straipsnis apie ilgalaikio aspirino vartojimo poveikį ir informacinis 
lapelis, vardijantis šalutinius skirtingų analgetikų poveikius. 

Klausydamasis laboratorijos technikų kitame kambaryje kelia- 
mų garsų ir lydimas protarpinių šviesos blyksnių jiems fotografuo- 
jant kūną, Brunetis sutelkė savo dėmesį į miegamąjį ir virtuvę, kur 
visai nerado nieko, kas rodytų ką nors grėsmingesnio už neatsargų 
nelaimingą atsitikimą. Miočiui, kuris rado dėžę išmestų žurnalų su 
laikraščiais, pasisekė lygiai tiek pat. 

Kelios minutės po pirmos ligoninės sanitarams buvo leista išnešti 
kūną, o apie antrą kriminalistų komanda baigė darbą. Brunetis sten- 
gėsi padėti į vietą visus popierius ar daiktus, kuriuos jiedu su Miočiu 
pajudino akylai žvalgydamiesi po butą, tačiau nenumanė, kur dėti 
nesuskaičiuojamas dėžutes, nuo kurių buvo paimti atspaudai, kurios 
buvo pakeltos, pastumtos, pastatytos ant grindų. Galiausiai jis pasi- 
davė ir nusimovęs pirštines liepė Miočiui padaryti tą patį. 

Kai kriminalistų komanda pamatė, kad Brunetis pasirengęs iš- 
eiti, jie susirinko savo krepšius, kameras, lagaminėlius ir šepetukus, 
džiaugdamiesi baigę ir galintys pabėgti nuo šių baisių dėžučių, pri- 
vertusių juos taip ilgai dirbti. 

Brunetis uždelsė tik tiek, kad pasakytų Miočiui nesirūpinti ateiti 
į kvestūrą iki dešimtos, nors ir žinojo, kad jaunuolis ten bus aštuntą, 
jei ne anksčiau. 

Lauke šią gūdžiausią, drėgniausią nakties valandą ant veido 
jam gulė rūkas. Apsivyniojęs šaliką aplink kaklą jis žingsniavo at- 
galį Akademijos stotelę, bet ten nuėjęs pamatė, kad pavėlavo į laivą 
dešimt minučių, tad kitas atplauks tik po keturiasdešimt minučių. 
Jis nutarė pasivaikščiodamas apeiti ratą pro San Barnabo campo, 
pro aklinai uždarytus universiteto vartus ir toliau pro Goldonio 
namus, irgi nakčiai nuleistomis grotomis. Nesutiko nieko, kol pa- 
siekė San Polo campo, kur sargas žalia liemene suko vėlyvą ratą su 
greta klusniai einančiu vokiečių aviganiu. Abudu vyrai prasilenk- 
dami linktelėjo; šuo nekreipė į Brunetį dėmesio tempdamas savė 

šeimininką namo ir į šilumą. Priėjęs perėją, vedusią iš campo, jis 
išgirdo kaip tyliai kažkas suteliuškavo. Ant tilto pažvelgė žemyn 
į vandenį ir pamatė iš lėto tolyn plaukiančią ilgauodegę žiurkę. 
Brunetis ūmiai sušvilpė, bet žiurkė kaip ir šuo nekreipė į jį jokio 
dėmesio ir toliau lėtai yrėsi namo ir į šilumą. 

Keturioliktas skyrius 


Prieš nueidamas į kvestūrą kitą rytą Brunetis stabtelėjo prie da Prė 
namo ir pasikalbėjo su Luidžiu Venturiu, kaimynu, kuris rado da 
Prė kūną. Iš jo Brunetis nesužinojo nieko daugiau, ko nebūtų suži- 
nojęs paskambinęs telefonu: da Prė turėjo mažai draugų; labai retai 
sulaukdavo lankytojų, ir Venturis nenumanė, kas jie tokie; o vienin- 
telė da Prė giminaitė, apie kurią šis kada nors kalbėjo, buvo pussese- 
rės dukra, gyvenusi kažkur netoli Veronos. Praeitą vakarą Venturis 
negirdėjo ir nematė visai nieko neįprasta, kol per jo virtuvės lubas 
nepradėjo sunktis vanduo. Ne, da Prė niekada nekalbėjo apie jokius 
priešus, kurie būtų norėję jam pakenkti. Venturis keistai pasižiūrė- 
jo į Brunetį, kai tas uždavė šį klausimą, tad Brunetis pasiskubino jį 
užtikrinti, kad policija paprasčiausiai turi atmesti šią neįtikimą ga- 
limybę. Ne, nė vienas vyras neturėjo įpročio atidaryti duris pirmiau 
neišsiaiškinęs, kas už jų stovi. Tolesni klausimai atskleidė, kad sinjo- 
ras Venturis beveik visą vakarą per televiziją žiūrėjo futbolo rungty- 
nes ir vienintelį kartą pagalvojo apie da Prė arba apie tai, kas galėjo 
nutikti jo bute, kai nuėjęs į virtuvę pasidaryti puodelio Orzoro kavos 
prieš miegą pamatė per sieną bėgantį vandenį, tad nuėjo pasižiūrėti, 
kas negerai. 

Ne, nepasakysi, kad abu vyrai būtų draugavę. Sinjoras Venturis 
buvo našlys; da Prė nevedęs. Tačiau to, kad abu gyveno tame pačia- 
me name, užteko patikėti vienas kitam raktus, vis dėlto nė vienam 
niekada, išskyrus praeitą naktį, neprireikė jais pasinaudoti. Brunetis 
ne tik nieko naujo nesužinojo iš Venturio; jis įsitikino, kad nebėra 
ko sužinoti. 

Tarp da Prė namuose į stalčių sukištų popierių buvo keli advo- 
kato laiškai su biuro Dorsodure adresu, ir Brunetis jam paskambino 
vos atėjęs į savo kabinetą. Advokatas girdėjo, kaip Venecijos žmonės, 
regis, visada nugirsta, apie da Prė mirtį ir mėgino pranešti jo pusse- 
serės dukrai. Tačiau ji jau savaitė kaip išvykusi į Torontą su savo vyru 
ginekologu, nuvažiavusiu tenai į tarptautinę konferenciją. Advokatas 
pasakė, kad toliau mėgins su ja susisiekti, tačiau nieku būdu nebuvo 
tikras, kad ši naujiena privers ją sugrįžti į Italiją. 

Paprašytas advokatas negalėjo suteikti Brunečiui apie da Prė be- 
veik jokios informacijos. Jis buvo jo advokatu daug metų, tačiau jie- 
du niekada nebuvo vienas kitam kuo nors daugiau kaip patikėtinis 
ir klientas. Jis beveik nieko nežinojo apie da Prė gyvenimą, tačiau 
paklaustas surizikavo pasakyti, kad turto vertė, be apartamento, bus 
visiškai nedidelė: da Prė beveik viską investavo į tabakines, o jas pa- 
liko Korero muziejui. 

Paskambino į Ricardžio kabinetą ir nė nespėjo paklausti, kai pa- 
tologas pasakė: 

- Kairėje smakro pusėje yra nedidelė mėlynė kaip ir ant nugaros. 
Abi atitinka kritimą. Sprandas lūžo jam nukritus, kaip sakiau jums 
praeitą vakarą. Jis mirė akimirksniu. 

- Bet jį galėjo partrenkti ar pastumti? 

- Įmanoma, Gvidai. Bet negalite norėti, kad aš taip pasakyčiau, 
bent jau oficialiai. 

Brunetis per daug gerai tą žinojo, kad ginčytųsi, todėl padėkojo 
gydytojui ir padėjo ragelį. 

Fotografas Brunečiui paskambinus pasiūlė ateiti į laboratoriją ir 
pažiūrėti pačiam. Atėjęs Brunetis pamatė keturias dideles nuotrau- 
kas, dvi spalvotas, o dvi juodas ir baltas, prisegtas prie kamščiame- 
džio lentos ant tolimosios laboratorijos sienos. 

Perėjo per patalpą ir sustojo priešais nuotraukas. Žiūrinėjo pri- 
kišdamas galvą arčiau ir arčiau. Kai jau buvo taip arti, kad kone pri- 
silietė nosimi, vienos nuotraukos apatinėje kairėje dalyje pamatė 

dvi neaiškias lygiagrečias linijas. Padėjo pirštą ant linijų ir atsisuko 
į Pavezę. 

- Šitos? 

- Taip, - atsakė fotografas ir priėjęs atsistojo greta. Pieštuko galu 
su pritvirtintu trintuku atsargiai pastūmė Brunečio pirštą į šoną ir 

— Batų žymės? - paklausė Brunetis. 

- Gal. Bet gali būti nuo daugelio dalykų. 

— Patikrinote batus? 

- Foskolas patikrino. Užkulniais braukta, bet daug kur. 

— Yra vilčių, kad batų žymės sutaps su šiomis? 

Pavezė papurtė galvą. 

— Ne tiek, kad ką nors įtikintų. 

- Bet jį galėjo nutempti į vonią? 

- Taip, - pasakė Pavezė, bet lygiai taip pat greitai pridūrė: - Bet ir | 
daugybę kitų dalykų. Lagaminą. Kėdę. Dulkių siurblį. 

— Kas tavo manymu, čia yra, Paveze? 

Prieš atsakydamas Pavezė pieštuko galu pabaksnojo į nuotrau- 
ką. 

- Žinau tik tiek, kiek matyti nuotraukoje, pone. Dvi lygiagrečios 
linijos ant grindų. Gali būti nuo bet ko. 

Brunetis žinojo, kad nieko geriau iš fotografo jis nebeišpeš, tad 
padėkojo jam ir grįžo į kabinetą. 

Atėjęs pamatė du sinjorinos Eletros ranka parašytus raštelius. 
Pirmasis sakė, kad kažkokia Stefanija prašė paskambinti. Kitas pra- 
nešė, kad sinjorina Eletra turi informacijos „kunigo klausimu“. Ir 
viskas. 

Brunetis surinko Stefanijos telefono numerį ir vėl sulaukė links- 
mo pasisveikinimo, reiškiančio, kad nekilnojamojo turto rinkoje 
reikalai stovi. 

— Čia Gvidas. Jau pardavei tą butą Kanaredže? 

Stefanijos balsas sušilo. 

- Jie pasirašys dokumentus rytoj po pietų. 

- O uždegei žvakutes nuo acgua alta? 

- Gvidai, jei manyčiau, kad tai sulaikytų vandenį įlankoje, kol tie 
popieriai bus pasirašyti, nuropočiau į Lurdą. 

— Taip blogai? 

— Nė neklausk. 

- Parduodi jį vokiečiams? - paklausė jis. 

- Ja. 

- Sehr gut, - atsakė Brunetis. - Radai ką nors apie tuos butus? 

- Taip, bet nieko itin įdomaus. Visi trys buvo keletą mėnesių par- 
duodami, bet viską komplikavo tai, kad savininkas Kenijoje. 

- Kenijoje? Maniau, kad Turine. Toks adresas testamente. 

- Tas irgi gali būti teisybė, tačiau Kenijoje jis gyvena pastaruo- 
sius septynerius metus, tad nebeturi gyvenamosios vietos Venecijo- 
je. Viskas virto mokesčių košmaru ir niekas nenori tvarkyti tų butų, 
ypač šioje rinkoje. Nenorėtum nė girdėti, kas čia per painiava. 

Ne, pamanė Brunetis, tikrai nenorėčiau; užteko sužinoti, kad sa- 
vininkas Kenijoje jau septyneri metai. 

Stefanija paklausė: 

- Ar to užtenka... - bet jos balsą pertraukė telefono skambutis 
jos kabinete. - Čia kita linija. Turiu atsiliepti, Gvidai. Melskis, kad 
biznis pavyktų. 

- Melsiuos. Ir ačiū, Stefe. Auf Wiedersehen. 

Ji nusijuokė ir išsijungė. 

Jis išėjo iš kabineto ir nulipo laiptais į sinjorinos Eletros kam- 
barį. Toji pakėlė galvą jam įėjus ir šyptelėjo. Brunetis pamatė, kad 
ji vilki griežtą juodą kostiumėlį aukšta apykakle. Viršuje visai kaip 
iš po atlapų šviečianti dvasininko apykaklė puikavosi siaura baltos 
medvilnės, išbalintos iki akinamo baltumo, juostelė. 

- Jūs taip suprantate vienuolišką paprastumą? - paklausė Brune- 
tis, pamatęs, kad kostiumėlis pasiūtas iš neapdoroto šilko. 

— A, šitas, - tarstelėjo ji, tarsi lauktų kitos labdaros kampanijos, 

kad tik galėtų juo atsikratyti. - Bet koks panašumas į liturginius dra- 
bužius visiškai atsitiktinis, užtikrinu jus, komisare, — ištiesė ranką 
per stalą, paėmė kelis popieriaus lapus ir padavė jam. - Kai perskai- 
tysite, esu tikra, suprasite mano norą, kad būtų atsitiktinis. 

Jis paėmė popierius ir perskaitė dvi pirmąsias eilutes. 

- Tėvas Lučianas? - paklausė. 

— Tas pats. Daug keliaujantis žmogus, kaip pamatysite, - ji nusi- 
suko prie kompiuterio, palikdama Brunetį skaityti lapus. 

Pirmame puslapyje buvo trumpa Lučiano Benevento, gimusio 
Pordenonėje prieš keturiasdešimt septynerius metus, istorija. Nuro- 
dyta, kur mokėsi, ir tai, kad į seminariją įstojo septyniolikos. Tada 
buvo tarpas, greičiausiai, kol įgijo kunigo išsilavinimą, tačiau do- 
kumentų pabaigoje pridėta mokyklos ataskaita nerodė, kad jis būtų 
buvęs pavyzdingas studentas. 

Dar studijuodamas seminarijoje Lučianas Beneventas atsidūrė 
vadovybės dėmesio centre, kai įsivėlė į tvarkos pažeidimą traukiny- 
je; tvarkos pažeidimas susijęs su mergaite, kurios motina paliko ją su 
seminaristu ir nuėjo į kitą vagoną nusipirkti sumuštinių. Kas nutiko, 
kol jos nebuvo, taip ir liko neaišku, o kilęs sąmyšis aiškintas mažos 
mergaitės vaizduote. 

Po ordinacijos prieš dvidešimt trejus metus tėvas Lučianas buvo 
paskirtas į nedidelį miestelį Tirolyje, kur išbuvo trejetą metų, perkel- 
tas, kai katekizmo mokinės, dvylikametės mergaitės tėvas ėmė pasa- 
koti miestelio gyventojams keistas istorijas apie tėvą Lučianą ir tai, 
kokius klausimus jis uždavinėja jo dukrai per išpažintį. 

Kita paskyrimo vieta buvo pietuose ir ten jis išdirbo septynerius 
metus, kol buvo išsiųstas į namus, Bažnyčios išlaikomus problemų 
turintiems kunigams. Tėvo Lučiano problemos pobūdis nebuvo at- 
skleistas. 

Metus ten praleidęs tėvas Lučianas paskirtas į nedidelę parapiją 
Dolomitinėse Alpėse, kur tarnavo penkerius metus niekuo nepasi- 
žymėdamas, vadovaujamas pastoriaus, kurio griežtoms taisyklėms, 

pasakojama, lygių nebuvo visoje Šiaurės Italijoje. Po pastoriaus mir- 
ties tėvas Lučianas pats tapo pastoriumi, tačiau praėjus dvejiem me- 
tams perkeltas iš to kaimelio, manoma, pašalintas „ramybės drums- 
tėjo mero komunisto“. 

Iš ten tėvas Lučianas buvo nusiųstas į mažą bažnytėlę Treviso 
priemiesčiuose, kur išbuvo metus ir tris mėnesius ir prieš metus 
buvo perkeltas į San Polo bažnyčią, iš jos sakyklos dabar pamoksla- 
vo ir iš jos buvo siųstas dėti savo įnašą į miesto jaunuomenės religinį 
švietimą. 

- Kaip jūs visa tai gavote? - paklausė Brunetis baigęs skaityti. 

- Dievo kelių daug ir jie nežinomi, komisare, - toks buvo jos 
ramus atsakymas. 

- Šį kartą aš rimtai, sinjorina. Norėčiau žinoti, kaip gavote šią 
informaciją, - atrėmė jis neatsakydamas į jos šypseną. 

Ji akimirką pasvarstė. 

- Turiu draugą, kuris dirba patriarcho raštinėje. 

— Dvasiškį? 

Ji linktelėjo. 

- Kuris sutiko jums ją duoti? 

Ji vėl linktelėjo. 

- Kaip jums pavyko, sinjorina? Įsivaizduoju, kad tokią informa- 
ciją jie geriau norėtų saugoti nuo pasauliečių akių. 

- Aš manau taip pat, komisare, - suskambo jos telefonas, tačiau 
ji nepasijudino atsiliepti. Po septynių signalų jis nutilo. - Jis turi ro- 
maną su mano drauge. 

- Aišku, - tarstelėjo jis. - O jūs pasinaudojote tuo kaip šantažu. 

— Na. Visiškai ne. Jis jau keletą mėnesių nori mesti, tiesiog išeiti ir 
pradėti dorai gyventi. Bet mano draugė įtikino jį ten pasilikti. 

- Patriarcho raštinėje? 

Ji linktelėjo. 

— Kaip dvasininkui? 

Vėl linktelėjo. 

- Tvarkytis su tokiais jautriais dokumentais ir pranešimais, 
kaip šie? 

- Taip. 

- Kokiais tikslais jūsų draugė nori, kad jis ten liktų? 

— Nenorėčiau jums sakyti, komisare. 

Brunetis nutarė nekartoti savo klausimo, tačiau nutarė nesitrauk- 
ti ir nuo jos stalo. 

- Tai, ką jis daro, - ne kriminalas, - pagalvojo, ką pasakiusi, ir 
pridūrė. - Visiškai priešingai. 

— Manau, kad man reikia tiksliai žinoti, sinjorina. 

Pirmą kartą per tuos kelerius kartu pradirbtus metus sinjorina 
pasižiūrėjo į Brunetį atvirai nepritardama. 

- Ojeigu duočiau jums žodį? - paklausė. 

Prieš atsakydamas Brunetis pažvelgė į popierius savo rankose, 
prastai padarytas originalių dokumentų fotokopijas. Labai išskydęs, 
tačiau vis dar įžiūrimas viršuje buvo matyti Venecijos patriarcho 
antspaudas. 

Brunetis pakėlė akis. 

- Nemanau, kad to prireiks, sinjorina. Lygiai taip suabejočiau 
savimi. 

Ji nenusišypsojo, tačiau įtampa iš jos kūno ir balso atslūgo. 

- Ačiū, komisare. 

- Kaip manote, ar jūsų draugas galėtų gauti informaciją apie dva- 
sininką, kuris yra ordino narys, o ne parapijos kunigas? 

- Jei pasakytumėte man jo pavardę, jis tikrai pamėgintų. 

- Pijus Kavaletis, jis šv. Kryžiaus ordino narys. 

Ji užsirašė pavardę ir pakėlė akis. 

— Dar ką nors, pone? 

- Yra dar vienas dalykas. Girdėjau gandus apie grafienę Krivo- 
ni, - kadangi sinjorina Eletra buvo venecijietė, Brunečiui nereikėjo 
paaiškinti, kokius gandus. - Ir kunigą. Nežinau, kas jis toks, bet no- 
rėčiau, kad jūsų draugas pasižiūrėtų, ar gali ką išsiaiškinti. 

- Negalėsiu jam perduoti, kol nepamatysiu, bet turėčiau su juo 
susitikti šį vakarą per vakarienę. 

- Jūsų draugės bute? - paklausė Brunetis. 

- Taip. Mes niekada tokių dalykų neaptarinėjame telefonu. 

- Būgštaujate, kad jam tai gali pakenkti? - paklausė Brunetis ne 
visai tikras, ar rimtai vertina savo pastabą. 

- Iš dalies, - atsakė ji. 

— O kodėl dar? 

- Būgštaujame, kas gali nutikti mums. 
niūrus. 

- Tikite tuo, sinjorina? 

- Ta organizacija niekada nebuvo maloninga savo priešams. 

— Ojūs išties esate priešė? 

- Visa savo širdimi. 

Brunetis jau ketino klausti kodėl, bet susilaikė. Ne todėl, kad ne- 
norėjo žinoti - visiškai priešingai - tiesiog nenorėjo pradėti disku- 
tuoti šia tema dabar ir dar kambaryje priešais duris, pro kurias bet 
kurią akimirką galėjo išeiti vicekvestorius Pata. Todėl tepasakė: 

- Būčiau labai dėkingas jūsų draugui už bet kokią man suteiktą 
informaciją. 

Telefonas vėl suskambo, ir šį kartą ji pakėlė ragelį. Paklausė, kas 
kalba, o tada paprašė minutėlę nedėti ragelio, kol ji kompiuteryje 
atsidarys bylas. 

Brunetis jai linktelėjo ir nešdamasis popierius rankoje grįžo į 
savo kabinetą. 

Penkioliktas skyrius 


Ir čia, mąstė Brunetis eidamas atgal į savo kabinetą, žmogus, kuriam 
visai nieko nenumanydamas jis patikėjo religinį Kiaros lavinimą. 
Negalėtų pasakyti, kad jiedu tą padarė drauge, nes Paula iš pat pra- 
džių aiškiai pasakė nenorinti visame tame dalyvauti. Jis žinojo, kad 
ji prieštarauja tokiam sumanymui dar vaikams vos pradėjus lankyti 
pradinę mokyklą, tačiau iš karto atsisakius tikybos pamokų, sociali- 
nes pasekmes būtų turėję iškęsti patys vaikai, o ne už juos sprendimą 
padarę tėvai. Kur toks vaikas, kurio tėvai atsisakė tikybos pamokų, 
dėtųsi, kol jo bendraamžiai mokytųsi katekizmo ir šventųjų gyveni- 
mų? Kas būtų vaikui, kuris neprisidėtų prie Pirmosios Komunijos ar 
Sutvirtinimo sakramento suteikimo apeigų? 

Brunetis prisiminė pastaraisiais metais antraštėse dažnai mir- 
gėjusį teisinį procesą, kilusį dėl nepriekaištingai garbingos bevaikės 
gydytojo ir advokatės poros. Aukščiausias Turino teismas atmetė jų 
prašymą leisti įsivaikinti vaiką, kadangi abudu buvo ateistai; buvo 
nuspręsta, kad šie žmonės nebus tinkami tėvai. 

Jis juokėsi iš tų airių kunigų Dubline, lyg Airija būtų kokia Tre- 
čiojo Pasaulio šalis mirtiname primityvios religijos gniaužte, tačiau 
ir čia jo paties šalyje, jei tik nesi abejingas, aiškiai matyti tokio paties 
gniaužto ženklų. 

Nebuvo tikras, ką daryti su tėvu Lučianu, nes žinojo, kad neturi 
jokio teisinio pagrindo. Žmogus niekada nebuvo teistas, ir Brune- 
tis spėjo, kad neįmanoma ką nors rasti buvusiose jo parapijose, kad 
atvirai prieš jį pasisakytų. Užkratas, kad su juo kovotų, buvo per- 
duotas kitiems žmonėms, tai gana natūralus atsakas, ir tie, kurie jo 

atsikratė, tikrai tylės jau vien todėl, kad būtų tikri, jog jis nebegrįš. 

Brunetis žinojo, kad ši visuomenė pasirinko smagų požiūrį į sek- 
sualinį priekabiavimą, laikydama jį tik šiek tiek viršyta vyriška ais- 
tra. Jam šis požiūris nebuvo priimtinas. Kokia terapija, spėliojo jis, 
buvo skiriama tokiems kunigams kaip tėvas Lučianas tuose namuo- 
se, į kuriuos jis buvo nusiųstas? Jei tėvo Lučiano charakteristika nuo 
tada, kai ten pagyveno, galėjo būti koks nors rodmuo, kad ir kokia 
terapija ten buvo skirta, ji nepasirodė veiksminga. 

Atsisėdęs vėl už savo stalo jis numetė popierius priešais. Kiek 
pasėdėjęs atsistojo ir nuėjo pasidairyti pro langą. Nepamatęs nieko 
įdomaus, grįžo prie stalo ir sudėjo į krūvą visus pranešimus ir doku- 
mentus, turėjusius ką nors bendra su Marija Testa ir visais įvykiais, 
kokiu nors būdu susijusiais su tuo, ką ji papasakojo jam tą ramią die- 
ną dabar jau prieš kelias savaites. Perskaitė juos visus kartkartėmis 
šį tą užsirašydamas. Pabaigęs kelias minutes paspoksojo į sieną, tada 
pakėlė ragelį ir paprašė, kad sujungtų su Miesto ligonine. 

Jo nuostabai jį be jokių trikdžių sujungė su budinčia greitosios 
pagalbos skyriaus slaugytoja, kuri jam prisistačius pasakė, kad „po- 
licijos pacientė“ perkelta į atskirą palatą. Ne, jos būklė nepasikeitė: 
ji tebėra be sąmonės. Taip, jeigu jis minutėlę palauktų, ji nueitų ir 
pakviestų policijos pareigūną, budintį prie jos durų. 

Pasirodė, kad tai Miotis. 

— Klausau, pone? - pasakė jis, kai Brunetis prisistatė. 

— Kas girdėti? 

— Nieko ir visai nieko. 

— Ką veiki. 

- Skaitau, pone. Tikiuosi, jūs nieko prieš. 

- Vis geriau negu žvalgytis į slaugytojas, manau. Kas nors buvo 
jos aplankyti? 

- Tik tas vyras iš Lido, Sasis. Daugiau niekas. 

— Kalbėjaisi su broliu, Mioti? 

— Taip, pone. Kaip tik praeitą vakarą. 

— O klausei apie kunigą? 

- Taip, pone. 

— Ir? 

- Na, iš pradžių jis nenorėjo nieko sakyti. Nežinau, ar todėl, kad 
nenori skleisti paskalų. Markas toks, pone, - paaiškino Miotis nely- 
ginant prašytų viršininko pakantumo tokiai būdo silpnybei. - Bet 
tada pasakiau jam, kad man tikrai reikia žinoti, ir jis pasakė, kad kal- 
bama - tik kalbama, pone, - kad jis susijęs su Opus Dei. Jis nežino 
nieko tvirtai, tik tiek, kad girdėjo. Suprantate, pone? 

- Taip, suprantu. Dar ką nors? 

— Na, ne, pone. Mėginau galvoti, ką jūs norėtumėte sužinoti, ko 
dar paklausite, kai papasakosiu, ir pamaniau, kad norėsite žinoti, ar 
Markas tomis kalbomis tiki, todėl ir paklausiau. 

— Ir? 

- Ir jis jomis tiki, pone. 

- Ačiū, Mioti. Eik skaityti toliau. 

- Ačiū, pone. 

— O ką ten skaitai? 

- Ouattroute, - pasakė jis, įvardydamas populiariausią automo- 
bilių žurnalą. 

- Aišku. Ačiū, Mioti. 

O, švenčiausias gailestingasis Jėzau ant kryžiaus, gelbėk mus vi- 
sus. Pagalvojęs apie Opus Dei Brunetis negalėjo susilaikyti mintyse 
nesukalbėjęs vienos iš mėgstamiausių savo motinos maldelių. Jei tik 
detektyve glūdėdavo kokia paslaptis, tai būdavo Opus Dei. Brunetis 
žinojo tik tiek, kad tai buvo kažkokia religinė organizacija, pusiau 
klerikalinė, pusiau pasaulietinė, visiškai ištikima popiežiui ir atsida- 
vusi tam tikram Bažnyčios galios ir valdžios atnaujinimo tikslui. Ir 
kai tik Brunetis pasvarstė, ką žino apie Opus Dei ir iš kur tai Žino, 
iš karto suprato, kad visiškai negali pasikliauti šiomis žiniomis. Jei 
egzistuoja slapta bendrija, iš tikro slapta, tada viskas, kas apie ją „Ži- 
noma, gali būti visiškai netiesa. 

Masonai su savo žiedais ir mentėmis, kokteilių padavėjų prijuos- 
tėlėmis Brunetį visada žavėjo. Informacijos apie juos jis turėjo mažai, 
tačiau visada laikė juos labiau nekenksmingais negu grėsmingais, ir 
jam teko prisipažinti, kad nemaža dalimi dėl to, jog pernelyg daž- 
nai matydavo, kaip juos nukenksmindavo nuostabus Stebuklingosios 
fleitos malonumas. 

Opus Dei buvo visiškai kitas reikalas. Apie juos jis žinojo dar ma- 
žiau - turėjo pripažinti, kad nežino apie juos beveik nieko - tačiau 
net pats pavadinimas dvelktelėjo šalčiu jam į nugarą. 

Pamėgino atsiriboti nuo kvailų prietarų ir pasistengė prisiminti 
ką nors, ką tiesiogiai buvo apie Opus Dei skaitęs arba girdėjęs, ką 
nors apčiuopiamo ir vertingo, tačiau nebuvo nieko. Pasijuto galvo- 
jantis apie čigonus, nes apie čigonus „žinojo“ maždaug tiek pat, kiek 
„žinojo“ apie Opus Dei: kad kažkas kartojosi, kažkas vyko, tačiau 
jokio vardo, jokios datos ar fakto. Galutinis rezultatas tebuvo paslap- 
ties šydas, bet kokios uždaros bendrijos skleidžiamas tiems, kas nėra 
jos nariai. 

Stengėsi prisiminti ką nors, iš ko galėtų gauti tikslios informaci- 
jos, tačiau neprisiminė nieko, išskyrus anoniminį sinjorinos Eletros 
draugą patriarcho raštinėje. Iš tiesų, jeigu Bažnyčia-užanty šildo gy- 
vatę, tai informacijos ir reikia ieškoti tame užantyje. 

Pažvelgė į jį, kai jis užėjo, nustebusi, kad vėl jį mato: 

- Klausau, komisare? 

— Turiu paprašyti jūsų draugo dar vienos paslaugos. 

— Taip? - paklausė ji siekdama bloknoto. 

— Opus Dei. 

Jos nuostaba - nieko, išskyrus labiau išplėstas akis - Brunečiui 
buvo akivaizdi. 

- Ką norėtumėte apie juos sužinoti, pone? 

- Kaip jie gali būti susiję su tuo, kas čia vyksta? 

- Kalbate apie visus tuos testamentus ir moterį ligoninėje? 

- Taip, - paskui tarsi ką tik sugalvojęs Brunetis paklausė: - Ir 

gal galėtumėte paprašyti jo išsiaiškinti, ar čia yra kokių saitų su tėvu 
Kavalečiu? 

Ji tai užsirašė: 

- Ir su dvasiškiu, kurio pavardės nežinote? Grafienės Krivoni ku- 
nigu, jei galiu jį taip pavadinti? 

Brunetis linktelėjo ir tada paklausė: 

- Arjūs apie juos ką nors žinote, sinjorina? 

Ji papurtė galvą. 

— Ne daugiau negu bet kas kitas. Jie slapti, rimti ir pavojingi. 

— Manote, kad tai apsunkina bylą? 

- Ne. 

- Gal žinote, ar jie turi... - Brunetis ieškojo tinkamo termino, - 
kapitulą mieste? 

— Neįsivaizduoju, pone. 

— Keista, ką? - paklausė Brunetis. - Nė vienas iš mūsų neturi 
deramos informacijos, tačiau tai netrukdo įtarinėti ir jų bijoti? - jai 
neatsakius jis prisispyrė: - Juk keista, ką? 

— Aš manau kitaip, pone, - pasakė sinjorina Eletra. 

- Kaip tai? 

— Manau, kad žinodami apie juos bijotume dar labiau. 

Šešioliktas skyrius 


Tarp popierių ant savo stalo jis rado daktaro Fabijo Mesinio namų 
telefono numerį, surinko ir paprašė su juo pasikalbėti. Atsiliepusi 
persona, moteris, pasakė, kad daktaras pernelyg užsiėmęs, kad priei- 
tų prie telefono, ir paklausė, kas skambina. Brunetis tepasakė: „Poli- 
cija“, ir išgirdusi tą pavadinimą ji su girdimu nenoru sutiko paklausti 
daktaro, ar tas turės laisvą minutėlę. 

Praėjo daug minutėlių, kol vyro balsas tarė: 

- Klausau. 

- Daktaras Mesinis? 

- Žinoma. Kas jūs? 

- Komisaras Gvidas Brunetis, - patylėjo, leisdamas suvokti laips- 
nį, o tada pasakė: - Turime keletą klausimų, kuriuos norėtume jums 
užduoti, dotore. 

- Apie ką, komisarę? 

- Apie jūsų slaugos namus. 

- Ką apie juos? - paklausė Mesinis labiau nekantriai negu smal- 
siai. 

- Apie kai kuriuos žmones, kurie ten dirba. 

- Nieko nežinau apie personalą, - atsainiai pasakė Mesinis iš 
karto pažadindamas Brunečio smalsumą, kokios ten slaugytojos fi- 
lipinietės dirba slaugos namuose, kur gyvena jo motina. 

- Mieliau kalbėčiausi apie tai ne telefonu, - pasakė Brunetis ži- 
nodamas, kad paslapties nuojautos paprastai užtenka savo vertei pa- 
kelti ir sužadinti asmens, su kuriuo kalbasi, smalsumui. 

- Na, juk jūs gi nemanote, kad aš ateisiu į kvestūrą, ar ne? - pa- 

klausė Mesinis kupinu sarkazmo ir pasitikėjimo savimi balsu. 

- Na taip, nebent norite, kad jūsų pacientus sutrikdytų Guardia 
de Frontiere reidas, kai jie atvyks apklausti jūsų slaugytojų filipinie- 
čių, - Brunetis luktelėjo sekundėlę ir pridūrė: - Dottore. 

— Nesuprantu, apie ką kalbate, - spyrėsi Mesinis, tačiau balsas 
sakė ką kita. 

- Kaip pageidaujate, dotore. Maniau, kad visą tą reikalą galime 
aptarti kaip džentelmenai ir galbūt sutvarkyti nesukeldami nepato- 
gumų, tačiau, regis, tai neįmanoma. Atsiprašau, kad sutrukdžiau, - 
pasakė Brunetis dirbtinai nuoširdžiu atsisveikinimo tonu. 

- Minutėlę, komisare. Gal paskubėjau pasakyti ir tikriausiai 
mums bus geriau susitikti. 

- Jei esate pernelyg užsiėmęs, dotore, aš puikiausiai suprantu, - 
gyvai atsiliepė Brunetis. 

- Na, aš užsiėmęs, bet tikrai galiu rasti laiko, galbūt ir šią popie- 
tę. Leiskite man dirstelėti čia į savo darbotvarkę, - garsai prislopo, 
kai Mesinis uždengė ragelį ir su kažkuo tenai šnektelėjo. Po trum- 
pos pertraukėlės jo balsas grįžo. - Matau, kad mano priešpiečių 
susitikimas atšauktas. Ar galėčiau pakviesti jus priešpiečių, komi- 
sare“ 

Brunetis nieko nepasakė, laukdamas restorano pavadinimo, nes 
tas būtų parodęs, kokio dydžio kyšį Mesinis manėsi turįs sumokėti. 

— Da Fiori? - pasiūlė Mesinis ir paminėjęs geriausią miesto resto- 
raną pateikė įrodymą apie ganėtiną savo svarbą, leidžiančią manyti, 
jog jam visada atsiras staliukas. Dar įdomiau - Brunečiui tai pasakė, 
kad verta patikrinti jo slaugos namuose dirbančių užsieniečių slau- 
gytojų pasus ir darbo leidimus. 

— Ne, - pasakė Brunetis kaip valstybės pareigūnas, nepratęs par-: 
siduoti už priešpiečius. 

- Apgailestauju, komisare. Pamaniau, ten būtų maloni aplinka, 
kurioje galima būtų susipažinti. 

- Tikriausiai mes galėtume susipažinti mano kabinete kvestūro- 


176 


je, - Brunetis palaukė dalį sekundės, o tada vyriškai nusijuokęs iš 
savo pokšto pridūrė: - Jeigu jums tinka, dotore. 

- Žinoma. Ar jums tiks pusę trijų? 

— Kuo puikiausiai. 

- Tuomet iki susitikimo, komisare, - pasakė Mesinis ir padėjo 
ragelį. 


Iki susitikimo su daktaru Mesiniu po trijų valandų reikėjo sudary- 
ti jo slaugos namuose dirbusių užsieniečių slaugytojų sąrašą. Nors 
dauguma, kiek prisiminė Brunetis, buvo filipinietės, dvi buvo iš Pa- 
kistano, o viena iš Šri Lankos. Visos buvo kompiuterizuotame Mesi- 
nio algalapyje, sistemoje, į kurią buvo taip lengva įeiti, kad sinjorina 
Eletra pasakė, jog net Brunetis galėjo paskambinti Mesinio telefonu 
ir įsilaužti iš savo namų telefono. Kadangi jos kompiuterio paslaptys 
Brunečiui tebebuvo tokios neperprantamos, jis niekada nežinojo, 
kada ji juokauja. Ir kaip paprastai nepasirūpino paklausti ar net pa- 
svarstyti, ar jos įsibrovimas teisėtas, ar ne. 

Su jų pavardėmis užėjo pasikalbėti pas Anitą iš Ufficio Stranieri, 
ir po valandos ji atnešė bylas į jo kabinetą. Visos moterys į šalį įva- 
žiavo kaip turistės, o paskui jų vizos buvo pratęstos joms pateikus 
įrodymus, kad studijuoja Paduvos universitete. Brunetis nusišypsojo 
pamatęs įvairius fakultetus, kuriuose jos buvo įrašytos, be abejonės, 
parinktus atitraukti šiokiam tokiam dėmesiui, kurio dabar susilau- 
kė: istorijos, teisės, politinių mokslų, psichologijos ir agronomijos. Iš 
pastarojo gudraus prasimanymo Brunetis nusijuokė balsu: šitokios 
studijų programos universitetas neturėjo. Galbūt daktaras Mesinis 
pasirodys besąs aikštingas žmogus. 

Daktaras į susitikimą atvyko laiku. Rivjerė atidarė duris į Brune- 
čio kabinetą tiksliai pusę trijų ir pranešė: 

— Daktaras Mesinis pas jus, pone. 

Brunetis pakėlė akis nuo slaugytojų aplankų, trumpai linktelėjo 

Mesiniui, o paskui tarsi prisiminęs, kad ką tik kalbėjosi, atsistojo ir 
mostelėjo ranka į kėdę priešais savo stalą. 

- Laba diena, dotore. 

— Laba diena, komisare, - atsakė Mesinis sėsdamasis ant kėdės ir 
apsidairė po kabinetą, kad perprastų jo aplinką ir, matyt, žmogų, su 
kuriuo atėjo susitikti. 

Mesinis galėjo būti Renesanso didikas, vienas iš turtingiausių, 
vienas iš labiausiai korumpuotų. Stambus vyras, pasiekęs tokį gyve- 
nimo tarpsnį, kai raumenys greitai virsta mase ir paskui labai greitai 
tampa riebalais. Burna buvo gražiausias jo bruožas, lūpos tvirtai iš- 
kaltos ir putlios, kampučiuose natūraliai pakilusios šypsenai,ir rodė 
gerą būdą. Nosis trumpesnė negu derėjo tokiai didelei galvai kaip jo, 
o akys lygiai tiek pat per arti viena kitos, tad gožė dailumą nejučia 
slopindamos grožį. 

Drabužiai šnabždėjo apie turtą; batai spinduliavo tą patį žodį. 
Dantys, dengti taip puikiai, kad atrodė tarsi nudilę metams bėgant, 
nušvito draugiška šypsena, kai jis baigė tyrinėti aplinką ir visą savo 
dėmesį nukreipė į Brunetį. 

— Sakėte, turite keletą klausimų apie žmones, kurie man dirba, 
komisare? - Mesinio balsas buvo nerūpestingas ir atsipalaidavęs. 

- Taip, daktare, turiu. Turiu klausimų apie kai kurias iš jūsų slau- 
gytojų. 

- Ir kokie tai būtų klausimai? 

- Kaip čia yra, kad jos dirba Italijoje? 

- Kaip jau šį rytą jums sakiau telefonu, komisare... - prabilo Me- 
sinis, iš vidinės švarko kišenės imdamas cigarečių pakelį. Nesiklau- 
sęs prisidegė cigaretę, apsidairęs aplinkui ir neradęs peleninės apde- 
gusį degtuką padėjo ant Brunečio rašomojo stalo krašto. - Personalo 
klausimais aš nesirūpinu. Tai mano administratorių darbas. Kaip tik 
už jį jiems ir moku. 

- Ir aš neabejoju, kad mokate jiems dosniai, - tarė Brunetis, kaip 
jam atrodė, įtaigiai šypsodamasis. 

- Labai, - pasakė Mesinis pabrėždamas žodį ir intonaciją ir todėl 
pasijusdamas drąsiau. - O kas atrodo problemiška? 

- Atrodo, kad kelios jūsų darbuotojos neturi reikiamų dokumen- 
tų, leidžiančių joms teisėtai dirbti šioje šalyje. 

Mesinis pakėlė antakius, ir tai turėjo reikšti, kad jis sukrėstas. 

— Man sunku tuo patikėti. Esu tikras, kad visi reikiami leidimai 
gęs į popierius priešais save blankiai nusišypsojo. - Žinoma, komi- 
sare, jeigu iš tikrųjų taip nutiko, kad kažkur buvo neapsižiūrėta, kad 
reikia užpildyti kitas formas ir kad, - stabtelėjo paieškoti manda- 
giausių žodžių ir rado juos iš karto, - kažkokius paraiškos mokesčius 
dar reikia sumokėti, tai noriu jus užtikrinti, kad mielai padarysiu, 
kad ir ko prireiktų, savo padėčiai sutvarkyti. 

Brunetis šyptelėjo sužavėtas, kaip Mesinis pasigavo eufemizmą. 

— Tai labai kilnu iš jūsų pusės, dottore. 

- Jūs labai malonus taip sakydamas, o aš manau, kad tiesiog tei- 
singa. Noriu padaryti viską, ką tik galiu, kad likčiau valdžios malo- 
nėje. 

- Kaip sakiau, kilnu, - pakartojo Brunetis su šypsena, kurią pasi- 
stengė nutaisyti taip, kad atrodytų paperkama. 

Jam akivaizdžiai pavyko, nes Mesinis pasakė: 

— Turėsite man pasakyti apie tuos paraiškos mokesčius. 

- Iš tikrųjų, pasakė Brunetis, - atidėjęs popierius ir žvelgdamas 
į Mesinį, kuriam, kaip pastebėjo, kilo akivaizdžių sunkumų išlaikyti 
pelenus ant cigaretės, - norėjau su jumis pasikalbėti ne apie slaugy- 
tojas. O apie šv. Kryžiaus ordino narę. 

Brunetis iš patirties žinojo, kad nedoriems žmonėms retai pa- 
vyksta atrodyti nekaltiems, bet Mesinis atrodė ir nekaltas, ir sutri- 
kęs. 

- Šv. Kryžiaus? Jūs kalbate apie vienuoles? 

- Yra ir kunigų, tiesa? 

Atrodė, kad jam tai naujiena. 

- Taip, manau, yra, - pratarė Mesinis patylėjęs. - Bet tik vienuo- 
lės dirba slaugos namuose. 

Jo cigaretė susmilko kone iki filtro. Brunetis matė, kaip jis pasi- 
žiūrėjo į grindis, atsisakė tos minties, nemetė cigaretės, o tada labai 
atsargiai pastatė ją stačią nenudegusiu galu ant stalo prie degtuko. 

— Maždaug prieš metus viena iš seserų buvo perkelta. 

— Tikrai? - paklausė Mesinis saikingai smalsiai, akivaizdžiai su- 
trikęs Brunečiui pakeitus temą. 

— Ją iš Dolo slaugos namų perkėlė į vienus slaugos namus čia, 
mieste, į San Leonardo. 

- Jei taip sakote, komisare. Aš mažai žinau apie darbuotojas. 

- Išskyrus slaugytojas užsienietes? 

Mesinis nusišypsojo. Kalbantis apie slaugytojas jis vėl pasijuto 
patogiai. 

— Norėčiau sužinoti, ar žinote, kodėl ją perkėlė? - Mesiniui ne- 
spėjus nieko pasakyti, Brunetis pridūrė: - Galite laikyti savo atsaky- 
mą tam tikru paraiškos mokesčiu, daktare Mesini. 

— Nesu tikras, ar suprantu. 

— Nesvarbu, dottore. Norėčiau, kad papasakotumėte man, ką ži- 
note apie tos sesers perkėlimą. Abejoju, kad ją galėjo perkelti iš vienų 
jūsų slaugos namų į kitus jums nieko apie tai nežinant. 

Mesinis minutėlę pasvarstė apie tai, o Brunetis stebėjo, kaip to 
vyriškio veide žaidžia emocijos, kol jis stengėsi suprasti, koks jo tyko 
pavojus pateikus bet kokį atsakymą. Galiausiai jis pasakė: 

— Nė nenumanau, kokios informacijos jums reikia, komisare, 
bet kad ir kokia ji būtų, negaliu jos suteikti. Visus personalo klausi- 
mus tvarko slaugos vadovas. Patikėkite manimi, jei tik galėčiau jums 
padėti, taip ir padaryčiau, tačiau aš tiesiogiai rūpinuosi visai kitais 
dalykais. 

Nors paprastai paaiškėdavo, kad asmuo, prašantis juo patikėti, 
meluoja, Brunetis manė, kad Mesinis jam sako tiesą. Jis linktelėjo 
ir pasakė: 

- Ta pati sesuo prieš kelias savaites paliko slaugos namus. Žino- 
jote tai? 

- Ne. 

Brunetis ir vėl juo patikėjo. 

- Kodėl taip yra, kad šv. Kryžiaus ordinas prisideda prie jūsų 
slaugos namų valdymo, dotore? 

— Tai ilga ir sudėtinga istorija, - pasakė Mesinis su šypsena, kuri 
kam nors kitam būtų pasirodžiusi labai žavinga. 

- Aš neskubu, dotore. O jūs? - Brunečio šypsena anaiptol nebu- 
vo žavinga. 

Mesinis pasiėmė savo cigarečių pakelį, tačiau įsikišo į kišenę ne- 
išsiėmęs kitos cigaretės. 

- Kai tapau pirmųjų slaugos namų direktoriumi prieš aštuo- 
nerius metus, juos valdė beveik vien tik ordinas, o mane nusamdė 
kaip medicinos direktorių. Tačiau laikas ėjo, ir vis labiau aiškėjo, 
kad jeigu ir toliau valdysime juos labdaros pagrindais, teks užsida- 
ryti, - Mesinis ilgu žvilgsniu pasižiūrėjo į Brunetį. - Žmonės labai 
nekilnūs. 

- Iš tiesų, - Brunetis leido sau tik tiek. 

- Kad ir kaip ten būtų, apsvarsčiau finansinę institucijos būklę - 
jau buvau atsidavęs padėti seniems ir pasiligojusiems - ir man tapo 
aišku, kad išgyventi galima tik tapus privačia įstaiga, - matydamas, 
kad Brunetis klausosi, jis tęsė: - Tad toliau įvyko reorganizacija - 
kurią verslo pasaulis gal pavadintų privatizacija, o aš tapau adminis- 
tratoriumi ir medicinos direktoriumi. 

— O šv. Kryžiaus ordinas? - pasiteiravo Brunetis. 

- Pagrindinė ordino užduotis visada buvo rūpintis senukais, tad 
buvo nutarta, kad vienuolės liks sudėtine slaugos namų personalo 
dalimi, tačiau taps apmokamomis darbuotojomis. 

- Ojų atlyginimai? 

— Mokami ordinui, suprantama. 

- Suprantama, - aidu pakartojo Brunetis, bet Mesiniui nespėjus 

paprieštarauti jo intonacijai, paklausė: - Ir kas tuos atlyginimus pa- 
siima? 

- Net nežinau. Gal vyresnioji? 

- Kam išrašomi čekiai? 

- Ordinui. 

Nors Brunetis atsilygino už atsakymą mandagia šypsena, Mesi- 
nis baisiai susinervino. Daugiau jam niekas neberūpėjo. Užsidegęs 
kitą cigaretę antrą degtuką padėjo iš kitos stačio filtro pusės. 

- Kiek ordino narių jums dirba, dotore? 

— Šį klausimą jums teks užduoti mano buhalteriui. Aš įsivaizduo- 
čiau apie trisdešimt. 

— Ir kiek joms mokama? - kol Mesinis nesiėmė vėl šauktis savo 
buhalterio, Brunetis klausimą pakartojo: - Ir kiek gi joms mokama? 

- Manau, apie penkis šimtus tūkstančių lirų per mėnesį. 

- Kitais žodžiais, maždaug ketvirtį to, ką uždirbtų slaugytoja. 

- Dauguma iš jų nėra slaugytojos, - tvirtino Mesinis. - Jos pa- 
dėjėjos. 

- Ir kadangi jos yra religinio ordino narės, aš įsivaizduoju, jums 
nereikia mokėti valstybei jokių mokesčių į jų sveikatos ar pensijų 
fondus. 

— Komisare, - tarė Mesinis pykčiui pirmąkart siūbtelėjus į balsą, 
- atrodo, kad jūs jau viską žinote, todėl aš nematau reikalo čia būti ir 
atsakinėti į tuos klausimus. Negana to, jei ketinate tęsti tokiu pačiu 
nusiteikimu, manau bus geriau, jei dalyvautų mano advokatas. 

- Turiu tik vieną klausimą, dotore. Ir užtikrinu jus, kad jūsų 
advokatui dalyvauti nėra ko. Nesu Guardia di Finanza narys, net ne 
Guardia di Frontiere. Ką jūs samdote ir kiek jiems mokate, yra visiš- 
kai jūsų reikalas. 

- Klauskite. 

— Kiek jūsų pacientų paliko savo pinigus kuriems nors iš jūsų 
slaugos namų? 

Nors Mesinis klausimu nusistebėjo, tačiau atsakė greitai: 

- Trys, manyčiau. Stengiuosi atkalbėti. Kelis kartus sužinojau, 
kad žmonės planuoja tą padaryti, tad pasikalbėjau su jų šeimomis ir 
paprašiau pasirūpinti, kad asmuo būtų įkalbėtas pasielgti kitaip. 

— Tai labai kilnu, dotore. Galima sakyti, didžiadvasiška. 

Mesinis pavargo žaisti, tad pasakė tiesą ir padarė tai aštriai. 

— Kas taip sako, tas kvailys, - numetė cigaretę ant grindų ir pri- 
spaudė bato galu. - Pagalvokite, kaip tai atrodytų. Sulig pirmu žo- 
džiu Žmonės stotų į eilę pasiimti savo giminaičių ir apgyvendintų 
kur nors kitur. 

- Suprantu, - pasakė Brunetis. - Ar galėtumėte man pasakyti 
pavardę vieno iš tų atkalbėtų žmonių. Arba jų giminių. 

- Ką ketinate daryti? 

- Paskambinti. 

- Kada? 

- Kai tik jūs iš čia išeisite, dotore. Jums dar nespėjus susirasti 
telefono. 

Mesinis nė nesivargino slėpti įtūžio. 

- Katerina Lombardi. Jos šeima gyvena kažkur Mestrėje. Jos sū- 
naus vardas Sebastianas. 

Brunetis užsirašė. Pakėlęs akis pasakė: 

— Manau, jau viskas, dotore. Ir ačiū, kad skyrėte man laiko. 

Mesinis atsistojo, bet rankos nepadavė. Nieko nepasakęs perėjo 
per patalpą ir išėjo iš kabineto. Durimis netrenkė. 

Mesinis nė nespėjo išeiti iš kvestūros ar pasinaudoti mobiliuo- 
ju telefonu, kai Brunetis jau kalbėjosi su Sebastiano Lombardžio 
žmona, kuri patvirtino daktaro Mesinio pasakojimą, kad jis pasiūlęs 
įkalbėti vyro motiną nekeisti savo valios slaugos namų labui. Prieš 
jam padedant ragelį sinjora Lombardi labai išliaupsino daktarą Me- 
sinį ir jo žmogiškumą bei meilų rūpestį visais savo pacientais. Bru- 
netis pritarė jai tiek pat perdėtai kaip ir nenuoširdžiai. Ir ta nata jų 
pokalbis užsibaigė. 

Septynioliktas skyrius 


Likusią popietę Brunetis nusprendė praleisti Šv. Morkaus bibliote- 
koje, todėl išėjo iš kvestūros niekam nesiteikęs pasakyti, kur traukia. 
Prieš Paduvos universitete gaudamas teisininko laipsnį Brunetis tre- 
jus metus praleido Foskario universiteto Istorijos fakultete, kur tapo 
ganėtinai neblogu tyrėju, kone kaip namuose besijaučiančiu tarp 
daugybės Šv. Morkaus tomų ir vingriuose Valstybės archyvo lentynų 
tarpueiliuose. 

Brunečiui beeinant Riva degli Skjavoni krantine tolumoje akira- 
tyje pasirodė Sansovino biblioteka, ir jos architektūrinis maištingu- 
mas kaip visada pradžiugino jam širdį. Didieji Venecijos Respubli- 
kos statytojai savo valioje turėjo tik žmogaus jėgą: keltuvus, virves ir 
skriemulius - ir jie įsigudrino sukurti štai tokius stebuklus. Jis pagal- 
vojo apie kelis baisius pastatus, kuriais šiuolaikiniai venecijiečiai su- 
darkė savo miestą, - apie Bauer Griunwald viešbutį, Katalikų banką, 
Geležinkelio stotį, ir nebe pirmą kartą pajuto liūdesį dėl žmogaus 
gobšumo. 

Jis nusileido nuo paskutinio tilto ir išėjo į Aikštę, ir visas niū- 
rumas pasitraukė, neatlaikęs grožio, kurį sukurti gali tik žmogus, 
galios. Pavasario vėjas žaidė su didžiulėmis priešais baziliką plaz- 
dančiomis vėliavomis, ir Brunetis nusišypsojo matydamas, kad šv. 
Morkaus liūtas, siautėjantis po savo raudoną lauką, kur kas įspūdin- 
gesnis už tris lygiagrečias Italijos juostas. 

Perėjo per aikštę, žengė po arkomis, tada į biblioteką, ši vieta, 
nors tikrai ne paskutinė pagal patrauklumą, retai matydavo turistų. 
Praėjo pro dvi titanų skulptūras, prie registracijos langelio parodė 


184 


savo kortelę, - tfessera, ir nuėjo į enciklopedijų skaityklą. Pagrindi- 
niame kataloge paieškojo „Opus Dei“ ir po ketvirčio valandos rado 
keturių knygų ir septynių įvairių žurnalų straipsnių nuorodas. 

Kai ranka rašytus užsakymų lapelius padavė bibliotekininkei, 
toji nusišypsojo ir paprašiusi atsisėsti pasakė, kad medžiagai surinkti 
prireiks dvidešimt minučių. Jis nužingsniavo atsisėsti už vieno iš ilgų 
stalų, ėjo tyliai šioje vietoje, kur net verčiamas puslapis trikdydavo. 
Laukdamas pasiėmė vieną iš Loeb Classical Library serijos tomų, vi- 
siškai atsitiktinį, ir ėmė skaityti lotynišką tekstą, norėdamas išsiaiš- 
kinti, kiek iš tos kalbos beprisimena, jei apskritai prisimena. Jis pasi- 
rinko Plinijaus Jaunesniojo laišką, aprašantį Vezuvijaus išsiveržimą, 
per kurį rašytojo dėdė neteko žmonos. 

Brunetis įpusėjo tą kūrinį, stebėdamasis, kaip mažai autorius 
skyrė dėmesio tam, kas paskui laikyta vienu iš didžiausių įvykių 
antikiniame pasaulyje, ir kiek daug to pasaulio kalbos jam pavyko 
atgaminti, kai prisiartino bibliotekininkė ir padėjo prie jo krūvelę 
knygų ir žurnalų. 

Jis nusišypsojo dėkodamas, grąžino Plinijų į dulkėtą jo vienatvę 
ir susikaupė prie knygų. Dvi iš jų pasirodė besančios traktatai, para- 
šyti Opus Dei narių ar bent jau žmonių, palankiai nusiteikusių tiek 
organizacijos, tiek jos misijos atžvilgiu. Brunetis greitai jas peržvel- 
gė ir pajutęs, kad nuo jų entuziastingos retorikos ir nepaliaujamo 
plepėjimo apie „šventą misiją ėmė gelti dantis, pastūmė šalin. Kitų 
dviejų nuostatos buvo kiek priešiškesnės ir kaip tik todėl jos buvo 
įdomesnės. 

1928 metais don Chosė Marijos Eskrivos, dvasininko, turinčio 
pretenzijų į kilmingą kraują, įkurta Opus Dei buvo skirta sugrąžinti, 
ar bent taip atrodė, politinę valdžią Katalikų bažnyčiai. Vienas iš jos 
viešų tikslų buvo krikščioniškųjų principų, o su jais ir krikščioniškos 
galios plėtimas į pasaulietinį gyvenimą. Tam pasiekti ordino nariai 
atsidavę skleidė ordino ir Bažnyčios doktrinas savo darbo vietose, 
namuose ir platesnėje savo gyvenamoje bendruomenėje. 

Gana anksti nuspręsta, kad išmintingesnis kelias protui - narys- 
tę ordine laikyti slapta. Nors nariai karštai ir nuolat neigė, kad dėl 
to Opus Dei virto slapta organizacija, tam tikro jos tikslų ir veiklos 
slaptumo griežtai laikytasi, o tikslus narių skaičius niekada neminė- 
tas. Brunetis padarė išvadą, kad įprastai dėl visa to būtų pasiteisina- 
ma tuo, kad egzistuoja kažkoks „priešas“, kuris siekia suardyti visuo- 
menę - ką jau kalbėti apie moralinę visatos tvarką. Prisidengdama 
daugelio savo narių politine galia ir esamo popiežiaus teikiama ap- 
sauga ir parama Opus Dei nemokėjo mokesčių, ir jokios valstybi- 
nės institucijos jokioje šalyje, kur ji šiuo metu vykdė savo šventąją 
misiją, negalėjo jai taikyti jokios teisinės priežiūros. Pasirodė, kad iš 
daugybės šią bendruomenę gaubiančių paslapčių patys neįžvelgia- 
miausi buvo jos finansai. 

Jis greitai pervertė likusius pirmos knygos puslapius, aptarian- 
čius „numerarijus“, „ištikimuosius“ ir „išrinktuosius“, o paskui prisi- 
traukė kitą. Joje buvo daugybė svarstymų ir dar daugiau įtarinėjimo, 
tačiau labai mažai faktų. Tam tikra prasme tos knygos atrodė ne ką 
daugiau kaip kita ordino rėmėjų pasiūlytos ryškios, blizgančios mo- 
netos pusė: daug aistrų, o iš esmės - nieko. 

Jis perėjo prie žurnalų, tačiau gretai susinervino pamatęs, kad 
visi straipsniai iš žurnalų buvo kruopščiai išpjauti. Per visą pagrindi- 
nę skaityklą jis nunešė juos atgal. Bibliotekininkė tebesėdėjo už savo 
rašomojo stalo, du sausi mokslininkai snaudė prie stalinių lempų 
paskleistų šviesos balučių krantų. 

- Keletas dalykų iš šių žurnalų išpjauti, - pasakė jis padėjęs jai 
priešais. 

- Vėl tie žmonės prieš abortus? - paklausė ji nesistebėdama, bet 
akivaizdžiai susinervinusi. 

— Ne, Opus Dei žmonės. 

- Dar blogiau, - ramiai pasakė ji ir ištiesusi ranką prisitraukė 
žurnalus arčiau. Verčiami visi atsivertė ties trūkstamais puslapiais. 
Ji papurtė galvą pamačiusi niokojimo ženklus ir kaip rūpestingai tai 

buvo padaryta. - Nežinau, ar beturime pinigų nuolat pirkti pakaiti- 
nius visų jų egzempliorius, - pasakė atsargiai dėdama žurnalus į šalį 
tarsi nenorėdama sukelti jiems dar daugiau skausmo. 

— Ar taip nutinka dažnai? 

- Tik pastaruosius kelerius metus, - atsakė ji. - Man atrodo, tai 
naujausia protesto forma. Jie sunaikina bet kokį straipsnį, kuriame 
yra jiems nepriimtinos informacijos. Regis, buvo toks filmas prieš 
keletą metų, apie knygas deginančius žmones. 

- Farenheitas 451. Bent jau mes to nedarome, - pasakė Brunetis 
mėgindamas šypsena perteikti šią menką paguodą. 

— Dar ne, - pasakė ji ir nukreipė dėmesį į vieną iš mokslininkų, 
kuris prisiartino prie jos stalo. 
kaus įlanką, tada apsisukęs patyrinėjo juokingus bazilikos kupolus. 
Kartą skaitė apie kažkokią vietą Kalifornijoje, kur kregždės grįžta 
kasmet tą pačią dieną. Šv. Juozapo dieną? Čia buvo kone taip pat, 
nes visi turistai, regis, pasirodydavo antrąją kovo savaitę, vedami 
kažkokio vidinio kompaso, kuris nukreipdavo prie šios ypatingos 
jūros. Kiekvienais metais jų atvykdavo vis daugiau, ir kiekvienais 
metais miestas vis svetingesnis tapdavo jiems, o ne savo piliečiams. 
Vaisių prekeiviai užsidarydavo, batsiuviai mesdavo verslą ir viskas, 
regis, virsdavo kaukėmis, fabrikiniais nėriniais ir plastikinėmis 
gondolomis. 

Brunetis suprato, kad jį apėmė nemaloniausia jo nuotaika, be 
abejonės, dar pablogėjusi susidūrus su Opus Dei, ir žinojo, kad no- 
rėdamas jos atsikratyti, turės eiti pasivaikščioti. Jis leidosi atgal Riva 
degli Skjavoni krantine, lydimas vandenų iš dešinės ir viešbučių iš 
kairės. Kai spėriai žingsniuodamas vėlios popietės saulėje priėjo prie 
pirmojo tilto, pasijuto geriau. Tada pamatęs vilkikus, sustojusius prie 
krantinės, išsirikiavusius ir tvarkingus, visus lotyniškais pavadini- 
mais, pasijuto, kad širdis pakilo ir nuplaukė prie San Džordžo salos 
praplaukiančio vaporeto paliktu vandens keliu. 

Išvydęs Šv. Jono ir Pauliaus ligoninę jis apsisprendė ir po dvi- 
dešimties minučių atsidūrė joje. Aukšto, kur perkėlė Mariją Testą, 
budinti slaugytoja jam pasakė, kad jos būklė nepakitusi, ir dar pra- 
nešė, kad ją perkėlė į atskirą palatą numeris 317, tiesiai koridoriumi 
ir į dešinę. 

Prie 317 palatos Brunetis rado tuščią kėdę ir ant jos gulintį ap- 
verstą naujausią Topolino numerį. Nepagalvojęs, nepasibeldęs Bru- 
netis atidarė duris į palatą ir žengė vidun, instinktyviai skubiai pa- 
sitraukė į šalį nuo tebesiveriančių durų, o akys mikliai perbėgo per 
kambarį. 

Lovoje antklode apklotas gulėjo pavidalas su vamzdeliais, aukš- 
tyn ir žemyn besidriekiančiais į plastikinius butelius viršuje ir apa- 
čioje. Tokio pat storumo tvarstis, dengęs visą petį, tebebuvo vietoje 
kaip ir kitas, kuriuo buvo aptvarstyta galva. Tačiau moteris, kurią 
Brunetis pamatė prisiartinęs prie lovos, buvo kita: nosis nusmailėjo 
kaip plonas snapelis, akys nugrimzdo gilyn į kaukolę, o kūno kone 
neliko po apklotais, taip ji sulyso per tą trumpą laikotarpį. 

Brunetis kaip ir praeitą kartą, tyrinėjo jos veidą, vildamasis, kad 
jis ką nors atskleis. Ji kvėpavo lėtai, su tokiomis ilgomis pauzėmis 
tarp įkvėpimų, kad Brunetis ėmė būgštauti, kad kitą kartą nebej- 
kvėps. 

Apsidairė po kambarį ir nepamatė nei gėlių, nei knygų, nei jokio 
žmogaus buvimo ženklo. Brunečiui tai pasirodė keista, o paskui pri- 
bloškė liūdesys. Ji buvo graži moteris prieš pat savo gyvenimo aušrą, 
įkliuvusi į pinkles ir negalinti nieko daugiau padaryti, tik kvėpuoti, 
ir net nebuvo jokių Žymių, kad kam nors pasaulyje tai rūpi ar kad 
egzistuoja kokia siela, kamuojama minties, jog ta aušra jai niekada 
nebeišauš. 

Alvisas taip įnikęs skaitė sėdėdamas ant kėdės prie palatos, kad 
nesiteikė net dirstelėti, kai Brunetis pasirodė. 

- Alvisai, - tarė Brunetis. 

Šis išsiblaškęs pakėlė akis nuo komikso, pažino Brunetį, aki- 

mirksniu pašokęs ant kojų atidavė pagarbą vis dar su komiksu ran- 
koje. 

— Klausau, pone. 

— Kur tu buvai? 

— Mane marino miegas, pone, todėl nuėjau atsinešti kavos. Ne- 
norėjau užmigti ir leisti įsibrovėliui patekti į palatą. 

— O kol tavęs nebuvo, Alvisai? Ar tau neatėjo į galvą, kad kas nors 
gali ten patekti, kol tavęs nebus? 

Net jei jis būtų atkaklusis Kortezas, tyloje stovintis Darjene ant 
viršūnės, šis teiginys Alviso nebūtų labiau pribloškęs. 

- Bet jiems būtų reikėję žinoti, kada aš išėjau. 

Brunetis nieko nepasakė. 

— Argi ne, pone? 

— Kas tave paskyrė, Alvisai? - paklausė Brunetis. 

- Nuovadoje yra tvarkaraštis, pone. Mes čia ateiname paeiliui. 

— Kada tave paleis? 

Alvisas numetęs komiksą ant kėdės pasižiūrėjo į laikrodį. 

- Šeštą, pone. 

— Kas tave pakeis? 

— Nežinau, pone. Aš žiūriu tik į savo paskyrimus, 

— Nenoriu, kad tu dar kartą paliktum šią vietą prieš kam nors 
tave pakeičiant. 

- Taip, pone. Tai yra ne, pone. 

- Alvisai, - pasakė Brunetis, prikišęs veidą taip arti, kad jam kvė- 
puojant užuodė aštrų kavos ir grapos aromatą, - jeigu aš čia sugrįšiu 
ir rasiu tave arba sėdintį, arba skaitantį, arba ne priešais šias duris, 
būsi atleistas iš pajėgų taip greitai, kad nė neturėsi kada paaiškinti 
profsąjungų vadovui, - Alvisas prasižiojo prieštarauti, bet Brunetis 
nukirto: - Vienas žodis, Alvisai, vienas žodis, ir tau galas, - apsisuko 
ir nuėjo. 

Jis laukė net kol pasibaigs vakarienė, kad papasakotų Paulai, jog šia- 
me tyrime atsirado Opus Dei pavadinimas. Laukė ne abejodamas 
jos santūrumu, o dėl to, kad būgštavo neišvengiamų jos reakcijos į 
šį pavadinimą fejerverkų. Jie plykstelėjo gerokai po vakarienės, kai 
Rafis nuėjo į savo kambarį pabaigti graikų kalbos namų darbų, o 
Kiara - skaityti, tačiau kai pratrūko, kad ir uždelsti, sproginėjo neką 
mažiau. 

- Opus Dei? Opus Dei? - pirmosios Paulos salvės pakilo per sve- 
tainę iš ten, kur ji sėdėjo siūdama sagą į jo marškinius, ir atsimušė į 
sofoje sudribusį Brunetį sukryžiuotomis ant žemo staliuko pėdomis. 
— Opus Dei? - sušuko ji dar kartą tik tam, jei kuris iš vaikų dar negir- 
dėjo. - Tie slaugos namai susimetę su Opus Dei? Nieko nuostabaus, 
kad seni žmonės miršta; juos tikriausiai žudo, o pinigus panaudoja 
keliems pagonims laukiniams atversti į šv. Motiną Bažnyčią. 

Su Paula nugyventi dešimtmečiai pripratino Brunetį prie daugu- 
mos jos nuostatų kraštutinumų; dar jie išmokė, kad Bažnyčios tema 
ji akimirksniu užsiplieksdavo, retai kalbėdavo aiškiai. Ir niekada ne- 
klysdavo. 

- Nežinau, ar jie susimetė, Paula. Žinau tik tiek, kiek sakė Miočio 
brolis, kad kalbama, jog kapelionas yra narys. 

— Tai to dar negana? 

— Ko negana? 

— Negana jam suimti. 

— Už ką suimti, Paula? Kad jis nepritaria tau religijos klausimu? 

— Negudrauk su manimi, Gvidai, - pagrasino ji nutaikiusi į jį 
adatą rankoje, rodydama, kaip rimtai kalba. 

- Negudrauju. Nė nemėginu. Negaliu eiti ir suimti dvasininko tik 
dėl gandų, kad jis priklauso religinei organizacijai, - jis žinojo, kad 
pagal Paulos teisingumo supratimą aiškesnių nusikaltimo įrodymų 
nelabai ir reikėjo, bet susilaikė nepasakęs šios pastabos manydamas, 
kad laikas tam netinkamas. 

Iš Paulos tylėjimo buvo aišku, kad jai teko taikstytis su jo tiesa, 

tačiau smarkiai durdama adatą per jo marškinių rankogalį ji parodė, 
kaip tuo pasipiktino. 

- Juk žinai, kad jie valdžios ištroškę banditai, - pratarė ji. 

- Tai gali būti tiesa. Žinau, kad daug žmonių tuo tiki, bet aš ne- 
turiu jokių tiesioginių įrodymų. 

- Ak, liaukis, Gvidai, visi žino apie Opus Dei. 

Jis atsisėdo tiesiau ir užsikėlė koją ant kojos. 

— Nesu tikras, kad žino. 

- Ką? - paklausė ji šovusi į jį piktą žvilgsnį. 

— Aš manau, kad visi galvoja žinantys apie Opus Dei, tačiau, šiaip 
ar taip, tai - slapta draugija. Abejoju, kad kas nors jai nepriklausantis 
galėtų daug apie ją ar apie juos žinoti. Tik jau ne tiesą. 

Brunetis stebėjo, kaip Paula apie tai svarsto su rankoje nurimusia 
adata ir žiūrėdama į marškinius. Nors kalbėdama religinėmis temo- 
mis būdavo ūmi, tačiau dar buvo ir mokslininkė, ir kaip tik toji dalis 
privertė ją pakelti akis ir pasižiūrėti į jį. 

- Gal tu ir teisus, - nusivaipė iš savo pačios pritarimo, o tada 
pridūrė: - Bet argi ne keista, kad apie juos taip mažai žinoma? 

- Ką tik sakiau, kad jie - slapta draugija. 

- Pasaulyje daugybė slaptų draugijų, bet dauguma iš jų tėra juo- 
kai: masonai, Raudonasis Kryžius, visi tie satanistiniai kultai, ku- 
riuos nuolat išranda amerikiečiai. Bet žmonės tikrai bijo Opus Dei. 
Kaip bijojo SS, gestapo. 

— Paula, ar nemanai, kad tai kraštutinė pozicija? 

- Žinai, kad negaliu būti racionali šia tema, tad neprašyk, kad 
būčiau, gerai? - akimirką abudu patylėjo, ir ji pridūrė: - Bet tikrai 
keista, kaip jie sugebėjo susikurti tokią reputaciją apie save ir vis tiek 
įstengė išlaikyti kone visišką slaptumą, - padėjo marškinius šalin ir 
įbedė adatą į adatų pagalvėlę prie savęs. - Ko jie nori? 

- Kalbi kaip Froidas, - prajuko Brunetis. - „Ko nori moterys?“ 

Ji susijuokė iš jo sąmojo: šaipytis iš Froido ir visų jo darbų bei 
pompastikos buvo juos siejančio intelektualinio ryšio dalis. 

— Ne, tikrai. Ko, tavo manymu, jie nori iš tikrųjų? 

— Nesuprantu, - buvo priverstas prisipažinti Brunetis. Paskui 
kurį laiką pasvarstęs atsakė: - Tikriausiai valdžios. 

Paula kelis kartus sumirksėjo ir pakraipė galvą. 

— Mane visada gąsdina mintis, kad jos nori visi. 

— Tai todėl, kad tu moteris. Moterys mano, kad tai vienintelis 
dalykas, kurio jos nenori. Bet mes norime. 
kavo, bet Brunetis rimtu veidu tęsė: 

- Rimtai, Paula. Nemanau, kad moterys supranta, kaip mums, 
vyrams, svarbu turėti valdžią, - pamatė, kad ji ketina prieštarauti, 
bet neleido. - Ne, su įsčių pavydu čia nieko bendra. Na, bent jau aš 
nemanau, kad yra kas bendra - na žinai, jaustis, kad esame nevisa- 
verčiai, nes negimdome vaikų ir turime jų prasimanyti kitais būdais, 
- Brunetis patylėjo, nes to niekam nebuvo pasakęs, net Paulai: - Gal 
visa tai dėl to, kad esame didesni, todėl galime verstis stumdydami 
aplinkui kitus žmones. 

— Bet tai žiauriai supaprastinta, Gvidai. 

- Žinau. Ir nereiškia, kad neteisinga. 

Ji vėl pakraipė galvą. 

- Aš tiesiog negaliu to suprasti. Pagaliau nesvarbu, kiek galios 
mes turime, mes senstame, silpstame ir visą ją prarandame. 

Brunetį pribloškė, kad ji kalbėjo kone taip pat kaip Vianelas: jo 
seržantas įrodinėjo, kad materialioji gerovė tėra iliuzija, o dabar jo 
žmona sako, kad galia nebėra tikra. Ir kas verčia jį, didįjį materialis- 
tą, juoktis iš abiejų atskalūnų? 

Nė vienas iš jųdviejų ilgą laiką neprakalbo. Galop Paula dirstelėjo 
į savo laikrodį, pamatė, kad jau po vienuoliktos, ir pasakė: 

— Rytoj ryte turiu seminarą. 

Po jos užuominos Brunetis atsistojo, tačiau telefonas suskambo 
jai net nespėjus atsikelti. Ji stojosi atsiliepti, bet Brunetis suskubo 
greičiau įsitikinęs, kad ten bus Vianelas ar kas nors iš ligoninės. 

- Pronto, - tarstelėjo jis suvaldęs baimę ir jaudulį ir išlaikęs ramų 
balsą. 

— Ar čia sinjoras Brunetis? - paklausė keistas moters balsas. 

- Taip. 

— Sinjore Bruneti, man reikia su jumis pasikalbėti, - paskubo- 
mis pradėjo ji. Tačiau paskui tarsi užsiplieskimui išsikvėpus patylė- 
jo sekundėlę, o tada pasakė: - Ne, o gal galiu pasišnekėti su sinjora 
Bruneti? 

Jos balsas buvo toks įtemptas, kad Brunetis neišdrįso pasiteirau- 
ti, kas ji tokia, iš baimės, kad ji padės ragelį. 

— Minutėlę, prašyčiau. Pakviesiu ją, - tarstelėjo jis ir padėjo ragelį 
ant stalo. Pasisuko į Paulą, tebesėdinčią ant sofos ir žiūrinčią į jį. 

— Kas ten? - tyliai paklausė ji. 

— Nežinau. Ji nori kalbėti su tavimi. 

Paula priėjo prie stalo ir pakėlė ragelį. 

- Pronto, - tarė. 

Nežinodamas ką daryti Brunetis pasisuko išeiti, bet tada pajuto, 
kaip pakėlusi plaštaką Paula čiupo jį už rankos. Šovė greitą žvilgsnį į 
jį, bet tada moteris kitame laido gale kažką pasakė, atitraukė Paulos 
dėmesį nuo jo, ir toji jį paleido. 

- Taip taip. Suprantama, kad galite skambinti, - Paula kaip įpra- 
tusi ėmė Žaisti su spiraliniu telefono laidu, vyniodama jį aplinkui 
pirštus keliais judriais žiedais. - Taip, prisimenu jus iš susitikimo su 
mokytojais, - nuvyniojo laidus nuo kairiosios rankos pirštų ir ėmėsi 
vynioti ant dešiniosios. - Labai džiaugiuosi, kad paskambinote. Taip, 
manau, taip ir derėtų daryti. 

Jos rankos nurimo. 

- Prašau, sinjora Stoko, pasistenkite nusiraminti. Nieko nenu- 
tiks. Ar jai viskas gerai? O jūsų vyrui? Kada jis grįš? Svarbiausia, kad 
Nikoletei viskas gerai. 

Paula žvilgtelėjo į Brunetį, kuris klausiamai kilstelėjo antakius. Ji 
du kartus linktelėjo, nors jis visiškai nesuprato, ką tai turėjo reikšti, ir 

perkėlė savo svorį, atsiremdama į jį. Jis apsikabino ją ranka ir toliau 
klausėsi jos balso ir aštraus traškesio iš kito laido galo. 

- Žinoma, pasakysiu savo vyrui. Tačiau nemanau, kad jis ką nors 
galės padaryti, nebent jūs... - balsas ją nutraukė. Kalbėjo ilgai. 

- Suprantu, suprantu visiškai. Jei Nikoletei viskas gerai. Ne, ne- 
manau, kad jums reikėtų su ja apie tai kalbėtis, sinjora Stoko. Taip, 
pasitarsiu su juo šį vakarą ir paskambinsiu jums rytoj. Ar galėtumėte 
man pasakyti savo numerį? - atšlijusi nuo jo ji brūkštelėjo telefono 
numerį, o tada paklausė: - Ar galėčiau jums kuo nors padėti šį va- 
karą? - patylėjo ir tarė: - Ne, žinoma, jokių problemų. Labai džiau- 
giuosi, kad paskambinote. 

Dar patylėjo, o tada pasakė: 

— Taip, girdėjau kalbas, bet nieko tikslaus, nieko panašaus. Taip, 
taip, pritariu. Pasikalbėsiu su savo vyru apie tai ir paskambinsiu 
jums rytoj ryte. Prašau, sinjora Stoko, džiaugčiausi, jei tik galėčiau 
jums kaip nors padėti, - dar daugiau garsų iš kito galo. 

— Pasistenkite pamiegoti, sinjora Stoko. Svarbiausia yra tai, kad 
Nikoletei viskas gerai. Visa kita niekai, - dar patylėjusi Paula pasakė: 
- Žinoma, galite dar kartą skambinti, jei tik norite. Ne, nesvarbu, 
kiek laiko. Mes būsime čia. Žinoma, žinoma. Prašom, sinjora. Laba- 
nakt, - ji padėjo ragelį ir atsisuko į jį. 

— Čia buvo sinjora Stoko. Jos dukra Nikoletė mokosi Kiaros kla- 
sėje. R. E. klasėje. 

— Tėvas Lučianas? - paklausė Brunetis spėliodamas, kokį dar žai- 
bo išlydį paleis į jį religijos pajėgos. 

Paula linktelėjo. 

- Kas atsitiko? 

- Ji nepasakė. Arba nežino. Padėjo Nikoletei šį vakarą ruošti 
namų darbus - jos vyras verslo reikalais visą savaitę Romoje - ir, 
kaip ji sakė, Nikoletė ėmė verkti pamačiusi tikybos vadovėlį. Kai pa- 
klausė jos, kas atsitiko, toji nesakė. Tačiau netrukus mergaitė pasakė, 
kad tėvas Lučianas per išpažintį visko jai prikalbėjo ir dar ją lietė. 

— Kur lietė? - paklausė Brunetis, klausimą užduodamas ir kaip 
tėvas, ir kaip policininkas. 

- Ji nesakė. Sinjora Stoko nusprendė viso to nesureikšminti, bet 
aš manau, kad ji sukrėsta. Ji verkė šnekėdama su manimi. Paprašė 
pasikalbėti su tavimi. 

Brunetis jau buvo toli priekyje mąstydamas, kas dar turėtų nutik- 
ti, kol jis galės kaip tėvas atsiriboti nuo policininko ir pradėti veikti. 

— Mergaitė turėtų mums papasakoti, - tarė jis. 

- Žinau. Iš to, ką sakė mama, tai vargu ar tikėtina. 

Brunetis linktelėjo. 

- Jeigu ji nepapasakos, nieko negaliu padaryti. 

- Žinau, - tarstelėjo Paula. Kurį laiką tylėjo, o paskui pridūrė: 
Bet aš galiu. 

- Ką nori tuo pasakyti? - paklausė Brunetis stebėdamasis, kokia 
didelė ir ūmi jį apėmė baimė. 

- Nurimk, Gvidai. Aš jo neliesiu. Pažadu tau. Tačiau pasirūpin- 
siu, kad jis būtų nubaustas. 

- Tu nė nežinai, ką jis padarė, - pasakė Brunetis. - Kaip gali kal- 
bėti apie bausmę? 

Ji kiek atsitraukė ir pažvelgė į jį. Žiojosi kalbėti ir susilaikė. Po 
pertraukėlės, per kurią jis matė ją beprabylant du kartus ir vėl susi- 
laikant, ji žengė prie jo ir palietė jo dilbį. 

- Nesijaudink, Gvidai. Nepadarysiu nieko, kas būtų neteisėta. 
Tačiau nubausiu jį ir, jeigu prireiks, sunaikinsiu. 

Ji stebėjo, kaip jo sukrėtimas virto suvokimu, kad ji pasakė tai, 
ką norėjo pasakyti. 

— Atleisk, - atsipašė ji, - aš vis pamirštu, kaip tu nekenti melo- 
vėlu, o man ryte seminaras. 

Palikusi jį ten Paula nuėjo koridoriumi į jų miegamąjį ir lovą. 

Aštuonioliktas skyrius 


Paprastai kietai miegančiam Brunečiui tą naktį nedavė užmigti sap- 
nai, jis sapnavo žvėris. Matė liūtus, vėžlius ir ypatingą groteskišką 
tvarinį ilga barzda ir plika galva. San Polo varpai su pertraukomis 
skaičiavo valandas palaikydami jam, besikamuojančiam per ilgą 
naktį, draugiją. Penktą jis pamatė vaizdinį, kad Marija Testa turi at- 
sigauti ir imti kalbėti, ir kai tik tą susapnavo, nugrimzdo į tokį ramų 
miegą, kad net triukšmingai išeinančiai Paulai nepavyko jo priža- 
dinti. 

Pabudo truputį prieš devynias ir dvidešimt minučių pragulėjo 
lovoje planuodamas, bergždžiai mėgindamas nuo savęs nuslėpti, 
kad tai ji susitvarkys su visais jos prisikėlimą lydinčiais pavojais. 
Troškimas viską užvesti buvo toks smarkus, kad galop išvijo jį iš 
lovos ir į dušą, paskui iš namų į kvestūrą. Iš ten jis paskambino 
Miesto ligoninės neurologijos skyriaus vedėjui, ir šis tapo pirmąja 
jo kliūtimi, nes daktaras spyrėsi, jog Marijos Testos jokiomis aplin- 
kybėmis negalima perkelti. Jos būklė tebėra pernelyg neaiški ir pa- 
vojinga, kad galima būtų ją trikdyti. Ilga jo grumtynių su sveikatos 
sistema istorija leido Brunečiui suprasti, kad viską galima paaiš- 
kinti paprasčiau - personalas tiesiog nenorėjo kvaršinti sau galvos 
dėl to, kas jiems atrodė visiškai nereikšminga, tačiau jis žinojo, kad 
prieštarauti beprasmiška. 

Paprašė Vianelo pakilti į jo kabinetą ir ėmėsi aiškinti savo planą. 

- Mums tereikia, - apibendrino jis, - įdėti straipsnį rytoj rytą į 
Gazzettino, pasakojantį, kad ji pabudo iš komos. Žinai, kaip jiems 
patinka tokie dalykėliai - Sugrįžusi nuo kapo duobės krašto. Tada kad 

ir kas buvo tame automobilyje, vos patikėję, kad ji sveiksta ir gali 
prabilti, jie turės pamėginti dar kartą. 

Vianelas tyrinėjo Brunečio veidą tarsi pastebėjęs jame kažką 
naujo, bet nieko nepasakė. 

— Na? - paakino Brunetis. 

- Ar dar ne vėlu rytdienos straipsniui? - paklausė seržantas. 

— Žinoma, ne, - kai Vianelas atrodė ne ką labiau patenkintas, 
Brunetis paklausė: - Kas negerai? 

- Man nepatinka sumanymas sukelti jai dar didesnę grėsmę, - 
galop pasakė seržantas. - Panaudoti ją kaip jauką. 

- Kas nors bus palatoje, sakiau tau. 

- Komisare, - pratarė Vianelas, ir Brunetis ūmiai sukluso kaip 
ir visada, kai Vianelas kreipdavosi į jį laipsniu ir taip kantriai. - Kas 
nors ligoninėje vis tiek žinos, kas vyksta. 

- Žinoma. 

— Na? 

- Kas na? - pratrūko Brunetis. Jis apgalvojo visa tai ir žinojo vi- 
sus pavojus, tad atžari reakcija į Vianelo klausimą tebuvo jo paties 
nuogąstavimų atspindys. 

- Tai rizikinga. Žmonės kalba. Tereikia kam nors nueiti į barą 
pirmame aukšte ir paklausinėti apie ją. Kas nors - sanitaras, slaugy- 
toja, net gydytojas - ims ir leptelės ką nors, kad palatoje kartu su ja 
sėdi sargybinis. 

- Tuomet mes nesakysime jiems, kad tai sargybinis. Pasakysime, 
kad apsauga pašalinta. Galime pasakyti, kad ten giminaičiai. 

— Arba ordino vienuoliai? - pasiūlė Vianelas tokiu ramiu balsu, 
kad Brunetis negalėjo pasakyti, ar jis stengiasi padėti, ar šaiposi. 

- Niekas ligoninėje nežino, kad ji vienuolė, - pasakė Brunetis, 
nors rimtai tuo abejojo. 

— Norėčiau tuo patikėti. 

— Ką tai reiškia, seržante? 

- Ligoninė - maža įstaiga. Sunku išlaikyti paslaptį ilgai. Tad aš 
manau, kad mums reikia susitaikyti su tuo, kaip yra, ir kad jie žino, 
kas ji tokia. 

Išgirdęs, kaip Vianelas pavartojo žodį „jaukas“, Brunetis nebeno- 
rėjo prisipažinti, kad kaip tik ir stengėsi, kad ji juo pabūtų. Pavargęs 
klausydamas, kaip Vianelas išsako visas abejones ir prieštaravimus, 
ir praleidęs rytą stengdamasis paneigti juos ar sumenkinti Brunetis 
paklausė: 

- Ar tu atsakingas už budėjimus šią savaitę? 

— Taip, pone. 

— Gerai. Tada toliau keisk budinčius ligoninėje, bet aš noriu, 
kad jie pereitų į palatą, - prisiminęs Alvisą ir komiksų knygą pa- 
sakė: - Pasakyk jiems, kad negali išeiti iš palatos jokia dingstimi, 
nebent įtikins slaugytoją pabūti tenai, kol jų nebus. Ir įrašyk man 
vieną budėjimą pradedant nuo šios nakties - nuo vidurnakčio iki 
aštuonių. 

- Klausau, pone, - pasakė Vianelas ir atsistojo. Brunetis žiūrėjo 
į popierius ant savo stalo, bet seržantas nesiskubino išeiti. - Vienas 
iš keistų dalykų, susijusių su ta treniruočių programa, - pratarė jis 
ir palaukė, kol Brunetis pakels į jį akis, kai pakėlė, tęsė toliau, - yra 
tas, kad man reikia kur kas mažiau miego. Todėl aš galiu pasidalyti 
budėjimą su jumis, jeigu norėtumėte. Tada mums tereikės dviejų 
pareigūnų kitiems dviem ir bus kur kas lengviau derinti valandas. 

Brunetis nusišypsojo dėkodamas. 

— Nori pradėti budėti? - paklausė. 

- Gerai, - sutiko Vianelas. - Tiesiog tikiuosi, kad tai ilgai ne- 
truks. 

— Maniau, sakei, kad tau reikia mažiau miego. 

— Sakiau. Bet Nadijai tas nepatiks. 

Kaip ir Paulai, suprato Brunetis. 

Vianelas atsistojo ir dešine ranka mostelėjo lyg ir tingią pagarbą 
arba bendrininko ženklą kitam bendrininkui, sunku pasakyti. 

Po to, kai seržantas nulipo apačion sudaryti budėjimo tvarka- 
raščio ir pasakyti sinjorinai Eletrai, kad paskambintų į Gazzettino, 
Brunetis nutarė vandenį sudrumsti dar labiau. Paskambino į San 
Leonardo slaugos namus ir paliko žinutę vyresniajai motinėlei, kad 
Marija Testa - jis primygtinai reikalavo vartoti jos vardą — greitai 
sveiksta Miesto ligoninėje ir viliasi sulaukti apsilankant vyresniosios 
motinėlės kada nors, gal net kitą savaitę. Prieš padėdamas ragelį jis 
paklausė vienuolės, su kuria kalbėjosi, ar ji neperduotų žinutės ir 
daktarui Mesiniui. Surado kapitulos numerį ir paskambinęs nustebo 
išgirdęs, kad į skambutį atsiliepia atsakiklis. Paliko daugmaž tokią 
pačią Žinutę ir tėvui Pijui. 

Svarstė, ar nepaskambinus grafienei Krivoni bei sinjorinai Lerini, 
tačiau nusprendė leisti joms perskaityti naujienas apie sveikstančią 
seserį Imakolatą laikraštyje. 
tačiau nenusišypsojo kaip paprastai. 

— Kas negerai, sinjorina? 

Užuot atsakiusi ji parodė į abakos aplanką ant stalo. 

— Su tėvu Pijumi Kavalečiu yra negerai, dotore. 

- Net šitaip blogai? - paklausė Brunetis, nors neturėjo suprati- 
mo, ką norėjo pasakyti tuo „šitaip“. 

- Perskaitykite ir pamatysite. 

Brunetis paėmė ploną segtuvą ir atvertė susidomėjęs. Jame gulė- 
jo trijų dokumentų fotokopijos. Pirmasis buvo vieno sakinio laiškas 
iš Jungtinio Šveicarijos banko Lugano biuro „Sinjorui Pijui Kavale- 
čiui'; antrasis buvo „Tėvui Pijui“ adresuotas laiškas, parašytas ranka, 
kuri per visą puslapį drebėjo nuo ligos arba nuo amžiaus, gal nuo 
abiejų; ant trečio buvo jau pažįstamas Venecijos patriarchato kry- 
Žius. 

Jis vėl pažvelgė į sinjoriną Eletrą, kuri tyliai sėdėjo rankas dailiai 
susidėjusi ant stalo priešais save laukdama, kol jis baigs skaityti. Nu- 
kreipęs akis į popierius jis ėmėsi lėtai juos skaityti. 

„Sinjore Kavaleti. Mes patvirtiname jūsų sausio 29 dienos 27000 
Šveicarijos frankų indėlį į jūsų sąskaitą šiame banke.“ 

„Šventasis tėve, jūs nukreipėte nuodėmingas mano akis į Die- 
vą. Jo malonė - ne iš šio pasaulio. Jūs buvote teisus - mano šeima 
ne iš Dievo. Jie nepažįsta Jo ir nepripažįsta Jo valios. Tik jūs, tėve, 
jūs ir kiti šventi šventieji. Tai jums ir šventiesiems privalome dėkoti 
daugiau negu tik žodžiais. Aš keliauju pas Dievą žinodamas, kad tą 
padariau.“ Parašas buvo neįskaitomas. 

„Kartu pridedamas leidimas, suteiktas dievobaimingai draugi- 
jai Opus Dei, įkurti ir išlaikyti šiame mieste studijų ir šventų darbų 
misiją, vadovaujamą tėvo Pijaus Kavalečio.“ Ant šio buvo religinių 
fondų biuro direktoriaus parašas ir antspaudas. 

Perskaitęs visus tris lapus Brunetis pakėlė akis. 

- Kaip jūs juos suprantate, sinjorina? 

- Suprantu kaip tik taip, kokie jie yra, dotore. 

— Ojjie yra? 

- Dvasinis šantažas. Nelabai skiriasi nuo to, ką jie darė ištisus 
šimtmečius, tik ne toks niekšingas ir mažesnio masto. 

- Iš kur jie paimti? 

- Antras ir trečias iš segtuvų, saugomų patriarcho raštinėje. Ne 
iš vieno segtuvo. 

- O pirmas? 

- Iš patikimo šaltinio, - toks buvo vienintelis jos pateiktas paaiš- 
kinimas ir, kaip matė Brunetis, vienintelis, kurį ketino pateikti. 

- Pasikliauju jūsų žodžiu, sinjorina. 

- Ačiū, - atsiliepė ji paprasčiausiai mandagiai. 

- Skaičiau apie juos, apie Opus Dei, - paatviravo jis. - Gal jūsų 
draugas, tas kur patriachate, žino, ar jie labai, - Brunetis norėjo pa- 
vartoti žodį „galingi, tačiau kažkas panašaus į prietaringumą jį su- 
stabdė, - ar jie labai žinomi mieste? 

- Jis sako, kad labai sunku dėl jų ar dėl to, ką jie daro, būti tikram. 
Tačiau jis įsitikinęs, kad jų galia labai reali. 

- Kaip tik taip žmonės kalbėdavo apie raganas, sinjorina. 

— Raganoms nepriklausė ištisos apylinkės Londone, dotore. Ir 
jos neturėjo popiežiaus, liaupsinančio jas už jų „šventąją misiją. Ir 
raganos, - pasakė ji rodydama į jo tebelaikomą aplanką, - neturėjo 
bažnytinės sankcijos steigti studijų ir šventų darbų centrams. 

— Nė nežinojau, kad turite tokių stiprių jausmų religijai, - pa- 
sakė jis. 

- Čia nieko bendra su religija nėra, - atšovė ji. 

— Nėra? - jis tikrai nustebo. 

- Tai susiję su galia. 

Brunetis minutėlę pasvarstė. 

- Taip, turbūt susiję. 

Kiek ramesniu balsu sinjorina Eletra tarė: 

— Vicekvestorius Pata prašė manęs jums pranešti, kad šveicarų 
policijos vadovo vizitas atidėtas. 

Brunetis jos beveik negirdėjo. 

- Taip ir mano žmona sako, - pamatęs, kad ji nesuprato, pridūrė, 
kad paaiškintų: - Apie galią, - ir kai tik toji susigaudė, paklausė. - 
Prašau atleisti, ką sakėte apie vicekvestorių? 

— Šveicarų policijos vadovo vizitas atidėtas. 

— Oi, visai buvau apie jį pamiršęs. Ačiū, sinjorina. 

Nieko daugiau nepasakęs jis padėjo aplanką ant jos stalo ir grįžo 
į kabinetą pasiimti apsiausto. 


Šįkart Brunečiui paskambinus duris atvėrė keistai apsivilkęs pusam- 
žis vyras, Brunečio manymu, turėjęs atrodyti kaip vienuolis su abi- 
tu, tačiau teatrodė, kad vyras apsirengęs prastai siūlėtą sijoną. Kai 
Brunetis pasakė, kad atėjo pakalbėti su tėvu Pijumi, durininkas su- 
sidėjo rankas ir nulenkė galvą, tačiau neprasižiojo. Nuvedė Brunetį 
per kiemą, kur sodininko nebuvo nė kvapo, tačiau alyvų aromatas 
dar sustiprėjo. Viduje pro malonų alyvų aromatą prasimušė aštrūs 

dezinfekcinės medžiagos ir vaško kvapai. Pakeliui jie prasilenkė su 
jaunuoliu, einančiu jų kryptimi. Du klierikai tylomis linktelėjo vie- 
nas kitam, ir Brunečiui jų laikysena pasirodė perdėtai šventeiviška. 

Vyriškis, apie kurį Brunetis jau ėmė galvoti, kad jis tyli klastin- 
gais sumetimais, sustojo prie tėvo Pijaus kabineto durų ir linktelėjo 
Brunečiui, kad įeitų. Kai jis įėjo nesiteikęs pasibelsti, pamatė, kad 
langai uždaryti, tačiau šįkart pastebėjo ant tolesnės sienos kaban- 
tį Nukryžiuotąjį. Kadangi šio religinio atvaizdo Brunetis nemėgo, 
dirstelėjo į jį tik probėgšmais visiškai nesidomėdamas jo estetine 
verte. 

Po kelių minučių durys atsivėrė ir į kambarį įžengė tėvas Pijus. 
Kiek prisiminė Brunetis, religinį abitą jis vilkėjo laisvai, sudaryda- 
mas įspūdį, kad jam patogu. Brunečio dėmesį vėl patraukė putlios 
lūpos, bet šįsyk jis jau žinojo, kad vyriškio esmė glūdi akyse, pilkšvai 
žaliose ir šviečiančiose intelektu. 

- Sveiki sugrįžę, komisare, - tarė dvasiškis. - Ačiū jums už ži- 
nutę. Sesers Imakolatos atsigavimas yra atsakas į mūsų maldas. Ne- 
abejoju tuo. 

Nors ir knietėjo, tačiau Brunetis pradėjo ne nuo prašymo patau- 
soti savo veidmainišką religinę retoriką, ir vietoje to pasakė: 

— Norėčiau, kad atsakytumėte į dar kelis klausimus. 

— Mielai. Jeigu tik - kaip paaiškinau pastarąjį kartą - jie nevers 
manęs atskleisti informacijos, kurią privalau nutylėti, - nors dva- 
siškis ir toliau šypsojosi, Brunetis jautė, kad jis užfiksavo Brunečio 
nuotaikos pokytį. 

- Ne, abejoju, kad toji informacija būtų kokia nors išskirtinė. 

— Gerai. Bet kol nepradėjote, nėra jokio reikalo stovėti. Bent jau 
patogiai įsitaisykime. 

Jis privedė Brunetį prie tų pačių dviejų kėdžių ir įgudusiai grakš- 
čiai atmetęs atgal savo sutaną pats atsisėdo ant kėdės. Kyštelėjo deši- 
nę ranką į užantį ir ėmė leisti per pirštus rožinį. 

— Ką norėtumėte sužinoti, komisarę? 

— Norėčiau, kad papasakotumėte man apie savo darbą slaugos 
namuose. 

Kavaletis susijuokė ir pasakė: 

— Nesu tikras, ar galiu tai pavadinti šitaip, dotore. Aš tarnauju, 
kaip kapelionas pacientams ir kai kuriems darbuotojams. Suartin- 
ti žmones su jų Sutvėrėju yra džiaugsmas, ne darbas, - jis pažvelgė 
šalin į kitą kambario pusę, bet pirma dar spėjo pamatyti santūrią 
Brunečio reakciją į šiuos sentimentus. 

- Jūs klausotės jų išpažinčių? 

— Nesu tikras, ar čia klausimas, ar teiginys, komisare, - užsiminė 
Kavaletis šypsodamasis, nelyginant norėdamas, kad jo užuominoje 
neliktų net pėdsako sarkazmo. 

- Klausimas. 

— Tuomet atsakysiu į jį, - dabar šypsojosi atlaidžiai. - Taip, klau- 
sausi pacientų išpažinčių, taip pat ir kai kurių darbuotojų išpažinčių. 
Tai didžiulė atsakomybė, ypač jei išpažinties eina seni žmonės. 

— O kodėl taip yra, tėve? 

— Nes jie arčiau savojo laiko, arčiau savo žemiškosios pabaigos. 

- Suprantu, - pratarė Brunetis, o paskui tarsi tai būtų logiška iš- 
vada iš pirmesnio atsakymo paklausė: - Ar turite sąskaitą Jungtinio 
Šveicarijos banko Lugano padalinyje? 

Lūpų taikios šypsenos linkis išliko nepakitęs, tačiau Brunetis 
stebėjo akis, kurios kone nepastebimai prisimerkė, tačiau tik se- 
kundėlei. 

— Koks keistas klausimas, - pratarė Kavaletis suraukdamas anta- 
kius akivaizdžiai sutrikęs. - Kaip tai susiję su tų senų Žmonių išpa- 
žintimisė 

— Kaip tik tai aš ir stengiuosi išsiaiškinti, tėve, - tarė Brunetis. 

— Vis tiek klausimas keistas, - pasakė Kavaletis. 

- Ar turite sąskaitą Jungtinio Šveicarijos banko Lugano padali- 
nyje? 

Dvasiškis pirštais suėmė kitą karoliuką ir pasakė: 

- Taip, turiu. Dalis mano šeimos gyvena Ticine, nuvažiuoju jų 
aplankyti du ar tris kartus per metus. Pamačiau, kad kur kas pato- 
giau ten turėti pinigų, užuot vežiojusis juos su savimi ten ir atgal. 

- Ir kiek jūs toje sąskaitoje turite, tėve? 

Kavaletis pažvelgė į tolį skaičiuodamas ir galop atsakė: 

— Manau, apie tūkstantį frankų, - o tada paslaugiai pridūrė: - Tai 
maždaug milijonas lirų. 

- Žinau, kaip paversti liras Šveicarijos frankais, tėve. Tai vienas 
iš pirmųjų dalykų, kurio policininkas šioje šalyje turi išmokti, - tada 
Brunetis nusišypsojo, rodydamas kunigui, kad juokauja, tačiau Ka- 
valetis atsakydamas nenusišypsojo. 

Brunetis uždavė kitą savo klausimą: 

- Ar esate Opus Dei narys? 

Kavaletis metė savo rožinį ir perdėtu maldaujančiojo gestu pakė- 
lė rankas priešais save delnus atstatęs į Brunetį: 

- Oi, komisare, kokius keistus klausimus jūs užduodate. Stebiuo- 
si, koks ryšys juos sieja į viena jūsų galvoje. 

- Nelabai suprantu, ar tai reiškia taip, ar ne, tėve. 

Ilgai patylėjęs Kavaletis ištarė: 

- Taip. 

Brunetis atsistojo. 

- Tai būtų viskas, tėve. Ir ačiū už sugaištą laiką. 

Kunigas pirmą kartą negalėjo nuslėpti savo nuostabos ir kelias 
sekundes spoksojo į Brunetį. Tačiau greitai pašoko ant kojų ir drauge 
priėjęs prie durų atidarė jas ir palaikė, kol Brunetis išėjo iš kamba- 
rio. Eidamas koridoriumi Brunetis suvokė du dalykus: kunigo akis, 
įbestas jam į nugarą, o artėdamas prie atvirų durų koridoriaus gale 
- sodrų alyvų kvapą, sūkuriuojantį vidun iš kiemo. Nė vienas pojūtis 
nebuvo malonus. 

Devynioliktas skyrius 


Nors Brunetis nemanė, kad Marijai Testai grėstų koks nors pavo- 
jus, kol Gazzettino pasirodys straipsnis - ir nė nebuvo užtikrintas, 
kad net tuomet kiltų kokia nors grėsmė, - jis vis tiek atsiplėšė nuo 
Paulos ir nuo lovos kiek po trijų ir ėmė rengtis. Tačiau tik pradėjus 
sagstytis marškinius jo galva prasiblaivė tiek, kad išgirdo į jų mie- 
gamojo langus barbenantį lietų. Burbtelėjo sau po nosimi ir nuėjęs 
prie lango atidarė langinę, o paskui greitai užšovė saugodamasis vi- 
dun pūstelėjusių šlapių gūsių. Prie laukujų durų apsivilko lietpaltį 
ir pasiėmė skėtį, tada prisiminė Vianelą ir pasiėmė kitą. 

Marijos Testos palatoje rado Vianelą apsiblaususiomis akimis ir 
piktą, nors Brunetis atvyko kone pusvalandį anksčiau, negu jo buvo 
laukiama. Abipusiu sutarimu nė vienas iš vyrų nepriėjo prie mie- 
gančios moters, tarsi visiškas jos bejėgiškumas būtų nelyginant koks 
liepsnojantis kardas, laikantis juos per atstumą. Jie pasisveikino vie- 
nas su kitu prislopinę balsus, o paskui išėjo į koridorių pasikalbėti. 

- Ar nieko neįvyko? - paklausė Brunetis nusivilkdamas lietpaltį 
ir atrėmęs abu skėčius prie sienos. 

— Kas dvi valandas ar panašiai ateina slaugytoja, - atsakė Viane- 
las. - Nieko nedaro, kiek galiu pasakyti. Tik žiūri į ją, patikrina pulsą 
ir kažką parašo kortelėje. 

— Arji kada ką nors pasakė? 

- Kas, slaugytoja? - paklausė Vianelas. 

- Taip. 

- Nė žodžio. Galėčiau būti ir nematomas, - nusižiovavo Viane- 
las. - Sunku atsispirti miegui. | 

— Kodėl nepadarei keleto atsispaudimų? 

- Ačiū, kad atėjai, Vianelai, - padėkojo Brunetis atsiprašydamas. 
- Atnešiau tau skėtį. Pliaupia, - kai Vianelas linktelėjo dėkodamas, 
Brunetis paklausė: - Kas ateis ryte? 

- Gravinis. O paskui Pučetis. Aš paleisiu Pučetį, kai baigsis jo 
pamaina. 

Brunetis pastebėjo, kaip subtiliai Vianelas išvengė paminėti pa- 
mainos laiką - vidurnaktį, kai pakeis jaunesnį pareigūną. 

- Ačiū, Vianelai. Eik, truputį numigsi. 

Vianelas linktelėjo ir užkando nenumaldomą žiovulį. Pakėlė su- 
skleistą skėtį. 

Atidaręs duris eiti vidun į palatą Brunetis atsigręžė ir paklausė 
Vianelo: 

— Ar buvo problemų su budėjimais? 

- Ne, dar nebuvo, - atsiliepė Vianelas sustojęs koridoriuje ir at- 
sigręžęs. 

- Kiek laiko? - pasiteiravo Brunetis nežinodamas, kaip pavadinti 
suklastotą budėjimų tvarkaraštį. 

- Niekada negali pasakyti, bet spėju, kad praeis trys ar keturios 
dienos, kol leitenantas Skarpa ką nors pastebės. Gal savaitė. Bet ne 
ilgiau. 

- Tikėkimės, kad jie puls greičiau. 

- Jeigu bus kam pulti, - pasakė Vianelas galiausiai balsu išsaky- 
damas savo skepticizmą ir nusisuko. Brunetis stebėjo kaip plati jo 
nugara pasuko dešinėn prie artimiausios laiptinės ir dingo, o tada 
įėjo į palatą. Permetė savo lietpaltį per kėdės, ant kurios sėdėjo Via- 
nelas, atlošą ir kampe atrėmė skėtį. 


Nedidelė lempelė degė prie jos lovos vos apšviesdama erdvę aplink 
galvą ir skandindama likusią patalpos dalį giliame šešėlyje. Brunetis 

abejojo, ar bendras apšvietimas trikdytų moterį lovoje - iš tiesų būtų 
geras ženklas, jeigu taip būtų - tačiau jis vis tiek nenorėjo degti švie- 
sos, todėl sėdėjo šešėlyje ir neskaitė, nors atsinešė su savimi Marko 
Aurelijaus, autoriaus, kuris seniau suteikdavo didelės paguodos sun- 
kiu metu, tomelį. 

Nakčiai slenkant Brunetis pasijuto prisimenantis įvykius, nuti- 
kusius nuo tada, kai Marija Testa atėjo į jo kabinetą. Bet kuris iš jų 
galėjo būti atsitiktinumas: keleto senų žmonių mirtys, nelaimingas 
atsitikimas, kai Mariją partrenkė nuo dviračio, da Prė mirtis. Tačiau 
besikaupiantis jų svarumas išmušė iš Brunečio galvos bet kokią ne- 
laimingo atsitikimo arba atsitiktinumo galimybę. Ir ši galimybė išga- 
ravo, kai tie trys dalykai susisiejo, nors jis dar negalėjo įžvelgti kaip. 

Mesinis atkalbinėjo žmones, kad jam ar slaugos namams pinigų 
nepaliktų, tėvas Pijus nebuvo paminėtas nė viename iš testamentų, o 
ordino seserys negalėjo turėti nuosavybės. Grafienė savo ruožtu pati 
buvo turtinga ir vargu ar jai reikėjo savo vyro turto; da Prė nenorėjo 
nieko daugiau, tik mažyčių tabakinių savo kolekcijai papildyti; o sin- 
jorina Lerini, atrodo, atsisakė pasaulietinės pompastikos. Cui bono? 
Cui bono? Viskas, ko jam reikėjo, tai atrasti, kas siekė pelnytis iš mir- 
čių, ir kelias atsivers, nelyginant deglą laikančio serafimo nušviestas, 
ir nuves jį pas žudiką. 

Brunetis žinojo, kad kaip žmogus jis turi daugybę silpnybių: pui- 
kybę, tingumą ir kerštingumą, vardijant bent jau tas, kurios, jo ma- 
nymu, buvo akivaizdžiausios, tačiau jis taip pat žinojo, kad tarp jų 
nėra godumo, tad susidūręs su daugybe jo apraiškų Brunetis visada 
jausdavosi kaip pašalietis. Jis žinojo, kad tai įprasta, gal įprasčiausia 
yda ir tikrai suvokė ją savo protu, tačiau jai niekada nepavykdavo 
persikelti į jo širdį, ir dvasia likdavo šalta. 

Jis žvelgė per palatą į moterį lovoje, visiškai ramią ir tylią. Nė 
vienas iš gydytojų nežinojo jai padaryto sužalojimo masto, išskyrus 
jos kūnui padarytus sužalojimus. Vienas sakė, neįtikėtina, kad ji at- 
sigaus iš šios komos. Kitas sakė, kad ji atsigaus gal per kelias dienas. 

Galbūt viena iš čia dirbusių seserų atsiliepė išmintingiausiai, kai tarė 
jam: „Viltis, malda ir tikėjimas Dievo malone.“ 

Jam bežiūrint į Mariją ir prisimenant gailestingumo, sklidusio iš 
vienuolės akių jai kalbant, gelmes, kita sesuo atėjo į palatą. Prisiarti- 
no prie jos lovos nešina padėklu, padėjo padėklą ant stalo prie Mari- 
jos lovos, ranka pasiekusi paėmė ją už riešo. Žvelgdama į laikrodėlį 
palaikė Marijos riešą kelias akimirkas, paskui padėjo ant apkloto ir 
nuėjo surašyti duomenų ant kortelės, kuri kabojo lovos kojūgalyje. 

Pasiėmė padėklą ir nužingsniavo prie durų. Pamačiusi Brunetį 
linktelėjo, bet nenusišypsojo. 

Išskyrus tai, daugiau nieko nenutiko per likusią nakties dalį. Ta 
pati slaugytoja grįžo apie šeštą ir atėjusi rado Brunetį stovintį prie 
sienos ir besistengiantį neužmigti. Be dvidešimt aštuonios įžengė 
pareigūnas Gravinis, apsiavęs aukštaauliais guminukais, vilkintis 
lietpalčiu ir džinsais. Net prieš pasveikindamas su labu rytu jis pa- 
aiškino Brunečiui: 

- Seržantas Vianelas liepė mums nesirengti uniformos, pone. 

- Taip, žinau, Gravini. Viskas gerai, gerai. 

Vienintelis palatos langas žvelgė į dengtą pasažą, tad Brunetis nė 
nenumanė, koks lauke oras. 

— Ar labai prastas? - paklausė. 

- Pliaupia, pone. Manoma, taip bus iki penktadienio. 

Brunetis pasiėmė lietpaltį ir apsirengė apgailestaudamas, kad 
naktį neapsiavė guminukų. Turėjo viltį pareiti namo ir nusimaudyti 
po dušu prieš kulniuodamas į kvestūrą, bet būtų neprotinga keliauti 
į kitą miesto galą, kai jis taip arti savo darbo vietos. Be to, keli puo- 
deliai kavos, ir bus lygiai taip pat gerai. 

Paaiškėjo, kad toli gražu taip nebus, ir kol jis nusigavo iki savo 
kabineto, buvo viskuo nepatenkintas ir pasirengęs nemalonumams. 
Jie prasidėjo vos po kelių valandų, kai jis sulaukė vicekvestoriaus, 
liepusio jam nulipti į jo kabinetą, skambučio. 

Sinjorinos Eletros nebuvo už savo stalo, taigi Brunetis įžengė į 

Patos kabinetą be įprastų išankstinių jos perspėjimų. Šį rytą - ne- 
miegojusiam, perštinčiomis akimis ir su pernelyg daug kavos skran- 
dyje - jam mažiausiai ir rūpėjo, sulauks tų perspėjimų ar ne. 

— Turėjau nerimą keliantį pokalbį su savo leitenantu, - be įžan- 
gos pradėjo Pata. Bet kuriuo kitu metu Brunetis būtų ramiai ir pašai- 
piai pasitenkinęs Patai atsitiktinai prisipažinus dėl to, ką žinojo visa 
kvestūra - leitenantas Skarpa buvo jo kūrinys, bet šį rytą jį atbukino 
nemiga, tad jis vos nugirdo įvardį. 

- Ar tu mane girdi, Bruneti? - paklausė Pata. 

- Taip, pone. Bet man atrodo, kad sunku įsivaizduoti, kas būtų 
galėję suneraminti leitenantą. 

Pata vėl įsispraudė į savo krėslą. 

— Tavo elgesys, pirmiausia, - atšovė Pata. 

- Kuri konkreti mano elgesio dalis, pone? 

Brunetis pastebėjo, kad mažėja vicekvestorius įdegis. Ir kantry- 
bė. 

— Dėl to kryžiaus žygio, kurį, regis, tu pradėjai prieš šv. Motiną 
Bažnyčią, pirmiausia, - pasakė Pata ir nutilo tarsi pats įsiklausyda- 
mas į savo išpūstą teiginį. 

— Būtent, pone? - paklausė Brunetis delnu pasitrynęs savo žandi- 
kaulį ir aptikęs vietą, kurią praleido skusdamasis elektrine skutimosi 
mašinėle, laikoma rašomajame stale. 

- Kad tu persekioji žmones, vilkinčius sutanas. Kad grubiai el- 
geisi su šv. Kryžiaus ordino vyresniąja motinėle, - čia Pata nutilo 
tarsi laukdamas, kol bus suvoktas šių kaltinimų rimtumas. 

- Ir kad uždavinėju klausimus apie Opus Dei? Ar ir tai yra leite- 
nanto Skarpos sąraše? 

— Kas tau apie tai sakė? - paklausė Pata. 

— Darau tokią išvadą, jei leitenantas Skarpa sudarinėja mano eks- 
cesų sąrašą, tai tikrai turėjo tai įtraukti. Ypač jeigu, kaip aš manau, 
įsakymai tą padaryti jam ateina iš Opus Dei. 

Pata trenkė delnu į stalą: 

- Leitenantas Skarpa gauna įsakymus iš manęs, komisare. 

- Ar tuomet turiu suprasti, kad ir jūs esate narys? 

Pata prisitraukė su krėslu arčiau prie stalo ir pasilenkė virš jo 
Brunečio link. 

- Komisare, nesu tikras, ar šioje vietoje tu esi tas, kuris uždavi- 
nėja klausimus. 

Brunetis gūžtelėjo pečiais. 

- Ar tu dar skiri man savo dėmesį, komisare Bruneti? - paklausė 
Pata. 

- Taip, pone, - pasakė Brunetis balsu, kurio, savo paties nuosta- 
bai, nereikėjo stengtis išlaikyti ramaus ir abejingo. Jam jau niekas čia 
neberūpėjo, jis ūmiai pasijuto laisvas nuo Patos ir Skarpos. 

- Dėl tavęs buvo skundų, komisare, labai įvairių skundų. Šv. Kry- 
žiaus ordino prioras paskambino protestuodamas dėl tavo elgesio su 
šio ordino nariais. Negana to, jis pasakė, kad tu priglobei šio ordino 
narę. 

— Priglobiau? 

— Kad ji nuvežta į ligoninę, dabar jau sąmoninga ir, be abejonės, 
pradeda skleisti šmeižtą apie ordiną. Ar tai tiesa? 

- Taip. 

- Ir tu Žinai, kur ji? 

- Jūs ką tik pasakėte, kur ji, - ligoninėje. 

— Kur tu ją lankai ir neleidi to padaryti niekam kitam? 

- Kur jai suteikta policijos apsauga. 

- Policijos apsauga? - pakartojo Pata taip, kad buvo galima iš- 
girsti, kaip baiminosi Brunetis, apatiniuose aukštuose. - Ir kas sank- 
cionavo tą apsaugą? Kodėl nebuvo apie ją nė užuominos budėjimų 
tvarkaraštyje? 

- Ar jūs matėte tvarkaraštį, pone? 

- Nesirūpink dėl to, kas matė tvarkaraštį, Bruneti. Tiesiog pasa- 
kyk man, kodėl jame nepaminėta jos pavardė. 

— Ten įrašyta „priežiūra“. 

Ir vėl Pata lyg aidas suriaumojo Brunečio žodį. 

- Ištisas dienas policininkai sėdi ligoninėje nieko neveikdami, ir 
tu drįsti vadinti tai „priežiūra? 

Brunetis susilaikė nepaklausęs Patos, ar jis norėtų pakeisti for- 
muluotę, parašyti „sargyba“, ir pasirinko išmintingesnį tylos kursą. 

- Ir kas ten dabar? - griežtai paklausė Pata. 

- Gravinis. 

- Tai atšauk jį iš ten. Policija šiame mieste turi geriau ką veikti 
negu sėdėti prie kažkokios pabėgėlės vienuolės, kuri pasprukusi at- 
sigulė į ligoninę, palatos durų. 

— Aš manau, jai gresia pavojus, pone. 

Pata niršiai mostelėjo ranka ore. 

- Nenoriu nė girdėti apie pavojų. Man nerūpi, kas jai gresia. 
Jeigu jai atrodė derama mesti šv. Motinos Bažnyčios globą, tai ji tu- 
rėtų būti pasirengusi pati pasirūpinti savimi šiame pasaulyje, į kurį 
taip norėjo įžengti, - jis pamatė, kad Brunetis ketina prieštarauti, 
ir pakėlė balsą. - Gravinis turi palikti ligoninę per dešimt minučių 
ir grįžti čia į būrio patalpas, - ir vėl Brunetis žiojosi paaiškinti, bet 
Pata jį pertraukė: - Jokio policininko prie tos palatos durų neturi 
būti. Jeigu bus, jeigu tik kas nors ten nueis, bus atleisti iš pareigų 
nedelsiant, - Pata dar labiau pasilenkė virš savo stalo ir grėsmingai 
pridūrė: - Ir taip bus su asmeniu, kuris juos ten nusiųs. Ar tą su- 
pratai, komisare? 

— Taip, pone. 

- Ir aš noriu, kad laikytumeisi atokiai nuo šv. Kryžiaus ordino 
narių. Prioras nelaukia tavo atsiprašymo, nors aš manau, kad tai la- 
bai keista po to, ką girdėjau apie tavo elgesį. 

Brunetis buvo susidūręs su tokiu Patos nusiteikimu, tačiau nie- 
kada nebuvo matęs jo šitaip išmušto iš vėžių. Kol Pata toliau kalbėjo 
laipsniškai kildamas dar aukščiau paskui savo pyktį, Brunetis ėmėsi 
ieškoti Patos reakcijos kraštutinumo priežasties, ir jam atėjo į galvą 
vienintelis tenkinantis paaiškinimas - baimė. Jeigu Pata būtų Opus 

Dei narys, jo reakcija nebūtų buvusi didesnė kaip įtūžis; jis matė įtū- 
žusį Patą užtektinai kartų, kad žinotų, jog tai, kas vyko dabar, buvo 
visiškai kas kita ir kur kas blogiau. Vadinasi, baimė. 

Patos balsas grąžino jį atgal. 

-— Ar tu tą supratai, Bruneti? 

- Taip, pone, - tarstelėjo Brunetis stodamasis. - Paskambinsiu 
Graviniui, - pasakė ir pasuko prie durų. 

- Jei tu ką nors ten nusiųsi, Bruneti, tau galas. Ar supratai? 

- Taip, pone, supratau, - atsiliepė šis. Pata nepasakė nieko apie 
kieno nors buvimą ten savo laisvalaikiu, ir net jei būtų pasakęs, Bru- 
nečiui nebuvo jokio skirtumo. 

Jis paskambino į ligoninę nuo sinjorinos Eletros stalo ir paprašė 
pasikalbėti su Graviniu. Tada teko perduoti ir gauti net kelias žinutes 
iš policininko, kuris atsisakė palikti palatą net kai Brunetis liepė as- 
meniui ligoninėje pasakyti jam, jog tai komisaro įsakymas. Pagaliau 
daugiau kaip po penkių minučių Gravinis atėjo prie telefono. Pirmas 
dalykas, kurį jis pasakė, buvo šis: 

- Ten palatoje su ja gydytojas. Jis neišeis, kol aš sugrįšiu, - ir tik 
tada paklausė, ar kalbasi su Brunečiu. 

— Taip, čia aš, Gravini. Dabar jau gali pareiti čia. 

- Jau viskas, pone? - paklausė Gravinis. 

Brunetis pakartojo. 

- Bet tu pirmiau pareik namo ir apsirenk uniformą. 

- Klausau, pone, - pasakė jaunuolis ir padėjo ragelį Brunečio 
tono įtikintas daugiau klausimų nebeužduoti. 

Prieš grįždamas į savo kabinetą Brunetis nuėjo į pareigūnų kam- 
barį ir pasiėmė to ryto Gazzettino numerį, pamatęs gulintį ant stalo. 
Atsivertė Venecijos dalį, tačiau straipsnio apie Mariją Testą niekur 
nebuvo. Atsivertė pradžią, bet nieko nebuvo ir ten. Jis prisitraukė 
kėdę ir išskleidė laikraštį priešais save ant stalo. Skiltis po skilties lė- 
tai peržvelgė abi laikraščio dalis. Nieko. Nepublikuota jokio pasako- 
jimo, bet vis tiek kažkas, turintis užtektinai galios išgąsdinti Patą, su- 

žinojo apie Brunečio susidomėjimą Marija Testa. Arba dar įdomiau 
— jiems kažkaip pavyko sužinoti, kad ji atgauna sąmonę. Brunečiui 
lipant laiptais jo veide sekundėlę supleveno šypsnys. 

Dvidešimtas skyrius 


Per priešpiečius pajuto, kad visos šeimos nuotaika tokia pati slopi, 
kokią ir jis parsinešė iš kvestūros. Rafio tylėjimą jis priskyrė meilės 
Sarai Paganuci sunkumams; Kiara turbūt tebesikamavo dėl nema- 
lonės, pagadinusios tobulus jos mokslo pasiekimus. Kaip visada 
buvo ir Paulos nenuotaikos priežastis, tačiau ją nustatyti būdavo 
sunkiausia. 

Nenuskambėjo jokių kasdieniškų sąmojų, kuriais jie paprastai 
rodydavo savo neperskiriamą prieraišumą vienas kitam. Vietoje jų 
vienu metu Brunetis susivokė, kad jie aptaria orus, o paskui, tarsi ir 
taip nebūtų užtektinai niūru, politiką. Visi regimai apsidžiaugė ma- 
tydami, kad pietūs baigėsi. Vaikai, kaip urviniai žvėriukai, kuriuos 
išgąsdino žaibo blyksniai horizonte, spruko į savo kambarių prie- 
globstį. Brunetis, jau perskaitęs laikraštį, nuėjo į bendrąjį kambarį ir 
tenkinosi stebėdamas į stogus besiplakančius lietaus šuorus. 

Paula atėjusi atnešė kavos, ir Brunetis nusprendė vertinti tai kaip 
taikos pasiūlymą, nors nebuvo tikras, kokio pobūdžio sutartis gali jį 
lydėti. Jis paėmė kavą ir padėkojo. Paragavo gurkšnį ir paklausė: 

— Na? 

— Kalbėjausi su tėvu, - pratarė Paula atsisėdusi ant sofos. — Jis 
buvo vienintelis, kiek galėjau sugalvoti. 

- Ir ką tu jam pasakei? - paklausė Brunetis. 

— Papasakojau, ką man kalbėjo sinjora Stoko ir ką šnekėjo vai- 
kai. 

— Apie tėvą Lučianą? 

- Taip. 

— Ir? 

- Jis sakė, kad pasinagrinės. 

— Ar sakei jam ką nors apie tėvą Pijų? - paklausė Brunetis. 

- Ne, aišku, kad ne. Kodėl klausi? 

- Tik klausiu, - tarstelėjo jis. 

— Gvidai, - pratarė ji statydama tuščią puodelį ant stalo, - tu ži- 
nai, kad nesikišu - jokiais būdais - į tavo darbą. Jeigu tu nori pa- 
klausti mano tėvo apie tėvą Pijų ar apie Opus Dei, tai turi padaryti 
tą pats. 

Brunetis visiškai netroško, kad jo uošvis imtų čia kištis, kad ir ko- 
kiais būdais tą darytų. Bet jis nenorėjo sakyti Paulai, kad tas nenoras 
buvo grįstas abejonėmis dėl to, kam grafas Oracijus rodys didesnį 
atsidavimą - Brunečio profesijai ar pačiai Opus Dei. Kaip Brunetis 
nieko nenutuokė apie grafo turtus ir galią, lygiai taip pat nežinojo ir 
apie jų šaltinius bei apie jo ryšius ir lojalumą, lemiančius jų buvimą. 

- Arjis tavimi tiki? - paklausė jis. 

- Žinoma, tiki. Ko čia dar klausti? 

Brunetis pamėgino neteikti tam reikšmės, tačiau Paulos žvilgsnis 
atėmė jam tokią galimybę. | 

— Čia juk nėra taip, kad turi patikimiausią liudytoją. 

- Ką nori pasakyti? - paklausė ji aštriu balsu. 

— Kad vaikai paprastai blogai kalba apie mokytoją, kuris vienam 
iš jų parašė blogą pažymį. Kad čia tik vieno vaiko žodžiai, persakyti 
motinos, kurią akivaizdžiai buvo apėmusi isterija, kai kalbėjosi su 
tavimi. 

— Ką čia darai, Gvidai, mėgini dėtis velnio advokatu? Rodei man 
pranešimą iš patriarchato. Ką, tavo manymu, tas išgama veikė visus 
tuos metus, sėmė tūkstantinius lirų banknotus iš aukų dėžučių? 

Brunetis papurtė galvą. 

- Ne, visai neabejoju, visiškai, dėl to, ką jis veikė, tačiau visai kas 
kita, jei turi įrodymų. 

Paula mostu atmetė tai kaip visišką nesąmonę. 

- Ketinu jį sustabdyti, - pasakė atvirai agresyviai. 

- Ar tiesiog išgrūsti? - paklausė Brunetis. - Kaip buvo daroma 
daugelį metų? 

— Aš pasakiau, ketinu jį sustabdyti, ir kaip tik tai ir rengiuosi pa- 
daryti, - pakartojo Paula pabrėždama kiekvieną skiemenį kaip kur- 
čiam. 

— Gerai, - pasakė Brunetis, - Tikiuosi, sustabdysi. Tikiuosi, gali. 

Didžiulei jo nuostabai Paula atsakė citata iš Biblijos: 

— „O kas papiktintų vieną iš šitų mažutėlių, kurie mane tiki, tam 
būtų geriau, kad girnų akmuo būtų užkabintas jam ant kaklo ir jis 
būtų paskandintas jūros gelmėje.“ 

— O šitai iš kur? 

— Matas. Aštuonioliktas skyrius, šešta eilutė... 

- Tai jau, - tarė Brunetis kraipydamas galvą. - Keista girdėti, kad 
kas jau kas, bet būtent tu cituoji Bibliją. 

- Net velnias, sakoma, turi tokią galimybę, - atsiliepė ji, tačiau 
pirmą kartą nusišypsojusi, ir ta šypsena nušvietė kambarį. 

— Gerai, - pritarė Brunetis. - Tikiuosi, tavo tėvas turi galios ką 
nors padaryti, palatos durų - Brunetis pusiau tikėjosi, jog ji atsakys, 
kad nėra nieko, ko jos tėvas negalėtų padaryti, ir nustebo suvokęs, 
kad ir pats bent jau iš dalies tuo tikėjo. 

Tačiau užuot taip pasakiusi ji paklausė: 

- Otu su tais savo dvasiškiais? 

- Liko tik vienas. 

— Ką tai reiškia? 

- Sinjorinos Eletros draugas iš patriarchato raštinės sakė, kad 
grafienė Krivoni ir kunigas, kuris, regis, turtingas teisėtai, daugelį 
metų turėjo romaną. Jos vyras akivaizdžiai apie jį žinojo. 

- Žinojo? - aiškiai nusistebėjo Paula. 

- Jam labiau patiko jaunuoliai. 

— Tu tuo tiki? - paklausė Paula. 

Brunetis linktelėjo. 

- Tai, kad buvo ištekėjusi, jiems teikė priedangą. Nei ji, nei kuni- 
gas nelinkėjo jam mirties. 

— Tai iš tikrųjų liko tik vienas, - tarė Paula. 

- Taip. 

Brunetis papasakojo jai apie Patos įtūžį ir įsakymą atimti iš 
Marijos Testos policijos apsaugą. Jis nė nesistengė slėpti įsitikinęs, 
kad tėvas Pijus ir už jo stovinčios jėgos buvo pirminis to įsakymo 
šaltinis. 

— Ką rengiesi daryti? - paklausė Paula jam baigus aiškinti. 

- Kalbėjausi su Vianelu. Jis turi bičiulį, kuris dirba ligoninėje sa- 
nitaru ir sutinka dieną pas ją užsukti. 

— Ne kažin kas, ką? - paklausė ji. - O naktimis? 

- Vianelas pasisiūlė - aš jo neprašiau, Paula, jis pasisiūlė - pabūti 
ten iki vidurnakčio. 

— O tai reiškia, kad tu būsi nuo vidurnakčio iki aštuonių? 

Brunetis linktelėjo. 

— Ar ilgai visa tai tęsis? 

Brunetis gūžtelėjo pečiais. 

— Kol jie nutars žengti žingsnį, sakyčiau. 

— O ar ilgai tai užtruks? - neatlyžo ji. 

- Priklauso nuo to, kiek jie išsigandę. Arba kiek, jų manymu, ji 
žino. 

— Manai, kad tai tėvas Pijus? 

Brunetis visada stengdavosi vengti įvardyti asmenį, kurį jis įtaria 
padarius nusikaltimą, ir taip mėgino padaryti ir šį sykį, tačiau ji per- 
skaitė atsakymą iš jo tylėjimo. 

Dabar ji atsistojo: 

- Jeigu turėsi nemiegoti visą naktį, tai kodėl tau nepasistengus 
šiek tiek pamiegoti dabar? 

- „Žmona didžiausias savo vyro turtas, panaši į jį pagalbininkė, 
ištikima parama. Vynuogynas be tvoros būna išmindytas; vyras be 

žmonos pasidaro benamis klajūnas“, - pacitavo jis džiaugdamasis 
kartą ir ją įveikęs jos pačios mėgstamiausiame žaidime. 

Ji negalėjo užgniaužti nei nuostabos, nei pasitenkinimo. 

— Tai, vadinasi, tiesa? - paklausė. 

- Kas? 


- Kad velnias tikrai gali cituoti Šventraštį. 


Tą naktį Brunetis vėl išsirideno iš šilto lovos kokono ir apsirengė 
klausydamasis ant miesto tebepliaupiančio lietaus garsų. Paula pra- 
merkė akis, pasiuntė jo pusėn bučkį ir akimirksniu vėl užmigo. Šį 
kartą jis prisiminė guminius aulinius, tačiau nepasirūpino paimti 
skėčio Vianelui. 

Ligoninėje jie vėl išėjo į holą pasikalbėti, nors mažai ką turėjo 
pasakyti. Leitenantas Skarpa kalbėjosi su Vianelu tą popietę ir pa- 
kartojo jam Patos nurodymus dėl pareigūnų. Kaip ir Pata, jis nieko 
nepasakė, ką pareigūnai turėtų daryti savo laisvalaikiu, o tai padrąsi- 
no Vianelą pasikalbėti su Graviniu, Pučečiu ir net su atgailaujančiu 
Alvisu, ir tie visi patys panoro užpildyti laisvas valandas, Pučetis net 
pasisiūlė paleisti Brunetį šeštą ryto. 

— Net Alvisas? - perklausė Brunetis. 

- Net Alvisas, - atsakė Vianelas. - Tai, kad jis bukagalvis, netruk- 
do jam būti geradvasiškam. 

- Ne, - nedelsdamas atsiliepė Brunetis, - taip, regis, būna tik 
parlamente. 

Vianelas nusijuokė, apsivilko lietpaltį ir palinkėjo Brunečiui la- 
bos nakties. 

Grįžęs į palatą Brunetis priėjo per metrą nuo lovos ir žvelgė į 
miegančią moterį. Jos skruostai sukrito dar labiau, ir vienintelis gy- 
vybės ženklas buvo šviesus skystis, lėtai lašantis iš virš jos pakabinto 

butelio į įvestą jai į ranką vamzdelį, ir nepaliaujamai lėtai kylanti ir 
nusileidžianti jos krūtinė. 

— Marija? - pašaukė jis, o paskui: - Sese Imakolata? 

Krūtinė toliau kilo ir leidosi, kilo ir leidosi, o skystis lašnojo, ta- 
čiau daugiau nieko nenutiko. 

Brunetis įjungė šviesą, išsiėmė savo Marko Aurelijaus tomelį iš 
kišenės ir ėmėsi skaityti. Antrą įėjo slaugytoja, patikrino Marijos 
pulsą ir užrašė kortelėje. 

- Kaip ji? - paklausė Brunetis. 

- Jos pulsas greitesnis, - atsakė slaugytoja. - Taip kartais būna, 
kai gali įvykti pokytis. 

- Norite pasakyti, kad ji bunda? - pasiteiravo jis. 

Slaugytoja nesišypsojo. 

- Gali būti ir taip, - pasakė ir išėjo iš palatos Brunečiui taip ir 
nebespėjus paklausti, kas dar gali nutikti. 

Trečią jis išjungė šviesą ir užsimerkė, tačiau kai galva knaptelėjo 
ant krūtinės, prisivertė atsikelti ir atsistojo prie sienos už kėdės. At- 
lošė galvą ir užsimerkė. 

Po kurio laiko durys vėl atsivėrė ir į aptemdytą palatą įėjo kita 
slaugytoja. Kaip ir praeitą naktį ji atsinešė uždengtą padėklą. Nieko 
pat lovos, kaip tik pačiame prie lovos degusio šviestuvo skleidžiamos 
šviesos pluošte. Ištiesusi rankas ji nuklojo apklotus, tad Brunetis, 
manydamas, kad nekuklu žiūrėti, kad ir ką ji būtų atsiųsta padaryti 
miegančiai moteriai, nuleido akis. 

Ir pamatė jos batų ant grindų paliktus pėdsakus, aiškiai jos 
įmintą šlapią pėdą. Dar nė nesuvokęs, ką daro, Brunetis šoko per 
juos skyrusią erdvę, pakėlęs virš galvos dešinę ranką. Likus keliems 
žingsniams iki jos pamatė, kaip padėklą dengiantis rankšluostis nu- 
slydo žemėn, ir išvydo po juo slėptą ilgą peilio geležtę. Garsiai suriko 
nežodinį bereikšmį garsą ir pamatė sinjorinos Lerini veidą jai pasi- 
sukus į iš tamsos puolantį pavidalą. 

Padėklas nužvangėjo ant grindų, o ji atsisuko į Brunetį peiliu rėž- 
dama visiškai instinktyvų lanką. Brunetis pamėgino nuo jo išsisukti, 
tačiau judėjo per greitai ir tapo jai pasiekiamas. Ašmenys prakirto 
kairės rankovės audinį ir žasto raumenis. Jis šaukė kurtinamai, šaukė 
ir šaukė, tikėdamasis prisikviesti ką nors į palatą. 

Viena ranka užspaudęs žaizdą pasisuko į ją pabūgęs, kad ji puls 
ant jo. Tačiau toji nusisuko į lovoje gulinčią moterį ir jam bežiūrint 
kilstelėjo peilį iki savo klubo lygmens. Brunetis vėl šoko prie jos ati- 
traukęs nuo žaizdos ranką. Ir vėl garsiai be žodžių suriko, tačiau ji 
nekreipė į jį dėmesio ir žengė žingsnį arčiau Marijos. 

Brunetis sugniaužė dešinį kumštį, pakėlė jį virš galvos ir tren- 
kė jai per alkūnę vildamasis išmušti peilį ant grindų. Pajuto, paskui 
išgirdo, kaip sutrupėjo kaulas, tačiau nežinojo, ar jos rankos, ar jo 
plaštakos kaulas. 

Tada ji atsisuko, ranka glebiai pakibo jai prie šono, peilis tebebu- 
vo rankoje, ir ėmė klykti: 

- Antikristas. Privalau užmušti Antikristą. Dievo priešai turi 
būti sutrinti į dulkes ir jų neturi likti. Tai mano kerštas. Dievo tar- 
nams Antikristo žodžiai nedarys žalos, - ji bergždžiai stengėsi pa- 
kelti ranką, jam bežiūrint jos pirštai atsileido, o peilis nukrito ant 
grindų. 

Viena ranka jis suėmė už jos megztinio ir grubiai atitraukė ją 
nuo lovos. Ji nesipriešino. Nuvedė ją prie durų, šios jam prisiartinus 
atsidarė ir į palatą įsiveržė slaugytoja su gydytoju. 

— Kas čia vyksta? — griežtai paklausė gydytojas stabtelėjęs prie 
durų uždegti šviesos. 

- Net dienos šviesa nebeleidžia Jo priešams pasislėpti nuo Jo tei- 
singos rūstybės, - pasakė sinjorina Lerini nuo priepuolio pagyvėju- 
siu balsu. - Jo priešai bus išblaškyti ir sunaikinti, - pakėlė kairę ran- 
ką ir dūrė drebančiu pirštu į Brunetį. - Tu manai, kad gali sukliudyti 
paklusti Dievo valiai. Kvailys. Jis galingesnis už mus visus. Jo valia 
bus įvykdyta. 

Šviesoje, kuri dabar užtvindė palatą, gydytojas pamatė nuo vyro 
rankos lašantį kraują ir iš moters burnos tyškančias seiles. Ji vėl pra- 
kalbo, šįkart kreipdamasi į gydytoją su slaugytoja. 

- Jūs mėginote priglobti Dievo priešę, padėti jai ir nuraminti net 
žinodami, kad ji buvo Viešpaties priešė. Tačiau galingesnis už jus 
įžvelgė visus jūsų planus nepaisyti Dievo įsakymų ir pasiuntė mane 
įvykdyti Dievo teisingumo nusidėjėlei. 

Gydytojas žiojosi klausti: „Kas čia?..“ — bet Brunetis nutildė jį 
rankos mostu. 

Jis prisiartino prie sinjorinos Lerini ir sveikąją ranką švelniai už- 
dėjo jai ant plaštakos. Jo balsas tapo meiliu murmesiu: 

- Viešpats turi daug kelių, mano sese. Tavęs pakeisti bus atsiųstas 
kitas, ir visi Jo darbai bus užbaigti. 
vyzdžius ir žiopčiojančią burną. 

- Ar ir tave siuntė Viešpats? - paklausė ji. 

- Tu pasakyk, - atsiliepė Brunetis. - Seserie Kristuje, tavo atlikti 
darbai bus atlyginti, - ragino jis. 

- Nusidėjėliai. Jie abu buvo nusidėjėliai ir nusipelnė Dievo baus- 
mės. 

— Daug kas sako, kad tavo tėvas buvo bedievis žmogus, kuris 
šaipėsi iš Dievo. Dievas kantrus ir mylintis, tačiau nevalia iš Jo šai- 
pytis. 

- Jis mirė tyčiodamasis iš Dievo, - pasakė ji, o akys staiga prisi- 
pildė siaubo. - Net kai uždengiau jo veidą, jis tyčiojosi iš Dievo. 

Už nugaros Brunetis išgirdo besišnabždančius gydytoją su slau- 
gytoja. Pasuko galvą į juos ir paliepė: „Tylos.“ Priblokšti jo balso ir 
moters balse girdimos beprotybės tiedu pakluso. Jis vėl sutelkė dė- 
mesį į sinjoriną Lerini. 

— Tačiau tai buvo būtina. Tokia buvo Dievo valia, - paragino ją. 

Jos veidas atsipalaidavo. 

- Tu supranti? 

Brunetis linktelėjo. Ranką kas minutę skaudėjo vis labiau ir dirs- 
telėjęs žemyn jis pamatė po ja kraujo klaną. 

- O pinigai? - paklausė. - Jų visada labai reikia, kad galėtum 
kovoti su Viešpaties priešais. 

Jos balsas sutvirtėjo. 

- Taip. Mūšis prasidėjo ir turės vykti, kol mes atsikovosime Vieš- 
paties karalystę. Bedievio pelnas turi būti paaukotas dirbti šventam 
Dievo darbui. 

Jis nenutuokė, ar ilgai galėjo laikyti ten įkalintus slaugytoją su 
gydytoju, todėl surizikavo pasakyti: 

— Šventasis tėvas papasakojo man apie tavo dosnumą. 

Ji sutiko jo apreiškimą su palaiminga šypsena. 

- Taip, jis pasakė man, kad poreikis skubus. Laukti būtų tekę 
daug metų. Dievui paliepus reikia paklusti. 

Jis linktelėjo tarsi manydamas, kad visiškai suprantama, jog ku- 
nigas paliepė jai nužudyti tėvą. 

— O da Prė? - šiaip sau paklausė Brunetis tarsi tai tebūtų tokia 
smulkmena kaip šaliko spalva. - Tas nusidėjėlis, - pridūrė, nors var- 
gu ar to reikėjo. 

- Jis matė mane, matė mane tą dieną, kai įvykdžiau Dievo teisin- 
gumą savo tėvui. Tačiau tik paskui kalbėjo su manimi, - ji pasilen- 
kė prie Brunečio linksėdama. - Jis irgi buvo nuodėmingas žmogus. 
Gobšumas yra baisi nuodėmė. 

Už nugaros jis išgirdo čežančius žingsnius, o žvilgtelėjęs pamatė, 
kad slaugytoja su gydytoju išėjo. Išgirdo, kaip nutilo koridoriumi bė- 
gantys žingsniai, o tolumoje garsiau suskambėjo balsai. 

Jis pasinaudojo triukšmingo jų pasitraukimo sukeltu sąmyšiu ir 
grįžęs prie savo klausimo apie da Prė paklausė: 

- O tie kiti? Žmonės ten su tavo tėvu. Kokios buvo jų nuodė- 
mės? 

Nespėjus jam sugalvoti, kaip įvynioti savo klausimus į jos bepro- 
tybės skudurus, ji sutrikusi atsisuko klausiančiomis akimis: 

— Ką? - paklausė. - Kokie kiti? 

Brunetis suprato, kad jos sutrikimas rodo nekaltumą, tad ne- 
kreipdamas dėmesio į jos klausimus pasakė: 

- O mažasis žmogus? Da Prė? Ką jis padarė, sinjorina? Ar jums 
grasino? “ 

- Jis prašė pinigų. Pasakiau jam, kad tik pildau Dievo valią, bet 
jis pasakė, kad nėra Dievo ir nėra jokios valios. Burnojo. Tyčiojosi iš 
Viešpaties. 

— Ar pasakėte šventajam tėvui? 

— Šventas tėvas yra šventasis, - spyrėsi ji. 

- Jis tikrai Dievo žmogus, - pritarė Brunetis. - Ir jis pasakė jums, 
ką daryti? - paklausė. 

Ji linktelėjo: 

— Jis pasakė man, kokia Dievo valia, ir aš skubėjau jos vykdyti. 
Nuodėmė ir nusidėjėliai turi būti sunaikinti. 

— Ar jis?.. - pradėjo Brunetis, tačiau tada triukšmingai ir šūkau- 
dami į palatą įgriuvo trys sanitarai ir gydytojas, ir jam jos neliko. 

Paskui sinjoriną Lerini nugabeno į psichiatrijos skyrių, kur įtvėrę 
alkūnės kaulus jai prileido gausybę raminamųjų ir paskyrė dvide- 
šimt keturių valandų per parą priežiūrą. Brunetį pasodino į vežimėlį 
ir nuvežė į greitosios pagalbos skyrių, sušvirkštė vaistų nuo skausmo 
ir keturiolika siūlių susiuvo ranką. Psichiatrijos skyriaus vedėjas, iš- 
kviestas į ligoninę įvykį mačiusios slaugytojos, uždraudė bet kam 
kalbėtis su sinjorina Lerini, o jos būklę nė jos nematęs ir nepakalbi- 
nęs pavadino „sunkia“. Kai Brunetis ėmė klausinėti, nei gydytojas, 
nei slaugytoja, kurie girdėjo jo pokalbį su sinjorina Lerini, visiškai 
nieko nesuprato ir tik miglotai suvokė, jog pokalbis buvo pilnas re- 
liginių kliedesių. Jis klausė, ar jie neprisimenantys, kaip jis klausė 
sinjorinos Lerini apie jos tėvą ir da Prė, tačiau jie atkakliai tvirtino, 
kad viskas buvo visiškai beprasmiška. 

Be penkiolikos šeštą Marijos Testos palatoje pasirodė Pučetis ir 
nerado Brunečio nė kvapo, nors komisaro lietpaltis kabojo permes- 

tas ant kėdės. Kai pareigūnas pamatė ant grindų kraujo klaną, pirma 
mintis šovė apie moters saugumą. Jis greitai priėjo prie lovos, o kai 
pažvelgė žemyn jam palengvėjo pamačius, kad jai kvėpuojant krū- 
tinė tebesikilnoja. O paskui pakėlęs akis prie veido išvydo, kad jos 
akys atmerktos ir žiūri tiesiai į jį. 

Dvidešimt pirmas skyrius 


Apie Marijos Testos būklės pokytį Brunetis nieko nesužinojo kone 
iki to ryto vienuoliktos ir kol neatvyko į kvestūrą su parišta sužeistą- 
ja ranka. Po kelių minučių į kabinetą atėjo Vianelas. 

- Ji pabudo, - pasakė be įžangos. 

— Marija Testa? - paklausė Brunetis, nors ir žinojo. 

— Taip. 

— Kas dar? 

- Nežinau. Pučetis paskambino čia apie septintą ir paliko žinutę, 
bet aš ją tegavau prieš pusvalandį. Kai paskambinau jums namo, jūs 
jau buvote išėjęs. 

- Kaip ji? 

- Nežinau. Jis tiek ir tepasakė, kad ji pabudo. Kai pasakė gydyto- 
jams, kas atsitiko, į palatą atėjo trys iš jų ir liepė jam išeiti. Jis mano, 
jie ketina atlikti tyrimus. Tada ir paskambino. 

- Ir nieko daugiau nepasakė? 

- Nieko, pone. 

— O kaip Lerinių moteris? 

- Žinome tik tiek, kad ją veikia raminamieji ir jos negalima ap- 
lankyti. 

Ne ką daugiau, kiek žinojo ir Brunetis išeidamas iš ligoninės. 

- Ačiū, Vianelai, - pasakė jis. 

- Ar norėtumėte, kad dar ką nors jums padaryčiau, pone? - pa- 
klausė Vianelas. 

- Ne, ne dabar. Nueisiu į ligoninę paskui, - jis nupurtė lietpaltį ir 
permetė per kėdę. Prieš Vianelui išeinant tarė: - O vicekvestorius? 

- Nežinau, pone. Jis sėdi savo kabinete nuo tada, kai atėjo. O atė- 
jo tik dešimtą, todėl abejoju, ar anksčiau ką nors apie tai sužinojo. 

- Ačiū, - pakartojo Brunetis, ir Vianelas išėjo. 

Likęs vienas Brunetis vėl grįžo prie savo lietpalčio, išsiėmė bu- 
teliuką nuskausminamųjų ir nusileido į apačią į vyrų tualetą kori- 
doriaus gale prisipilti stiklinę vandens. Prarijo dvi tabletes, paskui 
trečią ir vėl įsimetė buteliuką į lietpalčio kišenę. Praeitą naktį jis ne- 
miegojo ir dabar tai jautė, kaip visada jausdavo, savo akimis, kurios 
degė lyg smėlio pribertos. Jis atsilošė kėdėje, tačiau krūptelėjo, kai 
ranka atsimušė į atlošą, ir vėl atsisėdo tiesiai. 

Sinjorina Lerini sakė, kad „abu“ vyrai buvo nusidėjėliai. Ar da 
Prė per vieną iš retų savo vizitų pas seserį pamatė ją išeinančią iš 
savo tėvo kambario jo mirties dieną? Ir ar Brunečio vizitas ir užduoti 
klausimai privertė jį apie tai pagalvoti? Jei taip, tuomet mažasis vyras 
stengdamasis ją šantažuoti neatsižvelgė į ją apėmusį ir įkvėpusį die- 
viškosios misijos jausmą, ir taip pasielgęs pasmerkė pats save. Sukėlė 
pavojų Dievo planams, todėl turėjo mirti. 

Brunetis mintyse prasuko visą pokalbį su sinjorina Lerini. Nie- 
kaip nedrįso stovėdamas priešais ją ir susidūręs su beprotybe jos 
akyse pasakyti kunigo pavardės ir todėl turėjo tik jos tvirtinimą, kad 
„šventasis tėvas“ pasakė jai, ką daryti. Net prisipažinimą, kad nužu- 
dė savo tėvą ir da Prė, jos religinės manijos kliedesiai supainiojo taip 
smarkiai, kad abu ne ko kito, o šios išpažinties liudininkai nė nenu- 
tuokė, ką išgirdo. Kaip tada įtikinti teisėją išduoti orderį jai suimti? 
Ir prisiminęs tas paklaikusias akis ir įžeisto šventumo intonacijas, 
kokiomis ji kalbėjo, pasvarstė, ar kuris nors teisėjas norės perduoti 
ją teismui. Nors iš viso to Brunetis ir įžvelgė sau naudos ir vargu ar 
laikė save pamišimo ekspertu, vis dėlto tai, ką išvydo praeitą nak- 
tį, atrodė tikra. O moteriai netekus proto dingo bet kokia galimybė 
pradėti bylą prieš ją ar prieš vyrą, kuris, Brunetis buvo įsitikinęs, 
siuntė ją vykdyti šventos misijos. 

Jis paskambino į ligoninę, tačiau jam nepasisekė ir niekas ne- 


226 


sujungė jo su palata, kur gulėjo Marija Testa. Jis palinko į priekį ir 
savo svorio padedamas atsistojo. Žvilgsnis į langą pasakė, kad bent 
jau liovėsi lyti. Dešine ranka permetė lietpaltį sau per petį ir išėjo iš 
kabineto. 

Pamatęs Pučetį be uniformos sėdintį prie Marijos Testos palatos 
durų Brunetis prisiminė, kad dabar, kai kažkas pamėgino ją nužudy- 
ti, galima skirti policijos apsaugą. 

— Labas rytas, pone, - pasakė Pučetis pašokdamas ant kojų ir 
mostelėdamas formalią pagarbą. 

— Labas rytas, Pučeti, - atsakė Brunetis. - Kas vyksta? 

- Gydytojai ir slaugytojos laksto ten ir atgal visą rytą, pone. Nė 
vienas iš jų man nieko nesakė, kai klausinėjau. 

- Ar ten yra kas nors dabar? 

— Taip, pone. Slaugytoja. Manau, ji atnešė maisto. Bent jau taip 
kvepėjo. 

- Gerai, - tarstelėjo Brunetis. - Jai reikia valgyti. Kada tai pra- 
sidėjo? - paklausė jis iš tikrųjų akimirką nepajėgdamas prisiminti, 
kiek laiko visa tai jau trunka. 

- Prieš keturias dienas, pone. 

— Taip taip. Keturios dienos, - tarė Brunetis, iš tiesų nelabai atsi- 
minęs, bet stengdamasis patikėti jaunuoliu. - Pučeti? 

- Klausau, pone? - paklausė jis neatiduodamas pagarbos, nors 
jam buvo labai sunku susilaikyti. 

- Lipk žemyn ir paskambink Vianelui. Pasakyk jam, kad atsiųs- 
tų ką nors tavęs pakeisti, ir dar pasakyk, kad įtrauktų šį budėjimą 
į tvarkaraštį. Tada pareik namo ir ko nors pavalgyk. Kada tau vėl 
budėti? 

- Tik poryt, pone. 

— Ar šiandien tavo išeiginė? 

Pučetis žiūrėjo į savo sportinius batus. 

— Ne, pone. 

— Na, tai kas tada? 

— Aš turėjau šiek tiek atostogų laiko. Tad pasiėmiau porą dienų. 
Maniau, kad, ee, maniau, kad galėsiu Vianelui čia padėti. Vis tiek 
nėra kur per tokius lietus važiuoti, - Pučetis tyrinėjo dėmelę ant sie- 
nos kairėje ties Brunečio galva. 

- Tai kai paskambinsi Vianelui, pažiūrėk, ar galės jis atšaukti tave 
iš atostogų ir grąžinti į tarnybą. Pataupyk atostogas vasarai. 

- Klausau, pone. Ar jau viskas, pone? 

- Sakyčiau, taip. 

— Tada viso gero, pone, - pasakė jaunuolis ir pasisuko laiptų 
link. 

- Ir ačiū, Pučeti, - šūktelėjo Brunetis jam pavymui. Kad išgirdo, 
Pučetis parodė tik mostelėjęs ranka ore, tačiau neatsigręžė ir niekaip 
kitaip neatsiliepė į Brunečio padėką. Brunetis pasibeldė į duris. 

- Avanti, - šūktelėjo iš vidaus balsas. 

Jis stumtelėjęs pravėrė duris ir įėjo. Vienuolė, kurios nepažino, 
vilkinti dabar jau pažįstamą šv. Kryžiaus ordino abitą, stovėjo prie 
čiau neprakalbo. Ant staliuko prie lovos stovėjo padėklas su pusiau 
nuvalgytu kažko panašaus į sriubą dubeniu viduryje. Kraujas - jo 
kraujas - nuo grindų buvo dingęs. 

- Labas rytas, - pasakė Brunetis. 

Vienuolė linktelėjo, bet nieko nepasakė. Žingtelėjo pusę žingsne- 
lio į priekį, gal atsitiktinai, ir atsistojo tarp jo ir lovos. 

Brunetis pasitraukė kairėn, kad Marija jį pamatytų. Pamačiusi ji 
kiek išplėtė akis, o antakius sutraukė vieną prie kito tarsi stengda- 
masi jį prisiminti. 

- Sinjore Bruneti? - galop paklausė ji. 

- Taip. 

- Kąjūs čia darote? Kas nors negerai jūsų motinai? 

— Ne, ne. Nieko negero. Atėjau aplankyti jūsų. 

- Kas jūsų rankai? 

— Nieko, nieko. 

- Bet iš kur žinote, kad aš čia? - išgirdusi paniką, kuri įsėlino į jos 
pačios balsą, ji užmerkė akis. Kai atsimerkė, prašneko balsu, virpan- 
čiu nuo pastangų išlaikyti jį ramų: - Nebesuprantu nieko. 

Brunetis priėjo arčiau lovos. Vienuolė šovė į jį žvilgsniu ir pakra- 
tė galvą, tai buvo įspėjimas, jeigu ištiesų įspėjimas, į kurį jis nekreipė 
dėmesio. 

- Ko jūs nebesuprantate? - paklausė jis. 

- Nesuprantu, kaip čia patekau. Jie sako, kad mane partrenkė 
automobilis, kai važiavau dviračiu, bet aš neturiu dviračio. Slaugos 
namuose dviračių nėra, ir aš nemanau, kad mes važinėtume jais net 
jeigu ir būtų. Ir dar jie sako, kad buvau Lide. Visai nesu buvusi Lide, 
sinjore Bruneti, niekada gyvenime, - jos balsas vis aukštėjo. 

- O kur jūs prisimenate buvusi? - paklausė jis. 

Klausimas, atrodo, ją išgąsdino. Ji pakėlė ranką prie kaktos, kaip 
jis jau matė ją darant savo kabinete tą dieną, ir vėl nustebo neradusi 
raminamos savo gobtuvo apsaugos. Dviejų pirštų galiukais patrynė 
smilkinį dengiantį tvarstį telkdama mintis. 

- Prisimenu, kad buvau slaugos namuose, - pagaliau atsakė. 

- Tuose, kur gyvena mano motina? - paklausė Brunetis. 

- Žinoma. Aš ten dirbu. 

Vienuolė, tikriausiai atsiliepdama į augantį jaudulį Marijos balse, 
žengė į priekį. 

— Manau, geriau jūs daugiau klausimų nebeužduokite, sinjore. 

— Ne ne, leisk jam pasilikti, - meldė Marija. 

Matydamas dvejojančią vienuolę Brunetis pasakė: 

- Gal bus lengviau, jei aš tiesiog kalbėsiuos. 

Vienuolė nuo Brunečio pasižiūrėjo į Mariją Testą, kuri linktelėjo 
ir sušnabždėjo: 

- Prašau. Noriu žinoti, kas atsitiko. 

Pasižiūrėjusi į laikrodį vienuolė pasakė tuo gyvu balsu, kuriuo 
žmonės prabyla gavę progą primesti savo ribotą galią: 

— Gerai, bet tik penkias minutes. 

Tą išgirdęs Brunetis tikėjosi, kad ji išeis, bet ji pasiliko, tik nuėjo 
prie kojūgalio ir atvirai klausėsi jų pokalbio. 

- Jūs važiavote dviračiu, kai jus partrenkė automobilis. Ir buvote 
Lide, kur dirbote privačioje klinikoje. 

- Bet tai neįmanoma, - atsiliepė Marija. - Sakau jums, niekada 
nesu buvusi Lide. Niekada, - kaip ūmiai prakalbo, taip ir liovėsi, o 
tada pasakė: - Atsiprašau, sinjore Bruneti. Papasakokite man, ką ži- 
note. 

— Dirbote ten kelias savaites. Palikote slaugos namus prieš keletą 
savaičių. Tokie žmonės padėjo jums rasti darbą ir vietą gyventi. 

- Darbą? - paklausė ji. 

- Klinikoje. Skalbykloje. 

Ji akimirkai užsimerkė ir atsimerkusi pasakė: 

- O aš nieko neprisimenu apie Lidą, - ir vėl pakėlė ranką prie 
smilkinio. - Bet jūs kodėl čia? - paklausė Brunečio, ir iš jos intona- 
cijos Brunetis galėjo pasakyti, kad ji prisiminė jo profesiją. 

- Jūs atėjote pas mane į kabinetą prieš keletą savaičių ir paprašėte 
kai ką ištirti. 

— Ką? - paklausė ji sutrikusi kraipydama galvą. 

— Kai ką, kas, jūsų manymu, vyksta San Leonardo slaugos na- 
muose. 

- San Leonardo? Bet aš ten niekada nebuvau. 

Brunetis pamatė, kaip jos rankos susigniaužė į kumštelius ant ap- 
klotų, ir nusprendė, kad nelabai prasminga toliau tęsti. 

- Manau, dabar apie tai nebekalbėkime. Galbūt jūs prisimin- 
site, kas atsitiko. Jums reikia pailsėti, reikia valgyti ir sustiprėti, — 
kiek kartų jis girdėjo šitą pačią moterį lygiai taip pat kalbančią jo 
motinai? 

Vienuolė žengė į priekį. 

- Užteks, sinjore. 

Brunetis buvo priverstas sutikti. 

Ištiesė sveikąją ranką ir patapšnojo Marijos plaštaką. 

- Viskas bus gerai. Kas blogiausia, jau baigėsi. Tiesiog pasistenki- 
te pailsėti ir valgyti, - nusišypsojo ir pasisuko išeiti. 

Nespėjo prieiti prie durų, kai Marija atsisuko į vienuolę ir tarė: 

- Sese, atsiprašau, kad varginu, bet gal galėtum atnešti man... - ir 
sutrikusi nutilo. 

- Antį? - paklausė vienuolė nė nesistengdama prislopinti balso. 

Vis dar pasukta galva Marija linktelėjo. 

Vienuolė prunkštelėjo ir suspaudė lūpas iš susierzinimo, kurio 
visai neslėpė. Apsisuko, nuėjo prie durų ir atidariusi jas laukė Bru- 
nečio. 

- Prašyčiau sese, ar negalėtų jis pasilikti čia su manimi, kol tu 
sugrįši? 
latos ir uždarė duris. 

— Ten buvo juoda mašina, - be įžangos pasakė Marija. - Aš jų 
neskiriu, bet ji buvo labai didelė ir važiavo tiesiai į mane. Tai nebuvo 
netyčia. 

Suglumęs iš nuostabos Brunetis paklausė: 

- Jūs prisimenat? 

Ėmė artintis prie lovos, bet ji įspėdama atstatė į jį ranką. 

- Stovėkite ten. Nenoriu, kad ji žinotų, jog kalbėjome. 

- Kodėl? 

Šį kartą Marija sudirgusi suspaudė lūpas. 

- Ji viena iš jų. Jeigu jie supras, kad prisiminiau, užmuš mane. 

Jis žvelgė skersai kambarį ir kone susvyravo nuo jos skleidžiamos 
užkrečiamos energijos. 

— Ką ketinate daryti? - paklausė. 

- Išgyventi, - sušnabždėjo ji, tada atsidarė durys ir sugrįžo vie- 
nuolė priešais save nešdama neuždengtą antį. Prašnarėjo pro Brune- 
tį ir nuėjo prie lovos. 

Jis nieko nepasakė, nesurizikavo paskutinį kartą pažvelgti į Ma- 
riją ir paliko jas ten kartu palatoje. 

Eidamas koridoriumi į psichiatrijos skyrių Brunetis staiga paju- 
to, kad grindinys po kojomis ėmė judėti. Viena jo dalis žinojo, kad 
tai ne kas kita, o tik išsekimas, tačiau šis žinojimas nesutrukdė jam 
stebėti pro šalį einančių žmonių veidų ir žiūrėti, gal įžvelgs paniką 
ar baimę jų akyse ir nusiramins pasiguodęs, kad iš tikrųjų prasidėjo 
žemės drebėjimas. Staiga išsigando suvokęs, kad stengiasi pasiguosti 
tokia galimybe, ir užsukęs į barą pirmame aukšte užsisakė panino, 
bet atneštą paliko nepaliestą. Ne dėl mėgstamo skonio, bet žinoda- 
mas, kad kaip tik to jam reikia, išgėrė stiklinę abrikosų nektaro, tada 
paprašė stiklinės vandens ir prarijo dar dvi nuskausminamųjų table- 
tes. Pasižvalgęs aplinkui į kitus žmones bare, aptvarstytus, su įtvarais 
ir sugipsuotus, jis pirmą kartą tądien pasijuto kaip namuose. 

Kai vėl leidosi į psichiatrijos skyrių, jautėsi geriau, tačiau savijau- 
ta nebuvo gera. Kirto atvirą kiemą, praėjo pro radiologijos skyrių ir 
pastūmė dvivėres stiklines psichiatrijos skyriaus duris. O taip pada- 
ręs pamatė iš kito koridoriaus galo prie jo besiartinantį baltaskvernį 
pavidalą ir vėl suabejojo, ar kraustosi iš proto, ar pakliuvo į kažkokį 
psichologinį žemės drebėjimą. Tačiau ne, tai tebuvo ne kas kitas, tik 
link jo einantis tėvas Pijus, aukšta figūra, įsisupusi į tamsų vilnonį 
apsiaustą su gobtuvu, susegtu prie kaklo; Brunetis pamatė aiškiai, 
kone kaip per haliucinaciją, sagę, padarytą iš aštuoniolikto amžiaus 
austriško Marijos Teresės talerio. 

Sunku buvo pasakyti, kuris iš jų nustebo labiau, tačiau būtent 
kunigas atsitokėjo greičiau ir pasakė: 

- Labas rytas, komisare. Ar nebūtų skubota mano išvada, kad 
abu čia esame aplankyti to paties asmens? 

Brunečiui prireikė akimirksnio, kad prabiltų, o kai prabilo ištarė 
tik jos pavardę: 

- Sinjorinos Lerini? 

- Taip. 

— Negalite jos aplankyti, - tarė Brunetis nebeslėpdamas priešiš- 
kumo savo balse. 

Tėvo Pijaus veidas pražydo ta pačia saldžia šypsena, su kuria jis 
pasitiko Brunetį per pirmą jųdviejų susitikimą šv. Kryžiaus ordino 
kapitulos namuose. 

— Bet iš tikro, komisare, jūs neturite teisės sergančiam žmogui, 
kuriam reikia dvasinės paguodos, neleisti pasikalbėti su savo nuo- 
dėmklausiu. 

Jos nuodėmklausys. Žinoma. Brunečiui reikėjo apie tai pagalvo- 
ti. Bet prieš jam ką nors pasakant, kunigas tęsė toliau: 

- Bet kuriuo atveju jums per vėlu įsakinėti, komisare. Aš jau kal- 
bėjausi su ja ir išklausiau išpažinties. 

- Ir suteikėte dvasinę paguodą? - pasiteiravo Brunetis. 

- Kaip pasakysite, - atsakė tėvas Pijus šypsodamasis taip saldžiai 
kaip niekada. 

Šleikštus skonis pakilo Brunečio gerkle, tačiau jis neturėjo nieko 
bendra su abrikosų nektaru, kurio ką tik gėrė. Kaip ūmus spazmas 
jam prasiveržė įniršis ir pasibjaurėjimas ir jis nepajėgė jų suvaldy- 
ti, kaip ir nuskausminamieji nebegalėjo numalšinti rankos skaus- 
mo. Atmetęs kartų patyrimą Brunetis pasiekęs čiupo į saują kunigo 
skraistę, džiaugdamasis pajuto, kaip susiglamžė pirštų gniaužiamas 
audinys. Trūktelėjo - ne švelniai, ir kunigas, staiga praradęs pusiaus- 
vyrą, pasviro į priekį tiek, kad juos skyrė tik rankos atstumas. 

— Mes žinome apie jus, - iškošė Brunetis. 

Kunigas piktai iškėlė ranką ir lengvai išsivadavo iš Brunečio 
gniaužto. Atsitraukė atbulas, apsisuko ir leidosi prie durų. Tačiau 
paskui lygiai taip pat staiga sustojo ir grįžo prie Brunečio kaip gyvatė 
kraipydamas galvą į šalis. 

- O mes žinome apie jus, - sušnypštė ir nuėjo. 

Dvidešimt antras skyrius 


Išėjęs į Šv. Jono ir Pauliaus aikštę Brunetis pastovėjo ligoninės tarp- 
dury keletą minučių negalėdamas apsispręsti, ar prisiversti eiti į 
kvestūrą, ar grįžti namo ir kiek pamiegoti. Pažvelgė į pastolius, den- 
gusius baziliką iš priekio, ir pamatė, kad šešėliai pasislinko iki fasado 
jau įpusėjo. Jis nežinojo, kur pametė tas valandas: gal užmigo bare, 
atrėmęs galvą į sieną už kėdės atlošo. Šiaip ar taip, jos praėjo, tos 
valandos, nuplaukė šalin taip, kaip buvo pavogti ir Marijos Testos 
gyvenimo metai. 

Nusprendęs, kad bus lengviau nueiti į kvestūrą jau vien todėl, 
kad ji arčiau, jis perėjo campo ir nužingsniavo ta kryptimi. Apsunkęs 
nuo troškulio ir grįžtančio skausmo pakeliui stabtelėjęs bare išgėrė 
stiklinę mineralinio vandens ir prarijo dar vieną tabletę. Kai atėjo į 
kvestūrą, rado vestibiulį keistai tylų, ir kol nesuvokė, kad buvo tre- 
čiadienis, diena, kai Ufficio Stranieri lankytojams būdavo uždarytas, 
nesuprato šios neįprastos ramybės priežasties. 

Nenorėdamas kamuotis visus keturis laiptų maršus iki savo kabi- 
neto jis nutarė viską baigti nedelsiant pasikalbėjęs su Pata, tad pasu- 
ko prie laiptinės, vedusios į jo kabinetą. Lipant pirmu laiptų maršu 
jam toptelėjo, kaip iš tikrųjų buvo lengva kopti viršun, ir jis suko sau 
galvą, bet negalėjo prisiminti, kodėl nenorėjo lipti į savo kabinetą. 
Pasijuto galvojantis, kaip būtų buvę gera, jeigu jis paprasčiausiai ga- 
lėtų skristi virš pakopų, kiek daug laiko sutaupytų kiekvieną dieną, 
tačiau tada pasijuto sinjorinos Eletros kambarėlyje ir pamiršo apie 
skraidymą. 

Ji pakėlė akis nuo kompiuterio jam pasirodžius ir pamačiusi jo 
ranką ir būklę atsistojo ir apėjusi savo stalą prisiartino prie jo. 

— Komisare, kas yra? Kas atsitiko? 

Jos nerimo nuoširdumas buvo tiek pat regimas, kaip ir girdimas 
ir toks aiškus, kad Brunetis pasijuto keistai sujaudintas. Kokios lai- 
mingos tos moterys, kad gali sau leisti atvirai rodyti emocijas, pama- 
nė jis, ir kokie mieli tie jų prieraišumo ir rūpesčio ženklai. 

- Ačiū, sinjorina, - pasakė jis atsispirdamas norui padėti ranką 
jai ant peties dėkodamas už tai, ką ji nė nenumanė parodžiusi. - Ar 
vicekvestorius yra? 

- Taip, yra. Ar jūs tikrai norite jį pamatyti? 

— O, taip. Dabar tinkamiausias metas. 

- Gal jums išvirti kavos, dotore? - paklausė ji padėdama nusi- 
vilkti lietpaltį. 

Brunetis papurtė galvą. 

— Ne, viskas gerai, sinjorina. Ačiū, kad klausiate, bet aš tik šnek- 
telėsiu su vicekvestoriumi. 

Iš įpročio ir tik iš įpročio Brunetis pasibeldė į Patos duris. Kai 
įėjo, Pata pasitiko jį su tokia pačia nuostaba, kokią parodė jį pama- 
čiusi sinjorina Eletra, tačiau sinjorinos Eletros nuostaba buvo kupi- 
na susirūpinimo, o Pata pademonstravo tik nepritarimą. 

— Kas tau pasidarė, Bruneti? 

— Kai kas stengėsi mane nužudyti, - atsakė tas mesdamas šalin 
principus. 

— Matyt, nelabai smarkiai stengėsi, jeigu jiems tik tiek pavyko. 

- Arjūs nieko prieš, jeigu atsisėsiu, pone? - paklausė Brunetis. 

Įvertinęs tai tik kaip Brunečio gudrybę atkreipti dėmesį į savo 
sužeidimą Pata nenoriai linktelėjo ir parodė kėdę. 

— Kas vyksta dabar? - griežtai paklausė Pata. 

- Praeitą naktį ligoninėje... - pradėjo Brunetis, bet Pata jį per- 
traukė. 

- Žinau viską, kas nutiko ligoninėje. Moteris pasikėsino nužudy- 

ti tą vienuolę, nes ši įsikando beprotišką mintį, kad ji nužudė savo 
tėvą, - pasakė Pata, ilgam nutilo ir paskui pridūrė: - Gerai, kad tu 
ten buvai ir neleidai, - net jei Pata ir būtų pamėginęs, jam tikriausiai 
nebūtų pavykę pasakyti to dar pagiežingiau. 

Brunetis klausė stebėdamasis tik tuo, kaip greitai Pata buvo įti- 
kintas. Jis žinojo, kad tokia istorija turėjo būti paleista sinjorinos 
Lerini elgesiui paaiškinti, tačiau nepagalvojo, kad tai bus padaryta 
šitaip įžūliai. 

— Ar galėtų būti ir kitoks paaiškinimas, pone? 

— Koks? - paklausė Pata įtariai kaip įpratęs. 

— Kad ji žinojo kai ką, ką sinjorina Lerini norėjo nuslėpti. 

— Kokių gi paslapčių tokia moteris galėtų turėti? 

- Kokia moteris, jei galėčiau paklausti? 

- Fanatikė, - atsakė Pata akimirksniu. - Viena iš tų moterų, ku- 
rios apie nieką daugiau negalvoja, išskyrus tikėjimą ir Bažnyčią, - iš 
Patos intonacijos niekaip nebuvo galima spręsti, ar jis pritaria to- 
kiam moterų elgesiui, ar ne. - Na? - paragino, kai Brunetis nieko 
neatsakė. 

- Jos tėvas nesirgo jokiomis širdies ligomis, - pasakė Brunetis. 

Pata laukė, ar Brunetis nepasakys ko nors daugiau, o kai nepasa- 
kė, griežtai paklausė: 

- Ką tai turėtų reikšti? - Brunetis vis tiek tylėjo. - Ar tai reiškia, 
kad, tavo manymu, ji nužudė savo tėvą? - jis ūmiai atsistūmė nuo 
savo darbo stalo stengdamasis suteikti regimą formą savo netikė- 
jimui. - Ar iš proto išsikraustei, Bruneti? Moterys, kurios kasdien 
vaikšto į mišias, savo tėvų nežudo. 

- Iš kur žinote, kad ji kasdien vaikšto į mišias? - paklausė Bru- 
netis stebėdamasis savo paties gebėjimu išbūti ramiam ir pakilti virš 
pokalbio tarsi nešamam į tą vietą, kur laikomi paslėpti atsakymai į 
visas šias paslaptis. 

— Nes man paskambino ir jos gydytojas, ir jos dvasinis patarėjas. 

- Ką jie jums pasakė? 

— Gydytojas sakė, kad tai tikriausiai tik nervinis išsekimas, sukel- 
tas uždelsto sielvarto dėl tėvo mirties. 

— Ojos „dvasinis patarėjas“, kaip jūs jį pavadinote? 

— O kaip tu jį pavadintum, Bruneti, kaip nors kitaip? Ar ir jis 
dalis šio nelemto scenarijaus, kurį, regis, čia kurpi? 

— Ką jis pasakė? - pakartojo Brunetis. 

- Sakė, kad pritaria gydytojo analizei. O tada pasakė, kad nesiste- 
bėtų sužinojęs, jog būtent visos šios iliuzijos apie vienuolę paskatino 
ją pulti ligoninėje. 

- Ir manyčiau, kad jums paklausus, kodėl jis taip kalba, jis atsakė 
negalintis pasisakyti, iš kur gavo tą informaciją? - pasiteiravo Bru- 
netis jausdamasis vis labiau atitolstantis nuo pokalbio ir nuo abiejų 
jame dalyvaujančių vyrų. 

- Iš kur tą žinai? - paklausė Pata. 

- O, vicekvestoriau, - pasakė Brunetis stodamasis ir įspėjamai 
mostelėdamas pirštu į Patą. - Juk jūs negalite tikėtis, kad imsiu ir 
sulaužysiu išpažinties priesaiką, ar ne? - jis nelaukė, kad išklausy- 
tų, ar Pata turi ką į tai atsakyti, bet nuslinko prie durų ir išėjo iš 
kabineto. 

Sinjorina Eletra labai greitai nuskubėjo nuo durų, kai jis jas ati- 
darė, ir jis taip pat įspėjamai mostelėjo pirštu ir jai. Bet paskui nusi- 
šypsojo ir paklausė: 

- Ar nepadėtumėte man su apsiaustu, sinjorina? 

- Žinoma, dotore, - atsiliepė ji imdama apsiaustą nuo kėdės, kur 
jis gulėjo, ir palaikydama jam. 

Kai apsiaustas apgaubė pečius, jis jai padėkojo ir pasuko prie 
laiptų. Ten tarpduryje stovėjo Vianelas, kuris pasirodė netikėtai kaip 
angelas. 

- Montisis atplukdė katerį, pone, - pasakė jis. 

Paskui Brunetis prisiminė ėjęs laiptais greta Vianelo, kuris palai- 
kė jį už sveikosios rankos. Ir dar prisiminė paklausęs Vianelo, ar ir jis 
kada nors yra pagalvojęs, kaip būtų lengva, jeigu jie galėtų skraidyti 

laiptais aukštyn ir žemyn tiesiai į savo kabinetus, tačiau tada jo šios 
dienos prisiminimai nuplaukė ir nukeliavo pailsėti kartu su praras- 
tomis sesers Imakolatos gyvenimo valandomis. 

Dvidešimt trečias skyrius 


Brunečio rankos infekcija paskui buvo priskirta Hario tvido siūlams, 
per kuriuos ji pakliuvo į žaizdą ir ten pasiliko per aplaidžią medici- 
ninę procedūrą. Žinoma, taip kalbėjo visai ne Miesto ligoninėje, nes 
jos chirurgas atkakliai teigė, kad infekciją sukėlė paplitusios pader- 
mės stafilokokas, kurio ir reikėjo tikėtis prabundant tokioje rimtoje 
žaizdoje. Tačiau jo bičiulis Džovanis Grimanis paskui papasakojo, 
kad greitosios pagalbos skyriuje ritosi galvos, o chirurgijos sanita- 
rą perkėlė į virtuvę. Grimanis nepasakė, bent jau atvirai, kad kaltas 
buvo chirurgas, nes per operaciją skubėjo, nors jo intonacija leido 
Brunečiui su Paula prieiti prie šios nuomonės. Tačiau apie visa tai 
nieko nežinojo dar ilgai po to, kai infekcija rimtai išsiplėtė, o Brune- 
čio elgesys tapo toks keistas, kad jį vėl nugabeno į ligoninę. 

Dėl uošvio dosnumo šiai institucijai kliedintį Brunetį nugabeno 
į Džiustinianio ligoninę, kur paguldė atskiroje palatoje ir kur visi 
darbuotojai, kai tik sužinojo, su kuo jis giminiuojasi, pasirodė besą 
atidūs ir mandagūs. Pirmosiomis dienomis, kai Brunetis tai praras- 
davo, tai vėl atgaudavo sąmonę, o gydytojai stengėsi rasti tinkamą 
antibiotiką infekcijai įveikti, jam nieko nesakė apie tos infekcijos 
priežastį, o kai pagaliau tas vaistas buvo surastas, o infekcija suval- 
dyta ir paskui praėjo, jis visai nesidomėjo, kas kaltas. „O koks gi skir- 
tumas?“ - paklausė jis Grimanio taip gerokai sumenkindamas gydy- 
tojo pasitenkinimą, kurį tasai jautė parodydamas didesnę ištikimybę 
draugystei, o ne profesijai. 

Kol gulėjo, bent jau prašviesėjimo laikotarpiais, Brunetis spyrėsi, 
kad absurdas laikyti jį ligoninėje, ir tą dieną, kai iš jo rankos buvo 

pašalintas kateteris ir nuspręsta, kad žaizda gyja švariai, jis išsireika- 
lavo, kad jį paleistų. Paula padėjo jam apsirengti pasakodama, kad 
lauke taip šilta, jog jam neprireiks megztinio, tačiau ji atnešė švarką 
užsimesti jam ant pečių. 

Kai nusilpęs Brunetis ir švytinti Paula išėjo į koridorių, abudu 
pamatė laukiantį Vianelą. 

— Labas rytas, sinjora, - pasakė jis Paulai. 

- Labas rytas, Vianelai. Kaip miela, kad atėjai, - atsakė ji su dirb- 
tine nuostaba. Brunetis nusišypsojo iš bergždžių jos pastangų atro- 
dyti nerūpestinga, nors buvo įsitikinęs, jog ji susitarė su Vianelu, kad 
tas ateitų, lygiai kaip ir buvo tikras, kad prie šoninių durų policijos 
kateryje su veikiančiu varikliu lauks Montisis. 

- Jūs atrodote labai gerai, pone, - pasakė Vianelas vietoje pasi- 
sveikinimo. 

Rengdamasis Brunetis nustebęs pajuto, kokios laisvos pasidarė 
jam kelnės. Suprantama, karščiavimas sudegino gerokai svorio, ku- 
rio jis priaugo per žiemą, o apetito stoka dar labiau prie to prisidė- 
jo. 

- Ačiū, Vianelai, - tarė jis tuo ir pasitenkindamas. 

Paula leidosi koridoriumi, o Brunetis pasisuko į seržantą ir pa- 
klausė: „Kur jos?“ ir jam neprireikė paaiškinti. 

— Nebėra. Abiejų. 

— Kaip? 

- Sinjoriną Lerini išvežė į privačią kliniką. 

- Kurė 

- Romoje. Bent jau taip mums pasakė. 

- Patikrinai? - paklausė Brunetis. 

- Sinjorina Eletra patvirtino, - ir Brunečiui nė nespėjus paklausti 
paaiškino: - Jai vadovauja šv. Kryžiaus ordinas. 

Brunetis nežinojo, kurį vardą ištarti. 

- O Marija Testa? - galop paklausė tuo vardu balsuodamas už 
spendimą, kurį, kaip jis vylėsi, ji padarė. 

- Dingo. 

— Ką nori pasakyti - dingo? 

— Gvidai, - tarė Paula grįžusi prie jų, - ar tai negali palaukti? 

Nusisuko ir nužingsniavo koridoriumi prie šoninių ligoninės 
durų ir laukiančio policijos katerio. 

Brunetis nusekė jai įkandin, Vianelas greta prisitaikė prie jo 
žingsnių. 

- Pasakok, - pasakė Brunetis. 

- Laikėm ten apsaugą kelias pirmas dienas, kai jūs čia atvykote. 

Brunetis jį pertraukė. 

- Ar kas nors mėgino ją pamatyti? 

- Tas kunigas, bet aš pasakiau, kad įsakyta neleisti pas ją lanky- 
tojų. Jis nuėjo pas Patą. 

- Ir? 

- Pata dieną vilkino, paskui pareiškė, kad turėtume jos paklausti, 
ar nori jį matyti. 

- O ką pasakė ji? 

— Ašjos visai neklausiau. Bet atsakiau Patai, kad ji pasakiusi ne- 
norinti jo matyti. 

— Kas buvo tada? - paklausė Brunetis. Bet tada jie priėjo ligoni- 
nės duris. Paula stovėjo jau lauke laikydama jas atidariusi, o kai jis 
išėjo laukan, pasakė: 

— Sveikas atvykęs į pavasarį, Gvidai. 

Ir iš tiesų. Per dešimt dienų, kol buvo viduje, pavasaris stebuk- 
lingai pažengė į priekį ir užkariavo miestą. Oras dvelkė švelnuma ir 
augimu, mažų paukštelių poravimosi giesmės pripildė erdvę virš jų 
galvų, o forzitijos šakelė prasiskverbė per metalines grotas mūrinėje 
sienoje palei kanalą. Kaip Brunetis ir žinojo, Montisis stovėjo prie 
vairo policijos kateryje, prišvartuotame prie laiptų, vedančių žemyn 
prie vandens. Jis pasisveikino su jais linktelėjęs ir, Brunečio įtarimu, 
šypsodamasis. 

Sumurmėjęs „Buon giorno“ vairininkas padėjo Paulai įlipti ant 

denio, tada pagelbėjo Brunečiui, kuris vos nesuklupo, taip jį apakino 
saulės šviesos pliūpsnis. Vianelas atkabino švartavimosi lyną, nulipo 
ant denio, ir Montisis išplukdė juos į Džudekos kanalą. 

- O kas paskui? - paklausė Brunetis. 

— O paskui viena iš slaugytojų pasakė jai, kad ją norėjo aplan- 
kyti kunigas, bet mes neleidome. Paskui kalbėjausi su slaugytoja, ir 
ji papasakojo, kad ji - tai yra toji Testa - atrodė sunerimusi, kad jis 
nori ją aplankyti. Ir, pasak slaugytojos, atrodė patenkinta, kad mes 
jo neįleidome. 

Greitaeigis kateris greitai prašvilpė pro šalį iš dešinės pusės tėkš- 
damas į juos vandenį. Vianelas atšoko, bet vanduo nepakenkęs ištiš- 
ko ant katerio šono. 

- O tada? - paklausė Brunetis. 

- Tada paskambino ordino vyresnioji motinėlė ir pasakė norinti, 
kad ją išsiųstų į vieną iš jų klinikų. O paskui ji dingo. Mes atšaukėme 
apsaugą, nors keletas vaikinų ir aš vis dar paslampinėdavome nakti- 
mis vien tam, kad žinotume, kas dedasi. 

— Kada tai nutiko? 

— Maždaug prieš tris dienas. Vieną popietę slaugytoja įėjo ir jos 
neberado. Drabužiai buvo dingę, o jos pačios nė ženklo. 

— Ką darėte? 

- Paklausinėjome ligoninėje, bet niekas jos nematė. Ji tiesiog 
dingo. 

- O kunigas? 

— Kažkas iš jų pagrindinės būstinės Romoje paskambino vice- 
kvestoriui praėjus dienai po jos dingimo - tas buvo dar kai niekas, 
išskyrus mus, apie tai nežinojo - ir paklausė, ar tiesa, kad nuodėm- 
klausys pas ją neįleidžiamas. Jis tebemanė, kad ji ten, todėl pasidavė, 
pasakė, kad pats asmeniškai pasirūpins, jog ji pasikalbėtų su savo 
nuodėmklausiu. Pasikvietė mane pasakyti, kad ji turi su juo pasikal- 
bėti, ir tada aš pasakiau, kad jos nebėra. 

- Ką jis padarė? Arba pasakė? 

Vianelas apie tai šiek tiek pagalvojo prieš atsakydamas. 

- Aš manau, jam palengvėjo, pone. Vyras iš Romos tikriausiai 
jį kaip nors išgąsdino, jis primygtinai reikalavo, kad ji susitiktų su 
kunigu. Bet kai pasakiau jam, kad ji išėjo, jis atrodė kone patenkintas 
tai girdėdamas. Iš tiesų jis paskambino tam vyrui į Romą, kol dar 
buvau tenai. Turėjau kalbėti su juo pats ir pasakyti, kad ji išėjo. 

- Ar tu žinai, kas jis toks, tas vyras iš Romos? 

— Ne, tačiau, kai jie paskambino, operatorius pasakė, kad skam- 
butis iš Vatikano. 

-— Ar ką nors numanai, kur ji išėjo? - paklausė Brunetis. 

— Ničnieko, - iš karto atsakė Vianelas. 

— Skambinai tam vyrui iš Lido? Sasiui? 

- Taip. Tą padariau pirmiausia. Jis pasakė man dėl jos nesijaudin- 
ti ir kad, išskyrus tai, nepasakys nieko daugiau. 

- Kaip manai, ar jis žino, kur ji? - paklausė Brunetis. Neturėjo 
laivo vairo ir maloniai šnekėjosi su Montisiu. 

Galiausiai Vianelas jam atsakė: 

— Manau, tikriausiai, bet jis niekuo nepasitiki tiek, kad pasakytų, 
net mumis. 

Brunetis linktelėjo ir nusisukęs nuo seržanto pažvelgė per van- 
denį į Šv. Morkų, tik ką išnirusį į akiratį kairėje. Prisiminė tą pa- 
skutinę dieną ligoninėje su Marija Testa, prisiminė įnirtingą ryžtą 
jos balse ir prisiminęs pajuto užplūdusį palengvėjimą, kad ji nutarė 
pabėgti. Brunetis mėgintų ją surasti, bet vylėsi, kad tai bus neįma- 
noma - neijam, nei kam nors kitam. Dieve, saugok ją ir suteik jėgų 
jos Vita Nuova. 

Paula pamačiusi, kad jis baigė kalbėtis su Vianelu, atėjo prie jų. 
Kaip tik tada vėjo gūsis pūstelėjo jai iš už nugaros ir užmetė plaukus 
ant veido, iš abiejų pusių apsiausdamas jį šviesiomis bangomis. 

Juokdamasi ji pakėlė abi rankas ir nubraukė plaukus aukštyn nuo 
veido, o paskui papurtė galvą tarsi iškilusi į paviršių po ilgo panė- 

rimo. Atmerkusi akis pamatė ją stebintį Brunetį ir vėl susijuokė, šį 
kartą net garsiau. Sveikąja ranka jis apkabino ją per pečius ir prisi- 
traukė arčiau. 

Užplūdusios meilės stumtelėtas į paauglystę jis paklausė: 

— Pasiilgai manęs? 

Pagavusi jo nuotaiką ji atsiliepė: 

— Ilgėjausi nežmoniškai. Vaikai liko nevalgę. Mano studentai 
nyko nuo intelektualinio stimulo trūkumo. 

Vianelas paliko juos sau ir nuėjęs atsistojo greta Montisio. 

- Ką veikei? - paklausė Brunetis, tarsi pastarąsias dešimt dienų ji 
nebūtų daugiausia savo laiko praleidusi ligoninėje su juo. 

Iš jos kūno pajuto nuotaikos pokytį ir apsuko ją veidu į save. 

— Kas yra? - paklausė. 

— Nenoriu gadinti tavo sugrįžtuvių, - atsakė ji. 

— Niekas negali jų sugadinti, Paula, - pasakė jis ir nusišypsojo, 
kokia paprasta tai buvo tiesa. - Prašau, pasakyk man. 

Minutėlę ji žvelgė jam į veidą, o paskui pasakė: 

— Sakiau tau, kad ketinu prašyti tėvo pagalbos. 

— Dėl tėvo Lučiano? 

- Taip. 

— Ir? 

- Ir jis pasikalbėjo su keletu žmonių, su savo draugais iš Romos. 
Manau, rado išeitį. 

— Papasakok. 

Ir ji papasakojo. 


Namų šeimininkė atidarė kunigo namo duris Brunečiui paskam- 
binus antrąkart. Ji buvo paprasta šeštą dešimtį bebaigianti moteris 
lygia, be dėmelės oda, tokia, kokią jis dažnai matydavo turint vie- 
nuoles ir kitas ilgai nekaltybę išsaugojusias moteris. 

— Sveiki? - paklausė ji. - Kuo galėčiau jums padėti? 

Kadaise ji gal ir galėjo būti graži, tamsiomis rudomis akimis 
ir plačia burna, bet laikas privertė ją pamiršti apie tokius dalykus, 
arba jai trūko valios būti gražiai, tad veidas nuvyto, papilko ir su- 
glebo. 

— Norėčiau pasikalbėti su Lučianu Beneventu, - atsakė Brunetis. 

— Arjūs parapietis? - pasiteiravo ji nustebusi, kad kunigo pavar- 
dė ištarta be titulo. 

— Taip, - tarstelėjo Brunetis tik akimirką padvejojęs ir pateikda- 
mas atsakymą, kuris bent geografiškai buvo teisingas. 

- Jei užeitumėte į darbo kambarį, aš pakviesčiau tėvą Lučianą. 

Ji nusisuko nuo Brunečio, šis uždarė laukujes duris ir nusekė pas- 
kui ją marmuru išklotu vestibiuliu. Atidarė jam duris į mažą kamba- 
rį, paskui nuėjusi vestibiuliu pradingo ieškoti kunigo. 

Kambaryje buvo dvi kėdės su porankiais, pastatytos visai prie pat 
viena kitos gal išpažinties intymumui palengvinti. Ant sienos kabojo 
nedidelis Nukryžiuotasis, priešais - Krokuvos Mergelės paveikslas. 
Ant žemo staliuko gulėjo Famiglia Christiana egzemplioriai ir ke- 
letas pašto perlaidų blankų tiems, kuriem galbūt kils paskata paau- 
koti Primavera Missionaria. Brunetis nekreipė dėmesio į žurnalus, 
atvaizdus ir kėdes. Stovėjo viduryje kambario aiškia galva ir laukė 
ateinančio kunigo. 

Durys atsivėrė po kelių minučių ir aukštas, liesas vyras įėjo į 
kambarį. Apsirengęs ilgais savo tarnybos drabužiais ir aukšta apy- 
kakle jis atrodė aukštesnis negu buvo iš tikrųjų ir įspūdį dar labiau 
sustiprino jo tiesi laikysena bei ilgi žingsniai. 

— Klausau, mano sūnau? - tarė jis įėjęs. Jo akys buvo tamsiai pil- 
kos, o nuo jų bėgo raukšlelės, susimetusios dažnai šypsantis. Burna 
plati, o šypsena kėlė pasitikėjimą ir tikėjimą. Jis nusišypsojo Brune- 
čiui ir priėjo arčiau broliškai paduodamas ranką. 

- Lučianas Beneventas? - pasiteiravo Brunetis rankas laikyda- 
mas prie šonų. 

Romiai šypsodamasis jis pataisė Brunetį: 

- Padrė Lučiana Beneventas. 

- Atėjau pasikalbėti su jumis apie naująjį jūsų paskyrimą, - pra- 
tarė Brunetis sąmoningai atsisakęs kreiptis į tą vyrą titulu. 

- Bijau, kad nesuprantu. Kokį naująjį paskyrimą? - Beneventas 
papurtė galvą ir nesistengė slėpti sumišęs. 

Brunetis išsiėmė pailgą baltą voką iš vidinės švarko kišenės ir ty- 
lėdamas padavė anam vyrui. 

Kunigas instinktyviai jį paėmė, dirstelėjo žemyn ir perskaitė ant 
priekinės pusės užrašytą savo pavardę. Nusiramino pamatęs, kad šį 
kartą jo titulas buvo pridėtas. Atidarė voką, žvilgtelėjo į tylintį Bru- 
netį ir išėmė lapą popieriaus. Laikydamas nuo savęs kiek atokiau 
perskaitė ji visą antrą kartą. 

- Nesuprantu šito, - pasakė. Dešinė jo ranka, ta, kuria jis laikė 
popierių, nusviro prie šono. 

- Manau, turėtų būti labai aišku. 

- Bet aš nesuprantu. Kaip gali mane perkelti? Jie turėtų manęs 
pasiklausti, gauti mano sutikimą prieš darydami ką nors tokio pa- 
našaus. 

— Nemanau, kad kam nors įdomu, ko jūs norite, jau nebe. 

Beneventas nieko negalėjo padaryti, kad sutvardytų savo sutri- 
kimą. 

— Bet aš tarnauju kunigu dvidešimt trejus metus. Aišku, kad jie 
turi mane išklausyti. Negali tiesiog šitaip pasielgti su manimi, išsiųsti 
ir nė nepasakyti kur, - kunigas piktai mostelėjo popieriumi ore. - Jie 
nė nepasakė man, į kokią parapiją turiu vykti, net į kokią provinciją. 
Jie net neužsiminė, kur aš turėčiau būti, - pakėlė ranką ir atkišo po- 
pierių Brunečiui. - Tik pažiūrėkite. Jie sako tik tiek, kad aš perkelia- 
mas. Gali būti į Neapolį. Dėl Dievo meilės, net į Siciliją. 

Brunetis, kuris žinojo kur kas daugiau, negu laiške buvo parašy- 
ta, nesiteikė į jį dirstelėti. 

- Kas per parapija ten bus? - tęsė Beneventas. - Kokius žmones 

turėsiu? Jie negali tiesiog manyti, kad aš su tuo sutiksiu. Aš pa- 
skambinsiu į patriarchatą. Aš skųsiuosi dėl viso to ir pasirūpinsiu, 
kad pakeistų. Jie negali tiesiog imti ir nusiųsti manęs į bet kurią 
parapiją, kaip užsimanę, tik ne šitaip, tik ne po to, ką esu padaręs 
Bažnyčiai. 

- Ten ne parapija, - ramiai tarė Brunetis. 

— Ką? - paklausė Beneventas. 

- Ten ne parapija, - pakartojo Brunetis. 

— Ką čia kalbate, ne parapija? 

— Tik tą, ką pasakiau. Jūsų nepaskyrė į parapiją. 

- Tai absurdas, - tarstelėjo Beneventas tikrai pasipiktinęs. - Sa- 
vaime suprantama, kad turiu būti paskirtas į parapiją. Aš kunigas. 
Mano darbas padėti žmonėms. 

Brunečio veidas visą laiką buvo bejausmis. Jo tylėjimas išprovo- 
kavo Beneventą paklausti: 

- Kas jūs toks? Ką apie tai žinote? 

- Esu tas, kuris gyvena jūsų parapijoje, - tarė Brunetis. - O mano 
dukra yra viena iš vaikų jūsų katekizmo mokymo klasėje. 

— Kuri? 

- Viena iš pagrindinės mokyklos moksleivių, - pasakė Brunetis, 
nematydamas priežasties pasakyti savo vaiko vardą. 

— Ką tai turi bendro su visu tuo? - primygtinai paklausė Bene- 
ventas su balse girdimu kylančiu pykčiu. 

- Su šiuo čia yra labai daug bendra, - pratarė Brunetis linktelėjęs 
į laišką. 

— Nė nenutuokiu, apie ką čia dabar kalbate? - pasakė Beneventas, 
tada pakartojo klausimą: - Kas jūs toks? Ir kodėl jūs čia? 

- Aš čia perduoti laiško, - ramiai atsiliepė Brunetis, - ir pasakyti, 
kur jūs vyksite. 

- Kam patriarchui siųsti tokį kaip jūs? - paklausė Beneventas 
sukraudamas visą sarkazmą į tą paskutinį žodį. 

— Nes jam buvo pagrasinta, - blankiai paaiškino Brunetis. 

- Pagrasinta? - pakartojo Beneventas tyliai žvelgdamas į Brunetį 
sunerimęs ir nevykusiai stengdamasis to neparodyti. Mažai kas beli- 
ko iš to geranorio kunigo, vos prieš kelias minutes įėjusio į kambarį. 
— Kuo galima grasinti patriarchui? 

— Alida Bontempi, Serafina Reato ir Luana Sera, - paprastai pa- 
sakė Brunetis, išvardydamas trijų mergaičių, kurių šeimos pasiskun- 
dė Trento vyskupui, pavardes. 

Benevento galva loštelėjo atgal tarsi Brunetis būtų tris kartus 
pliaukštelėjęs jam per veidą. 

— Nežinau... - pratarė jis, bet tada pamatė Brunečio veidą ir mi- 
nutėlei liovėsi kalbėti. Nusišypsojo Brunečiui prityrusio žmogaus 
šypsena. - Tikite tokių isteriškų mergaičių melais? Prieš kunigą? 

Brunetis nesivargino atsakyti. 

Beneventas supyko. 

- Ar tikrai norite ten stovėdamas man pasakyti, kad tikite visais 
tais siaubingais pasakojimais, kuriuos anos mergaitės prieš mane 
išsigalvojo? Manote, kad žmogus, paskyręs savo gyvenimą tarnauti 
Dievui, galėtų daryti tokius dalykus, kaip jos pasakoja? - Brunečiui 
vis tiek neatsakius Beneventas niršiai pliaukštelėjo laišku sau per 
koją ir nusisuko nuo jo. Nuėjęs prie durų atidarė, tačiau paskui 
užtrenkė jas ir vėl atsigręžė į Brunetį. - Kur jie galvoja mane nu- 
siųsti? 

— Į Asinarą, - pasakė Brunetis. 

— Kur? - sušuko Beneventas. 

- Į Asinarą, - pakartojo Brunetis neabejodamas, kad visi, net ku- 
nigas, žino saugiausio kalėjimo viduryje Tirėnų jūros pavadinimą. 

- Bet tai kalėjimas. Jie negali manęs ten siųsti. Nesu niekuo pra- 
sikaltęs, - jis žengė du ilgus žingsnius per kambarį tarsi tikėdamas 
išspausti iš Brunečio kažkokį prisipažinimą, kad ir vien savo pykčio 
jėga. Brunetis sustabdė jį žvilgsniu. - Ką, jų manymu, aš ten veiksiu? 
Aš nesu nusikaltėlis. 

Beneventas šaukė nuo šio vyro sklindančiai tylai. 

— Aš ne nusikaltėlis. Jie negali manęs ten siųsti. Negali manęs 
bausti; manęs niekada net neteisė. Jie negali nusiųsti manęs į kalėji- 
mą tik dėl to, ką sako kelios mergaitės, be teismo ar kaltinimo. 

- Jūs nebuvote niekuo apkaltintas. Jūs paskirtas tenai kapelionu. 

— Kuo? Kapelionu? 

— Taip. Rūpintis nusidėjėlių sielomis. 

- Bet jie pavojingi vyrai, - pasakė Beneventas iš paskutiniųjų 
stengdamasis išlaikyti ramų balsą. 

- Būtent. 

— Kas? 

- Jie vyrai. Ten Asinaroje nėra mergaičių. 

Beneventas paklaikęs apsižvalgė po kambarį ieškodamas kokios 
nors sveiko proto ausies, kuri išgirstų, kas su juo daroma. 

- Betgi jie negali to padaryti. Aš išvykstu. Keliauju į Romą, - pas- 
kutinį sakinį Beneventas rėkte išrėkė. 

- Jūs išvykstate pirmą mėnesio dieną, - su ironiška ramybe iš- 
tarė Brunetis. - Patriarchatas skirs katerį, paskui automobilį, kuris 
nuveš jus į Čivitavekją ir pasirūpins, kad įsėstumėte į savaitinį laivą, 
plaukiantį į kalėjimą. Iki tol negalite išeiti iš šito namo. Jei išeisite, 
būsite suimtas. | 

- Suimtas? - užsiplieskė Beneventas. - Už ką? 

Brunetis neatsakė į tą klausimą. 

— Turite dvi dienas pasiruošti. 

— O kas, jei nutarsiu nevažiuoti? - paklausė Beneventas intona- 
cijomis, dažnai girdimomis iš didelės moralinės stiprybės pozicijų. 
Brunečiui nepavyko atsakyti, tad jis savo klausimą pakartojo: - O 
kas jei nevažiuosiu? 

- Tada tų trijų mergaičių tėvai gaus anoniminius laiškus, prane- 
šančius, kur esate. Ir ką esate padaręs. 

Benevento šokas buvo akivaizdus, o baimė tokia ūmi ir tokia ap- 
čiuopiama, kad jis negalėjo susiturėti nepaklausęs: 

- Ką jie padarys? 

- Jeigu jums pasiseks, jie susisieks su policija. 

— Ką norite pasakyti, jeigu man pasiseks? 

— Būtent tai, ką ir sakau. Jeigu pasiseks, - Brunetis leido tarp jų- 
dviejų ilgai plėstis tylai, o paskui pasakė: - Serafina Reato praeitais 
metais pasikorė. Ji stengėsi metus, kad kas nors patikėtų tuo, ką sakė, 
bet niekas nepatikėjo. Ji pasakė, kad taip padarė, nes niekas ja neti- 
kėjo. Dabar tiki. 

Benevento akys akimirkai prasiplėtė, o burna susispaudė į kietą 
ratuką. Vokas ir laiškas nukrito ant grindų, bet Beneventas nepaste- 
bėjo. 

- Kas jūs? - paklausė jis. 

- Turite dvi dienas, - taip atsakė Brunetis. Peržengė per du po- 
pieriaus lakštelius, paliktus gulėti ant grindų, ir nuėjo prie durų. 
Rankos prie šonų niežėjo susigniaužti į kietus kumščius. Išeidamas 
jis nesiteikė atsigręžti į Beneventą. Ir netrenkė durimis. 

Lauke Brunetis nužingsniavo tolyn nuo kunigo namų ir pasuko į 
siaurą calle, pirmąją pasitaikiusią, vedančią prie Didžiojo kanalo. Jos 
gale kelią jam pastojo vanduo, jis stabtelėjo ir žvelgė į pastatus prie- 
šais. Kiek dešiniau stovėjo palazzo, kuriuose kurį laiką gyveno lordas 
Baironas, o greta kiti, kur gyveno pirmoji Brunečio mergina. Pro šalį 
plaukė laivai, nešdamiesi su savimi dieną ir jo mintis. 

Nejautė jokio džiaugsmo savo pigia pergale: jei ką ir jautė, tai tik 
didžiulį liūdesį dėl to vyro ir jo apgailėtinai suluošinto gyvenimo. Šis 
kunigas sustabdytas, bent jau tiek ilgam, kiek saloje galės jį išlaikyti 
grafo Oracijo galia ir ryšiai. Brunetis pagalvojo apie įspėjimą, kurį 
jam padarė kitas kunigas, ir apie galią bei ryšius, kurie glūdėjo už to 
grasinimo. 

Staiga taškydamiesi taip, kad vanduo pasiekė net Brunečio ba- 
tus, jam prie pat kojų nutūpė pora juodagalvių kirų, besipešančių 
dėl duonos kriaukšlio. Jie kalėsi snapais tampydami vienas iš kito 
duoną, visą tą laiką krankčiodami ir klykaudami. Tada vienas iš jų ją 

prarijo ir paskui abudu nurimę taikiai sūpavosi ant vandens vienas 
šalia kito. 

Jis pastovėjo tenai ketvirtį valandos, kol atleido sustingusias plaš- 
takas. Susikišo jas į švarko kišenes ir palinkėjęs kirams viso labo grį- 
žo gatvele atgal namų link. 

„Charibdės“ leidykla išleido šias 
„Komisaro Gvido Brunečio bylų knygas: 


= Nr. 1. Mirtis La Fenice teatre 

Garsiajame Venecijos La Feničės teatre per spektaklį nunuodijamas pa- 
saulinio garso dirigentas. Miesto policijos komisaras Gvidas Brunetis, užuot 
ieškojęs, „ką galima būtų apkaltinti“, aiškinasi, koks žmogus buvo pats nu- 
žudytasis. Bedėliojant nusikaltimo fragmentus išryškėja sukrečiamas pa- 
veikslas, verčiantis apsispręsti, kas yra teisinga, ką gali įstatymas ir ką derėtų 
padaryti. ISBN 9986-745-37-3 


' | Nr. 2. Mirtis svetimame krašte 
Viename iš Venecijos kanalų aptinkamas nužudytas jaunas amerikie- 
čių kariškis. Brunetis atmeta nuostatą, kad jaunuolis žuvo per paprasčiausią 
apiplėšimą. Jam nepriimtina mintis, kad jaunuolio draugės vadovaujančios 
karininkės mirtis tėra savižudybė, ir jis nepasitiki įtakingu pramonininku, 
pareiškusiu apie trijų paveikslų vagystę. Įsiskverbusiam į nusikaltimo pa- 
slaptį komisarui dar reikia susidoroti su vietos valdžios korupcija. 
ISBN 9986-745-62-4 


Nr. 3. Nepažįstamas venecijietis 
Komisaro Brunečio viltys pailsėti su šeima kalnuose žlunga Margeroje 
aptikus siaubingą radinį - palaikus žiauriai sumaitotu veidu. Brunetis ieš- 
ko žmogaus, galinčio juos atpažinti, tačiau atsimuša į tylos sieną. Galiausiai 
sulaukia viltingo skambučio, tačiau nė nakčiai nepraėjus susiduria su dar 
viena bauginama ir akivaizdžiai beprasmiška mirtimi. 
ISBN 9986-745-99-3 


Nr. 4. Venecijietiška mįslė 


Italijos Dolomitinėse Alpėse iškritus pirmam sniegui sudūžta vilkikas 


ir išbarsto šiurpų krovinį. Netrukus vienas po kito keistomis aplinkybėmis 

žūva trys klestintys ir perspektyvūs verslininkai. Komisaras Gvidas Brunetis 
gilinasi į painius tų žmonių gyvenimus, ieškodamas galimų įvykių sąsajų. 
ISBN 978-9955-739-15-9 


Nr. 5. Acgua alta 
Brunetis patiria šoką sužinojęs, kad amerikietė meno istorikė Breta 
Linč, pažįstama nuo žmogžudystės La Feničės teatre bylos, žiauriai sumušta. 
Netrukus miestą tvindant žiemos acgua alta - didžiajam potvyniui - randa- 
mas lygiai taip pat žiauriai sumušto Venecijos muziejaus direktoriaus kūnas. 
Brunetis privalo išsiaiškinti, kaip susijusi žmogžudystė ir Bretos aptikta se- 
novės kinų keramikos dirbinių vagystė ir kas už jų slepiasi. 
ISBN 978-9955-739-20-3 


Nr. 6. Ramiai miegodami 
Gvidas Brunetis apsiima padėti jaunai vienuolei slaugytojai seseriai 
Imakolatai, palikusiai ordiną, kai slaugos namuose netikėtai numiršta penki 
senukai. Tačiau jų paveldėtojų apklausos komisarui neatskleidžia jokių nu- 
sikaltimo priežasčių ir motyvų. Gal jauna moteris tik stengiasi pasiteisinti, 
kodėl metė savo pašaukimą. O gal ji tikrai susidūrė su kažkuo labai blogo, 
kad sukėlė grėsmę net savo pačios gyvybei. . 
ISBN 978-9955-739-30-2 


Netrukus numatoma išleisti: 


Nr. 7. Kilmingumo spindesys, 
kai. Komisaras ima ieškoti žmonių, galėjusių jį pagrobti ir nužudyti. Paieš- 
kos, kaip ir kituose romanuose, veda ten, kur nederėtų patekti. Jaunuolio 
pagrobimo byla įgauna platesnį mastą, kai Brunetis ima suprasti, kur šioji 
kilminga Lorenconių šeima įsivėlė per pastaruosius kelerius metus. 
ISBN 978-9955-739-33-3 

Nr. 8. Pražūtingos priemonės 
Ankstų rytą komisaras Gvidas Brunetis sulaukia skambučio apie ką 
tik auštant Venecijoje atliktą vandalizmo aktą. Netrukus jis išsiaiškina, kad 
kaltininkas nė neketino nusikalsti. Mat jis yra ne kas kitas, o tik laukianti 
nusikaltimo vietoje Paula Bruneti. Paulos veiksmai sukelia sumaištį šeimos 
namuose, 0 pačiam Brunečiui daromas didžiulis spaudimas: įžūlus apiplėši- 
mas siejamas su įtartina mirtimi, ir komisaro viršininkams reikia nedelsia- 
mų rezultatų. Susikirtus Brunečio asmeniniam ir profesiniam gyvenimui, 
iškilo grėsmė jo karjerai, o bendrininkavimas su Paula neišvengiamai veda 
pražūties link. 
ISBN 978-9955-739-34-0 


Nr. 9. Įtakingi draugai 
Kai kvestūroje apsilanko jaunas tarnautojas, susirūpinęs, kad nėra ofi- 
cialaus statybos leidimo Brunečio gyvenamam apartamentui, pirmiausia 
komisaras ima galvoti, kas galėtų padėti paspausti vietos statybos departa- 
mentą. Tačiau kai tarnautojas paskambina jam išgąsdintas kažkokios infor- 
macijos, o paskui atrandamas nukritęs nuo pastolių, pasirodo, kad vyksta 
tikrai svarbesni dalykai negu Brunečio namo likimas. Tyrimas nuveda Bru- 
netį į nežinomas Venecijos gyvenimo sritis, o dar po dviejų jaunuolių žūties 
paaiškėja, ką Venecijoje reiškia turėti įtakingų draugų. 
ISBN 978-9955-739-32-6 

Šeštoje Brunečio bylų serijos knygoje 
Ramiai miegodami filosofiškasis Venecijos 
komisaras Gvidas Brunetis imasi padėti jau- 
nai vienuolei slaugytojai, palikusiai ordiną 
dėl slaugos namuose netikėtai mirusių 
penkių senukų. Brunetis pradeda tyrimą ir 
neranda nieko, kas jam sukeltų įtarimą dėl 
šių mirčių ar bent pateiktų motyvą. Galbūt 
vienuolė tik stengiasi pasiteisinti, kodėl 
atsisakė savo pašaukimo, 0, gal ji iš tikrųjų 
atskleidė kažką labai blogo, kas kelia grėsmę 
jos pačios gyvybei? 

